
ÎN LOC DE MOTTO 


Credem util să cităm, la începutul acestei lucrări, în loc de motto, ca 
model, o învoială agricolă luată la întâmplare din noianul de documente 
similare date publicității acum cincizeci de ani. Dacă pentru un motto textul 
este neobișnuit de lung, el are, în schimb, scuza că prin conţinutul lui este 
neobișnuit de infernal - și că tocmai acest conţinut a servit în realitate ca 
motto la încercarea desperată a ţăranilor de a-și face singuri dreptate, în 
primăvara anului 1907. 


„Contract agricol încheiat între subsemnaţii N... N... arendaşul moșiei N... 
N... din judeţul Argeș, și noi locuitorii domiciliaţi în comuna N... N... pe timpul 
de la 1 martie 1906 până la 1 martie 1909, sub următoarele condițiuni: 

1. Subsemnatul arendaș mă oblig a da locuitorilor semnaţi în acest act și 
învoiţi în moşie, locuri de arătură pentru semănături de Toamnă și 
Primăvară, aceste locuri se va da însă unde voi găsi cu cale eu arendașul, şi 
voi da fiecărui locuitor numărul de hectare cât voi aprecia, fără ca să fiu 
obligat a da veri-unui învoitor cât va cere el și unde va cere. Numărul 
hectarelor ce se va da va fi de 3 şi 4⁄2 hectare, cu excepţie că subsemnatul 
pot da șase hectare acelora care au dovedit până în prezent că sunt silitori și 
muncitori. 

2. lar noi, locuitorii învoiţi, ne obligăm ca pentru locurile de arătură ce ni 
se vor da pe seama noastră, să muncim definitiv și fără plată în moşia d-lui 
arendaș la fiecare trei hectare date pentru noi câte două și jumătate hectare 
d-lui arendaș, din care un hectar îl vom munci definitiv cu porumb, făcându-l 
întâi ogor cu plugul apoi ară al doilea și pune porumb cuib de cuib la 
distanță de un metru, iar rând de rând la distanţă de trei brazde socotindu- 
se patru brazde la metru, nu vom lăsa în cuib mai mult de trei fire, apoi îl 
vom săpa şi răriță la timp imediat ce vom fi vestiți, această muncă o vom 
face după cererea d-lui arendaș, adică ori sapa se face întâi, sau rariţa. 
Porumbul imediat după, ce va fi bine grăpat de noi. La timp, când vom fi 
vestiți de dl. arendas, vom culege porumbul și-l vom face grămadă la locul ce 
ni se va indica, unde curăţindu-l de foi, şi alegându-l îl vom transporta cu 
carele noastre /a pătulele d-lui arendas ori la ce punct ni se va cere Vom tăia 
cocenii după ce vor fi inspectaţi de oamenii moșiei şi făcându-i snopi îi vom 
transporta asemenea la locul ce ni se va indica unde îl vom face glugi, sau 
stoguri bune. Porumbul în timpul cât va sta grămadă spre a fi curăţit de foi, 
vom avea grijă a fi bine acoperit pentru a nu fi plouat căci vom fi 
responsabili: munca porumbului o vom face în cele mai bune condițiuni şi 
vom ieși la muncă în momentul când vom fi vestiți și fără întârziere ca nu 


din această cauză şi din reaua muncă a noastră recolta de porumb să fie rea. 
DI. arendaș are dreptul ca în timpul muncii cu autoritatea cea să facem să 
facă orice estimaţie de despăgubire, noi obligându-ne ca recolta porumbului 
ce muncim, să producă ca a celui mai bine muncit dintre vecini. Cocenii după 
o jumătate hectar îi vom lua noi locuitorii, restul de muncă îl vom face de 
secere de grâu, adică asemenea făcut întâi ogor, ară al doilea semăna şi 
grăpa, apoi la timp, când vom fi vestiți, vom ieşi la secere, secerând grâul 
bine de jos, fără a face risipă făcând snopi mici, bine legaţi și apoi clăi, 
regulat făcute de câte douăzeci și opt snopi, obligându-ne în caz de ploi a 
întinde snopi ori de câte ori va fi nevoie, spre a se usca bine și apoi face din 
nou. Vom căra clăile de grâu îndată ce vom fi vestiți la arie, la maşinile de 
treierat sau la ṣire ori la ce punct ni seva cereîn timpul secerei de grâu, vom 
ține vitele legate și nu avem voie a veni decât cu caru cu două vite, iar în 
timpul căratului, vitele vor avea botniţe spre a nu mânca grâu; acel care nu 
se va conforma acestor obligaţiuni va fi responsabil de daunele cauzate. 2) 
Vom mai munci d-lui arendaş fără nicio plată de fiecare nume câte trei zile 
cu care câte șase zile cu mâna, la orice muncă vom fi chemaţi, şi ori unde 
vom fi chemaţi, precum asemenea vom duce câte un car gunoi la grădina de 
Zarzavat a d-lui arendaș sau un car nisip. Vom transporta de asemenea cei 
cu vite trăgătoare câte sapte hectolitri transport cereale, la gara Balaci sau 
Găieşti, pentru fiecare hectar dat pe seama noastră în moșie şi vom mai da 
fără nicio pretenţie sau ţinere la compt în socoteală de fiecare nume câte lei 
4, iar acei ce avem oi vom da pentru fiecare 50 oi, lei cinci și pentru fiecare o 
sută, lei zece. 

3.Eu arendașul mă oblig de asemenea a da locuitorilor învoiţi şi islaz 
pentru pășunatul vitelor mari şi mici unde voi găsi de cuviinţă, calculat câte 
şase vite mari la hectar și câte douăzeci vite mici la hectar. Întinderea 
islazului se va lăsa după lista ce va da locuitorii la 1 martie a fiecărui an, listă 
ce va fi legalizată de Primăria comunei. Pentru vitele ce nu vor fi trecute pe 
listă nu se va lăsa islaz, iar găsindu-se pășunând în moșie, va plăti 
posesorilor pentru vita mare, lei cincisprezece și pentru vita mică, lei cinci. 
Islazurile actuale de ţelină de la pădurea Știrboaica și Negrișoara, pe care d-l 
arendaş le ară chiar de acum în folosul d-sale, lăsându-ne în schimb alte 
islazuri de aceeași întindere, care islazuri nu se va mai ara sau schimba pe 
toată durata acestui contract. 

Prețul erbăritului pentru pășunatul vitelor în islaz se fixează la lei cinci 
pentru vita mare și lei unu bani 50 pentru vita mică. 

Plata acestui erbărit o vom face numai însă prin muncă şi adică ne 
obligăm a secera și căra în moşie d-lui arendaş un hectar și jumătate, din 
care o jumătate cu rapiţă, o jumătate cu grâu şi o jumătate cu ovăz, care ni se 


va scădea la socoteala erbăritului, hectarul de rapiță cu lei doisprezece, 
hectarul de grâu cu lei șasesprezece și hectarul de ovăz cu lei doisprezece. 
Nepuindu-se rapiţă sau fiind pusă nefăcându-se, vom secera ovăz în locul 
rapiţei, adică vom secera un hectar ovăz. Ne obligăm ca tot în comptul plăţii 
erbăritului să muncim la orice cerere a d-lui arendas, ori unde vom fi 
chemaţi, încă peste cele arătate mai sus zile cu caru și zile cu mâna la orice 
muncă si mai cu osebire la mașinile de treierat, obligatoriu cel puţin trei zile 
pe săptămână, precum şi orice fel de transpoarte sau căraturi, asemenea ne 
obligăm a munci în moșie d-lui arendaș arături, ogor sau semănături, 
precum şi grăpături, până ce d-l arendas își va termina toată munca sa. D-l 
arendaş obligându-se ca muncile ce se vor face în plus, peste cele ce suntem 
datori, precum şi peste cele din învoială, să ni se socotească conform 
articolului următor. 

4. Preţul muncii ce vom face în moșie, atât pentru locurile primite cât și 
pentru erbărit şi pristoase, se va socoti astfel: hectarul de ogor cu lei opt, 
hectarul de grapă cu lei doi, hectarul de rariță cu lei patru, hectarul de sapă 
cu lei opt, ziua cu carul lei doi, ziua cu mâna lei unu, hectolitrul transport la 
gara Balaci sau Găiești cu bani 40, hectarul de cărat grâu, rapiţă sau ovăz cu 
lei patru, hectarul de tăiat coceni cu lei patru, hectarul de secere grâu cu lei 
doisprezece, hectarul seceră rapiță sau ovăz cu lei zece, hectarul de cărat 
coceni lei trei. 

5. Peste lista de vitele ce intră la pășune în moșie, d-l arendaş are voie a 
înnumăra şi face controlul vitelor ori de câte ori va avea dorinţă; vitele se va 
socoti toate cap, afară de sugători (viței până la un an, miei se va socoti cap 
cu începere de la 29 iunie). 

După ridicarea recoltelor după moșie, are voie vitele locuitorilor a pășuna 
pe mirişti până când ele se vor face ogor, pe toată întinderea moșiei, iar noi 
în schimb vom face d-lui arendas de fiecare nume câte una jumătate hectar 
ogor, iar cei ce vom avea mai mult de cincizeci vite mici, vom face un hectar 
de ogor. 

6. Pălmașii fără trăgători ce se va învoi cu locuri în moșie, se obligă a 
munci pentru fiecare hectar, dat pe seama lor de câte lei treizeci și șase, 
secerând în mod obligator câte un hectar cu grâu de fiecare nume, secerat 
tot în condiţiunile celor cu trăgători cu osebire că va fi lăsat pe loc și care se 
va scade la socoteală cu lei doisprezece, restul de muncă îl va face numai în 
zile cu mâna la maşinile da treierat până ce se va achita întreaga datorie. 

7. Nici unul dintre noi Învoitorii nu vom avea voie a ridica recoltele 
noastre din moșie, până când nu ne vom îndeplini către d-l arendas atât 
muncile din învoială cât și cele pristoase, în arătură si semănătură, după 
care d-sa ne va libera bilete de socoteală în care se vor prevede, toate aceste 


munci făcute; iar acei care dintre noi ar rămâne datori, vom achita datoria 
conform legii. 

8. Pentru plivitul grâului și ovăzului, ne obligăm ca toți învoitorii din 
acest contract să facem câte zece zile de nume care însă ni se va plăti 
imediat în fiecare duminică, socotindu-se ziua la copii până la 15 ani cu bani 
şasezeci, până la 18 ani cu bani optzeci, iar de la această vârstă în sus cu lei 
unul pezi. 

9. Pentru întreţinerea în bună stare a fântânilor din moșie şi a eleştaielor, 
necesare la adăpatul vitelor, pe care le face și întreţine d-l arendaș, ne 
obligăm noi toţi invoitorii a face de fiecare nume câte o zi cu carul cei 
trăgători, şi câte două zile cu palmele cei fără trăgători. 

Ne mai obligăm asemenea a da de fiecare nume câte șapte kilograme 
fasole în natură bine vânturată, în caz contrariu o vom plăti la socoteală cu 
bani 50 kilogramul. 

10. D-/ arendas se obligă ca pentru paza recoltelor învoitorilor puse în 
moșie să pună guarzi câmpeni necesari, iar noi învoitorii vom plăti câte un 
leu de fiecare hectar pus pe seama noastră. 

11. Toate muncile prevăzute și datorite după acest contract ne obligăm a 
le săvârși după cele mai bune condițiuni eșind în lucru îndată la prima 
vestire, ce ni se va face de oamenii moşiei, iar acei care dintre noi nu va esi la 
prima vestire, se va considera ca un refuz de muncă, care va atrage după 
sine darea afară din moșie, atât cu locurile cât și cu vitele mari și mici; d-l 
arendas mai are voie ca la oricare dintre noi Învoitori va găsi vreo muncă 
făcută în condițiuni proaste să o refuze. Asemenea ne obligăm ca orice 
muncă făcută În moşie să facem în condițiuni bune, cu mâncarea noastră, 
având și instrumentele de muncă necesare şi care s-ar cere la munca ce o 
facem fără a pretinde să ni se dea aceasta de d-l arendas. Vom merge în 
muncă întotdeauna înainte de a răsări soarele, şi seara vom sta până ni se va 
da voie de oamenii de serviciu ai moșiei şi vom merge a munci în orice punct 
al moșiei şi pe orice vreme, fără a obiecta că este departe sau timp urât. 

12. Toţi învoitorii semnaţi în acest contract ne obligăm a transporta în 
moșie de la un punct la altul, fără niciun fel de plată câte patrusprezece 
hectolitri sămânță de orice natură. 

13. Noi locuitorii ne obligăm ca locurile ce le luăm pe seama noastră să le 
muncim în aceeași condițiuni ca şi pe ale d-lui arendaș, după cum se prevede 
în acest contract, putând d-sa a ne executa și controla ca şi la propria sa 
muncă, conform regulelor stabilite, va avea voie d-l arendaș să ne 
înlocuiască cu alți locuitori considerând pe cei neglijenţi ca neinvoiţi. 


14. Am format acest contract prin bună înţelegere și consimțământ al 
ambelor părţi, subscriindu-l şi legalizându-l onor Consiliul Comunal al 
Comunei N...N...trecându-l și în registrul respectiv. 

10 noiembrie 1905." 


Urmează semnăturile arendașului, ale locuitorilor și legalizarea 
Primăriei. 


Zi de sărbătoare - aşa cum a poruncit dumnezeu încă de la facerea lumii 
să fie trecută ziua de Sfântu-llie în calendar - și totuși, muncea! Acum, că 
muncea, n-ar fi fost nimica, dacă și-ar fi făcut de lucru cel puţin acasă la el, la 
răcoare. Dar el și-a găsit să muncească în bătaia cumplită a soarelui - și 
unde? Pe Bărăgan. 

De Sfântu-llie, în arșiţă, pe Bărăgan! Era nebun, pesemne, bietul om! 

Deloc! În primul rând, bietul „om” nu era un om oarecare, ci un „domn”. Şi 
apoi, nu era nici măcar un domn oarecare, ci un domn ministru! Unul din cei 
mai importanți membri ai cabinetului conservator, care dirija cu eroism 
nava ţării în furtuna tot mai impetuoasă a agitației opoziţioniste. Era 
domnul ministru al Agriculturii, lon Lahovary! Şi un Lahovary, un ministru, 
de mult ce iubea ţara și neamul, uita că-i un Lahovary, uita că-i ministru, uita 
că-i zi de Sfântu-llie - și muncea pe Bărăgan, printre puieţii de salcâm nu 
demult plantați acolo din grija guvernului, fără să se vaiete de caznele la 
care-l supunea cerul cu dușurile lui de plumb topit. Un geamăt să scoată! Un 
suspin!... Prea era prins domnul ministru de cele ce făcea, ca să-i pese că 
părâiașele de sudoare, care-și fac drum dinspre ceafă înspre gât, îi moaie ca 
o cârpă gulerul alb și scrobit. Păşea cu bărbăţie înainte și mereu se oprea în 
fața câte unui copăcel, ca să spună cu însufleţire însoțitorilor săi: 

— Bravo!... Frumos!... Foarte frumos!.. Felicitările mele!.. Vedeți, 
domnilor!... Când pui dragoste în munca ta, nu poţi scoate decăt lucru bun... 
Țara... neamul... 

Și vorbi domnul ministru, printre salcâmi, atâta despre ţară și neam, până 
i se întâmplă ceea ce se întâmplase, inevitabil, tuturor marilor săi precursori 
sau confraţi, care vorbiseră sau care vorbeau cu prea multă dragoste de ţară 
şi neam: i se uscă gâtul. 

— Mi-e sete! făcu el, deodată. Aș bea ceva! Apă aveţi pe aici? 

— Cum să nu, excelenţă, cum să nu! îi răspunse cu grabă prefectul. Casa 
pădurarului e la doi paşi de aici! 

Și făcu din ochi subprefectului s-o ia înainte. 

La casa pădurarului, ministrul uită pentru câteva clipe de sete, ca să cadă 
în extaz în faţa celor ce-i era dat să vadă. Două odăi încăpătoare, răcoroase, 
luminoase - simplu, dar cu gust mobilate. Lahovary, cât era el un Lahovary, 
om care a văzut atâtea lucruri frumoase în viață, părea tulburat. 

— Cine ziceai că locuiește aici? întrebă el pe prefect. 

— Pădurarul, excelenţă! 

— Nemaipomenit! strigă, exaltat, ministrul Agriculturii. Vezi, în case de 
felul ăsta am visat toată viaţa să-i văd locuind pe țăranii noștri. Şi acum, 


uite... visul a fost împlinit. Dar de cine a fost împlinit, domnule prefect? Te-ai 
gândit la asta? De cine? 

— M-am gândit, excelenţă!... De către noi, conservatorii!... Şi sunt mândru, 
excelență! 

— Să fii, domnule prefect! îi zise energic ministrul. Să fii! Pentru că ceea 
ce tot făgăduiesc liberalii de patruzeci de ani, noi am realizat numai în anul 
ăsta de când suntem la putere. 

Se opri, îşi plimbă iar ochii împrejur, dar, brusc, făcu o strâmbătură 
critică: 

— Totuși, ceva nu-mi place aici, domnule prefect. De ce n-are casa 
pridvor? 

Prefectul acceptă observația, cu o privire umilă. 

— Este adevărat, excelenţă! făcu el, cu glasul stins. Cu pridvor ar fi fost 
mult mai bine. 

— Mai e vorbă? Vara, pădurarul n-ar fi silit să se culce noaptea în casă, și 
ar putea să doarmă afară, în aer liber! 

Apoi se întoarse către restul anturajului: 

— Nici nu vă închipuiţi, domnilor, cât de mult bine ar face poporului 
nostru dacă ar dormi vara, afară, în aerul proaspăt al nopţii... Casa este 
excelentă... Extraordinară!... Dar țăranul nostru ar fi şi mai fericit, dacă i s-ar 
da și un pridvor! 

Prefectul se aplecă spre deputatul local și-i șopti: 

— Ce crezi, coane Titi? Domnul ministru al nostru e așa de tâmpit? 

— Ei aş! îi răspunse deputatul, din colțul gurii. Ştie ca şi noi că asta nu-i 
casă de pădurar, ci de arătat la musafiri şi că pădurarul nici nu şade aici, ci în 
bordeiul de alături... Dar așa-i place domnului ministru: să facă pe 
tâmpitu'!... 

— Nu asta cred, frate!... Pe mine nu mă supără că face pe tâmpitu'!... Mă 
supără numai că exagerează. Și când exagerează, am impresia că ne crede pe 
noi mai tâmpiţi decăt el. 

Deputatul îl privi cu un zâmbet şiret. 

— Hehei, Nicule! oftă el. Se cunoaște că ești încă prea tânăr spre a fi un 
conservator desăvârșit. Adică de unde știi tu că dacă domnul ministru 
exagerează, nu o face tocmai de teamă ca noi să nu ne credem mai deștepţi 
decât el? 

Între timp, domnul ministru își aduse aminte că-i este sete. 

— V-aş ruga, domnilor... un pahar cu apă! 

Nu mai trebui să continue, pentru că în aceeași clipă se arătă În ușă o 
făptură care-l făcu pe domnul lon Lahovary să-şi ducă repede mâna la ochi 
ca în faţa unei lumini orbitoare. Domnului ministru lon Lahovary fata din 


prag nu i se păru o ființă reală, ci o făptură de vis: păr bălai ca spicul, ochi 
mari, albaştri şi adânci ca fundul lacului, obrăjori pictați cu zeamă de 
trandafir pe un fond de lapte, guriţa ca fraga, un zâmbet nevinovat de prunc 
nou născut etc. etc. Până acum lon Lahovary nu mai întâlnise asemenea fete, 
dar citise multe cărți de basme cu zâne și zmei, așa că știa cum trebuie să fie 
confecționată o fată rurală care să-ţi ia văzul și auzul, indiferent de vârsta pe 
care o ai și de partidul politic căruia-i aparții. O scurtă privire - și 
ministrului Agriculturii îi era mai mult decât destul să-și dea seama că în 
faţa lui stătea o Ileană Cosânzeană sau o Rodică. Rodica din cap până-n 
picioare, numai cu o mică modificare în tablou: fata din uşă, în loc să poarte, 
ca modelul ei, „o cofiță cu apă rece, pe ai săi umeri albi, rotunjiori”, prezenta 
înaltului oaspete, cu braţele ei albe şi rotunjioare, o tavă pe care se afla un 
pahar de cristal și o sticlă. 

Când își regăsi glasul, domnul Lahovary strigă celor dimprejur, cu o 
emoție nespus de patriotică: 

— Țărancele noastre! Mândrele noastre țărance! 

Unul din inspectorii silvici îl întrebă discret pe prefect: 

— Coane Nicule, asta nu-i fata generalului Fluture? 

— Păi ce mai întrebi? E domnişoara Nini Fluture! 

Inspectorul silvic râse cu aceeaşi discreţie: 

— Noroc că nu știe domnul ministru! 

— Cum să nu știe! îi replică prefectul, care părea plictisit. Dacă-i nepoată- 
sa! 

Ministrul Agriculturii, după ce-şi împărtăşi toate gândurile şi 
sentimentele bune ce le nutrea pentru „mândrele” lui „ţărance”, întrebă cu 
interes pe subprefect: 

— Dragă, a cui e fata asta? 

— Excelenţă! răspunse subprefectul. E fata pădurarului! 

— Ooo! exclamă cu satisfacție ministrul. Așa pădurar zic şi eu!... Nu ca sub 
liberali!... Nu-i așa, domnilor? 

Și înşfăcă sticla, care fu pentru el o nouă surpriză: 

— Ce-i asta? Vichy-C&lestin!... În plin Bărăgan, Vichy-C&lestin? Şi încă la 
gheață?... Domnilor, domnilor!... Progresăm cu pași repezi, domnilor!... Dacă 
ar afla liberalii că sub regimul conservator se poate bea în plin Bărăgan apă 
de Vichy-Celestin la gheață, s-ar spânzura de necaz!... Vichy-Celestin la 
gheață!... În plin Bărăgan... Colosal!... la spuneţi-mi, domnilor! Pădurarul are 
gheţărie? 

Prefectul îi răspunse cu năduf abia reţinut: 

— Nu, domnule ministru! 

Puțin descumpănit, ministrul îşi reveni repede: 


— Foarte rău! strigă el, supărat. Cât se poate de rău. Fiecare pădurar 
trebuie să aibă pe lângă casă o ghețărie. Notează, te rog!... O gheţărie!... De ce 
să bea omul vara apă caldă, când poate bea apă rece? Doresc... țin... cer... și 
stărui să mi se facă în cel mai scurt timp un raport că ordinul a fost executat. 

Apoi îl luă de braț pe deputat, cu care se depărtă foarte nervos, de ceilalți: 

— Ce e cu prefectul ăsta al vostru? 

— Domnule ministru, îi răspunse deputatul, în ultima vreme îmi pare 
suspect. Tare mă tem că s-a dat cu liberalii. 

— Atunci de ce ai tăcut? Să-l schimbăm! 

— N-avem cu cine! 

In tren spre Bucureşti, lon Lahovary, cu gândul la prefectul care, în slujba 
conservatorilor, are neruşinarea de a se scălda în apele liberale, îl întrebă pe 
secretarul său general: 

— Dar în definitiv, ce leafă are un pădurar? 

— Opt lei pe lună, excelenţă! 

— Opt lei! se minună lon Lahovary. Numai cu opt lei pe lună şi-ţi poate 
oferi apă de Vichy-Celestin la gheată! Atunci ce mai poate vrea ţara aceasta 
de la guvernul conservator? 

Se priviră lung în ochi și izbucniră amândoi într-un prelung și sănătos 
hohot de râs. 

— Aşa! zise ministrul după ce-și șterse lacrimile cu colțul batistei. Ca să 
ştii ce să spui lumii la Bucureşti. Situaţia este excelentă... excelentissimă... în 
ţara întreagă!... Zic în ţara întreagă pentru că, dacă în plin Bărăgan, unde... 
cine n-o ştie?... până acum un an și ceva, când am venit la putere noi, 
conservatorii, domnea pustietatea, praful, dezolarea... astăzi găsești 
presărate, peste tot, case moderne şi confortabile în care te întâmpină fete 
frumoase, în costume naţionale elegante, cu sticle de apă de Vichy-Celestin 
la gheaţă, e ușor să-ţi închipui cum o duc milioanele de țărani din regiunile 
bogate în grâne, în păduri, în livezi și aşa mai departe. Ai înţeles?... Așa că, să 
mai poftească liberalii să-și bată joc de expoziţia noastră din Parcul Carol... 
Expoziția noastră nu este o fantezie din o mie și una de nopţi și nici nu poate 
fi comparată cu satele lui Potemkin, ci se sprijină pe realităţi... Un pahar de 
Vichy-Celestin la gheaţă în mijlocul Bărăganului!... Asta-i expoziţia noastră! 
Un pahar de Vichy la gheaţă în plin Bărăgan! 


* 


Domnul ministru al Agriculturii era, așadar, un om căruia nu-i lipsea 
deloc subtilitatea politică. Totuși, vorbea cu atâta insistență despre paharul 
de Vichy la gheaţă, nu numai pentru că el găsise încă un argument împotriva 


opoziţiei care acuza guvernul de incapacitate și-i cerea să demisioneze, ci 
pentru că trăia, ca toţi ceilalți miniștri, în euforia expoziţiei jubiliare. 

Erau vremuri mari, vremuri înălțătoare și fericite. Ne aflam în anul 1906, 
care, după anii de secetă 1904 și 1905, aducea ţării belșug, cum nici cei mai 
bătrâni dintre bătrâni nu-şi aminteau să mai fi fost vreodată. Grâne peste 
grâne... înota ţara în grâne, că-ți venea să te întrebi cu îngrijorare: ce o să ne 
facem cu atâtea grâne?... Unde o să depozităm atâtea grâne?... Nu se vorbea 
de o recoltă excepțională, ci de o recoltă-miracol. Era vădit că așa voia Cel- 
de-Sus: ca guvernul conservator, venit la putere numai de optsprezece luni, 
să facă fericirea țării şi a neamului. Erau, deci, îndrituiți miniştrii 
conservatori să fie satisfăcuţi. lar cel mai îndrituit dintre toţi era conu Gogu. 

Conu Gogu? Dar cine era conu Gogu? 

Conu Gogu era „șeful”. Îl chema pe întregul lui nume George Grigore, zis 
Gogu Cantacuzino și era președintele partidului conservator și președintele 
guvernului conservator. 

Șeful conservatorilor! Pentru ca un muritor de rând să poată cuprinde cu 
mintea lui slabă măcar în parte ce înseamnă a fi șeful conservatorilor - 
trebuia mai întâi să ştie ce însemna a fi simplu conservator. Pentru aceasta, 
însă, trebuia să citească cele ce scria doctorul Istrati, ideologul micuţului 
club de mari moșieri, numit partid conservator, în lucrarea sa: „De ce sunt 
conservator?” 

„A fi conservator român - scria doctorul Istrati - este a îndeplini cea mai 
frumoasă menire, ce este dată unui om politic, este a fi soldat curat, 
disciplinat prin convingere, cu deprinderi creștine, cu un ideal măreț și 
realizabil, în legiunea acelora care în toţi timpii au crezut că neamul 
românesc a avut în trecut o misiune măreaţă, creștinească și civilizatoare, 
necunoscută suficient în lumea apusului pe care a îndeplinit-o cu sacrificiul 
existenţei sale chiar; menire, ce o are desigur și în viitor, pentru a da și el 
contingentul său de muncă pe calea progresului în concertul celorlalte 
neamuri ale omenirii. Crucea și ideea românismului ne-au adăpostit în 
trecut, tot ele să ne lumineze viitorul. Cu credinţa în ele, în muncă, cu cinste 
şi cu sacrificii vom ajunge acolo unde pătrund în prezent numai razele lor. 
Aceasta este, după mine, menirea conservatorilor români, și de aceea sunt 
conservator." 

După această explicaţie, puteai şti, în sfârşit, ce înseamnă a fi conservator 
şi de ce era doctorul Istrati conservator: „A fi conservator înseamnă a 
îndeplini o „menire”... cea mai frumoasă menire... O menire „măreaţă”...” 

Ce fel de „menire” nu ni se spunea în broșurica doctorului Istrati. Părea să 
fie o menire teribil de ascunsă. Dar părea numai. Pentru că însuși conu Gogu, 
„Şeful”, prin faptele lui sincere, deschise, directe, fără ascunzișuri, arăta ţării 


ce înseamnă a fi conservator, ce măreață menire are un conservator şi de 
câte ori mai măreață este menirea șefului conservatorilor. În cazul de faţă - 
menirea conului Gogu. 

Om socotit şi strângător, Conu Gogu, după o viață de socoteli şi economii, 
a izbutit să adune, cu chiu, cu vai, câteva moșii. Nu erau multe. Numai vreo 
nouăzeci și nouă. Nici cu una mai mult, nici cu una mai puţin. Atât avea 
omul: nouăzeci și nouă. De ce să se fi lăudat că are o sută, când avea numai 
nouăzeci și nouă! Unele mai mari, altele și mai mari. Dar nu atât numărul 
sau întinderea moșiilor lui merita să-ţi rețină atenţia, cât cuminţenia cu care 
le administra. De aceea se zicea despre el că trece oul prin inel. Adevăr pe 
care Gogu, în simplicitatea lui, nici nu-l dezminţea. Vătafii lui aveau ordinul 
straşnic să nu primească rușfet de la țărani ouă mai mici decât inelul cu care 
le era măsurată circumferința. Inelul era cel mai just simbol al menirii 
conservatorilor: acela de a refuza ouăle mai mici decât poate boierul mânca. 
Acuma, credem că se înțelege mai bine ce însemna a fi conservator: „a fi 
soldat curat, disciplinat prin convingere, cu deprinderi creștine, cu un ideal 
măreț și realizabil, în legiunea acelora care au crezut că neamul românesc a 
avut în trecut o misiune măreaţă, creștinească și civilizatoare”: aceea de a se 
lăsa măsurat de boier, cu inelul. Între boieri și neamul românesc era o 
legătură indisolubilă: inelul. Şi inelul era un simbol al dragostei. lar faptul că 
între boieri şi țărani era dragoste curată, sărea în ochi. Următorul schimb de 
cuvinte care a avut loc în Cameră între doi fruntași conservatori, este un 
document plin de învățături și sentimente înălțătoare, în acest sens. 

„Este - zicea un conservator, C.C. Arion, în şedinţa din 5 decembrie 1899 
- o diferenţă între conservatori și liberali, este o diferență nu numai de 
procedare, este o diferență de ideal. Nu tot așa vede în viitor societatea 
română un liberal, precum o vede un conservator. Liberalii vor o nivelare 
socială, dacă vreţi, au un ideal mai sentimental, ei vor un fel de dragoste în 
politică. Idealul conservatorilor este mai măreț, dânsul nu tinde la nivelare, 
ci la înălțare, şi mijlocul nu este sentimental, dar mintal. De aci o toleranță 
reciprocă la liberali, care nu este, nu poate fi, la conservatori.” 

Revoltat de această greșită interpretare a sufletului conservator, al doilea 
fruntaș conservator, Take Ionescu, îi răspunse, în şedinţa din 17 decembrie 
1899: 

„Protestez în numele partidului conservator, nu primesc ca partidul 
conservator să fie despuiat de cel mai înalt, de singurul sentiment nobil în 
omenire: de dragoste. Nu, domnilor, alta este deosebirea: liberalul iubește 
popularitatea. Aleargă după dânsa, cu riscul de a-şi târî de multe ori 
demnitatea în tot felul de noroaie; conservatorul cel adevărat nu se simte la 
locul lui decât în turnul de fildeș, dar în turnul de fildeș în inima lui arde o 


flacără cu atât mai vie cu cât nu se răspândește la toate vânturile ca flacăra 
liberalului.” 

Dragoste multă, dar din motive de precauţie, ca să nu se stingă în bătaia 
tuturor vânturilor, dragostea conservatoare se închidea în turnul de fildeș, 
construit în mijlocul celor 99 de moşii ale conului Gogu, care unit de popor 
prin inel, se simţea el însuși popor. O admitea și doctorul Istrati: 

„Partidul conservator nu poate să existe (dar) în virtutea unor drepturi 
ce ar avea o castă cu privilegii de nume, de familie, de tendinţe sau de 
credinţă religioasă ridicându-se până în trecutul îndepărtat. El există la noi 
în virtutea existenţei chiar a neamului său. Trecutul său, fala sa (ambele ale 
partidului conservator n.n.) sunt trecutul și fala poporului nostru. Individul, 
casta, nu se pot impune statului, sau neamului. Neamul are absolută 
precădere asupra persoanelor care-l alcătuiesc. De aceea, „totul pentru 
țară”, cu alte cuvinte, totul pentru neam s-a zis din rândurile 
conservatorilor.” 

Din care vedem că cei care mai târziu cu trei decenii strigau și ei cu 
aceeași convingere de soldaţi disciplinaţi: „Totul pentru ţară” - deși erau 
înarmaţi cu revolvere şi puşti automate, n-au făcut „pentru neam” mai mult 
decât a făcut pe vremea lui, conu Gogu, care nu era înarmat decât cu un 
simplu inel - şi cu alte câteva mici ustensile la fel de inofensive, despre care 
va veni vorba ceva mai încolo. Deviza era aceeaşi, dar metodele se 
deosebeau fundamental. Conului Gogu nu-i plăceau cuvinte inutile și nu era 
amator de explozii. N-a rostit niciodată panseuri istorice pentru că, 
parcimonios cum era, a rămas surd la ofertele tuturor gazetarilor care erau 
dispuşi să-l facă nemuritor pe un preţ foarte redus, „ca pentru 
dumneavoastră, coane Gogule!”... Dar, Gogu a zis nu! - şi din nu-ul acesta nu 
l-a mai putut clinti nimeni. 

Probabil, datorită acestui refuz, gazetarii mofluzi au răspândit legenda că 
Gogu este cel mai mare prost din țara românească. Dar întrucât afirmaţia n- 
a putut fi dovedită, ea a rămas pe tărâmul abstracţiilor. Concret se știa, însă, 
că Gogu era cel mai hrăpăreţ, cel mai zgârcit, cel mai nemilos cămătar din 
Câţi cămătari a dat vreodată clasa moşierească - deci, cel mai indicat a fi 
șeful conservatorilor. Și Gogu n-a dezminţit speranțele moșierilor săi. De ani 
de zile se ținea în scaunul său, demn, așa cum s-a născut, cu mâna strânsă, cu 
privirea în gol şi în minte cu întrebarea dacă cifra șapte la care dumnezeu, în 
marea sa bunătate, a fixat numărul pieilor îngăduite boierilor să ia de pe 
țăran, este un șapte de fier, implacabil şi imuabil ca toate legile cerului, sau 
ar putea fi schimbat, printr-un simplu amendament al Camerelor, cu un 
doisprezece, de pildă, sau chiar cu un cincisprezece. 


Aşa l-a apucat pe conu Gogu anul 1906, când gloria şi buna dispoziţia 
„şefului” atinseseră înălțimi nevisate şi aproape senine. Aproape senine, 
pentru că, - fapt de neînchipuit! - conu Gogu, omul acesta care nu-și amintea 
să fi ucis cu propria lui mână o muscă măcar, ori să fi băgat propria lui mână 
în buzunarul cuiva, avea duşmani mulţi şi răi, care se zbăteau să întunece 
glorioasa lui guvernare cu bizantinismele lor. 


* 


Primul dușman al partidului conservator prezidat de conu Cantacuzino 
era tot un partid conservator, alcătuit din câţiva boieri dizidenţi, care şi-au 
zis conservatori junimiști. 

Titulatura acestui partid numit „conservator-junimist” își avea o parte din 
explicaţie în predispoziția spre glumă a conducătorilor ţării, care, totuși, în 
exercițiul politicii lor, nu prea glumeau. „Junimismul” era un derivat al 
societăţii literare „Junimea”, pe care vreo trei-patru boiernași întorși de la 
studii din străinătate au întemeiat-o pe la 1863 cu un singur scop: acela dea 
lua peste picior tot ce se putea lua peste picior în ţinuturile acestea moldo- 
valahe care se mai aflau sub dominaţia turcă și de a împiedica evoluţia unei 
culturi originale care ar oglindi specificul național al poporului. 

Cu anii, însă, la cei trei-patru boiernași se mai adăugară și alţi „juni” 
dispuși și ei, pe baza diplomei lor de absolvenţi ai unor facultăţi străine, să- 
şi bată joc de toţi și de toate; cu anii, pretenţia discretă a „junilor” de a fi mai 
deștepţi decât toţi numai în cercul închis al „Junimii”, crescu la pretenţia lor 
gălăgioasă și emfatică de a face din micul lor grup de zeflemiști, un institut 
superior de cultură, care să elibereze și dincolo de pragul acestei asociaţii 
certificate de nulitate sau geniu după criteriile nemărginitei lor îngâmfări; 
cu anii, odată cu dezvoltarea vieţii politice a ţării, societatea literară 
boierească „Junimea” se transformă într-un club în care epigrama 
reacționară culturală lăsa loc tot mai mare epigramei reacționare politice; cu 
anii, tinerii fii de moșieri conservatori sau de slugi intelectuale ale 
conservatorilor, trecură cu totul la conservatori; dar cu anii, junimiștii 
păreau să uite tot mai mult că dacă între timp au crescut în importanţă, au 
crescut și în vârstă. 

Astfel, la 1906, după patru decenii de junimism, întemeietorii „Junimii” - 
cu excepţia celor răposaţi întru domnul de bătrâneţe - deşi nu mai puteau 
servi tronul și țara fără proteză dentară, tot juni se credeau și tot junimiști 
îşi ziceau, fără să aibă, ca grupare politică, vreun program care s-ar fi putut 
deosebi întrucâtva de programul politic al celorlalți boieri conservatori, aşa 
cum ani de zile s-au amuzat ca societate literară, fără să aibă vreun statut 
care s-ar fi putut deosebi de programul cultural al celorlalţi politicieni de la 


picioarele tronului. Atât ca oameni de cultură cât și ca oameni politici, 
junimișştii n-au avut alt obiectiv decât acela de a glumi sângeros pe spatele 
ţării. Dar rămâneau mândri. Erau junimiști. Şi ca junimiști, făceau, până și în 
cadrul partidului conservator, grup aparte, iar după ce s-au despărţit de 
partidul vechilor conservatori, numiţi „conservatori regulamentari”, și-au 
numit noua lor formaţiune politică: „partidul elitei sociale”, sau partidul 
junimist-conservator, în fruntea căruia l-au pus pe P.P. Carp, zis conu 
Petrache. 

Și conu Gogu, șeful conservatorilor vechi, se temea nu de noul partid 
conservator junimist, ci de acest conu Petrache, pe care-l ura cu atât mai 
mult cu cât injuriile cu care ar fi fost dator să-l acopere pentru spărtura 
făcută în partid, nu prea se puteau prinde de el. Dacă învinuirile ce și le 
aruncau reciproc în obraz ceilalți politicieni, oricât de exagerate ar fi fost, 
puteau fi crezute, cea mai mică insultă la adresa conului Petrache ar fi sunat 
fals şi absurd. Ce să fi spus conu Gogu, conului Petrache, după despărțire? 
Că-i hoţ? 

N-ar fi avut haz. Dacă exista în ţara românească vreun om politic care să 
n-aibă pe suflet nici cea mai mică gaură de caşcaval care să ceară a fi 
acoperită de cea mai milimetrică muşama cu putinţă, acela era P.P. Carp. În 
cel mai curat înţeles juridic al cuvântului „hoţ”, P.P. Carp nu era hot. În tot 
cursul vieţii lui politice, Carp n-a ciupit niciun sfant din finanţele statului și 
n-a abuzat niciodată, de câte ori se afla la putere, de calitatea lui oficială, 
spre a-și rotunji, într-o formă sau alta, averea. De la înălțimea venitului său 
de patruzeci de mii de lei anual pe care și-l asigura din sângele și sudoarea 
sutelor de robi de pe moșia lui, Țibănești, Carp putea privi cu dispreț la toţi 
ceilalți conducători politici ai țării, care participau, toţi, cu aceeași turbată 
convingere de câini hămsesiţi, la competiţia pentru acapararea exclusivă și 
exclusivistă a ciolanului - deoarece el se ştia ferit de acuzaţia că ar fi hoţ. 
Pentru Carp, feudalul prin definiție, exploatarea ţăranului era un drept firesc 
al boierului și nicidecum o hoţie. 

Hoţ, deci, nu-l putea numi conu Gogu pe conu Petrache. Atunci cu ce să-i fi 
scos ochii? Că-i demagog? Conu Gogu s-ar fi făcut iar de râs. Pentru că dacă 
în întreaga istorie a regimului feudalo-burghez era un singur boier despre 
care se putea susține din toată inima că n-a băgat niciodată mâna în 
buzunarul statului - și acela era P.P. Carp - cu aceeași convingere se putea 
afirma că în tot iarmarocul politicianist un singur boier nu era demagog: P.P. 
Carp. Nu era - și avea oroare să fie. Numele lui Carp era tot ce putea 
contrazice mai violent noţiunea de demagog. N-a făgăduit niciodată și n-a 
făgăduit nimic, nimănui. Refuza să făgăduiască. Și înainte de orice, refuza să 
făgăduiască poporului. „Poporul” era un termen care inspira acestui boier - 


cult și inteligent - un dezgust nemărginit. Mergea atât de departe disprețul 
lui pentru popor, încât îi tulbura mintea lui de boier cult și inteligent, până la 
o confuzie bolnăvicioasă. 

„„Să vorbim despre popor! - zicea el în iulie 1892, într-o ședință a 
Parlamentului. Poporul se manifestă în diferite chipuri: se manifestă prin 
majoritate, prin Cameră și prin Senat. „Nu, ziceţi dumneavoastră, nu este 
acesta poporul; nu sunteți dumneavoastră poporul, nu sunt senatorii. 
Poporul s-a mai manifestat prin comisiile electorale. Nici acestea nu sunt 
poporul”. „Cine, dar, este poporul?...” Poporul este capitala. Foarte bine: să 
viu la poporul capitalei. Din cât se compune poporul capitalei? Din vreo 
200.000. Cine reprezintă pe acest popor? O deputăţie de vreo 4-5 mii de 
oameni, deși eu nu am văzut decât vreo 2.000 în curtea Mitropoliei. lată 
delegația poporului capitalei. Trebuie să mă supun ei. Dar ca să mă supun, 
trebuie să știu ce vrea. Care îți este amendamentul, domnule popor? M-am 
dus la fereastră; poporul când m-a văzut, și-a exprimat amendamentul 
printr-o huiduială; drept să vă spun că eu nu am înţeles forma acestui 
amendament al poporului. Am ieşit în curte tot ca să aflu amendamentul; 
amendamentul d-lor, s-a transformat afară în pietre şi în scuipat. Am stat cu 
pietrele, cu scuipatul de vorbă și am spus: foarte bine; aş dori însă să vă 
cunosc amendamentele. Poporul mi-a răspuns: Avem reprezentantul nostru 
în Cameră, avem pe domnul Fleva. Am venit în Cameră și am întrebat pe d. 
Fleva, reprezentantul pietrelor și al scuipatului; d-sa s-a mulțumit să-mi dea 
o citațiune din Maurice Bloch. lată tot ce-a ieșit din această voință a 
poporului. Eu sunt omul blând, omul care caut să mă supun poporului; dar 
ce-a făcut poporul? M-a huiduit, m-a lovit cu pietre și m-a scuipat.” 

Inteligent, cult și sincer, dar boier, conu Petrache, în dezgustul lui pentru 
popor, nu făcea - şi toată firea lui de boier îi interzicea să facă - cea mai mică 
deosebire între „popor” şi „uliţă”, între „mase” și simpli agenţi electorali. 

Uitând că poporul numără milioane de suflete și că aceste milioane de 
suflete trebuie să muncească din greu pentru bunul trai al boierilor, așa că 
nici n-au timp să se plimbe pe străzi și să scuipe în obraz pe cine or fi vrând, 
conu Petrache, supărat foc pe inamicii săi politici, se complăcea în a 
confunda poporul cu bandele de bătăuși liberali și-și făcea despre popor o 
imagine materială și auditivă precis conturată: pietre, reteveie, scuipat, 
huiduieli. În ochii boierului cult şi inteligent care era P.P. Carp, poporul de 
peste cinci milioane de muncitori de la ţară și de la orașe era alcătuit 
exclusiv din cei două mii de mardeiași ai opoziției liberale. Cu scuipatul, cu 
pietrele și cu huiduielile lor, bandele de haimanale plătite să fie indignate, ar 
pretinde - după câte susținea conu Petrache - că reprezintă voinţa 
poporului. Nu în zadar, deci, îşi putea permite aristocratul Carp, stegarul cel 


mai calificat al drepturilor divine ale „elitei” - să declare, cu același crâncen 
dezgust: „A te pleca voinţei maselor, înseamnă a prostitua inteligenţa pe 
care ne-a dăruit-o dumnezeu”. 

Numai a demagogie nu suna opinia aceasta a conului Petrache despre 
voinţa poporului. Numai de demagogie nu putea fi acuzat conu Petrache, 
care avea cutezanţa să strige că elita își prostituează inteligența cu care a 
înzestrat-o dumnezeu - numai pe ea, printr-o favoare excepțională - dacă se 
pleacă în fața voinţei poporului. Numai demagog nu era Carp care, în 1895, 
după ce a ocupat timp de şapte ani un fotoliu ministerial în guvernul 
conservator, își părăsea, de bună voie și în plină putere, colegii, pentru că au 
început și ei să tragă cu ochiul la stradă şi pentru că „o guvernare prea 
îndelungată ar fi dat unora dintre conservatori sentimentul atotputerniciei”. 
Numai atitudine demagogică n-avea conu Petrache, care, după ce a părăsit 
pe conservatori și și-a făcut un partid propriu - partidul conservator 
junimist - avea certuri grave cu amicii săi politici, pentru că, în concurenţa 
cu liberalii, adoptau metodele lor electorale; conu Petrache care pe 
stindardul său politic avea o deviză: „Regele și dorobanţul”; conu Petrache 
care repeta stăruitor şi îndârjit că nu poporul, ci numai regele este în drept 
să-ți dea puterea; conu Petrache care repeta că a cheltui bani pentru alegeri 
este o prostie, pentru că nu poporul, ci tot regele va numi Parlamentul; conu 
Petrache care alegea cuvintele cele mai tranșante spre a arăta că poporul nu 
trebuie să obțină dreptul de vot decât numai după ce va învăţa carte - 
sentință care nici ea nu suna a demagogie. Era sigur conu Petrache că toate 
relele de care suferă țăranul român se datoresc nu lipsei lui de pământ, ci 
lipsei unei bune administrări şi lipsei de carte. 

„Se crede - spunea el în mai 1906 - pe nedrept, după mine, că singura 
cauză a mizeriei ţăranului este lipsa de pământ... Domnii mei, legea rurală a 
lui Cuza din 1864 a dat pământ... legea însurăţeilor a lui Brătianu a acordat 
pământ, legea noastră de la 1888 a împroprietărit 80.000 de familii 
țărănești. S-a îmbunătăţit starea ţăranului? Nu... Cauzele sunt deci aiurea. 
Cauzele sunt: starea culturală în care se află țăranul și rezultatul lipsei de 
administraţie pe care o avem în ţară la noi.” 

Și era sincer conu Petrache când cerea ca poporul să înveţe alfabetul. Din 
desele ciocniri care se produceau în sufletul conului Petrache între fumurile 
de clasă, năravurile medievale și sensibilitățile aristocratice, pe de o parte și 
cunoaşterea destul de adâncă a transformărilor politice prin care trecea 
Europa secolului al XIX-lea, pe de altă parte, țâșneau din când în când unele 
porniri generoase, care pe atunci se puteau numi progresiste. Absolvent 
sclipitor al școlii germane de la Berlin - unde, în treacăt fie zis, nu făcuse 
decât să-şi desăvârşșească înclinațiile lui fireşti de junker prusac - P.P. Carp 


era unul din cei mai fervenți și mai lucizi adepţi ai idealurilor care se 
ascundeau îndărătul acelei „Kultur” - aşa cum o înțelegeau conducătorii 
Prusiei: cultură cu două măsuri. Prima: nelimitată, accesibilă numai clasei 
stăpânilor - a doua: limitată până la curiozitatea de a citi o gazetă. Diferenţa 
între aceste două culturi era necesară, pentru a se păstra distanţa culturală, 
deci și distanţa între pretendenţii la conducerea ţării - dintre cei puţini, dar 
mari, şi cei mulţi, dar mici. În acest spirit cerea carte pentru popor și conu 
Petrache, care, spre deosebire de ceilalți confrați politici, înțelegea că oricât 
s-ar împotrivi forțele dornice ca lumea să rămână ceea ce este: o sursă de 
profituri fără sfârşit pentru clasa celor câţiva - lucrurile merg înainte. 

„Domnilor, - spunea el în Parlament în anul 1895 - orb este acela care nu 
vede că în societatea modernă se produce o transformare. Orb este acela 
care crede că, odată ce burghezia europeană a căpătat toate libertăţile, toate 
privilegiile, toate foloasele, nu mai este nimic de făcut și că într-o societate 
nu mai este nicio clasă care să aibă nevoie de solicitudinea noastră, de o 
legislație prin care să-i dăm drepturi de care să se poată bucura, prin care 
să-i dăm bunul trai.” 

Carp nu era orb. Vedea transformarea ce se produce în Europa și ar fi 
vrut s-o vadă și aici - dar după modelul prusac: cu respectul distanţei. Grija 
distanței era cea mai mare preocupare a lui Carp. Carp pleda pentru 
ridicarea poporului - dar cerea simultan, în aceeași măsură, întărirea puterii 
celor puternici. Carp nu admitea două lucruri: nici ca țăranul să fie lăsat 
pradă foamei și întunericului - şi nici ca marea proprietate să aibă de suferit 
cât de cât. Erau două idei în contradicţie flagrantă, dar Carp nu vedea 
contradicția pentru că ţinea din tot sufletul să-l vadă și pe țăran mai bine 
hrănit, şi pe marele moșier pe deplin satisfăcut de felul cum îi merg 
treburile. De aceea, Carp și-a câştigat calificarea excepţională de „medieval 
satrap socialist”. Pentru conu Petrache era sfânt și dreptul ţăranului la un 
trai mai bun - și era sfânt şi dreptul marelui proprietar de a nu permite să i 
se ciuntească moșia nici cu un fir de praf. Sfântă era și spinarea ţăranului - 
dar sfânt era şi gârbaciul boierului. Că şi junkerii prusaci, deci, conu 
Petrache nu admitea o apropiere între clase prin nivelarea tuturor claselor 
sociale, ci înaintarea tuturor claselor sociale aşa cum poate concepe un 
militar marșul unei armate bine instruite la defilare: ofițerii în cap, trupa în 
urmă. Toţi merg înainte - dar merg atât de disciplinat, încât parcă ar sta toţi 
pe loc. Ofițerii rămân mereu în cap - și trupa mereu în urmă, fără a depăși 
nici cu un centimetru distanța reglementară. Acesta era progresismul 
junkerilor prusaci - și pentru acest progresism muncea și conu Petrache. 

Dar, ca în atâtea și atâtea altele, Carp rămânea și aici singur. Moşierii nu-l 
înțelegeau. Moşierii nu-şi dădeau seama că P.P. Carp, pledând pentru o 


oarecare îmbunătăţire a condiţiilor în care trăiește țăranul, de fapt pledează 
pentru îmbunătăţirea condiţiilor în care boierii trebuie să-și apere moşiile. 
Cel mai elocvent exemplu i-l dădea însuși Carp: Ţibăneştii. Revoltat de 
recalcitranța partidelor de a aduce oarecare modificări în viaţa întregii 
țărănimi românești, Carp s-a hotărât să aplice boierilor o lecţie: a făcut din 
Țibăneşti o așezare agricolă model. A învăţat pe ţăran cum să cultive 
pământul mai bine, cum să-şi gătească o ciorbă, cum să-și măture bordeiul și 
ograda. Prin aceasta, Carp spunea boierilor săi: „lată, n-am făcut din țăranii 
mei nici savanţi, nici deputaţi, nici artişti. Țăranii tot țărani au rămas și tot 
cu mâinile înfipte în coarnele plugului stau. Dar din recunoștință pentru 
puţinul bine ce-l au de la mine, ei mă vor lăsa în pace să-mi văd de moșie și 
nu se vor mai ridica niciodată împotrivă-mi! Niciodată!” 

Boierii se uitau la el, îl admirau pentru discursurile lui spirituale și-l 
lăsau, ca în atâtea și în atâtea altele, singur, cu avânturile, cu revoltele, cu 
contradicţiile și cu sentinţele lui de „medieval satrap socialist”. Pe cine se 
sprijinea, aşadar, Carp? Pe boieri? Nici măcar boierii din propriul său partid 
conservator-junimist nu erau cu el de acord decât în timpul opoziţiei. Pe 
rege? Regele, mlădiță foarte izbutită de junker prusac, avea o stimă 
deosebită pentru ideologia rigidă a conului Petrache - dar inima lui mergea 
cu boierii de care-l legau absolut toate interesele lui de afaceri. Pe popor? 
Cum să se fi sprijinit conu Petrache pe popor, când el era cel mai fățiș și cel 
mai brutal adversar al oricărei modificări a legii electorale în favoarea 
poporului? 

Cum putea fi, deci, numit demagog conu Petrache! Dacă în enunţarea 
programului „cultural” nu se sprijinea nici pe rege, singurul care, după înseși 
principiile lui, era calificat să-i dea ţara pe mână; dacă nu se sprijinea nici pe 
boieri, singurii care-i puteau furniza cadrele principale de guvernământ; 
dacă nu se sprijinea nici de popor, pe care-l dispreţuia, deși era singurul care 
putea da forța electorală necesară unui partid democrat să ia conducerea 
țării peste capul regelui și peste capul boierilor - dacă nu se sprijinea pe 
niciunul din factorii aceștia, pe cine se sprijinea conu Petrache, când spunea 
că „orb este acela care nu vede că în societatea modernă se produce o 
transformare”? 

Pe nimeni! 

Și unui om care înfrunta pe rege, care sfida partidele politice, care strivea 
cu dezgustul său, poporul, care nu îngăduia nimic şi care nu se sprijinea pe 
nimeni - i s-ar fi putut arunca insulta că ar fi demagog? 

Prin urmare, ce crimă i-ar fi putut imputa conu Gogu, conului Petrache? 
Că ar fi trădător? Dar pe cine a trădat? Pe conservatori. Şi cum i-a trădat? A 
ieșit din guvernul dela 1895 - și prin aceasta a silit tot guvernul conservator 


să demisioneze. Este aceasta trădare? Ce fel de trădare? Carp doar n-a 
părăsit guvernul conservator ca să-şi asigure un portofoliu în vreun guvern 
liberal - ci a trecut de la putere în opoziţie. Așa că, dacă a trădat - a trădat ca 
să piardă, nu să câștige. Și ce a trădat? Ideea conservatoare? Dar tocmai aici 
ieșea mai în relief absurditatea acuzaţiei. Carp a părăsit guvernul 
conservator pentru că nu admitea tendinţa celorlalți membri ai guvernului 
de a se adresa, în scopuri electorale, „uliţei”, „străzii”, „masei”, „poporului”. 
Carp nu voia să audă de nicio concesie, dintr-un singur motiv, mare și sfânt: 
pentru că era conservator. Ca bun conservator, Carp refuza să facă 
poporului cea mai mică concesie, de orice natură - fie chiar concesia de a sta 
de vorbă cu el - pentru că stând de vorbă cu „poporul” înseamnă „a-ţi 
prostitua inteligența”. De aici, ce rezultă? Că cineva a trădat, într-adevăr, 
principiile conservatoare, dar nu Carp era trădătorul, ci partidul conservator 
şi că singurul apărător consecvent şi de o integritate ireproşabilă al „ideii” 
conservatoare era Petre Carp. Și să fie acuzat de trădător al conservatorilor 
singurul adevărat conservator dintre conservatori? 

De aceea și vedea conu Gogu conservatorul în conu Petrache 
conservatorul pe cel mai incomod adversar al partidului conservator: 
pentru că, din orice latură conservatoare ar fi încercat să-l lovească pe conu 
Petrache, conu Gogu și-ar fi aruncat săgețile fără folos. Conu Petrache era 
invulnerabil. 


* 


Dar dacă opoziţia junimișştilor pricinuia conului Gogu necazuri multe și 
mari - infinit mai multe şi mai mari erau necazurile pe care trebuia el să le 
îndure de la naţional-liberali, pentru că incomparabil mai grele erau și 
condiţiile în care trebuia să ducă lupta cu ei. Junimiştii nu erau decât un club 
politic, pe când liberalii erau un partid. La junimiști, adversarul cu care 
trebuia să te încaieri se reducea mai mult la un om: șeful, conu Petrache, pe 
când la liberali, primejdia o prezenta însuşi partidul, în care, dacă erau 
înregimentaţi boieri puţini, activau în schimb ciocoi mulţi. 

Numărul ciocoilor liberali compensa din plin calitatea „elitei” 
conservatoare. Nu în zadar boierii conului Gogu strigau alarmaţi: „Să luptăm 
fără milă contra ciocoilor. Ciocoiul e marea plagă a ţării.” Ei știau că ciocoii, 
înainte de a fi sau pentru a putea fi marea plagă a ţării, erau marea plagă a 
boierilor. Ciocoii nu vor putea pune mâna pe ţară, decât trecând peste 
cadavrele boierilor. Și ciocoii, forţe tinere, proaspete, lacome și agresive, își 
croiau drumul încet, dar sigur. Puțin câte puţin, liberalii pătrundeau prin toţi 
porii economiei naţionale. Puțin câte puţin, liberalii cucereau sau întemeiau 
poziţii din care nimeni să nu-i poată scoate. Deși, în cursul istoriei lor din 


ultimii ani, au fost divizați în ocultişti, sturdzişti, drapelişti, stătestici, liberal- 
vernescani, liberal-moldoveni, liberal-flevişti etc. care se mâncau între ei ca 
nişte fiare turbate! - în fond erau o bandă perfect organizată și disciplinată, 
nu atât prin statute, cât datorită unui puternic instinct de clasă care-i aduna, 
în cele din urmă, să lupte sub acelaşi drapel, împotriva boierilor, spre a le 
moșteni moșiile şi împotriva poporului, spre a-l jecmăni după metode mai 
sistematice, ca să nu se irosească fără profit nicio picătură de sânge și de 
sudoare. 

Cât despre „șef”, liberalii, nici vorbă, aveau şi un „șef”. Dar aici se şi vedea 
diferenţa dintre junimişti şi liberali. În anul 1906, în timp ce junimiştii, 
micuță asociaţie de pokeriști, care nu făceau nici doi bani ca forță politică în 
sine, aveau în fruntea lor pe un conu Petrache, om care ar fi fost o mândrie a 
oricărei „elite” reacționare din lume - naţional-liberalii, partid de o forță 
politică nu numai reală, ci şi în creștere necontenită, aveau în fruntea lor pe 
un D.A. Sturdza. Cea mai concludentă demonstraţie a primejdiei național- 
liberale era prezenţa conului Mitiţă în fruntea acestui partid. 

Era foarte curioasă traiectoria descrisă de scaunul prezidenţial al 
naţional-liberalilor de la 1866 până la 1906. În loc să meargă în sus, după 
linia descrisă de partidul liberal în ascensiune, fotoliul se rostogolea 
vertiginos înspre un azil de nebuni. De la lon C. Brătianu, primul național- 
liberal, până la conu Mitiţă - ce decădere! Nu pentru că ar fi fost vreo 
deosebire între năravurile lor naţional-liberale. Conu Mitiţă era, sub 
raportul gheșefturilor, demn de „marele lon”, pentru că de treizeci de ani era 
trecut în istorie sub porecla de Mitiţă Roade-Ruble. Era vorba despre o 
afacere mare, mare de tot, cu adevărat național-liberală, operată în perioada 
războiului de la 1877. După încheierea păcii cu Turcia şi după retragerea 
trupelor ruseşti care trecuseră pe aici, au rămas în ţară mari cantităţi de 
ruble în aur, argint şi hârtie, care fură retrase de pe piață de guvernul 
liberal, pe un preţ neînsemnat - și distribuite printre devotaţii partidului. 
Afacerea întări pe liberali în convingerea că războiul pentru independentă a 
fost cel mai măreț act din istoria neamului: plini de avânt și recunoştinţă, 
oamenii liberalilor făcură o călătorie în Rusia, unde, cu rublele demonetizate 
aici, în mod forţat, dar care acolo își păstraseră valoarea lor întreagă, 
cumpărară blănuri sau bijuterii, spre a le revinde în ţară cu beneficii 
ameţitoare. Or, unul dintre cei mai norocoși - dacă nu cel mai norocos 
speculant al războiului pentru independenţă - se pare că a fost Dimitrie 
Sturdza. 


1 Pe la 1887, Dimitrie Brătianu, disident liberal, striga în Parlament majorităţii liberale 
conduse de propriul său frate lon Brătianu: „N-am să vă las nici binele să-l faceţi!” 


Dar nu numai sub raportul afacerilor era conu Mitiţă cel mai indicat să 
urmeze la preșidenţia naţional-liberalilor pe lon Brătianu, ci și sub cel al 
lichelismului față de tron. Acest conu Mitiţă, care, numai cu câţiva ani în 
urmă, supărat foc că liberalii sunt prea multă vreme ţinuţi în opoziţie, l-a 
numit pe Carol I „spionul prusac” - de îndată ce a ajuns șef al liberalilor și 
prim-ministru al unui guvern liberal, a cerut să se impună oamenilor politici 
primiţi la palat în audienţă, să pupe - la propriu - mâna lui Carol I. lar 
primul care a dat exemplul şi a lins cu convingere mâna „spionului prusac” a 
fost însuşi conu Mitiţă. 

Vrednic apoi să-l continue pe lon Brătianu era conu Mitiţă și sub raportul 
fanteziei lui demagogice. Dăruit de la dumnezeu cu un ochi care lăcrima 
permanent chiar în viaţa lui particulară, vă închipuiţi cu cât mai de preţ și 
mai de efect era acest beteșug glandular, în viaţa lui publică. Putea să pară 
oricând duios, sau tulburat, sau îndurerat, după cum cereau împrejurările: 
era, deci, un conu Mitiţă simţitor la toate, oricând. Or, acest conu Mitiţă - 
care nici măcar la umblătoare nu se ducea până nu se sfătuia cu propria sa 
conștiință şi cu sfântul Sisoe; care scotea panglici pe nas de o lungime atinsă 
în istoria țării numai de „marele lon”; care minţea de stingea, falsifica 
informaţii, texte, statistici; care înşira, cu cea mai firească dezinvoltură, 
herghelii întregi de cai verzi pe pereţi ca să ia piuitul „poporului”; acest conu 
Mitiţă, care era, în sfârșit, înzestrat cu tot ce-i trebuie unui ciocoi să poată 
călări ţara în voie - numai de un lucru ducea lipsă mare: de minte. Ăl-de sus 
nu i-a dat minte. Sau i-a dat o linguriţă de minte, dar și pe aceea i-a luat-o 
înapoi. Pentru că aşa stăteau lucrurile cu conu Mitiţă: era și prost şi nebun. 
Un mare prost și un mare nebun. Prostia și isprăvile lui demenţiale erau 
legendare. Și totuși, liberalii își puteau permite luxul să-l aibă ca șef. De ce? 

Pentru că, spre deosebire de junimiști, liberalii se simțeau tari nu pe 
inteligenţa șefului, ci pe tăria reală a partidului. Nădejdea lor nu era în șef, ci 
în partid. Şi pe conu Gogu - care nu sclipea nici el prin inteligenţă, dar cel 
puţin nu era nebun cum era conu Mitiţă - asta îl speria, în 1906, mai mult 
decât toate. 


* 


O altă putere opoziţionistă răspundea la numele de N. lorga. Deşi în 1906 
n-avea decât 35 de ani, lorga se îşi distinsese, ca profesor universitar şi om 
politic, atât prin prelegerile lui strălucite care trădau un mare talent 
oratoric, cât și prin ambițiile și prin contradicţiile lui încă de pe atunci 
uluitoare. Un concurent întru naționalism, numit Ilarie Chendi, de profesie 
critic, scria, în 1906, despre un lorga „mlădios, gata a se pune în contrazicere 
cu lorga cel de odinioară”, un lorga „intolerant și invidios cu toţi câţi 

muncesc și pot munci fără d-sa”, un lorga „rău 
„demagog” şi „vanitos fără margini”. 

Puțin mai târziu, în anul 1907, ziarul conservator „Acţiunea 
conservatoare” arăta că lorga este „prototipul lipsei de caracter”; că până a 
ajuns profesor universitar a adulat o serie de profesori „care nu se puteau 
odihni de laudele ciracului lorga”, dar, „cum a pus mâna pe catedră, primii 
care au avut să sufere consecințele caracterului nestatornic și lipsei de 
scrupule a lui lorga”, au fost profesorii aceștia etc. etc. 

Nu putem reda tot ce s-a scris despre lorga încă în presa de atunci - dar și 
aceste puţine trăsături ne ajută să întrezărim ceea ce avea să fie această 
mare figură de savant şi om politic, lorga, care în 1906 era membru al 
partidului conservator junimist. În această calitate, lorga ataca guvernul 
conservator cantacuzinist, cot la cot cu opoziția naţional-liberală, pe toate 
chestiile: pe chestia agrară, pe chestia financiară, pe chestia culturală, pe 
chestia jidănească, și la începutul acelui an, pe chestia franțuzismului şi a 
franțuziţilor din aristocrația română. În această ultimă chestie, lorga 
înregistră un succes răsunător: la 13 martie 1906, studenții, instigaţi de el, 
se adunară în Piaţa Teatrului Naţional din București și huiduiră pe domnii şi 
doamnele din elita bucureșteană, care veneau la o reprezentaţie filantropică 
jucată în franţuzeşte de nişte diletanți români. Guvernul lui Cantacuzino 
scoase armata și trase în studenţi. 

lorga făcuse, deci, treabă bună. Dar pentru cine? Pentru cultura română? 
Ba nu! Pentru opoziţia junimisto-liberală. Junimiștii și liberalii aveau nevoie 
de agitații - orice fel de agitaţii - împotriva lui Cantacuzino, pe care voiau să- 
l răstoarne și au găsit în lorga omul potrivit să-i slujească. Franțuzismul 
elitei n-a fost pentru lorga o cauză a indignării lui patriotice împotriva 
franțuzismului, ci un pretext pentru promovarea ambițiilor lui. 

În 1906, lorga a fost contra franțuzismelor şi ca antifranţuz era gata să 
facă moarte de om pentru izbânda partidului conservator-junimist, ai cărui 
membri vorbeau numai franțuzește, în timp ce conservatorii de la putere 
vorbeau și franțuzește, dar și grecește, spre deosebire de liberali, care, dacă 
erau foarte mari proprietari, vorbeau grecește, dacă erau proprietari 
mijlocii vorbeau franțuzește, iar dacă erau proaspeţi proprietari foști 
crâşmari, vorbeau româneşte. 

Dacă ținem seama de faptul că lorga se prezenta ca un revoltat social; că 
se ridica împotriva străinilor și străinismului; că, pentru a pune în curent 
poporul cu dragostea pe care i-o poartă, scotea o publicaţie intitulată: 
„Neamul românesc”; că în această publicaţie denunța, număr cu număr, 
toate nelegiuirile ce se săvârşeau pe spinarea ţăranilor de către moșieri şi 
arendaşi - dacă ținem seama de toate acestea, trebuie să ne şi întrebăm: 


, „intrigant”, „arțăgos”, 


Dar, în acest caz, ce căuta lorga la conservatorii-junimiști, adunaţi într-un 
partid, partid de boieri, de boieri care se socoteau boieri între boieri, boieri 
ultra-boieri, arhi-boieri, supra-boieri, boieri cărora nu le ajungea să se știe 
că sunt boieri, ci s-au şi autoetichetat „elită socială” și-și numeau clubul lor: 
„partid al elitei sociale”? Era cumva lorga boier - și implicit mare proprietar 
de moșii? 

lorga nu era boier și pe vremea aceea toată averea lui se ridica la 
perechea de pantaloni de pe el și la un suflet plin de speranţe. Ce căuta, 
aşadar, lorga la junimişti? Ce legătură politică, socială, deci, cu atât mai puţin 
sentimentală, putea fi între această „elită socială”, compusă din boieri, și 
„talpa ţării” compusă din robii acestei elite - care ar fi putut justifica într-o 
cât de vagă măsură prezenţa lui lorga la junimişti? Cum se împăca 
activitatea lui lorga în folosul boierilor lui supra-boieri conservatori 
junimiști, cu activitatea de apărător al țăranilor împotriva împilărilor la care 
erau ei supuşi de către clasa boierilor? Sau poate a descoperit lorga că 
boierii conservator-junimiști nu sunt ca boierii, pur și simplu conservatori? 
Poate lorga a și putut constata cu ochii lui că boierii conservatori duc 
poporul la sapă de lemn, pe când boierii conservatori-junimişti se despoaie 
pe sine până la piele ca să îmbrace cât mai bine țărănimea aceasta? Poate 
pusese lorga mâna pe dovezi irefutabile că boierii conservatori de la putere 
erau împotriva oricărei libertăţi politice a ţăranului - și că boierii lui 
junimiști, dimpotrivă, luptă pentru emanciparea politică a ţăranului? 

Avea într-adevăr lorga aceste dovezi și justificări? N-avea. Dar dacă n- 
avea, ce căuta el într-un partid de latifundiari reacționari ca junimiștii, în 
coaliție cu un alt partid de latifundiari reacţionari ca liberalii, împotriva unui 
al treilea partid de latifundiari reacționari, ca vechii conservatori 
cantacuzinişti? Ce idee apăra? 

În vara lui 1906, lorga nu apăra nicio idee. În 1906 lorga era deja omul de 
mai târziu: nu apăra nicio idee. Nici atunci, și nici în cele trei decenii şi ceva 
de carieră politică de mai târziu, lorga n-a apărat niciodată o idee - sau, ceea 
ce era totuna: n-a apărat niciodată o singură idee, ci minimum două, care se 
băteau pe viaţă și pe moarte între ele. lorga nu s-a putut plânge că ar avea 
ceva de suferit de pe urma groaznicei bătălii care se desfășura în capul lui, 
între ideile contradictorii. Putea să moară pe câmpul de luptă una din ele, 
sau două, sau toate - lorga, însă, ieșea totdeauna învingător, fără cea mai 
mică zgărietură. Pe tărâmul contradicţiilor, lorga era imbatabil. De aceea, 
factorii de răspundere ai ţării l-au și numit apostol al neamului. Omul care 
propovăduieşte în rândurile neamului ideea de a se feri de o singură idee și 
de a avea idei cât mai multe, cât mai opuse și cât mai confuze în jurul uneia 
şi aceleiaşi probleme - nu putea fi decât glorificat de către conducătorii țării 


şi consacrat apostol al neamului. Era un titlu cinstit câștigat cu sângele și 
sudoarea contradicţiilor și zigzagurilor lui. Muncă grea să nu ai nicio idee, 
dar să le ai pe toate, să le îmbrăţișezi pe toate cu patimă și să le respingi pe 
toate cu patimă, să zici ďa când zici nu, să zici nu când zici da - şi totuşi să fie 
vădit că în zăpăceala aceasta singurul care nu-i zăpăcit eşti tu - și că pe 
umerii înalţi şi încă din 1906 puţintel strâmbi, ai un cap limpede care 
urmăreşte cu o consecvență impresionantă în tot cursul vieţii o idee - una, 
singură şi de neclintit: aceea de a ajunge în vârful piramidei - și dacă s-o 
putea, ceva mai sus chiar. 

Așadar, profesorul lorga - omul care, dacă și-ar fi pus multiplele lui 
daruri intelectuale în slujba unei singure cauze pozitive, ar fi dat ţării o 
creaţiune, indiscutabil, de geniu - avea în 1906 un caracter gata format: era 
omul-iederă. Se cățăra. Pentru aceasta se înhămase la carul partidului 
conservator-junimist unde ştia cam ce are de făcut ca să se distingă în ochii 
cui trebuie: să atace partidul conservator de la putere. 


* 


Dar, în afară de intrigile oamenilor politici din opoziţie, nimic nu putea 
tulbura atmosfera de fericire în care se desfăşura şi evolua spre o fericire tot 
mai mare guvernul conului Gogu. Și, cum numai în condiţii fericite se pot 
naște idei fericite, se născu sub guvernarea conului Gogu ideea expoziţiei. 

Țâşnise din capul lui Take. Take era numele mic cu care circula în politica 
țării Take Ionescu, ministrul de Finanţe al conului Gogu. În mijlocul 
boierilor, al tuturor boierilor din toate partidele şi poate mai mult decât 
oriunde, în mijlocul boierilor din guvernele la care el participa - Take făcea 
figură de primejdios democrat pe care trebuie să-l supraveghezi bine, să nu 
facă revoluţie. 

Și într-adevăr, Take era un primejdios „democrat” și la nevoie, un 
sângeros „revoluţionar”. De pildă, în 1905, Take spunea: „La noi e 
guvernarea claselor, nu a maselor”. Take voia să spună prin aceasta că în 
țara românească trebuie să guverneze clasa boierilor vechi - din rândurile 
cărora nu făcea parte - și a boierilor noi - din rândurile cărora făcea parte, 
cu drepturi necontestate de nimeni. Ca „democrat”, tot Take spunea cu 
Câţiva ani în urmă, în calitate de ministru al Instrucţiei Publice, profesorilor 
adunaţi în congres: „Să vă iasă bine din cap a vă socoti pe aceeași treaptă cu 
magistraţii, căci ei sunt mult mai sus. Şcoala nu este o instituţie a cărei 
importanţă să stea la aceeași înălțime cu justiţia!” Şi tot Take răspundea, în 
aceeași calitate, profesorului Raicu lonescu-Rion, cunoscut militant socialist, 
care venise la el să-i reclame catedra câștigată în mod strălucit, prin 
concurs: „Catedra ți se cuvine, dar eu nu ţi-o dau. Prefer să numesc boi 


autentici, decât socialişti geniali. Dacă aş fi femeie, eu în viața mea nu m-aş 
culca cu un socialist”. 

Ca democrat, prin urmare, Take era pentru democraţie și contra 
democraților. Ca talent retoric, Take a fost poreclit „guriță de aur”. Ca 
adversar electoral, conu Mitiţă, care căuta explicația fenomenelor politice 
numai în cercurile raiului și ale iadului, îl numea Belzebuth. Ca om de lume, 
Take își înscria numele în cronica saloanelor cu un guler lansat de el și 
foarte răspândit în toţi anii care au precedat primul război mondial: gulerul 
Take lonescu aplicat, prin înălţimea sa, nu numai la gulerele de cauciuc, dar 
şi la gulerele de bere. lar ca om politic, Take era numit de toți oamenii 
politici, „pungaș”. A spune „Take”, era totuna cu a spune „pungaș”. Spontan, 
s-a născut după aceea cuvântul „takism”, care fu primit fără nicio obiecţie de 
către toată presa adversară, care-și zise că dacă adjectivul „pungășie” derivă 
în mod logic din substantivul „pungaş”, de ce n-ar fi la fel de logic ca „takism” 
să derive din „Take”. Cuvântul fu, în consecinţă, trecut în vocabularul politic 
şi acceptat cu frenezie de către toţi boierii - unii din opoziţie, pe față, alții, 
din guvern, cu o discreţie aproximativă - pentru că niciunul din membrii 
aristocrației nu-i putea ierta lui Take că e fiu de cârciumar, că e plin de 
talent, că are serioase succese electorale și că-i umilește cu inepuizabilele lui 
resurse de fantezie politică. Rar s-a dezlănţuit atâta ură împotriva unui 
singur om, câtă a avut de suportat Take numai în vara anului 1906, de la 
duşmanii săi liberali și conservatori-junimişti. Fiecare cuvânt, fiecare act al 
lui Take era pentru opoziție o temă de atacuri violente, de caricaturi, de 
epigrame, de apeluri patetice la dinastie și neam să scape ţara de acest infam 
fecior de crâșmar. Recordul în invective îl dețineau în anii 1905-1906 
liberalii, care l-ar fi mâncat fript pe Take pentru că umbla să le sufle o 
afacere. 

Era vorba de petrolul românesc. Cu câţiva ani în urmă, când era la putere 
partidul național-liberal, conu Mitiță Sturdza, președintele guvernului, nu 
numai că acceptase - cu asentimentul lui Carol I - dar şi începuse a discuta 
în detaliu concesionarea terenurilor petrolifere ale statului, către 
întreprinderea financiară Deutsche Bank din Berlin. Combinația, însă, nu 
putu fi dusă până la capăt, pentru că între timp liberalii căzură, spre a face 
loc unui guvern conservator cu Take la ministerul Finanţelor. Și, deodată, 
apăru o altă ofertă, prin care se propunea statului român să concesioneze 
sus-zisele terenuri petrolifere, exact în aceleași condiţii pe baza cărora conu 
Mitiţă tratase cu cei de la Berlin. Noua ofertă, însă, avea două cusururi: 
capitaliștii nu mai erau germanii din jurul lui Deutsche Bank, ci americanii 
din jurul lui Standard Oil - și mijlocitorul nu mai era conu Mitiţă, ci Take. 
Cum luară cunoștință de afacere, liberalii săriră ca arşi: Take, vândutul 


străinilor!... Take înhamă poporul român la jugul străinilor!... Ce înseamnă 
concesia asta?... De când obiceiul de a se închiria străinilor scumpa noastră 
avuţie națională?... Pungășie!... Hoţie!... Trădare! 

Take încercă să le dea o replică de bun simţ: Dar voi? N-aţi vrut și voi să 
concesionaţi terenurile noastre petrolifere unor străini? De ce, când voi aţi 
vrut să daţi terenurile noastre germanilor, concesia era o afacere cinstită și 
patriotică - şi când eu vreau să dau aceleaşi terenuri, în aceleaşi condiţii, 
unor americani, concesia devine un act detrădare? 

Dar argumentaţia lui Take nu folosi la nimic, pentru că împotriva ofertei 
americane se ridica, alături de liberali, însuși Carol 1 de Hohenzollern- 
Sigmaringen, reprezentantul atitrat al capitalurilor germane în România. 
Aşa că afacerea se încheie, dar nu cu un contract, ci cu un epilog a cărui 
semnificație morală era valabilă pentru toată viaţa politică de sub întreg 
regimul monarhic: din bătălia aceasta între oferte, liberalii, care voiau să 
vândă petrolul român, ieșiră mari și cinstiţi patrioţi, iar Take, care nu voia 
decât acelaşi lucru, ieşi reconfirmat mare pungaş. 

Victoria liberalilor nu făcu decât să crească adversitatea lor față de Take, 
care peste scurtă vreme le dădu un nou motiv să facă spume la gură. În mai 
1906, Take propuse guvernului să înfiinţeze, cu prilejul serbărilor și 
expoziţiei jubiliare, „Banca agrară”, care să fie pentru ţară dovada evidentă a 
grijii ce o au boierii de bunăstarea țăranilor. Liberalii începură să zbiere ca 
în gură de șarpe că Take este un escroc și că ceea ce vrea el să facă prin 
Banca agrară este o nouă demonstraţie a nerușşinării takiste. Sfântă - pentru 
că întemeiată - era indignarea naţional-liberalilor: Banca agrară era o 
afacere pe care și-o rezervau lor și exclusiv lor. 

Dar cu toate că liberalii și junimiştii nu-i menajau lui Take nicio insultă 
imaginabilă - destinul îl însărcină tocmai pe Take, în 1906, să arate boierilor 
conservatori ce au de făcut ca să-și asigure în ochii lui Carol I gratitudinea, 
adică o continuitate mai sigură în guvernare: serbările și expoziţia jubiliară. 
Intrăm în anul 1906. În ziua de 10 mai se împlinesc patruzeci de ani de când 
Carol 1 s-a urcat pe tronul ţării. lată un moment fericit să se lege tronul de 
partid și partidul de tron. Trebuie să organizăm deci serbări jubiliare. 
Totuși, ar fi prea puţin. Serbările jubiliare, oricât de strălucite ar fi, nu vor 
lăsa nicio urmă. Așa că, va trebui să adăugăm la aceste serbări și o operă de 
durată care ar putea sluji ca mărturie a dragostei dintre regele și poporul 
român. O expoziţie! Un semn istoric al Nilului care s-a revărsat peste acest 
pământ românesc de când domnește Carol |. 

Ideea lui Take plăcu atât de mult vechilor conservatori, încât ei găsiră că 
pentru o întreprindere atât de măreaţă, un singur pretext pentru expoziţie 
n-ajunge. Trebuie mai multe. Şi fixară trei. A doua zi, țara află că guvernul 


conservator organizează serbările jubiliare și expoziţia, pentru că în acest an 
1906, se împlinesc: 

40 de ani de la urcarea pe tron a domnitorului Carol |; 

25 de ani de la proclamarea lui Carol I ca rege al țării: 

şi 1800 de ani de la constituirea națiunii române. 


Toată presa guvernamentală și cea afiliată - prin orientarea ei 
independentă - intereselor patriotice ale conului Gogu, reflecta fericirea 
care însufleţea poporul român, că-l poate sărbători pe regele său. Dar pentru 
că prea era neîncăpătoare Capitala să poată cuprinde națiunea întreagă de 
peste șase milioane de suflete, poporul român fu silit, în zilele acelea 
jubiliare, să renunţe a fi fericit personal și să se mulțumească a fi fericit 
numai prin delegaţi. Și poporul își numi delegaţi. Alegerea poporului căzu, 
spontan, din ordinul guvernului, sub ochii prefecţilor și cu participarea 
activă a subprefecţilor, pe primarii rurali. Erau trei mii la număr. Trei mii de 
aleși - erau trei mii de umbrele. Un primar - o umbrelă. Dispoziţia venea tot 
de la centru: deoarece la București plouă într-una, fiecare primar este dator 
să-şi aducă o umbrelă. Țara înarmă, deci, pe primari cu câte o umbrelă, le 
băgă în desagă tot ce avea ca dragoste și devotament pentru tron și-i urcă în 
tren. 

Din momentul acela, primarii, însoțiți de uralele poporului, simţiră că se 
află în plin jubileu. De tren se ştia mai demult. Mulţi țărani văzuseră tren - și 
câţiva dintre ei avuseseră chiar curajul şi banii să se urce în el. În marea lor 
majoritate, însă, țăranii îşi scuipau în sân, speriaţi. Progres? E ca şi cum le-ai 
fi vorbit de jandarmi!... Puțin le păsa că dacă pe la 1866, însuși Carol, la 
sosirea lui în ţinuturile moldo-valahe, a trebuit să călătorească de la Severin 
la București cu poștalionul, acuma, poştalionul acesta a dispărut și a făcut 
loc trenului, cu care-ţi scurtezi cu de atâtea ori drumul şi-ţi faci atâta 
economie de timp. Timp? Cuvântul ăsta nu-i spunea ţăranului nimic. Timp? 
Nu se prindea. Credea că-ţi baţi joc de el!... Ce-i aia timp?... Nu-i nicio grabă! 
Timp are destul... Lui nu-i este frică de timp, ci de tren. 

Cu primarii, însă, lucrurile stăteau altfel. Primarii - chiar dacă cei mai 
mulţi dintre ei nu ştiau nici măcar atâta carte câtă le trebuia să iscălească 
acte false, se mai urcaseră până acum în tren, cel puţin de două-trei ori, să se 
ducă până la oraș, să ia ordine de la proprietarul moșiei sau de la domnul 
prefect, fie în vederea alegerilor, fie pentru câte ceva în legătură cu învoielile 
agricole, ori cu birurile, ori cu niște procese de-ale ţăranilor ș.a.m.d. Dar 
până la serbările jubiliare, primarii n-ar fi crezut că trenul, în afară de o 
călătorie până în capitala de judeţ, mai poate folosi și la altceva: la o excursie 
prin iad. Deşi primari, primarii erau și ei oameni - și ca oameni, torturați 
cum erau, trebuiră să recunoască în sinea lor că au destule păcate pe suflet. 
păcate nu destule - ci multe și grele. Dar își ziceau - și o credeau din tot 
sufletul - că dacă pe vremea când erau încă mici, ar fi fost preveniţi că 
dumnezeu îi va pedepsi cu o călătorie în tren la serbările jubiliare, s-ar fi 


purtat toată viaţa lor ca nişte îngeri. Ce bine era - continuau ei să-și zică - pe 
vremea când nu se știa de drăcovenia asta, şi când, vara sau iarna, o porneai 
la drum cu căruţa, în voia boilor, cu câte doi-trei kilometri pe oră, întins 
boierește în fân sau pe nişte saci cu cartofi!... Dar aici, în trenul ăsta jubiliar, 
pe ce, doamne iartă-mă, să te întinzi? Pe băligar? Barem să fie uscat! Dar era 
proaspăt! Vitele numai ce au fost descărcate, că au și fost zvărliţi în locul lor 
cei trei mii de primari. 

Fiindcă aşa a venit porunca de la boier: primarii să facă drumul la 
București în vagoane numite seria GB. pentru transportul vitelor. Și în 
asemenea trenuri jubiliare, formate din vagoane seria G.B., trebuiau primarii 
să care până-n capitala ţării dragostea nemărginită a poporului pentru 
dinastie și tron... 

Și apoi, fie şi aşa! Când omul e sfârșit de oboseală se întinde pe orice, 
numai să doarmă. Dar aici, cum să te întinzi, când n-ai loc nici să șezi, și 
trebuie să stai în picioare câte cinci, sau zece, sau douăzeci, sau în multe 
cazuri chiar câte patruzeci şi opt de ore, după regiunea din care ai plecat, 
înghesuit ca scrumbia în butoi, între alți delegaţi ai fericirii poporului, tot 
atât de nefericiţi ca și tine, fără să poţi aţipi şi fără să-ţi poţi face nevoile! 

Erau triste gândurile jubiliare ale primarilor, dar pentru că dumnezeu 
este mare și milostiv și ştie să pună capăt la toate, puse capăt și acestei 
infernale călătorii jubiliare. Toţi teferi, toți încântați că au ajuns acolo unde 
au fost trimişi, cei trei mii de primari coborâră din tren, îşi scuturară cu 
nădejde opincile de bălegar și se adunară în piaţa Gării de Nord, sub 
comanda comisarilor de poliție care-i încolonară şi-i mânară în marș forţat 
spre palatul regal să-i mulțumească regelui pentru binele pe care l-a făcut 
ţării în cei patruzeci de ani de domnie. 


* 


Regele îi aştepta. Era un bărbat care avea barbă căruntă, șaizeci și şapte 
de ani împliniţi, o soție care scria poezii - și masive cointeresări în 
nenumărate întreprinderi de stofe, încălțăminte, lumânări, bere, asigurări, 
brânză, sticlărie, salam etc. sau, mai pe scurt, în tot ce-i putea asigura venitul 
acela de câteva milioane de lei pe an, de care avea absolută nevoie să-și 
întreţină obrazul lui excepțional de subţire. 

De asemenea, acelaşi glorios rege Carol 1 stăpânea, din graţia lui 
dumnezeu și voinţa naţională a partidelor, douăsprezece moșii pe o 
suprafață de 131.939 hectare, teren jumătate cultivabil și jumătate acoperit 
cu păduri, imașuri și diferite plantațiuni - cu un venit global de cinci 
milioane de lei anual. După socotelile celor care se pricepeau la cifre, Carol, 
care avea de întreţinut un singur suflet: pe nevastă-sa, regina Elisabeta, 


încasa, deci, în fiecare an, o sumă aproape de două ori mai mare decât tot 
bugetul pentru învățământul primar al întregului popor. 

Și să nu uităm că în toată contabilitatea aceasta care avea o singură 
rubrică: profituri - nu erau trecute ciubucurile care cădeau regelui sub o 
nesfârşită diversitate de forme, de numiri şi împrejurări. Nimeni nu putea 
sta să înregistreze şi să evalueze toate darurile pe care le primea regele de 
ziua onomastică, de ziua nașterii, de aniversarea căsătoriei, de aniversarea 
victoriei de la Plevna, de Crăciun, de Anul Nou, de Bobotează, de 24 ianuarie, 
de 10 mai... Dar câte aniversări și comemorări şi serbări și sărbători şi 
sărbătoriri n-a pus dumnezeu în calea lui Carol - spre a-i da un pretext regal 
să primească, de la vii şi de la morţi, de la bogaţi şi de la săraci, de la români 
şi de la străini, tablouri, mobile, vinuri, pietre prețioase, acţiuni - în afară de 
decoraţii, care, atunci când se dau unui suveran, nu trebuie să prezinte o 
valoare simbolică, ci una reală, care să poată fi speculată atunci când - cine 
ştie cum! - omul trebuie să-și facă bagajele și să plece în bejenie. 

lar pentru că se obosea să mulgă atâtea bănci, atâtea fabrici, atâtea 
ateliere, pământuri, vii şi livezi, statul i-a dat lui Carol 1 o listă civilă - pe 
româneşte: o simbrie - de un milion și jumătate de lei anual - și, de teamă că 
tot n-o să aibă omul din ce să trăiască, l-a mai scutit şi de orice impozit de 
orice natură. 

Să nu exagerăm, însă! Carol I primea un milion şi jumătate pe an, nu 
numai pentru că încasa atâtea și atâtea milioane pe an din tot ce poate fi 
numit pe lumea aceasta afacere, fără să plătească bir nici măcar o para, ci şi 
pentru alte munci suplimentare, la fel de extenuante. De pildă, pentru că își 
construia mereu alte ferme și alte palate, fără să-l fi costat o pară; pentru că 
se îmbrăca de sus până jos în uniforme şi costume din cele mai scumpe, fără 
să-l fi costat o pară; pentru că era spălat, tuns, ras, pieptănat, periat, de zeci 
de lachei, fără să-l fi costat o pară; pentru că bea și mânca și-și îndopa 
musafirii fără să-l fi costat o pară. Pentru toate meritele acestea Carol 1 era 
rege al românilor - și pentru că binevoia să fie rege al românilor, poporul 
român era dator să-i fie devotat, să-l iubească și să-și trimită reprezentanţii 
în vagoane de vite, cu picioarele înfundate până dincolo de glezne în bălegar, 
spre a-i exprima dragostea neţărmurită și spre a-i uşura viaţa cu încă un 
rând de plocoane. 


* 


Recepţia de la palat a primarilor a permis conului Gogu să prezinte 
regelui şi principilor moştenitori încă o realizare a guvernului conservator: 
pe lon Panaitescu. 


lon Panaitescu era șeful Siguranţei de pe lângă Ministerul de Interne. 
Rolul lui de șef al Siguranţei statului era să organizeze atentate împotriva 
siguranţei statului. Era o funcţie de primă utilitate într-un stat în care 
ordinea și siguranţa trebuiau apărate prin arestări și represiuni în rândurile 
muncitorilor şi țăranilor care ar spune că n-au ce mânca și că toate ar fi de 
schimbat în orânduirea socială a ţării. Creat de conservatori, Ilon Panaitescu 
îşi va da măsura ingeniozităţii și fanteziei lui în anii imediat următori și va 
continua să rămână în trista lui actualitate de șef al tuturor agenţilor 
provocatori, până la primul război mondial. În cadrul evenimentului istoric 
al jubileului, lon Panaitescu a avut meritul de a fi organizat în sala tronului 
parada primarilor. 

Un al doilea personaj cu care conu Gogu s-a putut prezenta cu mândrie în 
faţa lui Carol I în ziua recepţiei, a fost un tânăr numit Romulus P. Voinescu. 
Pe atunci încă necunoscut, el va avea să fie după cel dintâi război mondial 
continuatorul operei lui lon Panaitescu, folosind aceleași mijloace de 
persuasiune, dar mult mai rafinate prin varietatea lor și mult mai radicale 
prin aplicarea lor pe spinarea muncitorimii. Totuși, încă în 1906, Romulus P. 
Voinescu părea să aibă atâta înţelegere pentru ordine și siguranţă, încât 
guvernul conservator l-a pus în funcţia de șef al poliției de siguranţă a 
Capitalei. Recepţia primarilor i-a folosit să facă o mică demonstraţie a 
ingeniozităţii lui de copoi - şi să fie remarcat, prin aceasta, de către regele 
Carol |. Ploua într-una - și primarii erau datori să vină în faţa tronului uscați, 
nu plouați. Deci, trebuiau să-și aducă umbrelele. Aici intervenea problema 
problemelor: trei mii de primari - trei mii de umbrele. Nu zece sau douăzeci 
de umbrele, ci trei mii. Cum să-și aşeze cei trei mii de primari cele trei mii de 
umbrele ca la plecare să nu și le încurce? 

Chestiunea era delicată şi ar fi dus, desigur, la încurcături neplăcute, dacă 
nu s-ar fi ivit acel tânăr geniu al ordinii și siguranţei, Romulus P. Voinescu, 
care aduse ordine și siguranţă şi în sufletele primarilor: umbrelele vor fi 
luate în primire, la palat, pe judeţe - și vor fi înapoiate tot pe judeţe. Soluţia 
stârni delirul presei conservatoare şi independente, care, în orice caz, trecea, 
în perioada aceea jubiliară, dintr-un delir într-altul. 

Defilarea primarilor în faţa familiei regale a durat câteva ore, dar regele s- 
a ținut viteaz ca la Plevna: 

— „Mi-a făcut mare plăcere - a zis el, şi noi reproducem exact după 
textele istoriografilor - să văd defilând pe dinaintea tronului pe fruntașii 
satelor și aş fi fost şi mai mulțumit dacă acest cortegiu era mai lung.” 

Au defilat apoi veteranii de la 1877. 

— „Care a fost port-drapel dintre voi, în războiul cu turcii?” - a întrebat 
regele. 


Trei bătrâni ieșiră din front: 

— Noi! 

— Bravo! - a spus regele. 

Şi a dat mâna cu ei, după care şi-a şters, discret, palma de pantaloni. 

La rândul ei, regina-poetă Elisabeta, cunoscută în istoria domestică a 
familiei regale de Hohenzollern-Sigmaringen sub numele de Carmen-Sylva, 
adânc tulburată, a întrebat care dintre veterani a fost rănit în război. Au ieșit 
din rânduri vreo optzeci. Cum i-a văzut - relatează presa conului Gogu - 
regina Elisabeta a izbucnit în hohote de plâns. Pasă-mi-te, le ducea demult 
dorul. La 1877, ea a fost „mama” lor - „mama răniților”. Ea le-a legat rănile. 
Și-şi amintea cât de fericită a fost atunci. Pe când acuma, ce să mai lege? 

Pe la sfârșitul recepţiei, regele a vrut să ştie ce surprize s-au pregătit, 
pentru satisfacția sufletească a primarilor şi a veteranilor. Când i s-a 
răspuns că se va reprezenta în cinstea lor piesa „Curcanii”, regele a fost 
încântat: 

— „Aţi ales piesa „Curcanii”? Bun, bun! Asta-i foarte nimerit!” 

După recepţie au venit la rând banchetele. Au fost două: un banchet al 
primarilor și celălalt al veteranilor, ambele organizate, supravegheate și 
executate de serviciile de siguranţă ale lui Panaitescu și Voinescu. Banchetul 
primarilor s-a desfășurat la Cişmigiu, unde, fiecare, în costum naţional şi cu 
umbrela subsuoară, și-a găsit câte un loc la cele treizeci și două de mese. Nu 
tot aşa de simplu a fost lichidat și banchetul veteranilor, organizat la Arenele 
Romane de la expoziția din Parcul Carol încă în construcţie. Rupţi de 
oboseală, după ce s-au ţinut o zi întreagă de defilări și urări, cei 602 bătrâni 
n-au avut unde să se așeze - pentru că ce și-au zis autoritățile? Nişte viteji 
care au putut să învingă pe Osman-Paşa la Plevna, nu pot păţi nimic dacă vor 
înfuleca de-a-mpicioarele din pomana regală și vor face statului economie 
de scaune. 

În sfârşit, după ce primarii din Cişmigiu şi veteranii de la Arenele Romane 
au înghiţit ultima fărâmă de salam - produs al fabricii de salam a lui Carol I - 
poliția îi încolonă încă o dată și-i conduse cu fanfară militară la Gara de 
Nord, unde-i îmbarcă într-o nouă garnitură de vagoane seria G.B. din care 
vitele fuseseră evacuate numai cu un ceas înainte. 

Aici, musafirii jubiliari găsiră o largă posibilitate să stea și mai înghesuiți 
ca la venire, întrucât de astă dată li se mai dădu ca supliment de pasageri un 
număr de soldaţi, care, după ce au defilat în faţa regelui, se întorceau pe la 
garnizoanele lor. Dar atâta lucru nu putea tulbura fericirea primarilor: cu 
picioarele înfundate, ca la venire, într-un remarcabil strat de bălegar, 
strângeau cu sfințenie la piept câte un pacheţel. Erau darurile căpătate ca 
amintire de la regele Carol l: o farfurie de tinichea, un pahar cu emblema 


regală și un șerveţel de hârtie. S-ar fi putut zice că regele își organizase 
jubileul în pagubă. 


* 


Prin plecarea primarilor, veteranilor și soldaților, prima parte și cea mai 
modestă a serbărilor jubiliare se încheie și, după o pauză de două-trei 
săptămâni, începu partea a doua și cea mai serioasă: expoziţia. 

De la început, când Take Ionescu nici nu-și formulase bine ideea 
expoziției, liberalii și junimiștii săriră indignaţi: ţara arde şi baba se 
piaptănă!... Expoziţie! Alte griji n-avem!... Numai expoziţie ne lipsește! Și cu 
cât se apropia termenul inaugurării, cu atât mai nemiloasă era opoziţia. Ce 
este această expoziție? O sminteală a guvernului, sau o pungăşie? La început, 
inițiatorii expoziţiei au cerut un credit de numai un milion și jumătate - 
pentru ca acum, după câteva luni, ţara să fie fericită dacă ar scăpa cu zece 
milioane. lată, prin urmare, ce este expoziţia: un prilej de căpătuială a unora, 
sau de satisfacere a fanteziei bolnăvicioase a altora, care, sub masca 
sărbătoririi lui Carol 1, vor să facă din banii adunaţi pe biruri un „bâlci de 
panglicari”, „o speluncă de petreceri”, „un lupanar”. 

Dar, partidele trebuiau să constate, cu îngrijorare, că atacurile lor, oricât 
de virulente ar fi ele, împotriva guvernului, nu schimbă cu nimic situaţia. 
Realitatea rămânea foarte tristă: expoziţia se construiește! Ce-i de făcut? - 
se întrebau partidele. să participăm, sau să nu participăm la inaugurarea ei? 

Liberalii erau împărţiţi în două: unii erau pentru, alții contra. Cei pentru 
aveau în fruntea lor pe conu Mitiţă, care susținea că dacă liberalii se abţin de 
la expoziţie, lumea va atribui expoziţia, inteligenţei, patriotismului şi 
vredniciei partidului conservator. Pe când dacă ar lua parte şi liberalii la 
deschidere, oricine va putea spune că expoziția este o creație a naţiunii 
întregi. La aceasta, conu Mitiţă adăuga argumentul suprem: dacă partidul 
liberal ar ignora expoziţia, majestatea sa regele s-ar mai putea supăra. 

Ceilalţi, contra, care formau majoritatea conducerii liberale în frunte cu 
Eugeniu Carada, economistul partidului liberal, susțineau că, indiferent dacă 
are sau n-are succes, expoziția va da guvernului conservator un anumit 
prestigiu în ochii palatului. Ar fi, aşadar, o prostie ca tocmai liberalii să ajute, 
prin participare, guvernului conservator să-și asigure un asemenea 
prestigiu. Altceva trebuie să facă liberalii: să propage peste tot ideea că 
expoziția nu e nici măcar un dezastru, ci este pur și simplu inexistentă. 

Discuţia se încheie cu un compromis: deoarece, pe de o parte, liberalii nu 
trebuie să-l supere pe Carol printr-o abţinere totală - iar pe de alta ţara 
trebuie să afle că liberalii nu iau expoziţia în serios, partidul naţional-liberal 


va delega, ca reprezentant la solemnitatea deschiderii, un personaj șters - și 
anume pe Vasile Misir, fost ministru în trecutul guvern liberal. 

Prin aceleași frământări treceau și junimiştii conservatori: să asiste ori să 
nu asiste la inaugurare? 

Carp, şeful partidului și prieten al regelui, era de părere că prin prezenţa 
lor la expoziţie, junimișştii ar adera în chip prea necugetat la opera 
mizerabilului guvern al conului Gogu. Prin absenţa lor, însă, junimiştii ar da 
naştere la o nouă primejdie: feciorul de cârciumar Take Ionescu, autorul 
expoziţiei, ar înregistra un triumf total și ar rămâne singur în văzul regelui 
Carol şi în atenţia recunoscătoare a dinastiei. Și care junimist ar putea tolera 
victoria unui Take lonescu? 

Soluţia fu exact aceeași la care se opriseră și liberalii: una de compromis. 
Dar compromisul junimist era și mai echivoc: junimiştii numiră un delegat 
nu propriu-zis la inaugurarea expoziţiei, ci în comitetul organizat de 
comisariatul expoziției pentru primirea doctorului Lueger, primarul Vienei. 
În acest fel, nimeni nu putea jura dacă junimiştii, prin delegatul lor, 
colaborează la recepţia unui înalt personaj, invitat al expoziţiei - sau numai 
la recepţia acestui înalt personaj care trebuie în tot cazul a fi cinstit, fără a se 
ţine seama de obiectul vizitei lui în ţară. 

Delegatul se numea Nicu Filipescu - și era fruntaș junimist. Patriot 
înflăcărat ca toţi colegii săi de patriotism înflăcărat, Nicu Filipescu își 
expunea, la fel de limpede ca și ei, părerile lui despre ceea ce se cheamă 
nație, național, patrie, patriotism, ş.a.m.d. 

„Ştiu - zicea el, de pildă, în martie 1897, la un banchet al cercului de studii 
conservator - că oarecari spirite critice, cari dizolvă ideile și sentimentele 
mai cumplit prin analisa lor neînduplecată decât prin o luptă făţișă, 
obişnuiesc a zice: „Ce rost are să se declare cineva național? Toţi suntem 
naţionali, nu poate fi, din acest punct de privire, nicio deosebire între 
partide; deci ideea națională nu poate constitui un punct de program”... Da, 
suntem toți naţionali, și într-o ţară în care toți ne acuzăm de lipsă de 
patriotism, este destul a spune că nu ne îndoim de patriotismul nimănui. 
Toţi suntem naţionali, fără îndoială, dar putem fi mai mult sau mai puţin 
naţionali.” 

Acesta nu era doar Nicu Filipescu din cap până în picioare, ci toată lumea 
politică a vremii. Toţi, până la unul, erau, ca Nicu Filipescu, „naţionali”, 
„Naţie”, „patrioţi” ș.a.m.d. Că se acuzau de trădare, de dezertare, de 
bizantinism şi în primul rând de hoţie calificată și că însuși Nicu Filipescu 
numea parlamentul un „stabiliment de cleptomani”, astea nu erau decât 
epitete smulse, fără voie, din inimă, în momentele de prea explozivă 
dragoste de ţară. În fond, însă, nimeni nu se îndoia că celălalt e „naţional”. 


Putea fi el „naţional” - „mai mult sau mai puţin” - asta rămânea la 
latitudinea lui. Dar „național” era. lar cel mai „naţional” dintre toţi se 
considera Nicu Filipescu. Nicu Filipescu se știa boier și era un fanatic al 
boierimii. Mânat de instincte primare, acest fruntaş al partidului elitei 
sociale nu se putea exprima în vorbe decât prin bădărănii și în fapte decât 
prin ameninţări cu duelul, care era încă un atribut al boieriei. Pe vremea 
aceea și încă treizeci de ani după aceea, toate litigiile dintre concurenţii la 
cașcavalul politicianist se lichidau prin ieșirea pe teren cu spada ori cu 
pistolul. Totuși, boierii nu erau atât de fioroși între ei. Când adversarii se 
trezeau față în față cu câte un pistol sau o spadă în mână, îi apuca pe 
amândoi o asemenea sfârşeală, încât pistoalele se descărcau de la sine în 
vânt, sau dacă era vorba de săbii, cădeau săbiile la pământ atât de obosite, 
încât lupta, care nici nu începuse, nu mai putea continua - și adversarii, 
împăcaţi, se duceau, sprinteni şi fericiţi, pe la casele lor să se primenească. 
Un practician fără leac al acestui sistem pantalonard de a-și spăla onoarea, 
era Nicu Filipescu, care s-a grozăvit atâta cu duelul și s-a jucat atâta cu 
spada, până a intrat cu ea din greșeală în unul din duşmanii săi, George 
Lahovary, director al ziarului liberal „L'Indépendance roumaine”. După ce s- 
a speriat el însuşi de ispravă, Nicu Filipescu, cu titlurile ce i le dădea 
calitatea de asasin, deveni și mai agresiv, și mai gălăgios, și mai bădăran ca 
înainte față de adversarii săi, în capul cărora se plasa Take lonescu. 

Aprigă era ura ce o purta Filipescu lui Take, pe care-l numea „Șoim cu 
aere de Cezar”, dar aprigă era şi ura celorlalţi junimișşti. Atât de aprigă, încât 
începuseră a trata pe ascuns, în perioada expoziţiei, reintegrarea 
junimiștilor în partidul conului Gogu, cu o singură condiţie: să fie înlăturat 
Take. Dar nu îndestul de aprigă - cel puţin nu îndestul de aprigă la anumiţi 
junimiști, încât toţi să fie de acord să i se dea lui Nicu Filipescu o delegaţie 
mai largă pentru expoziţie, ceea ce l-ar pune în contact mai strâns cu conu 
Gogu şi cu fiii săi şi ar uşura manevrele lui antitakiste. În special unul - şi 
unul dintre cei mai importanți - își arăta pe față nemulțumirea: 
Marghiloman. 

Marghiloman, secundul lui P.P. Carp, se apropia infinit mai mult de specia 
„boier” decât Filipescu. Foarte bogat și inteligent, „spălat” cum spunea 
principesa Maria despre el, știa să vorbească tot atât de frumos la tribună ca 
şi în saloane. Manierele lui de aristocrat englez făceau să fie stimat și de 
către protipendada greco-turco-română total franțuzită, și de către membrii 
corpului diplomatic străin, ca şi de către familia regală. Ca om politic, însă, 
Marghiloman nu se deosebea întru nimic de oricare alt om politic: tot 
politician rămânea. Aceeaşi meschinărie și în problemele mari - și-n 
sforăriile curente. În cazul lui Take era de acord cu toţi ceilalţi junimişti: 


Take trebuie eliminat de pe piaţa politică. Dar una era eliminarea lui Take și 
alta era ca operaţia aceasta să fie încredinţată lui Filipescu. Marghiloman nu 
suporta ideea ca Filipescu să fie acela care ar izbuti să-l dărâme pe Take. 
Decât să se aleagă Filipescu, amicul și colegul meu junimist, cu un succes 
împotriva lui Take - își zicea Marghiloman - mai bine îl las pe Take în pace. 
Și, cu toate că privea expoziţia cu atâta dușmănie, încât nu pomeni de ea nici 
mai târziu în „Memoriile” lui, îl lăsă pe Take în pace. 

Ceea ce îl obligă pe Filipescu să se resemneze cu extrem de limitata lui 
delegaţie de membru al comisiei de recepţie a lui Lueger. 


* 


În afară de liberali şi junimişti se mai găsea o putere care era supărată pe 
expoziţie: lorga. Ar fi fost, desigur, de la sine înţeles ca, în calitatea lui de 
junimist, lorga să fie contra expoziţiei din solidaritate cu toţi ceilalți membri 
ai partidului. Dar fiindcă lorga avea, încă din frageda lui copilărie, obiceiul să 
respingă de plano tot ce era de la sine înţeles, lorga nu întoarse spatele 
expoziţiei laolaltă cu ceilalți, ci pe cont propriu. Bineînţeles că și aici fu un 
original. Tânărul şi capriciosul om politic lorga era mânios nu pentru că 
Gogu face expoziţie, ci pentru că doctorul Istrati, comisarul general al 
expoziției, nu l-a chemat și pe el să-l consulte în construirea unor pavilioane 
care cer competenţă istorică. 


x 


Şi mai era cineva supărat pe expoziție: Turcia. Informat că vor fi expuse 
tunurile cu care românii au tras în turci la Calafat în războiul de la 1877, 
sultanul Abdul Hamid a hotărât să nu trimită niciun reprezentant la 
inaugurare. 

Astfel, expoziția avea în fața ei patru dușmani redutabili: liberalii, 
junimiştii, lorga şi turcii. 


* 


În dimineața zilei de duminică 4 iunie, opoziția se trezi cu fruntea 
inundată de sudorile morții. Nu mai era nimic de făcut. Toate eforturile ei s- 
au izbit de voința de granit a destinului. Peste câteva ceasuri se va deschide 
expoziţia. Nimeni nu mai poate împiedica nenorocirea. Doar o minune!... Dar 
cine mai crede azi în minuni! 

În desperarea ei, opoziția nu mai credea în minuni, pentru că-l uitase cu 
desăvârşire pe dumnezeu. Dar dumnezeu, bun şi iertător cum este el cu 
copiii lui, îi iertă încă o dată - și făcu o nouă minune: în ultima clipă, când 
regele se și pregătea să se urce în landou, cel de sus dezlănţui potopul. 
Ploaia curgea cu nemiluita - și opoziţia, în mijlocul fulgerelor, tunetelor şi 
trăsnetelor, râdea vitejește de păţania guvernului. Inaugurarea era 
compromisă. Avea de ce să-și bată joc opoziția. Cea mai în vervă era gazeta 
„Epoca”. 

„Spun bătrânii - scria foaia junimistă - că de-abia-şi aduc aminte să mai fi 
pomenit așa ploaie furioasă ca aceea căzută în ziua sorocită pentru 
inaugurarea expoziţiei naţionale. Oare n-a văzut niciun învățământ domnul 
dr. Istrati - d-sa obișnuit să trăiască în lumea forţelor supranaturale? Ar fi 
regretabil dacă ar fi aşa!” 

Și, învârtind cu voluptate sadică briceagul în inima guvernului, gazeta 
junimistă califică ploaia drept „o farsă” a lui dumnezeu. „Farsa, pe care d-l 
dr. Istrati a încercat-o duminică, a fost într-adevăr dureroasă”. 

Dar bucuria opoziţiei nu ţinu mult. Dumnezeu, care, probabil, nu voia nici 
el să supere pe rege, se feri să împingă farsa prea departe şi făcu aşa ca peste 
două zile expoziția să se poată deschide. 


* 


Cu douăzeci și una de lovituri de tun fu anunţată inaugurarea. Suveranul 
şi familia lui își făcu intrarea prin poarta pe al cărei frontispiciu se putea citi, 
în dreapta: „Știință, Pricepere, Voinţă, Cultură” - iar în stânga: „Credinţă, 
Prevedere, Muncă, Economie”. Erau cele opt principii care au călăuzit timp 
de patruzeci de ani pe Carol şi pe sfetnicii săi, în toate afacerile lor. 


Primul discurs a fost rostit de ministrul Agriculturii și Domeniilor, lon 
Lahovari, cel cu sticla de Vichy-Celestin la gheaţă, care între altele spuse: 

„Sire! Guvernul şi parlamentul, de acord cu simțământul și dorinţele 
naţiunii, au crezut că, spre a sărbători jubileul primului nostru rege, nu era 
mijloc mai nimerit, decăt a organiza prima Expoziţiune generală naţională a 
României și a arăta astfel ţării şi străinătăţii, o icoană fidelă a muncii, a 
energiei poporului român și ca un inventar al avuţiei morale, intelectuale şi 
materiale cu care, în cursul unei lungi şi fecunde domnii s-a îmbogăţit 
patrimoniul național". 

Vorbi cât vorbi, apoi încheie: 

„„Azi poporul recunoscător poate repeta Maiestăţilor Voastre cuvintele 
poetului: Binecuvântat fie anul și luna, şi ziua şi momentul când pentru 
întâia oară aţi pus piciorul pe pământul României”. 

Lui Lahovary îi urmă doctorul Istrati, comisarul general al expoziţiei, care 
citi şi el o compoziţie foarte frumoasă asupra glorioasei domnii a lui Carol. 

„Sire - a zis el - din înălțimile unde plutesc sufletele celor ce au luptat 
pentru primenirea și fericirea omenirii, Decebal, Traian și faimoșii lor 
luptători, ne privesc astăzi pe noi, urmașii lor, sărbătorind în o parte din 
Dacia Felix, fapta de pace şi propășire, lucrare ce vederează viaţa și 
îndemânarea poporului român și năzuinţele sale spre viitor... Din o ţară ce 
aproape nu mai era de sine stătătoare, astăzi suntem un regat neatârnat; din 
un popor, ce ieșea abia la lumină prin lupte grele, după veacuri de urgie și 
despoiere, azi suntem un popor liber, cu viața asigurată și știutor de 
menirea sa. Din o ţară de plugari ce munceau pământul numai atât cât 
trebuia pentru hrana lor, astăzi suntem o ţară bogată în câmpii mănoase, 
lucrate cu regulă, iar industria, științele și artele își au reprezentanţii lor. 
Școala-i pe cale de a fi un adevărat izvor de lumină, iar munca o nevoie 
simțită şi nobilă. Dorul de înfrățire, economie și prevedere, de care avem 
atât de mult nevoie, se vederează larg... Schimbarea e mare, deosebirea în 
bine de necrezut. Misia Majestății Voastre a fost grea și îndelungată.” 

Aţi văzut? Numai în patruzeci de ani, datorită lui Carol I, România, dintr-o 
țară care „aproape nu mai era de sine stătătoare” a ajuns din nou o „Dacie 
Felix”, „bogată în câmpii mănoase, lucrate cu regulă”, iar românii „un popor 
liber, cu viața asigurată”, care palpită de „dorul de înfrățire” etc. etc. Spunea 
drept, acest doctor Istrati: „Schimbarea e mare, deosebirea în bine, de 
necrezut.” 

Aşa vedea lucrurile guvernul conului Gogu. Dar opoziţia? 


* 


Pentru penele partidelor opoziţioniste, expoziția era o temă care biciuia 
și umorul, şi patetismul, și violenţa lor - incontestabil patriotice toate. 
Liberalii și junimiştii nu vedeau în expoziţie decât o întrecere de greșeli, de 
prostii și de incorectitudini. Numai cusururi și cusururi. Revelațiile presei de 
opoziție pe chestia cusururilor erau variate și neaşteptate. În ziua 
inaugurării, junimiştii scriau în „Epoca” lor că: 

„Trăsura în care se aflau principii moştenitori cu micii principi a suferit, 
aproape de ieşire, un mic accident. Roatele trăsurii au intrat într-una din 
gropile care s-au făcut pe alee în urma ploii torențiale de alaltăieri, şi din 
această cauză oiştea trăsurii a avut câteva stricăciuni”. 

Era o acuzaţie gravă la adresa guvernului. Dar era una din sutele de 
acuzaţii pe care opoziţia le arunca în capul expoziţiei... Expoziţia a fost 
construită prostește și în grabă... Expoziţia dovedește „lipsă de socoteală, 
lipsă de bun simț, și lipsă de gust estetic”... Expoziţia nu-i pregătită spre a 
putea face față unui incendiu. Expoziţia nu-i prevăzută nici măcar cu un 
singur post telefonic, pentru ca pompierii să poată fi avizaţi din primul 
moment... Expoziţia are o instalație electrică defectuoasă... Expoziţia n-are 
un post de pompieri... Expoziţia n-are robinete de apă în fiecare pavilion... 
Expoziția funcţionează cu drumurile stricate... La expoziţie se fac escrocherii 
cu biletele de intrare... Biletul costă doi lei şi pe el scrie că-ți dă dreptul de 
intrare la teatru, în arene, în grotă și la câte „o călătorie în water-chute și 
tobogan”... Dar când intri în expoziţie, afli că nu este nici teatru, nici arene și 
că nici grota nu-i terminată... Apoi water-chute-ul! Altă escrocherie! Din 
balcon, porneşte în jos o pistă de scânduri cu două șine, care te duc în nişte 
bărci până la apa lacului construit special pentru expoziţie. Până aici, nimic 
de zis. Dar infamia guvernului abia începe: „marinarii”, puşi să se ocupe de 
distracţia asta americană, înainte de a da drumul bărcilor îți scutură sub nas 
o cutie de tinichea: „Bacșiș pentru marinari! Bacșiș pentru marinari!” Şi ăștia 
au pretenţia să conducă ţara. Apoi, toboganul. Un fel de jgheab în care te urci 
sus în capul dealului, și luneci până jos, cu o perniță sub tine. Toboganul 
funcționează fără bacșiș. Dar de răul cuielor cu care e plin, riști să te alegi cu 
pantalonii ferfeniță. Ce să mai spunem de mâncarea și băutura care îţi sunt 
servite la restaurantele expoziţiei, şi în special la ospătăria regală! 
Execrabile! Imposibile! O rușine naţională! Și lupta navală de la Port-Arthur! 
O porcărie care n-ar putea distra nici pe copiii de 7-8 ani... Asta-i expoziție? 
Ăsta-i un „bâlci” bun pentru exhibiţiile „fachirului”; pentru „cântăreţele 
franceze” cu care tineretul boieresc își risipește banii; pentru „jocurile la 
ruletă”, pentru negrii şi negresele care cântă „Deşteaptă-te române”, pentru 
aşa-numitele „spectroscoape”, care poartă titluri ca: „Două coarde la un arc”, 
„Modelul artistului”, „Pentru însuraţi și neînsuraţi”; pentru „panoramele 


automatice” unde ți se arată imagini picante, demne de guvernul 
conservator, ca „Mireasa în noaptea nunţii”, „Plăcerile măritişului”, şi 
„Numai pentru bărbaţi”. Cică-i expoziţie!... Mai întâi nu-i decât expoziţie de 
porcării, apoi nici nu este gata - și dumnezeu ştie dacă va fi gata cândva - şi 
în sfârşit ce fel de expoziţie ar putea fi expoziţia asta, când statul nu expune 
nimic... Dar nimici... Niciun vârf de ac!... Nimic! În schimb, expun străinii. Și i 
se zice „Expoziţie naţională”!... Cum „naţională” când e internațională de-a 
binelea!... Cel puţin dacă ar fi numai atâta! Dar aflaţi, oameni buni! Expoziţia 
din Parcul Carol e bântuită de tifos exantematic!... Carevasăzică, o expoziţie a 
păduchelui exantematic!... Ce să caute poporul român la o expoziţie unde e 
în primejdie să-l omoare păduchii!.. Români! Staţi acasă! Nu merită 
expoziția asta să vă puneţi în joc viaţa voastră și a copiilor voştri! 

Toate astea, însă, făceau parte numai din lista cusururilor mărunte, care 
păleau în faţa cusurului cel mare. Căci mare era cusurul cel mare pe care 
opoziția îl arunca în obrazul conului Gogu: guvernul conului Gogu - ziceau 
liberalii și junimiștii - prezintă, prin expoziția lui, o imagine falsificată a 
realității. 

Or, dacă nu-i ascultai până la capăt, puteai presupune că liberalii și 
junimiștii acuză guvernul conservator că și-ar fi aranjat o expoziţie 
fantezistă, în felul sticlei de Vichy la gheaţă din plin Bărăgan, ca să aibă cu ce 
se lăuda față de ţară și tron. Ce sticlă de Vichy la gheață - când poporul 
moare de foame și boli? Ce ne aduci negrese și franțuzoaice, care să ne dea 
iluzia unui chiolhan general şi permanent, când ţara moare de foame și 
boli!... justă era, deci, revolta opoziţiei. Ea nu tolera guvernului să mintă și să 
înșele! 

Cam asta credeai, dacă nu ascultai tot ce vroia să spună opoziţia. Dar dacă 
aveai răbdare și aplecai cu atenţie urechea la diatribele ei, aflai, uimit, cu 
totul altceva: 

Opoziția era supărată nu pentru că guvernul ar fi prezentat la expoziţie o 
Românie prea prosperă, ci pentru că a prezentat o Românie prea săracă. 

Expoziţia - scria „Epoca” junimistă - „este o oglindă strâmbă şi care nu 
înfăţişează munca și producția naţională în toată întinderea lor. Și la 
expoziţia aceasta, ca la toate expozițiile de până acuma, se prezintă numai 
aceea ce s-a obișnuit să se expuie. Și încă de rândul acesta lipsesc cea mai 
mare parte din marii noștri cultivatori și producători. România este mult 
mai înaintată, are o înfățișare absolut superioară celeia ce-i dă expoziţia de 
la Filaret”. 

Aceasta voia să spună opoziţia când acuza pe conservatorii de la putere 
că ar fi falsificat adevărul: că au organizat o expoziţie a unei Românii mizere 


şi înapoiate, în loc să fi pus sub ochii lumii o expoziţie a unei Românii aşa 
cum este ea în realitate: o țară avansată și îmbelșugată. 


* 


Opoziția, totuși, exagera, pentru că expoziţia cuprindea un număr de 
pavilioane cu carenu trebuia să-i fie ruşine conului Gogu să se arate în lume. 
Ziarele guvernamentale și independente relatau, de pildă, cum „toate 
judeţele expun un complex de obiecte de industrie casnică, minunat alese” - 
printre care „se disting prin frumuseţea lor judeţele Argeș, Muscel, 
Mehedinţi, Vâlcea, Teleorman si Dolj”. 

Un alt colț din expoziţie la care se îmbulzea lumea era pavilionul regal. 
Aici erau expuse o parte din obiectele mai de preţ ale familiei regale: 
coroana de aur a reginei, coroana de oţel a regelui, câteva lucruri de mână 
ale principesei moștenitoare, zeci de decoraţii românești și străine, sute de 
fotografii și mobila completă a unui salonaș, inclusiv un birou al lui Carol 1 
pe care era săpată inscripţia: „Ori tot, ori nimic!” Impresionaţi de această 
deviză, care suna a „punga sau viața”, vizitatorii se pipăiau instinctiv la 
buzunar, dar după câteva momente de spaimă respectuoasă, își reveneau și- 
şi spuneau că un singur lucru mai lipsea la pavilionul regal, ca să sugereze, 
în toată plenitudinea ei, „propășirea” țării: casa de fier a lui Carol |. 

Al treilea pavilion instructiv al expoziţiei naționale era cel al serviciului 
statisticii, unde ți se prezentau două mari tablouri cu privire le progresele 
economice realizate în cei 40 de ani de domnie a lui Carol |. Din ele rezulta 
că în aceste patru decenii, populaţia a crescut de la 4.115.000 suflete, la 
6.500.000; de la semănături pe o întindere de 2.230.000 hectare, la o 
întindere de 5.520.700; de la o producţie anuală de 6.489.200 hectolitri de 
grâu, la 36.412.747 hectolitri; de la 5.866.000 hectolitri porumb, la 
20.883.300 hectolitri; de la 59.150 tone petrol, la 496.870 tone; de la 609 
tone zahăr, la 28.312 tone. De asemenea a crescut și schimbul de mărfuri cu 
străinătatea. În cei patruzeci de ani, importul de mărfuri a crescut de la 71 
milioane lei, la 400 milioane, iar exportul, de la 116 milioane, la 450 
milioane. O cifră impresionantă dădea exportul de cereale, care, de la 
350.000 tone a crescut la 2.650.000 tone. 

lar dacă erai curios să afli cine se bucura de toată bogăţia aceasta la carea 
ajuns ţara în cei patruzeci de ani de domnie a familiei de Hohenzollern, 
găseai răspunsul într-un al patrulea pavilion la fel de senzațional: pavilionul 
serviciului sanitar. Aici erau expuse tabele statistice, care arătau că în cei 
patruzeci de ani din urmă, boala socială care întrece pe toate consorele ei 
printr-o creștere necontenită, este pelagra, sau „boala mizeriei”. Tabelele 
acestea veneau parcă să ilustreze ceea ce ziarele scriseseră cu câteva 


săptămâni înainte cu privire la un raport al medicului primar al judeţului R. 
Sărat. Locuitorii din satul Pietroasa și din satul Constandoiu, scria medicul 
primar direcţiei sanitare, s-au îmbolnăvit toţi de „febră de inaniţie” Prin 
febră de inaniţie voia să spună: friguri de foame. Sate întregi cuprinse de 
friguri, din cauza foamei! 

Și liberalii - care se temeau că dacă nu vor lua parte la expoziţie, se va 
supăra majestatea sa regele! Și junimiștii - care erau furioși că guvernul 
prezintă ţara într-o lumină mai puţin sclipitoare, decât este în realitate. Și 
profesorul lorga - care se simţea jignit până la sânge că doctorul Istrati n-a 
apelat și la el, pentru pregătirea expoziţiei!... 

Gândurile acestea sumbre te ţineau, se înțelege, numai atât cât te găseai 
în pavilionul serviciului sanitar. Cum ieşeai, însă, de acolo, toate se risipeau 
ca prin farmec. În zarva asurzitoare dar veselă, iscată de pocnitori, de focuri 
bengale, de căluşei, de „marinari”, de fanfare, de cleștii grătarelor, de uralele 
cu care oamenii lui Panaitescu salutau apariţia câte unui personaj politic 
mai important, te simţeai din nou cucerit de entuziasmul jubiliar!... Da!... A 
fost și este glorioasă domnia lui Carol 1... „Din o ţară ce aproape nu mai era 
de sine stătătoare”, a făcut un „regat neatârnat”... „Din un popor ce ieșea abia 
la lumină prin lupte grele...” a făcut „un popor liber cu viaţa asigurată”... Din 
o ţară care producea 6.489.200 hectolitri de grâu anual, a făcut o ţară care 
produce anual 36.412.747 hectolitri... „Schimbarea e mare, deosebirea în 
bine, de necrezut!... Binecuvântat, deci, fie anul, şi luna, şi ziua, și momentul 
când pentru întâia oară regele Carol a pus piciorul pe pământul României”... 
spre a reda ţării dreptul de a se numi „Dacia Felix”! 


x 


Expoziția națională se închise la sfârșitul lui noiembrie 1906. După mai 
puțin detrei luni, „poporul liber, cu viața asigurată și știutor de menirea sa”, 
cuprins de delirul inaniției, dădea foc Daciei felice! Sau, cum scria mai târziu 
în memoriile ei regina Maria, fostă, în perioada expoziţiei, principesă 
moştenitoare: „În primăvara anului 1907 ţara a fost zguduită din starea ei 
de fericire și mulțumire de sine, prin cumplite răscoale ţărăneşti”. 


Prologul răscoalelor din februarie-martie 1907 se reduce la o piatră 
aruncată pe moşia Flămânzi, din judeţul Botoşani. 

„Moşia Flămânzi - scria conservatorul Virgil Arion în ziarul conservator 
„Patria” din 11 martie 1907 - e un imens domeniu de 30.000 pogoane în 
nordul Moldovei, care aparţine unui Sturdza, un moștenitor al fostului domn 
Mihalache Sturdza. Proprietarul moșiei nu este niciodată în ţară, niciodată la 
moșie. El trăiește la Paris, la Viena, din renta unor moșii pe care nu le-a 
văzut niciodată. Moşia lăsată în părăsire, este exploatată de departe de acest 
proprietar fără dragoste de ţară și fără milă de ţărani. Necultivând singur, 
nedând pământul la ţărani ca să-l lucreze în dijmă, proprietarul exploatează 
moşia printr-un intermediar oarecare, adesea un străin. Din străinătatea 
îndepărtată unde trăiește, și de unde desigur a împrumutat acel dispreţ 
pentru ţara noastră pe care îl afișează toți câți au crescut și au trăit prea 
mult printre străini, proprietarul moșiei Flămânzi a ajuns să-și socotească 
proprietatea rurală numai ca un izvor de venit, iar pe locuitorii români, cari 
muncesc și trăiesc cu greu pe moșia strămoșească, i-a uitat cu totul. Astfel se 
explică faptul neînțeles că, după ce se învoieşte cu un oarecare Berman 
Juster și-i arendează moșia pe un period de mai mulți ani cu un spor de 
arendă de 60.000 de lei pe an, dânsul contractează apoi cu M. Fischer și-i 
arendează aceeași moșie pentru același period de timp, pentru un spor de 
arendă de 120.000 de lei pe an. Și atunci, între cei doi intermediari, amândoi 
străini, începe o luptă furioasă pentru stăpânirea moșiei. Luptă în care 
făgăduieli mincinoase se dau ţăranilor, făgăduiala că li se va împărţi 
pământul cu 25 lei falcea, promisiune mincinoasă întemeiată pe depeși 
falsificate care sunt arătate ţăranilor pentru a le fura încrederea și a le 
prinde prin vicleșug sprijinul. Și la sfârșit, cei doi exploatatori se împacă. 
Berman Juster și Mochi Fischer își dau mâna, iar ţăranului moldovean i se 
refuză, nu pe 25 lei falcea cum i se făgăduise, dar chiar pe preţ ridicat 
pământul de care avea trebuinţă ca să trăiască.” 

Din cele scrise de Arion aflăm, așadar, că între prinţul Sturdza și miile de 
traficanţi de valori impalpabile, care umplu cafenelele şi bursele din lumea 
întreagă, nu este nicio deosebire: trăiește și prinţul din ceea ce „n-a văzut 
niciodată” - trăiesc şi ceilalți din ceea ce „n-au văzut niciodată”. Fără să facă 
nimic, trăiesc - şi trăiesc pe picior mare. Un parazit, acest strălucit 
reprezentant al elitei sociale - niște paraziți și speculanţii anonimi de prin 
cafenele. Altceva, însă, deosebește pe prinţ de colegii lui de parazitism. Pe 
câtă vreme aceștia din urmă nu sunt decât niște păduchi, prinţul este și 
păduche și escroc: vinde aceeași marfă la doi clienţi diferiți. După ce 


arendează unuia din ei moşia Flămânzi pe un număr de ani și cu un plus de 
arendă de 60.000 lei, prinţul arendează și celuilalt aceeași moşie Flămânzi, 
pe același număr de ani, pe aceeași perioadă, cu un spor de arendă de 
120.000 lei. 

Toată delicatețea morală a clasei aristocratice care tăia și spânzura sub 
domnia lui Carol 1 este ilustrată de această princiară potlogărie. Prinţul care 
„nu este niciodată în ţară, niciodată la moşie”; care trăieşte din ceea ce „n-a 
văzut niciodată”; care arendează de două ori în același timp aceeași moșie şi 
încasează două sume diferite pentru un singur drept de la doi inşi diferiţi - 
acest prinț ştie foarte bine că cineva, totuși, va trebui să plătească 
cheltuielile acestei hoţii - și că acela nu va fi nici Fischer, nici Juster, ci tot 
țăranul de pe moşie. Dar ce-i pasă prinţului cine plătește? „Fără dragoste de 
ţară şi fără milă de ţărani”, prinţul nu se va gândi nici la ţară, nici la țăran, ci 
numai la bani - și pentru a obţine acești bani, va trage lumea pe sfoară cu 
unul din trucurile cele mai simple, dar cele mai larg încadrate în codul penal. 
Cunoaşte prinţul și codul penal, dar nu se teme de el, pentru că înșelăciunea 
- ca și jaful şi asasinatul - este un privilegiu milenar al castei lui princiare, 
aşa că indiferent cum, când, cât, ce şi de la cine ar lua el din ceea ce nu-i 
aparține - numai faptul că a luat, devine un drept al lui de a lua, lucru știut şi 
de victimele lui, care de aceea nu vor îndrăzni să se adreseze justiţiei. 

Și nu s-a înşelat prinţul. Când cei doi clienţi s-au convins că se află în fața 
câte unui act de arendă autentic, dar care se anulează unul pe celălalt, 
deoarece e vorba de aceeaşi moşie Flămânzi, nici nu s-au gândit să-l dea în 
judecată pe prinţ, ci s-au luat de păr între ei. În bătălia pentru moşie, fiecare 
dintre cei doi concurenţi a căutat să câştige de partea lui simpatia țăranilor, 
cu făgăduieli. Făgăduiala cea mai ispititoare a fost cea a lui Fischer: dacă 
ţăranii refuză să iasă la câmp atunci când adversarul său, Juster, va veni să 
le-o ceară - el le va da în arendă pământul de cultură cu 25 lei falcea. 

Până la urmă, adversarii se împăcară: Fischer îi dădu lui Juster un milion 
de lei despăgubiri - și rămase el singur arendașul moșiei. 

Era în februarie și munca la câmp trebuia să înceapă, dar ţăranii încă nu 
ştiau unde-și vor paşte vitele și unde-și vor semăna porumbul pentru hrană, 
pentru că administratorul moșiei - unul Constantinescu - întârzia să încheie 
cu ei contractele de muncă. La stăruințele repetate ale sătenilor, 
administratorul îi pofti la primărie să stea de vorbă cu ei. La primărie, însă, 
nici urmă de administrator. Unde-i dumnealui? Acasă, la cumnatu-său, 
secretarul primăriei. Toată lumea dădu buluc în curtea secretarului. 
Constantinescu nu mai avu încotro și ieși în tindă. Vorbe, strigăte, „25 de lei 
falcea” - până ce Constantinescu, furios, zvărli în mulțime o piatră și lovi în 
ochi pe un ţăran. Ceilalţi săriră la administrator, îl apucară de guler, îi 


traseră câțiva pumni zdraveni - apoi se împrăștiară cu toţii, în linişte, pe la 
casele lor. 

Cu aceasta se încheie prologul: cu piatra aruncată de Constantinescu în 
ţărani. De aci începe drama sângeroasă a răscoalelor. 


* 


Dacă flămânzenii se întoarseră liniștiți pe la casele lor, zvonul celor păţite 
de administratorul moșiei zbură mai departe, și tot zburând se îngroşă atâta, 
încât, în aceeași zi, explodă ca o bombă prin satele vecine: revoluţia. Ţăranii 
din Flămânzi s-au răsculat. Țăranii din Flămânzi cer să li se dea pământul cu 
25 de lei falcea... Țăranii din Flămânzi își fac singuri dreptate... De ce am fi 
noi mai proști decât ei? 

Și îndată, țăranii din Vlădeni-Storeşti, Frumușica, Rădeni - spre deosebire 
de ţăranii din Flămânzi care se duseseră după administrator cu mâinile 
goale - înșfăcară topoare, hârleţe, ciomege, ca să ceară stăpânilor lor 
pământul de arătură cu 25 de lei falcea. În câteva zile, răscoalele se 
întinseseră peste întreg judeţul Botoșani. 

Conu Gogu, care, pe lângă funcţia de prim moșier și de prim ministru, 
împlinea și pe aceea de ministru de Interne, când primi vestea, își mângâie 
barbetele cu seninătatea olimpică a omului sigur că din partea inelului nu 
are a se teme de nicio surpriză. În tot cazul, pentru un guvern tare cum este 
al lui, nu poate fi o problemă să tragă o bătaie câtorva sute de ţărani 
zurbagii. Așa că, primul ministru ceru prefecților săi să procedeze la 
înăbuşirea răscoalei „cu energie, dar cu blândeţe”. Era singurul cuvânt 
istoric care a rămas de pe urma conului Gogu: „cu energie, dar cu blândeţe”. 
Toată filosofia vieții lui se găsea în aceste cinci cuvinte: numai cu energie, 
dar cu blândeţe, și-a putut strânge acele nouăzeci și nouă moșii ale lui. 
Ceilalți membri ai guvernului, însă, care cunoşteau deviza conului Gogu şi 
grija pioasă cu care o aplica pe moșiile lui, o găsiră oarecum 
necorespunzătoare situației grave din Moldova de sus și atraseră atenţia 
şefului lor că ţăranii au început să dea năvală prin târguri. Numai atunci 
conu Gogu se alarmă și-l chemă la București pe prefectul de Botoșani ca să-l 
mustre că nu l-a ţinut în curent cu adevărul. Prefectul de Botoșani, un 
oarecare Vasescu, replică dârz: 

— „Pentru români nu este nicio primejdie!”... Cât despre jidani, „nu dau 
un suflet de creștin pentru un milion de jidani.” 

lritat nu de vorbele, ci de tonul ciudat de irespectuos cu care-i vorbea 
prefectul, conu Gogu îi spuse la un moment dat: 

— „Dacă nu eşti în stare să menţii ordinea, te rog să demisionezi!” 

— „Eu nu demisionez, ci aştept să fiu destituit pe acest motiv.” 


Dar cine era acest prefect, că-şi putea permite să fie atât de obraznic cu 
conu Gogu? 

Prefectul de Botoşani era un mare huligan, ca toţi marii şperţari, şi un 
mare șperţar, ca toți marii huligani - dar mai era şi ceva în plus, care-i dădea 
toată tăria de a fi impertinent, lui, simplu prefect, cu conu Gogu, șeful 
partidului, șeful guvernului și ministru al Internelor: era takist. Era un 
devotat amic al lui Take Ionescu. Și ca amic al lui Take, se străduia, în cursul 
evenimentelor din primăvara lui 1907, să facă tot ce putea strica guvernului 
conservator în care figura Take. 

Aşa dicta interesul lui Take: să cășuneze cât mai mult rău guvernului 
conservator din care făcea parte. Mai întâi din ambiţie: în partid Take era 
foarte tare. Majoritatea parlamentară era fanatic takistă. La începutul lui 
februarie, cam în perioada când izbucneau răscoalele din nordul Moldovei, 
Take, după atâtea succese electorale, înregistrase un nou mare succes: 
președintele Camerei, amic al conului Gogu, moare - și în locul lui, deputaţii 
îl aleg președinte pe un amical lui Take, și în locul de vicepreședinte, deţinut 
de acest amic al lui Take, aleg pe încă un amic al lui Take. Takiștii erau în al 
nouălea cer. Toţi vedeau în Take pe viitorul șef al partidului şi al guvernului 
conservator. Take nu-i dezminţea, pentru că și el se vedea viitor şef al 
conservatorilor. Singura piedică în calea lui, adică a partidului conservator, 
era guvernul conservator, deoarece, dacă parlamentul conservator era în 
majoritate takist, guvernul conservator era în majoritate cantacuzinist. De 
aci şi lupta dintre majoritatea partidului conservator, de sub șefia lui Take și 
majoritatea guvernului conservator de sub şefia conului Gogu: Take se voia 
proclamat cât mai degrabă președinte al partidului şi al guvernului 
conservator. 

Dar ambiția nu justifica îndestul înverșunarea cu care Take săpa 
mormântul propriului său guvern. Mai era ceva: dorul de răzbunare. Take 
era demult în curent cu tot ce se făcea în umbră pentru reîntregirea 
conservatorilor cu junimiștii şi pentru alungarea lui din guvern și partid. Dar 
Take știa că niciodată furia dușmanilor săi, deci hotărârea lor de a se 
debarasa de el - n-a fost atât de mare ca după călătoria lui de Crăciun în 
Germania. 

Vizita lui Take la împăratul Germaniei a fost o măciucă în capul şi al 
cantacuziniştilor şi al junimișştilor. Audienţa lui Take la Kaizer... prânzul de 
gală pe care i l-a oferit Kaizerul... onorurile ce i s-au dat la masa Kaizerului... 
complimentele pe care i le-a făcut Kaizerul... în sfârşit, toată minunata 
aventură dintre Kaizer și Take - de a cărei popularizare până în cele mai 
mici detalii avea grijă și presa germană și presa lui Take - înnebunea pe 
cantacuziniști şi pe junimiști care-și ziceau că după un asemenea succes nu 


vor mai putea să se scuture de Take cât or trăi. Chiar dacă ar putea s-o facă, 
nu-i va mai lăsa regele, care este foarte sensibil la toate certificatele care-i 
veneau din Germania. 

Exact de aceeași părere cu conservatorii și cu junimiștii erau și takiștii. Ce 
motive l-ar mai putea împiedica pe rege să-i încredinţeze lui Take șefia 
guvernului şi a partidului? Dacă îi mai trebuia o garanţie că Take va fi un 
credincios slujitor al politicii regale filo-germane, acum o avea. Întrevederea 
de la Berlin nu mai dădea loc la nicio îndoială: Take este cu trup şi suflet 
câștigat unei politici externe alături de Kaizer. 

Mai rămânea să-și spună cuvântul și regele. Dar regele păru mult mai 
puţin impresionat decât se temeau cantacuziniștii și junimiştii - şi decât 
sperau takiștii. Regele avea motivele lui să privească evenimentul de la 
Berlin cu multă rezervă. Mai întâi era vorba de o mică supărare de ordin 
particular: fiind mai în vârstă cu douăzeci de ani decât împăratul Germaniei, 
regele Carol se considera de drept, după statutul familiei, șeful casei de 
Hohenzollern - lucru de care Wilhelm II nici nu voia s-audă. Dar prusac, și 
mai ales ofițer prusac care știe ce este respectul ierarhiei, Carol de 
Hohenzollern, regele unei ţărișoare de șase-șapte milioane de locuitori, ar fi 
înghiţit uşor hapul pe care i-l administra superiorul său direct Wilhelm II, 
Kaizerul imperiului german. Deci, acest mic conflict personal putea cel mult 
frâna satisfacția lui Carol că Wilhelm II acordă atâta atenţie unuia din 
sfetnicii lui - dar nu l-ar fi împins să desconsidere cu totul semnificaţia 
faptului politic de la Berlin. Cauza atitudinii total negative a lui Carol față de 
Take, după înapoierea acestuia în ţară, trebuia căutată aiurea: regele 
constituțional Carol 1 considera vizita lui Take la Kaizer ca un act de 
independenţă politică. Take a plecat la Berlin, fără să-l fi pus în curent pe 
regele său. 

Or, regele constituțional Carol 1 era obișnuit să guverneze, nu să 
domnească - și, ca șef politic al țării, nu putea tolera acte de independenţă. A 
face acte de independenţă, înseamnă a-și face de cap. Și într-un stat de 
ordine, sub conducerea unui rege faimos pentru spiritul lui ordonat, cine-și 
face de cap, să plătească! Sentința regală era implacabilă: lui Take nu-i 
trebui mult să simtă că valizele lui, pline de complimente și de strângeri de 
mână imperiale, nu fac, toate la un loc, nici cât o ceapă degerată. La fel 
începeau să vadă lucrurile şi conservatorii şi junimișştii: spaima lor a fost de 
pomană. Take s-a ars. Regele se gândeşte azi mai puţin ca oricând să-l aibă 
ca prim sfetnic al tronului. Și, fericiţi că succesul lui Take se transformă, cu 
neașteptatul sprijin al regelui, într-un succes al lor, junimiştii şi 
cantacuziniștii preluară cu un nou avânt tratativele pentru reîntregirea 


partidului, conduși unanim de același ideal: să-l vadă pe Take de partea 
cealaltă a ușii. 

Take, ca să împiedice complotul și ca să se răzbune pe complotiști, intră 
imediat în acţiune. În ianuarie 1907, când de la sate - încă înainte de a se fi 
început vreo mișcare - veneau veşti alarmante, Take, el, membru al 
guvernului conservator, dădu mâna cu liberalii, spre a lucra împreună la 
răsturnarea guvernului conservator. În lupta sa, Take avea alături de el 
majoritățile parlamentare și o bună parte dintre prefecți. Printre ei se 
număra și prefectul de Botoșani care refuza să primească ordine de la 
președintele de consiliu, dar se ţinea cu sfințenie de directivele lui Take. lar, 
pentru că după acordul dintre Take și liberali, directivele takiste se 
contopiseră cu directivele liberale, prefectul de Botoșani, conservator care 
nu voia să țină seama de ordinele guvernului conservator, asculta orbește, 
prin intermediul lui Take, de ordinele partidului naţional-liberal. 

Cât despre ordinele partidului naţional-liberal, ele erau atât de răspicate, 
încât nu puteau da loc la nicio răstălmăcire: /iberalii cereau agenţilor lor ca 
răscoalele țărănești să fie abătute spre un făgaș antisemit. 

Și iată-l din nou pe Take, împins de ambițiile lui politice, în plin paradox: 
după ce, ca membru al guvernului conservator, lucra cu liberalii la 
dărâmarea guvernului conservator, acuma lupta împotriva populaţiei 
evreiești, în cea mai strânsă înțelegere cu liberalii, care de ani de zile nu 
pomeneau niciodată de el, fără să adauge că e o unealtă a Kahalului și a 
finanţei internaționale iudaice ș.a.m.d. Dar Take, care era prea om politic ca 
să-şi mai aducă aminte că, departe de a respinge acuzaţiile acestea, el însuși 
se lăuda pe unde putea că este „filosemit” - acuma își spunea că dacă 
antisemitismul îl poate ajuta să ajungă șeful conservatorilor, va face și 
antisemitism. Ar fi un mijloc direct și eficace de a sili pe conu Gogu să plece 
de la putere: țăranii s-au răsculat, pentru că guvernul conservator a dat ţara 
pe mâna „străinilor”. 

Speculând mizeria țăranilor cu singurul scop egoist de a da jos guvernul, 
nici Take, nici liberalii nu erau niște inovatori în materie. De fapt, ei nu 
făceau decât ceea ce au făcut mai sub toate guvernele trecute, partidele din 
opoziție care izbeau de zor cu berbecele în poarta puterii. De câte ori n-a 
plâns opoziția de durerea suferințelor ţăranului, de câte ori n-a fost 
indignată de nesimţirea guvernului, de câte ori n-a scos spada să pornească 
la luptă pentru emanciparea poporului - numai în cele două decenii din 
urmă! 

De pildă, în anul 1888. Peste ţară erau stăpâni liberalii, care stăteau 
nemișcaţi la putere de doisprezece ani. Doisprezece ani în șir, fără nicio milă 
pentru bieții conservatori care mureau să facă și ei un pic de bine acestui 


biet popor român! La ce se gândeşte guvernul? strigau conservatorii. Până 
unde vor să ajungă liberalii cu bătaia lor de joc? Țăranul vrea hrană! Țăranul 
vrea pământ! Țăranul vrea alte învoieli agricole! Țăranul nu mai poate răbda 
sălbăticia primarilor şi a fiscului!... Și iar: ce face guvernul? Până când etc. 
etc. 

Mare era, la începutul anului 1888, revolta conservatorilor în parlament, 
unde erau deputați de opoziţie - în timp ce refuzau sătenilor orice 
ameliorări în condiţiile de muncă, la ţară, unde erau mari moșieri. Și cum 
agitația conservatorilor corespundea cu starea de spirit a ţărănimii - iată că 
în 20 martie a acelui an izbucnește, în satele de primprejurul Capitalei, o 
răscoală care în două zile cuprinde nu numai întreg judeţul Ilfov, dar şi 
judeţele Prahova, Ialomiţa şi Dâmboviţa. Conservatorii atacă şi mai energic 
guvernul, căruia îi cer să demisioneze dacă nu este în stare să facă ordine și 
dreptate în ţară. lon Brătianu, şeful guvernului liberal, ia măsuri militare. 
Opoziția conservatoare, sufocată de nerușinarea guvernului liberal care 
îndrăzneşte să trimită armata împotriva ţăranilor, publică în „Epoca” 
următorul manifest: 

„Fraţi oşteni! Sunteţi români, ţara pune în mâna fiecăruia din noi o armă 
pentru a o apăra de dușmani, dar nu pentru a omori pe fraţii noștri. Nu 
suferiţi, oare, şi voi ca români, nu suferim noi toţi, de nedreptate, de hoţie, 
de ruşinoasa tiranie care ne apasă? Nu aveţi fiecare din voi un părinte, o 
rudă, un prieten, care suferă şi geme în tăcere cea mai crudă din dureri, 
aceea de a vedea soldatul român îndreptat cu arma asupra fraţilor care luptă 
şi protestează contra fărădelegilor ce se comit și a hoţilor ce ne dezonorează 
pe toţi şi ne sărăcesc? Băgaţi de seamă, fraţilor, nu daţi în noi! Pentru ce să 
trageţi asupra poporului? Pentru ce să-l îngropaţi în durerile și lacrimile lui? 
Pentru ce să se zică că meritaţi șefi ca Angheleștii și Maicanii, pe care acest 
guvern (liberal) i-a impus? Nu! Nu cerem să ne ajutați, dar pentru 
dumnezeu, nu ne ucideți. Nu lăsaţi pentru istorie amintirea tristă că un 
guvern tâlhar și neomenos s-a menţinut punând pe arma voastră alături de 
sângele dușmanilor ţării şi semnul groaznic de sânge românesc.” 

Era un manifest căruia nici inimile cele mai tari nu i-ar fi putut rezista. 
Marii moșieri conservatori implorau pe fraţii lor oșteni, compuși în 
majoritate copleșitoare din tineri ţărani, să n-asculte de ordinele acestui 
guvern de „hoţi”, să nu tragă în fraţii ţărani, în rândurile cărora fiecare 
dintre soldaţi are câte „un părinte, o rudă, un prieten”, scurt: să nu tragă în 
popor - pentru ca să nu-şi mânjească arma cu „semnul groaznic de sânge 
românesc”. 

După trei zile, guvernul liberal, plictisit, pleacă și în locul lui vine un 
guvern conservator, compus din autorii manifestului. Și ce face noul guvern 


pentru poporul pe care l-a ferit, cu lacrimi în ochi, de gloanţele liberale? 
Scoate câteva batalioane de vânători și călărașşi - și tratează mărinimos 
țărănimea cu gloanţe conservatoare. Cad morți și răniţi la Fierbinţi, la Greci- 
Grădiștea, la Fundul Danciului, la Balamuci, dar răsculații nu mai pot fi 
opriți. Devastează proprietățile de la Periș, Crancea-Fundulea, Dudești, 
Vidra, Berceni, alungă primarii, bat pe arendași și se opun armatei cu pietre, 
topoare, şi furci. Răscoalele se întind repede și în judeţele Buzău, R. Sărat, 
Dâmboviţa, Argeş. Numai o represiune sângeroasă ar putea stinge incendiul 
care ameninţă să cuprindă ţara întreagă. Autorii manifestului, fără să șovăie, 
concentrează armată din judeţe străine celor răsculate și trag în ţărani, trag 
cât pot şi cât trebuie ca să-și apere moșiile de necuviinţa fraților ţărani şi 
pedepsesc fără prea multe rezerve sentimentale pe fraţii oșteni care uită de 
disciplină și nu vor să-şi ucidă „părinţii, rudele, prietenii” - „poporul”. 

De partea lor, liberalii nu stau nici ei cu mâinile în sân în toată perioada 
represiunii. Acuma, în opoziţie, protestează împotriva proaspătului guvern 
conservator. Că ce face guvernul? A înnebunit? Să tragă în fraţii ţărani? Să 
tragă în popor? Și încă fără somaţiunile legale! Până când? 

Guvernul conservator le râse în nas: ce-i aia până când? Până vom linişti 
pe ţărani, pe care i-aţi stârnit voi, cu nelegiuirile voastre! Parcă n-aţi ști că 
țăranii s-au răsculat sub guvernarea voastră, a liberalilor! 

Liberalii, destul de mulţumiţi că pentru a-și apăra averile nu trebuie să-și 
mânjească ei mâinile cu sângele ţăranilor, câtă vreme o pot face tot atât de 
bine şi conservatorii, renunţară la proteste şi începură să filosofeze cu 
inocenţă: Da! S-au răsculat când eram la putere noi, liberalii. Dar ceva ne 
miră! Ne miră foarte mult! Dacă țăranii s-au răsculat din pricina mizeriei, de 
ce tulburările au luat formele cele mai grave în judeţul Ialomiţa, unde 
țărănimea o duce mai bine ca peste tot? 

Împrejurările erau, însă, atât de grave, încât liberalii nu mai aşteptară 
niciun răspuns la această întrebare şi căzură de acord cu guvernul că ţăranii 
n-au fost împinşi la răscoală de sărăcie, ci de socialişti. 

Ceea ce nu înseamnă că opoziţia liberală a renunţat să agite contra 
guvernului. Când peste un an, la 1889, guvernul conservator punea la vot o 
lege pentru înfrânarea instigațiilor, opoziţia liberală manifestă zgomotos 
împotrivă. În primăvara aceluiași an 1889, ţăranii din judeţele Roman, 
Vaslui, lași și Bacău intrară cu plugurile pe moșiile boierilor. Liberalii se 
folosiră de prilej ca să ceară demiterea guvernului. În loc să răspundă la 
ispititoarea invitaţie a liberalilor, guvernul trimise iar soldați din judeţe 
străine. Întrucât, însă, țăranii părură mai puţin agresivi, ofițerii primiră 
ordin să nu mai tragă în ei, ci doar să-i bată. În același timp, scenele de 
teatru în jurul răspunderii răscoalelor se repetară în Parlament cu același 


succes - și încă o dată, guvernul şi opoziţia căzură de acord că ţăranii s-au 
răsculat nu din pricina foamei, ci a socialiștilor. 

Conservatorii continuară să stea la guvern - și liberalii continuară să se 
agite ca să fie ei la guvern. Pe la 1893, liberalii găsiră o bună ocazie să-și 
arate dragostea pentru popor: legea pentru aplicarea maximului taxelor 
comunale la ţară. Dar le trebui un an de întruniri, de atacuri prin presă, de 
instigaţii la ţară ca să găsească argumentul. De aci înainte, ziceau ei, ţăranii 
sunt siliți să plătească taxă pe tot ce-ţi trece prin minte: taxă pe hrană, taxă 
pe îmbrăcăminte, până şi taxă pe copii. Cum așa, taxă pe copii? făcură 
speriați țăranii. Uite așa! răspundeau agenții liberali, care se apucau să le 
citească, cinstit, fără să schimbe, ori să elimine măcar o literă din text, legea 
din care rezulta că țăranii, într-adevăr, vor avea de plătit taxe mari „pentru 
copii”. Numai că atunci când ajungeau aici, binevoitorii ţăranilor își 
permiteau o mică alterare, dar tot nu de literă - ci numai de accent. Legea 
spunea că se vor plăti anumite taxe atât pe actele de stare civilă originale, 
cât şi pe còpii. Agenţii, aşadar, în lectura acestui cuvânt mutau accentul de 
pe silaba întâia pe silaba a doua, aşa ca țăranul să creadă că-i vorba despre 
copii cu ochi și sprâncene, nu de niște copii de pe acte de stare civilă. 

Prin acest fals, apostolii naţional-liberali adăugau încă o picătură de venin 
la amărăciunea și aşa destul de cumplită a ţărănimii, care peste un an dădu 
încă o dată semne de neliniște. Astfel, în primăvara anului 1894, izbucniră 
noi răscoale în judeţele Tecuci, Tutova, Fălciu şi Bacău. Ţăranii își vărsară, ca 
şi în trecut, tot năduful pe primar, consilierii comunali și pe magistraţii 
veniţi în anchetă. După ordinele guvernului conservator, trupele traseră. 
Căzură morţi şi răniţi. Sute de ţărani luaţi prizonieri fură schingiuiţi într-un 
mod înspăimântător. Din vaietele de moarte ale țăranilor bătuţi în 1894, 
țâșni, ca un apel la răfuiala cea de pe urmă dintre țărani și boieri, poezia lui 
Gh. Coșbuc: „Noi vrem pământ!” 

După patru ani, în 1898, ţara era guvernată de liberali. Ca să-i alunge de 
la putere, conservatorii modificară metoda de atac și acuzară guvernul 
liberal că se lasă dus de nas de socialiști și că de aceea au ajuns țăranii să-și 
aibă la sate cluburile lor, unde fac politică și unde pun la cale să ucidă și să 
prade pe moșieri. Nemulțumiţi cu atât, conservatorii se adresară direct 
regelui spre a-i cere să scape ţara din mâna guvernului de socialişti şi 
anarhişti național-liberali. Propaganda prinse atât de bine, încât până și unii 
fruntaşi naţional-liberali, speriați de zvonurile lansate de conservatori că 
ţăranii s-au şi răsculat ba ici, ba colo și că silesc pe boieri să fugă în cămașă 
din conacele lor - cerură conului Mitiţă, șeful guvernului lor, să procedeze 
imediat la închiderea cluburilor sătești. 


Conu Mitiţă, care nici nu se întreba dacă la mijloc este iar voința Celui de 
sus, deoarece era convins că este, îl însărcină pe Pherykide, cel mai dulce 
reprezentant al milei lui dumnezeu pe pământ, să facă harcea-parcea din 
cluburile sătești şi din cluburile socialiste de la oraș. Venit călare pe o doniță 
de bragă din cine știe ce mahala tenebroasă a Fanarului, Pherykide, sortit la 
naştere să fie unul din cei mai crânceni ieniceri ai lui Abdul Hamid, se nimeri 
să fie unul din cei mai ortodocși ieniceri ai partidului național-liberal. De 
aceea, când primi ordinul să facă harcea-parcea din cluburi, făcu harcea- 
parcea din cluburi, dar și din ţăranii şi muncitorii pe care-i găsi acolo. Dacă 
n-au murit pe loc prea mulți țărani și muncitori, au murit destui după aceea, 
ori au rămas invalizi pe viață de pe urma metodelor de instrucţie ale 
magistraţilor naţional-liberali. Mai târziu, când această sângeroasă 
represiune a unei răscoale imaginare se termină, liberalii de la guvern 
denunţară în ziarul lor „Tribuna”, ca vinovaţi, pe conservatori: 

„lată în ce chip mișelesc au procedat agitatorii, ca să excite pe ţăranii 
lesne-crezători, în scopul criminal și odios de a provoca agitaţiuni, care ar fi 
putut avea consecinţele cele mai grave. Şi agitatorii aceștia n-au putut fi alţii 
decât conservatorii”. 

Prin urmare, Take și conu Mitiţă nu erau niște descoperitori ai Americii, 
pentru că nu descopereau nimic. Folosind, în lupta lor pentru putere, 
spinarea însângerată a ţăranului, Take și conu Mitiţă lucrau pe baza unor 
vechi metode, în care singurul element nou era lozinca: arendașii evrei. 

Încă din august 1906, în toiul expoziţiei, tânăra revistă „Viaţa 
românească”, care aparținea pe atunci partidului naţional-liberal, pornise o 
vie și foarte asiduă campanie pe chestia arendașilor evrei, pe care guvernul 
conului Gogu i-ar fi lăsat să-și facă de cap în nordul Moldovei. Port-cuvântul 
indignării liberale era Const. Stere, directorul revistei, care începuse a 
publica un studiu amplu asupra problemei agrare, intitulat „Fischerland”. 

Și ce demonstra Const. Stere în „Fischerland”? 

Că „asociaţiunea (evreiastă n.n.) Fischer”ţine în arendă „a patra parte din 
întinderea proprietăţilor mari” din judeţele Botoşani, Dorohoi, Suceava, - 
adică exact unde aveau să înceapă răscoalele. Deci, dacă familia Fischerilor 
evrei are în arendă un sfert din marea proprietate a acestor trei județe, se 
cuvine ca acestui sfert să i se zică „Fischerland” - sau „ţara lui Fischer”. 

Dar ce nume dădea Stere restului de trei sferturi din moşiile cuprinse în 
celelalte trei județe? Niciun nume! Deși era vorba de trei sferturi, nu de un 
sfert, deci de o întindere de trei ori mai mare decăt cea deţinută de Fischer, 
Stere o lăsa fără nume. 


De ce? Erau metodele de exploatare a ţăranului de pe aceste trei sferturi 
din marea proprietate mai blânde, mai patriotice, mai „româneşști” decât 
metodele de exploatare de pe sfertul lui Fischer? 

Nu erau nici cu o iotă mai blânde. În celelalte trei părți din marea 
proprietate a celor trei judeţe, „găsim - scrie însuși Stere - în toată floarea 
lui sistemul Fischerian, care dacă întâi a fost aplicat de Fischeri (sublinierea 
e a noastră n.n.) apoi a găsit adepţi de toate legile și de toate neamurile, 
(sublinierea e a noastră n.n.), Fischeroizi nediscutabili, indiferent dacă sunt 
sau nu supuși vreunei „protecţiuni”, sau sunt chiar strănepoţi de-ai lui 
Traian.” 

Dar dacă „sistemul fischerian” era practicat de toți exploatatorii, „de toate 
legile și de toate neamurile”, „chiar” și de „strănepoții „drepţi” ai lui Traian”, 
de ce zicea Stere că acest sistem ar fi un „sistem fischerian”? 

Pentru că, „întâi a fost aplicat de Fischeri”! răspundea Stere. 

Dar ce era acest sistem aplicat „întâi de Fischeri”? 

Sistemul trustului! replica Stere. 

Așadar, sistemul trustului era un sistem nou, necunoscut, de exploatare, 
care se putea numi, pe drept cuvânt, „sistem fischerian”, pentru că 
fischeriștii ar fi fost inventatorii lui. 

Asta se putea învăţa în 1906 de la Const. Stere, care era bine informat că 
sistemul trustului n-a fost o născocire a arendașilor din nordul Moldovei, ci 
o născocire a sistemului capitalist în plină evoluţie; că sistemul trustului s-a 
născut cu ani în urmă, în ţara în care sistemul capitalist se simţea în stare să 
dea examenul capacităţii lui de acaparare: în Statele Unite - şi că, în 1906, 
când aici sistemul trustului nu era decât la primii şi foarte minusculii lui 
pași, în Statele Unite viața economică, socială și politică era demult în 
mâinile unui respectabil număr de regi: Vanderbild, regele căilor ferate; 
Henry O. Havemeyer, regele zahărului; Andrew Carnegie, regele oţelului; 
Robert Knight, regele bumbacului; W. A. Clark, regele aramei etc. etc.; și că 
deasupra tuturor acestor regi trona, cu fruntea încinsă de o orbitoare 
aureolă de escrocherii, de asasinate, de evaziuni fiscale, Rockefeller, regele 
tuturor regilor, pentru că el, singurul, avea dreptul de a revendica titlul de 
inventator al trustului. Bun predicator al celor zece porunci pentru alții şi 
unul din cei mai munificienţi ctitori de biserici din toată America, 
Rockefeller a fost primul profesionist al jafului economic organizat și a 
intrat în istorie ca cel mai nesăţios și cel mai nemilos exploatator al țăranilor 
americani, al muncitorilor americani și al statului american. Și lui Stere nu 
trebuia să i se spună toate acestea. Stere era bine informat că nu în 1906, ci 
încă în urmă cu 30 de ani; nu prin acapararea celor 25-30 de moşii din 
nordul Moldovei, ci prin acapararea totală a importului și exportului de 


petrol american, de care depindea întreaga industrie - şi puţin mai târziu, 
întreaga agricultură americană; nu în capul unui arendaş dorohoian, ci în 
capul lui Rockefeller s-a născut geniala metodă tentaculară de exploatare 
capitalistă - căreia i s-a dat o denumire nici „supusă unei protecţii”, nici 
românească, ci pur englezească: „trust”, care ca o bătaie de joc la adresa 
milioanelor de păcăliţi, înseamnă „încredere”. 

Și totuşi, nimeni nu s-a gândit să spună sistemului conceput de 
Rockefeller de a goli simultan buzunarele unor mase de oameni care vin cu 
„încredere” la tine, „sistem rockefellerian” - ci nimic mai mult decât trust”. 

De ce dar, Stere, sociolog iniţiat, prezenta trustul ca un sistem 
„Fischerian”, când arendaşii şi moşierii, de toate legile şi de toate neamurile, 
au găsit pe gustul lor sistemul trustist de acaparare a unui număr cât mai 
mare de moșii, pe care să le exploateze cu aceeași lipsă de omenie ca și 
înaintașşii lor, marii trustmani americani, dar, prin forţa împrejurărilor și 
condiţiilor locale, cu mijloacele proprii acestei țări, care trăia încă în plin 
regim feudal? Şi de ce „Fischerland”, când fischerii nu deţineau decât 25-30 
de moșii - şi astea nu în proprietate deplină, ci în simplă arendă - și nu 
Cantacuzinoland sau Conugoguland, cu toate că șeful conservatorilor 
deținea nouăzeci și nouă de moșii - și astea nu în arendă, ci în proprietate 
deplină? lubeau, oare, liberalii atât de mult pe ţăranul român; şi urau, oare, 
atât de mult pe arendașii „străini”? Nici una, nici alta. 


* 


„Organele de partid - scria „Adevărul” din 30 iulie 1906 - vorbesc mereu 
de arendașii exploatatori, dar vorbesc în vânt. Să ni se arate un singur nume 
al unui mare proprietar, fie liberal, junimist sau conservator, care în urma 
primejdiei denunţată de „Epoca” sau „Patriotul”, a reziliat vreun contract de 
arendă sau s-a hotărât să-şi caute singur moşia? În schimb, suntem gata să 
publicăm o listă de fruntași junimiști, liberali și conservatori, care, chiar anul 
acesta, au reînnoit contractele de arendare la evrei, bulgari şi mai ales la 
greci. Mai mult decât atât: fiindcă se vorbește de trustul fișeresc, ne prindem 
că printre acei care au arendat moșiile lor fraților Fischer, sunt fruntași 
liberali, junimișşti şi conservatori. Dacă așa este - și aşa este - apoi cum se 
potriveşte vorba ziarelor de partid cu fapta fruntașilor acestor partide? În 
chestia arendașilor se petrece același lucru ca şi în chestia exploatării 
pădurilor, ca şi în afacerea gazului, a loteriei de stat etc. etc.” 

Atunci, ce era Fischerland-ul lui Stere? 

O formulă incendiară pentru prostime, care dacă a contribuit mult în 
1907, la răul ţăranilor, a contribuit, drept compensație, enorm, la binele 
naţional-liberalilor. 


* 


Un alt neobosit luptător pentru cauza țăranilor era conu Mitiţă. Acest 
conu Mitiţă stârnise mult praf, în anul 1906, în familia lui politică, printr-o 
cuvântare rostită la Academie, pe marginea unei comunicări a doctorului 
Babeș asupra ravagiilor pe care pelagra le face în rândurile maselor 
țărănești. 

„Luaţi - zicea între altele conu Mitiţă - situaţiunile financiare ale 
tezaurului public şi deschideţi cartea datoriei statului sau a judeţelor şi veţi 
constata că la doi, trei ani, statul sau judeţele cumpără porumb pentru a-l 
împărţi la țăranii lipsiți de hrană zilnică. Aci vorbesc numai de nutrirea 
ţăranului şi încă numai de nutrirea lui cu porumb. De îmbrăcăminte cine-l 
mai întreabă? E cert că într-un stat bine organizat - și numai acel stat e bine 
organizat care are o egală atențiune asupra tuturor claselor cetăţenilor - nu 
se poate ivi foametea. La noi foametea e o stare de lucruri constantă, fiindcă 
ea există nu numai atunci când ţăranul nu are ce mânca, ci și atunci când e 
silit să mănânce porumb stricat și când porumbul stricat într-atâta devine 
nutrimentul lui exclusiv, încât îi distruge organismul... Nu există scuză 
înaintea lui dumnezeu ca semenii noştri, ca talpa tării, ca acea parte a 
societăţii care muncește pentru toţi și care produce bogăţia ţării să-și 
cerșetorească pâinea de toate zilele și să se nutrească în mare parte cu un 
nutriment, care e otravă..." 

Mai târziu, la 14 ianuarie 1907, conu Mitiţă atacă pe conservatori care, 
spre a-și crea un excedent bugetar, au impus țăranilor o taxă pe vin. Se 
prăpădea bietul conu Mitiţă de necaz și de durere că un milion și ceva de 
familii rurale vor avea de plătit ţării o sumă de 2.160.000 lei. O ședință 
întreagă i-a lăcrimat ochiul în Cameră, să demonstreze cu cât au crescut 
suferințele țăranilor prin acest nou bir: cu 2 lei pe an. 

Cât despre trusturi, avea şi conu Mitiţă ideile lui, ca omul care peste trei- 
patru săptămâni avea să fie din nou prim ministru al ţării. 

„Ţăranii - spunea el, în februarie 1907, când se hotărî să dezvăluie tot ce 
ştia despre naşterea și creşterea trusturilor - rabdă mult, căci răbdarea e 
una din virtuțile agricultorului care nu se poate revolta în contra cerului, 
când acesta varsă grindina pe ogorul lui, pe care-l ia din nou în cultură, dopa 
ce i s-a devastat recolta. Să vă dau însă dovezi istorice despre această 
răbdare. În 1848, în timpul guvernului provizoriu, s-au întrunit într-o 
consfătuire oficială proprietari mari cu ţărani, atunci clăcași. S-a discutat 
atunci cu multă liniște și demnitate chestiunea clăcii şi a împroprietăririi 
țăranilor. Nu a fost nicio turburare, nicio neliniște. A trecut anul 1848 şi nu 
s-a mai vorbit în România de chestiunea agrară până în 1857, când puterile 


cele mari ale Europei, dorind să cunoască nevoile noastre, au întrunit în lași 
şi Bucureşti Divanurile ad-hoc. Aceste adunări naționale erau compuse de 
deputaţi, cari reprezentau cele cinci clase sociale din acele timpuri: clerul, 
proprietarii mari, proprietarii mici numiţi răzeși sau moșneni, orășenii şi 
țăranii. Ţăranii erau pe atunci clăcași. Fiecare clasă își alegea deputaţi din 
sânul ei. Ţăranii clăcaşi au ales țărani clăcași, cari în număr de 32 au intrat în 
Adunarea din laşi şi în cea din București, unde ei au luat loc alăturea de 
stăpânii lor. Cei din laşi au prezentat o plângere în care se oglindea starea 
rea a țărănimii. Cei din București au tăcut. Nici unii, nici alții nu au 
împiedicat în niciun mod lucrările cele mari ale acestor adunări, cari au pus 
temeliile Statului Român modern. A trecut şi anul 1857, şi ţăranii au muncit 
înainte fără a se gândi la desordine. A venit anul 1864 cu reforma agrară - 
cu încetarea clăcii și împroprietărirea țăranilor clăcași. Reforma aceasta s-a 
executat cu o iuțeală și cu o linişte care nu are pereche în lume. Mai târziu, 
după proclamarea independenţei ţării, s-au împroprietărit ţăranii pe 
proprietăţile Statului. Toate aceste schimbări radicale în starea socială a 
țăranilor s-au făcut prin legi, fără răscoale și cu liniştea cea mai perfectă. Nu 
s-a studiat însă ce efecte au produs în diferite părţi ale ţării aceste mari 
schimbări, şi oamenii lacomi au căutat să profite de împrejurări, pentru a-şi 
satisface lăcomia lor. /ată cum au luat trusturile începutul." 

Istoria agrară a conului Mitiţă era un cântec închinat armoniei dintre 
proprietar și țăran. Până la ivirea trusturilor, toate au mers ca pe roate. 
Niciun conflict, nicio fricţiune, niciun cuvinţel pe un ton ceva mai ridicat, 
între moșieri şi ţărani. La 1848, s-au adunat, sub guvernul provizoriu, 
proprietari și ţărani - și „nu a fost nicio tulburare, nicio neliniște”. La 1857, 
în Divanurile ad-hoc, s-au adunat iar proprietari şi ţărani și nici de astă dată 
ţăranii „nu au împiedicat... lucrările cele mari ale acestor adunări”. Până la 
1864, ţăranii „au muncit înainte, fără a se gândi la dezordine”. La 1864, 
graţie acestui spirit de ordine al lor, reforma agrară, care punea capăt clăcii 
şi-i împroprietărea pe clăcași, „s-a executat cu o iuțeală și cu o linişte care nu 
are pereche în lume”. Peste câţiva ani, „după proclamarea independenţei 
ţării s-au împroprietărit ţăranii pe proprietăţile Statului” - și tot fără 
dezordini... Toate reformele acestea „s-au făcut prin legi, fără răscoale și cu 
liniştea cea mai perfectă”. Până s-au ivit „oameni lacomi” - care „au căutat să 
profite de împrejurări pentru a-şi satisface lăcomia. lată cum au luat 
trusturile începutul.” 

Aţi văzut? Niciodată, nicio supărare și nicio pretenţie din partea țăranilor. 
De altfel, nici n-ar fi avut de ce să se supere, deoarece boierii i-au umplut de 
reforme și împroprietăriri - şi la 48, şi la 57, şi la 64, şi la 78. Nici nu se 
adunau bine între ei, că țăranii se şi declarau fericiţi că au de-a face numai cu 


boieri buni - și boierii, înduioşaţi, le şi dădeau libertăţi și pământuri, atâtea 
libertăţi și pământuri că nici nu le puteau duce. Atunci, ce-i cu 
„Împrejurările” conului Mitiţă? Cum de a fost cu putință ca într-o ţară 
binecuvântată de dumnezeu, cum era țara despre care vorbea conu Mitiţă în 
frumoasa lui istorie agrară, să se nască nişte „imprejurări” care să ajute pe 
„oamenii lacomi” să-şi satisfacă „lăcomia” şi trusturile să-și facă „începutul”! 
Dar cine a putut ajuta trusturile să-și facă începutul, când aici domnea 
ordinea, belșugul și înțelegerea frățească între toate clasele sociale? 

„Aceste începuturi - lămurea conu Mitiţă - au fost ajutate de oarecari 
obiceiuri rele, rămășițe ale timpurilor de apăsare. Să vă amintesc două 
obiceiuri rele, cunoscute demult de toată lumea şi care astăzi încă se 
practică în toată ţara. Măsurătoarea necorectă, pentru a nu zice mai mult, a 
locurilor date anual ţăranilor pentru a le munci. Când se dă ţăranului ogor 
pentru munca lui proprie, atunci prăjina care măsoară se face deodată mai 
mică; când ţăranul lucrează pentru arendaș pământul acestuia, atunci 
aceeași prăjină deodată se lungește. Astfel un hectar de pământ muncit de 
ţăran pentru sine e mai mic decât un hectar, iar un hectar de pământ muncit 
pentru arendaş e mai mare decât un hectar. Toată lumea cunoaște acest 
obicei. Socoteala dintre țăran și arendașş iarăși nu e corectă. Țăranul nu știe 
carte, şi socoteala lui e prea adesea încărcată pe nedrept în defavoarea lui. 
Trusturile agrare aplică aceste două obiceiuri rele cu mare strășnicie, și își 
satisfac în modul acesta lăcomia lor nețărmurită.” 

Din cele ce povestea, deci, însuși conu Mitiţă, trusturile au fost ajutate să 
ia fiinţă de nişte „obiceiuri rele”, „cunoscute demult în toată lumea” și care 
se mai practică și astăzi „în toată ţara”: măsurătoarea și socoteala, necinstite 
amândouă. Cine zicea conu Mitiţă că ar practica aceste obiceiuri? Arendaşul. 
Boieri să măsoare strâmb și să înșele la socoteală nu existau. Ci numai 
arendași. 

Dar indiferent dacă memoria conului Mitiţă era bună sau rea, trebuie să 
reținem un fapt: că mai întâi au fost „obiceiurile rele” și numai după aceea 
„trusturile”. Nu „trusturile” au introdus obiceiurile rele, ci obiceiurile rele au 
introdus trusturile, care la rândul lor au continuat și au dezvoltat la 
maximum obiceiurile rele. Cu „năravul” „cunoscut demult de toată lumea” de 
a înşela pe ţăran, „oamenii lacomi” și-au satisfăcut lăcomia și cu cât își 
satisfăceau lăcomia mai mult, le creștea și lăcomia mai mult. O informaţie 
sugestivă a evoluţiei lăcomiilor mici spre lăcomiile mari se poate găsi în 
aceste rânduri extrase dintr-un raport primit de Ministerul de Interne, în 
timpul răscoalelor din martie 1907, asupra situaţiei din judeţul Vlașca: 

„Adeseori, prin sate se constată că acei ce nu au drepturi de a avea 
pământuri întinse din cele de împroprietărire, cele mai adeseori aceștia ca: 


cârciumar, preot, logofăt de moșie, prin diferite închirieri cu totul oneroase 
şi spoleatorii, fac culturi de mai multe zeci și chiar sute de pogoane, luate 
sub forme deghizate sau chiar pe faţă de la locuitorii împroprietăriți, dar 
nevoiaşi.” 

Este imaginea în mic, dar perfectă, a procesului de acaparare pe care-l 
urmează în mare un trust. Diferența e numai de proporție, deci de capitaluri, 
nu şi de operaţie - și cu atât mai puţin de lăcomie. Și la Rockefeller, şi la 
Fischer, și la cârciumarul din Vlașca, lăcomia e la fel de mare. Așa că, 
răsturnând niţel adevărul înspre partea adevărului, putem spune ca şi conu 
Mitiţă: „lată cum trusturile au luat începutul!” Tot pe linia adevărului vom 
spune, ca și conu Mitiţă, că „trusturile agrare aplică aceste două obiceiuri cu 
mare străşnicie”. Da! Descoperirile uluitoare ce s-au făcut în timpul 
răscoalelor dovedeau că „trusturi”, de felul celor notate în raportul din 
Vlașca, erau multe și risipite în ţara întreagă - și că aplicau metodele 
inerente profesiei lor, „cu marestrășnicie”. 

Dar conu Mitiţă, când ataca „trusturile”, avea oare, în vedere, și trusturile 
mici? 

Nu, pentru că n-ar fi fost șeful naţional-liberalilor. Conu Mitiţă spunea 
„trusturi”, dar se gândea la un singur trust: cel din nordul Moldovei. Numai 
acest trust exista - și numai cu acest trust loveau liberalii în guvernul 
conservator. Dar conu Mitiţă, şiret, își avea o socoteală a lui: dacă în 
campania noastră anticonservatoare, un trust poate îngrozi lumea - mai 
multetrusturi o pot îngrozi şi mai mult. 

Aceasta era istoria agrară a conului Mitiţă răspândită în ajunul răscoalei: 
până la „trusturi”, ţăranul a fost fericit. Niciodată nu s-a gândit la 
„desordini”... Își iubea ţara conu Mitiţă. De aceea, în 1907, nu-i prezenta 
decât poze, sau „acţibilduri” istorice: până la „trusturi” (a se citi: „trust”) 
ţăranul niciodată nu s-a gândit la „desordini”: 48, 57, 68... dar mai departe? 
Mai departe nu s-a întâmplat nimic. Nici la 88, nici la 89, nici la 94, nici la 
99... Răscoale? De unde răscoale? Conu Mitiţă n-a auzit ca ţăranul să se fi 
răsculat cândva, de la 77 încoace. Nu erau „trusturi”. Și dacă nu erau 
trusturi, cum să fi fost răscoale în anii aceia? 


* 


Încă un mare - să nu ne sfiim a zice: apostol al trustului, era N. lorga. În 
ceartă cu Stere pe chestie de concurență semănătoristă, adică pe chestie de 
dragoste pentru ţărani, lorga era de acord cu Stere în tot ce privea pe 
arendașii străini. Dar pentru că nici în clipele cele mai hotărâtoare pentru 
destinele neamului, lorga nu putea respira decât oxigen și contradicţie, se 
puteau citi în „Neamul românesc”, nişte lungi teorii împotriva arendășiei din 


nordul Moldovei, iar pe pagina cealaltă, niște laconice informaţii asupra 
unor conflicte rurale petrecute în fundul Munteniei. Oricum, părea cam 
ciudat să dai în vara lui 1906, în plină expoziţie conservatoare și în plină 
campanie anticonservatoare, peste rânduri ca acestea la rubrica „Din sate” a 
„Neamului ”: 

„Răscoale țărănești la Cacaleți şi Gârjani. Pricinile: certe pentru drumuri 
şi dorinţa de a mântui odată cu arendașii!” 

Spre ştiinţa celor curioși, trebuie să arătăm ca satele Cacaleţi și Gârjani, 
răsculate în vara lui 1906 ca să „mântuie odată cu arendaşii” se aflau în 
judeţul Argeș din Muntenia. 

Dar câţi liberali și agenţi liberali n-au încărunțţit de atâta grijă pentru ţară 
şi neam în perioada premergătoare răscoalelor, pe chestia trustului! Numai 
de trust se vorbea şi numai trust se vedea. Atâta doză de trust s-a 
administrat ţărănimii din nordul Moldovei, încât nu s-a mai mirat nimeni 
când, în primele zile ale răscoalei, țăranii începură să strige: „Vrem să stăm 
de vorbă cu domnul Trust”! 


IV 


Inima liberalilor palpita de emoție. Conu Mitiţă și ai lui sperau să poată 
culege roadele agitaţiei lor diversioniste antisemite în primul moment al 
răscoalelor. Mare a fost însă decepţia lor când lucrurile n-au mers chiar de la 
început așa cum se așteptau. Primul sat în care s-a produs răscoala a fost 
Flămânzii. Totuşi, niciun geam de rit mozaic n-a fost spart. În satele 
următoare: Storeștii, Vlădeștii, Rădenii - același lucru: nimic. Primul 
târgușor din judeţul Botoșani, în care au intrat ţăranii, a fost Frumușica. Dar 
nici aici răsculații nu s-au atins decât numai de primărie. Așa că, la începutul 
începutului, aveau destule motive să fie îngrijoraţi naţional-liberalii. 
Mişcarea țărănească din nordul Moldovei încă nu se îndrepta încotro ar fi 
vrut ei. Dar după două-trei zile, ochiul înlăcrimat al conului Mitiţă începu să 
sclipească. De acolo, din „Fischerland”, veneau vești tot mai bune. Prin 
târguri şi târgușoare se sparg geamuri evreiești, se desfundă perne evreieşti, 
se ciomăgesc spinări evreiești. Telalii evrei, croitorii evrei, tinichigiii evrei, 
cizmarii evrei, dogarii evrei fug din Hârlău, din Dorohoi, din Săveni. 
Contabili şi vătafii evrei de pe marile moșii fischerlandeze, snopiţi în bătăi, 
fug şi ei, care încotro. 

Liberalii exultau. Mâna agenţilor lor începea să se simtă. În sfârșit, ţara va 
avea o răscoală țărănească împotriva evreilor - să crape conu Gogu de ciudă. 
Țara s-a săturat de guvernul conului Gogu. Ţăranii vor să se scuture de jugul 
arendaşilor evrei, încurajați de guvernul conului Gogu. Din toate câte se 
petrec în nordul Moldovei, este vădit că ţăranii nu au decât două 
revendicări: 25 de lei falcea de pământ de arătură - și izgonirea arendașilor 
evrei. 

Între timp, răscoala se întindea - şi creștea în violență. Guvernul 
conservator trimise trupe cu ordin să tragă. Primele victime țărănești căzură 
la Botoșani, la Burdujeni, la Băcești, la Siliștea, la Vaslui, la Podul Iloaiei. 
Liberalii aveau pretexte grase să fie indignaţi. Guvernul criminal al conului 
Gogu împuşca pe fraţii săteni. 

„Partidul liberal - scria la 3 martie 1907, oficiosul liberal „Voința 
Naţională” - își va face datoria și nu va îngădui Bizantinilor (guvernul 
conservator) să verse sângele românilor, pentru că Măria Sa Mochi Fischer 
are nevoie de ei. Dacă guvernul se vede neînstare a lua măsurile cuvenite de 
deslegare a chestiei din Moldova de Sus și din toată ţara, să plece. Să nu-și 
închipuie că după jaful şi ruşinea ce a adus asupra ţării, i se va îngădui a 
vărsa şi sângele norodului după cererea aliaţilor şi stăpânilor lui.” 

La 6 martie, „Secolul” liberal scria: 


„Guvernul, așadar, e pregătit să facă moarte de român numai spre a 
mulțumi pe interesaţii trustiști de la cari izvorăsc atâtea beneficii pentru 
oamenii săi. Însă aceasta nu trebuie să se întâmple sub niciun cuvânt!” 

La 7 martie, liberalii scriau în aceeaşi „Voinţă Naţională”: 

„Sângele curge, potolirea răscoalelor se face cu armata. Dar să nu-şi 
închipuie guvernul că prin această înăbușire a dreptului celui mai sfânt va 
face pe aliaţii săi din Moldova să domnească nesupăraţi... Nu e vorba de 
nimicuri, e în primejdie patria noastră și mântuirea stă în dreptate pentru 
ţărani, în înfrângerea celor pentru cari nimic nu e sfânt, căci salus patriae 
suprema lex. lar pentru sângele nevinovat ce curge, vor avea grea 
răspundere, nu numai Înaintea istoriei.” 

Tot la 7 martie 1907, ziarul „Liberalul” al liberalilor ieșeni, cei mai 
aproape de frontul răscoalelor, publica următoarele sub titlul „Rânca și 
gloanţe”: 

„S-ar fi ordonat ca trupele să poată trimite gloanţe asupra țăranilor, care 
vin înaintea lor cu mâinile goale. În acest sens se fac preparative, se aduc 
trupe din prin Ploiești, Buzău etc. și alte localități de peste Milcov, 
pretextându-se că trupele din Moldova nu vor trage asupra ţăranilor 
moldoveni. Dar, naște întrebarea: vor trage cele din Muntenia?! Nu suntem 
cu toții frați? Ce voiește guvernul: să creeze curente moldovenești și 
muntenești?! Să azvârle ţara într-un război fratricid?! lată incapacitatea și 
ticăloşia celor care ne guvernează... Cei care au pe sufletul lor Slatina, Buda 
şi celelalte mişălii când au împușcat țăranii își dau în petec. Dar, să-i ferească 
d-zeu! Atunci toţi vor trebui să se miște și să azvărle de la cârmă pe cei 
doritori să verse sânge nevinovat.” 

La 8 martie, „Voința Naţională” scria: 

„A Împuşca pe ţărani e un mijloc barbar şi nu întotdeauna de un efect 
durabil.” 

Tot la 8 martie, George Diamandi, unul din socialiștii captaţi de liberali pe 
la 1900, scria în „Voința Naţională”: 

„Am ajuns la sânge şi tragedia e abia la început; vom avea de plâns alţi 
morţi, alţi răniţi. Şi inima tresare de durere și rușinea se urcă în faţă, când te 
gândești că guvernul ar fi putut să împiedice urgia.” 

La 9 martie, guvernul dă ordin să nu se mai trimită ziare în ţinuturile 
răsculate. „Voința Naţională” a liberalilor strigă îngrozită: 

„Circulă zvonul că guvernul ar fi oprit ziarelor intrarea la sate. Deci, de 
fapt, constituţia este suspendată și ne găsim, în plin război civil.” 

În Parlament, căpeteniile național-liberale sunt tot atât de active ca şi în 
presa lor. Ionel Brătianu în Cameră și conu Mitiţă în Senat, stau în capul 
acuzatorilor care, prin nişte interpelări de o cruzime înfricoşătoare, cer 


socoteală guvernului de ce n-a făcut nicio lege care i-ar apăra pe țărani 
împotriva „trusturilor”. Dar conu Gogu e senin și optimist: guvernul îşi va 
face toată datoria și în scurtă vreme ordinea va fi restabilită. 

În aceeași zi cu interpelările din Cameră, apare un document - care, în 
toiul răscoalelor, nu era numai incendiar, ci dinamitard. Era vorba de o 
broşură: „În chestia țărănească...” al cărei autor, fruntașul liberal Spiru Haret 
- supranumit „omul școalei” pentru activitatea lui în domeniul 
învățământului, în special secundar și universitar, vărsa foc pe nări, în fraze 
de felul următor: 

„Fără îndoială este o datorie pentru orice guvern a menţine ordinea. Dar e 
o nenorocire că în mintea celor care ne guvernează astăzi, se pare că 
noţiunea de ordine nu se poate despărți de cea de vărsare de sânge, şi mai 
ales de sânge țărănesc... Deja se vorbeşte de arme încărcate cu gloanţe și de 
salve trase. Dacă însă, Doamne fereşte, se va mai întâmpla ca metoda 
nenorocită de la Slatina să se pună din nou în practică, și celor cari cer pâine 
să li se verse sângele, cred că suntem în drept să ne degajăm 
responsabilitatea și să respingem orice solidaritate cu guvernul, noi toţi acei 
cari nu vom fi avut nicio parte în această nenorocire, și-a căror legitimă 
parte de acțiune a fost sistematic nesocotită de doi ani încoace. Şi acest 
drept îl avem, nu numai ca partid de guvernământ, nu numai ca oameni 
politici, dar şi ca simpli cetăţeni... Îmi pare rău, spun drept, că în asemenea 
momente mă văd silit să stabilesc responsabilităţi și să aduc acuzări. Dar 
văd viitorul apropiat atât de întunecos, încât cred că e o datorie de 
prevedere și de patriotism ca, pentru zilele grele ce se apropie, să ajut a face 
ca să rămână intactă şi gata pentru acțiunea cea bună cel puţin acea grupare 
de oameni care, în cele ce se petrec, nu are nimic a-și imputa, ci de multe a 
se mândri.” 

Propunerea pe care o făcea Haret ţării nu e nici măcar străvezie. 
Formularea ei era clară și răspicată. „Acea grupare de oameni, care în cele ce 
se petrec, nu are nimic a-și imputa, ci de multe a se mândri” se numea 
partidul naţional-liberal, care era „gata pentru acţiune”, adică „pentru 
putere”. Ca să fie sigur că oferta este înțeleasă, Haret, după o serie de săgeți 
la adresa guvernului „pe care și alții nu numai noi îl taxează de cel mai 
incapabil şi cel mai imoral din cele ce au fost de patruzeci de ani încoace” - 
şi căruia, totuși, liberalii îi lasă linişte deplină „să se descurce din greutăţi”, 
încheie cu ameninţări: 

„Să se ştie însă că toate au o margine. Și că, dacă a fost permis ca sângele 
să stropească stradele Capitalei până și în anul jubiliar, pietrele s-ar ridica 
singure să ne lovească dacă am tolera ca alt sânge să mai plătească și 
drepturile câştigate ale lui Mochi Fischer.” 


Dar toate acestea nu erau decât o palidă expresie a mâniei liberale, pe 
lângă cele apărute sub titlul „Dumnezeu să-i ierte” în numărul din 8 martie 
al „Neamului românesc”. Autorul era lorga, gata promovat apostol al 
neamului, pentru capacitatea lui de a iubi poporul cu aceeași pasiune în 
câteva feluri deodată. Când află că patru răsculați - primii - au fost uciși la 
Botoșani, aliatul boierilor junimiști şi al ciocoilor liberali, Iorga, de o 
sensibilitate opoziționistă supraomenească, își scrise pamfletul „Dumnezeu 
să-i ierte”, în care vibra imensa lui dragoste pentru ţărani şi mult mai 
imensa lui ură faţă de boierii conului Gogu, care se încăpăţânează să stea la 
putere, când oamenii de bine care sunt liberalii ard de nerăbdare să 
fericească ţara și neamul. 


* 


Dar la 8 martie, când apărea blestemul atât de patriotic întors din condei 
al lui lorga, răscoala pe care liberalii sperau s-o vadă foarte spectaculoasă, 
cu condiţia să fie limitată la cele trei judeţe din nordul Moldovei, se 
rostogolise la vale demult și cuprinsese întreaga Moldovă. La 8 martie 
liberalii continuau să scoată ochii conului Gogu că trage în țărani pentru a 
apăra „drepturile câştigate” ale fischerilor, dar ţăranii dădeau foc 
hambarelor la sute de kilometri depărtare de judeţele Dorohoi, Botoșani și 
Suceava. La 8 martie liberalii se îndârjeau să strige, în celălalt oficios al lor, 
„Viitorul”, că ţăranii nu vor pământ, ci alungarea „străinilor” de la sate - dar 
telegramele care se îngrămădeau pe masa ministrului de Interne şi a presei, 
aduceau ştiri cu totul opuse, parcă ar fi fost transmise de pe altă planetă. La 
8 martie liberalii repetau, cu spume la gură, că răscoala are un caracter 
antisemit şi nicidecum unul agrar, dar ţara vedea lucrurile cu totul 
inversate. Țăranii, în marșul lor, nu alegeau pe arendași după religie, ci după 
calitatea lor de arendași. Mai rău: țăranii nu se răfuiau numai cu arendașii, 
printre care se găseau și „străini”, ci și cu moşierii, care erau toţi români. 
Astfel, cu groază aflară boierii că răsculații n-au bătut numai pe tinichigiii 
din târguşoarele evreiești și pe contabilii de pe moşiile fischereşti, dar au 
atacat și devastat proprietățile boieriilor de cea mai curată surcică daco- 
romană: la Hancea, moșia colonelului Rosetti; la Budeşti, moșia lui Leon 
Ghica; la Salcea, moșia lui Cantacuzino Paşcanu; la Fântânele, moșia 
doctorului Buicliu; la Corbu, moşia lui Macri; la Brohiscioaia, moșia lui 
Clandatos; la Rădăuţi, curtea lui Pilat; la Nămoloasa, curtea lui Stoici; la 
Dagâţa, curtea lui Cantacuzino Paşcanu; la Negreşti, curtea fostului ministru 
Stoicescu; la Muscel, palatul lui Racovitza; la Brăiești, locuinţele 
proprietarilor Tăbăcaru și Savin; la Bălușeni, curtea lui Ciomac; la Brănești, 


curtea baronului Capri; la Stănceni, comuna Bălușeni, casa lui Popovici 
Băznogeanu etc. etc. 

Să mai vorbim despre arendașii bătuţi fără milă? Lista ar fi prea lungă: 
arendașul Lăscăruș din Valea lui lon, Gărbăcescu din Războieni, Anastasiu 
din Moara Domnească etc. etc. 

Cu toate acestea, nimic nu tulbura pe oamenii conului Mitiţă de la 
treburile lor. Răscoala s-a abătut cu toate formele ei de violență asupra 
moșiei Stânca a lui Greceanu, membru al guvernului - dar liberalii tot la 
arendașii dorohoieni ţineau. Răscoala s-a abătut asupra moșiei Țibănești, 
satul model al lui P.P. Carp, șeful opoziţiei junimiste, care el însuși, în drum 
spre Negrești, era să fie bătut de țărani dacă vizitiul nu-și biciuia caii - dar 
liberalii tot de arendașii dorohoieni vorbeau. Răscoala s-a abătut până și 
asupra moșiilor regale Poeni, Dobrovăț etc. dar liberalii tot capul 
arendașilor dorohoieni cereau. Prea puţin se sinchiseau liberalii că lumea 
nu-şi mai pierdea vremea să asculte poveștile lor. Ei continuau să înșele - 
convinşi că vor putea înșela, deși era evident că nu mai pot înşela. 

Explicaţia cu arendășia străină era plauzibilă atâta vreme cât răscoala se 
desfășura în judeţele unde se găseau arendașii scumpi inimii lor 
anticonservatoare. Dar când flacăra cuprinse - și cuprinse vertiginos și 
aproape în acelaşi timp - celelalte judeţe unde nu mai puteau fi invocaţi, ca 
justificare, arendașii străini, devenea clar că liberalii şi agenţii lor mari și 
mici mint: răscoala nu era îndreptată împotriva unui anumit arendaș, de o 
anumită credinţă religioasă, ci împotriva tuturor arendașilor ca și a tuturor 
moșierilor, de toate credinţele religioase, fie ei jidovi, fie ei greci, fie armeni, 
fie strănepoți direcţi ai lui Traian, pentru că toți sunt la fel de nemiloși 
traficanţi ai sângelui şi sudorii ţăranului, toţi trăiesc pe spinarea ţăranului, 
toți sunt paraziţii lui, toţi, lipitorile lui, sărăcia lui, moartea lui. 

Răscoala, așadar, era strict agrară și nicidecum antisemită, cum s-au 
străduit liberalii s-o diformeze. De la începutul începutului, odată cu 
incidentul de la Flămânzi, răscoala a fost numai agrară ca să rămână numai 
agrară până la ultimul act. Încercările naţional-liberalilor de a-l convinge pe 
țăran că singurul mijloc de a obţine de la boier falcea cu 25 de lei, este să se 
ducă în târg să-l bată pe tinichigiul evreu, au dat greș - pentru că ţăranul 
voia cu 25 de lei falcea de pământ, nu falcea de tinichea și pentru că ţăranul 
acesta cerea pământ nu numai în judeţele unde erau tinichigii de origină 
semită, ci şi în judeţele unde nici nu s-a pomenit vreodată de tinichigii 
semiţi. Ţăranului nu-i era foame de ciolanele tinichigiilor, ci de pământ. Prin 
aceasta, evident, țăranul venea în conflict cu național-liberalii, care-i cereau, 
dimpotrivă, să-i fie foame nu de pământ, ci de ciolanele tinichigiilor. 


Incompatibilitatea dintre obiective era, deci, flagrantă pe măsura în care 
focul răzmeriței se întindea. Dar liberalii nu-şi modificară tactica 
antiguvernamentală nici cu o iotă: iubeau și mai fierbinte poporul și-l atacau 
şi mai aprig pe conu Gogu. Ce mai vrea conu Gogu? Destul sânge a vărsat 
conu Gogu!... Ce mai așteaptă conu Gogu? Să plece cât mai degrabă conu 
Gogu! Cu cât mai degrabă, cu atât va fi mai bine și pentru el și pentru ţară. Să 
plece conu Gogu cât mai e timp - dacă nu vrea să fie izgonit. 

Izgonit de cine? 

De vreme ce o spuneau liberalii, se putea înțelege de cine va fi izgonit 
conu Gogu: de popor! 

Dar în 8 martie, s-au lăsat, oare, conservatorii impresionați de invitaţia 
atât de graţioasă ce le-o făceau liberalii de a trece în opoziţie? 

Nu prea! În 8 martie, când în Moldova răsculații continuau a fi împușcați 
sau schingiuiţi, conservatorii păreau a fi mai bine dispuşi decât în tot cursul 
guvernării lor. Cine vrea să cunoască adevărata față a ciocoimii şi boierimii 
româneşti cinice, corupte, lacome şi desfrânate, care se scălda cu voluptate 
în sângele ţăranilor, în acea lună martie 1907 - să citească atent rândurile 
acestea publicate de ziarul „Ţara” cu data de 8 martie, despre petrecerea 
care avusese loc în 4 martie, în casa lui Disescu, ministru al Instrucţiei 
Publice în guvernul conului Gogu: 

„Duminică seara a avut loc la d. Disescu, ministrul Instrucțiunii Publice, o 
strălucită serbare - reconstituirea vechiului Bizanţ. Alteţele lor regale au 
sosit la orele cinci cu automobilul și au fost întâmpinate la intrarea casei de 
d-na și d. Disescu. Un covor de flori acoperea treptele scării și forma un 
dublu gard înflorit printre care erau poftiţi să treacă invitaţii. După concert, 
principii moştenitori, urmaţi de invitaţi, au pătruns în sala de mâncare, 
decorată cu gust după o miniatură din secolul al XIV-lea, ce se află în 
păstrare la biblioteca naţională din Paris și ce reprezintă un festin bizantin. 
Acea miniatură era reprodusă pe „tabula” mâncărilor împreună cu o 
mozaică din baptisterul catedralei San Marco din Veneţia. Pe lungul perete 
din lungul sălii, atârna de sus până jos o draperie de catifea cusută cu ciucuri 
de fir. Pretutindeni pe pereţii ceilalți, prin colţuri, pe mese, erau depuse 
obiecte vechi de artă, icoane, vase de tot felul, o amforă originală de pământ, 
lămpi din timpurile cele mai vechi. Un mozaic reprezentând pe împărăteasa 
Theodora a fost viu admirat, precum și o icoană mare brodată de d-na Roth 
şi reprezentând pe sfântul Nicolaie. 

În mijlocul sălei și tot de-a lungul ei se ridica masa acoperită cu o mătase 
brodată în aur, de un aspect impunător şi de o valoare ce a stârnit admiraţia 
tuturora. Deasupra mesei era așezată o altă mică, un fel de bancă învelită cu 
acelaşi purpur, pe care erau înşirate tăvile cu mâncări. În mijloc, un mistreţ 


măreț fript de-a-ntregul cu capul și gâtul acoperit de părul lui sălbatic. 
Alături păunii azurii cu ochii aurii și cu penele artistic desfășurate, stăteau 
parcă gata să zboare. Stacoji, stridii, măsline, rodii, smochine, curmale și 
poame rare, nimic nu lipsea. Serviciul mesei era de asemenea antic; vinurile 
cele mai fine și vechi din Italia şi din Grecia erau vărsate în cupe de argint 
din nişte urne şi vasuri antice purtând inscripţiunile următoare: Falernum și 
Lacryma Christi 6961, Canava soracinensis. Unele cupe erau de sticlă de 
Alexandria, în care vinul schimbă culoarea după aspectul sub care te uiţi la 
el. Şi minunile îţi răpeau vederea sub lumina dată de candelabrele din Egina 
şi de lămpile de sticlă smălțuită. 

Alteța sa regală principesa Maria luase loc în mijlocul mesei. Domnul 
Disescu ţinu să servească în persoană pe alteţa sa, pe câtă vreme pe partea 
opusă, alteța sa regală principele Ferdinand era servit de d. Jean 
Cămărășescu, şeful de cabinet al ministrului Instrucțiunei. Un arab, cu portul 
lui original, servea pe ceilalți comeseni.” 


* 


În 8 martie, cu tulburările de pe moşiile Tutovei, ultimul judeţ din 
Moldova, se încheie primul act al răscoalei. De aci înainte, începea actul al 
doilea, cu acţiunea în Muntenia și Oltenia. Dar atât de mare era deosebirea 
de intensitate între cele două faze ale răscoalei, încât cele ce s-au petrecut în 
Moldova nu apărea decât ca o modestă introducere la adevărata dramă 
agrară ce avea să se joace în Muntenia şi Oltenia. 

Din clipa în care a izbucnit răscoala în Muntenia și Oltenia, aproape că 
nici nu se mai vorbea de tulburările din Moldova - nu pentru că ar fi fost 
reprimate, ci pentru că prezentau un interes cu totul secundar față de 
mişcarea țăranilor munteni şi olteni. Nu mai era răscoala din Moldova. În 
toată Moldova și de sus și de jos n-a fost ucis un singur boier sau arendaș. Pe 
când în Muntenia și Oltenia răsculații parcă nici n-ar fi avut de formulat 
revendicări ca ţăranii moldoveni, ci de împlinit un singur gând de 
nestăpânit: să se răzbune. Nu se chema revendicare furia cu care au aruncat 
de viu în flăcări, la Giurgiova (Dolj) pe Constantin Constantinescu care nu 
era decât fratele arendașului. Nici furia cu care au tăiat în bucăţi pe 
arendașul Ştefan Ștefănescu din Moţăţei nu se chema revendicare. Nici furia 
cu care, după ce l-au ucis pe moșşierul Virgiliu Târnoveanu din Valea 
Stonciului (Vlașca) şi i-au astupat gura cu pământ, strigându-i: „Na pământ, 
să te saturi de pământ” nu era revendicare. Nici furia cu care au ucis pe 
Ghiciulescu, pe Momiceanu, pe Lepădatu etc. - proprietari, arendași, 
administratori, contabili, logofeţi - din Olt, Teleorman, Dolj, Vlașca, nu era 
revendicare. Nici furia cu care au distrus conacele tuturor boierilor nu era 


revendicare. Tot aşa cum n-a putut fi numită revendicare nici furia cu care 
au ucis păsările de la conacul moșiei Belciuga, pentru că erau ale boierului; 
nici furia cu care au smuls la Ghindeni (Dolj), pomii din curtea conacului, 
pentru că erau ai boierului; nici furia cu care au dat foc grajdurilor cu vite cu 
tot, pentru că erau ale boierului. Nimic din toate acestea nu se putea numi 
revendicare. Toate la un loc reflectau un sentiment de o semnificație mult 
mai înspăimântătoare pentru boieri: ura. Ura țăranilor împotriva stăpânilor 
lor. Ura de moarte a acestor robi care nu mai aveau demult un pic de 
încredere în omenia boierului și în cinstea justiției de la care cerșeau 
dreptatea de-a surda. Era ura care chinuia o conștiință confuză, oarbă, 
haotică, dar atât de înveninată de nesfârşitul lanţ de lipsuri și umilinţe, încât, 
cu un ceas mai devreme ori mai târziu, era inevitabil să se dezlănţuie într-o 
explozie elementară. 

Nu era, deci, gratuită nici spaima boierilor conservatori, care urmăreau 
cu inima strânsă cum arde până şi conacul de la Şoimu, din Teleorman, al 
conului Gogu, președintele consiliului de miniștri al ţării, nici spaima 
ciocoilor național-liberali care urmăreau cu inima strânsă cum arde până și 
conacul din mijlocul viilor de pe colinele de la Sâmburești al fraţilor 
Brătianu, acei frați Brătianu, fiii marelui lon, care se cutremurau de revoltă, 
prin ziarele lor, de cât sânge varsă mizerabilul, imoralul, criminalul etc. etc. 
guvern conservator. Fiecare minut aducea vești noi și înfiorătoare, care 
măreau panica în rândurile protipendadei și ale burgheziei din Capitală. 

Înalta societate capșistă, din pricina tensiunii în care trăia, primea și 
răspândea zvonurile cele mai fanteziste și mai necontrolabile. Mult succes 
aveau, în special, istoriile despre comploturi. Odată s-a descoperit un 
complot pus la cale de turci. Altă dată, s-a descoperit un complot împotriva 
conului Gogu. Mare răsunet a avut zvonul precum că au fost arestaţi niște 
complotiști care-și puseseră de când „să taie conductele de la uzinele de gaz 
şi să atace în mijlocul întunericului Banca Naţională și Casa de Depuneri.” 
Din lumea înstărită, mulţi, de teamă că ţăranii vor năvăli azi-mâine în oraș, 
îşi trimiseră nevestele și copiii în străinătate - la Brașov. Ca să miște inimile 
răsculaților care ar invada, eventual, Capitala - guvernul propuse, și regele 
acceptă, să fie pus ca santinelă în faţa corpului de gardă a palatului regal, 
însuși principele Carol, care n-avea decât 13 ani. Conu Mitiţă, în focul 
campaniei antiguvernamentale, îndemna, printre picături, pe toți cei cu 
dragoste de ţară, să nu citească decât Sfânta Evanghelie, dacă „nu vor să-și 
piardă sufletul”. 

Ridicolul se împletea, deci, în chip foarte armonios cu sinistrul în această 
lume de speriaţi, care, ştiindu-se în ajunul potopului, îşi lua rămas bun de la 
viață, umplând cafenelele, restaurantele, teatrele - în timp ce, pe la cluburile 


politice, boierii şi ciocoii, care nici măcar acum când sughiţau de frică, nu se 
puteau dezbăra de nărav, continuau, ca în vremurile bune, să tragă sforile 
pentru probleme de șefie electorală - iar la Creditul Rural să se ia de gât 
pentru alegeri de noi membri în consiliul de administraţie. 

La palat, însă, Carol I primea din partea împăratului Frantz losef o misivă 
prin care-i făcea cunoscut că dacă armata română nu poate pune capăt 
răscoalei, el este gata să-i trimită două divizii austro-ungare, care nu vor 
șovăi să tragă în ţăranii români. Nu era o ofertă amicală de ajutor, ci un 
ultimatum: Frantz losef cerea lui Carol I să înăbușe cât mai degrabă 
răscoala, pentru că se temea ca proprii săi ţărani să nu cadă în ispita de a 
imita exemplul ţăranilor români. 

De altminteri, se şi iviseră anumite simptome de contaminare, în special 
printre țăranii bucovineni care se pregăteau să năvălească în Moldova, spre 
a se alătura ţărănimii răsculate. Avea, deci, motive binecuvântate să fie 
îngrijorat împăratul austro-ungar, care nu era singurul timorat de ideea că 
ar avea şi el de făcut față unei răscoale: toți conducătorii statelor agrare 
vecine sau apropiate, urmăreau cu aceeași sumbră atenţie evoluția mișcării 
țărănești de aici. Un observator deosebit de înfricoșat al răscoalei era Abdul 
Hamid, împăratul Turciei, supranumit „sultanul roșu”, pentru sutele de mii 
de morţi pe care-i avea pe conștiință. 


* 


Conu Gogu, oricât ar fi vrut să se refugieze îndărătul frumoaselor, deşi 
foarte îndepărtatelor amintiri pe care i le-au lăsat serbările jubiliare şi 
expoziția, nu mai putu rezista realității. Carul fericirii conservatoare s-a 
împotmolit. Sticla de Vichy la gheață ameninţa să scape din mâna guvernului 
conservator. Ceva trebuia făcut. Dar ce? 

Guvernul conservator nu știa ce. Miniștrii conservatori se zăpăciseră - și 
se zăpăciseră atât de mult, încât nici nu se gândeau să demisioneze. Soluţii 
abracadabrante, câte vreţi. Dar singura soluţie logică: demisia - nu! Până la 
demisie nu-i ducea mintea. Se certau între ei, se acuzau - dar își țineau 
fotoliile ministeriale cu dinţii. Cel mult ar fi acceptat un guvern de 
concentrare în care să intre toţi șefii politici ai ţării. lar dacă liberalii refuză 
- ei bine, conu Gogu rămâne mai departe şi va şti el cum să restabilească 
ordinea în ţară! 

Singurul om din guvernul conservator care urmărea cu perseverență un 
scop bine definit, era Take. Cu câteva luni în urmă, în toamna lui 1906 Take 
declarase, cu prilejul unui banchet, că în ţara românească nu există o chestie 
țărănească, ci numai oarecare nemulțumiri care pot fi uşor înlăturate de 
către o bancă de ajutor - şi că „oricine crede altfel, e un nebun”. Acuma, în 


martie, Take uita, pentru circumstanţă, că riscă să fie taxat drept „nebun” - 
și, prin gazeta lui personală în franceză, „La Roumanie”, acuza propriul său 
guvern că este autorul răscoalelor, pentru că n-a dat ţării reformele agrare 
făgăduite. lar între culise, Take își desăvârșea opera lui de răzbunare, 
lucrând frăţeşte cu liberalii, care se și pregăteau să ia frânele ţării în mână. 

Într-un interviu acordat ziarului „Neues Wiener Tageblatt”, Ionel 
Brătianu, care se afla la Viena, declara că liberalii de îndată ce vor veni la 
putere - ceea ce se va întâmpla în curând - vor înfiinţa Casa Rurală şi vor 
revizui condiţiile în care pot fi arendate moșiile. Alt membru marcant al 
partidului naţional-liberal, Emil Costinescu, expunea presei de aici același 
program național-liberal: Casa Rurală - și desființarea trusturilor 
arendăşești. 

Regele, hotărât să curme cu acest haos care-i punea în primejdie tronul, 
convocă la palat un consiliu de miniștri, în care Take puse cărţile pe masă: 
guvernul conservator să se retragă și în locul lui, regele să cheme pe liberali. 
Conu Gogu protestă: de ce liberalii? El nu e bun? Regele, care se și fixase 
asupra soluţiei, făcu un ultim act de politeţe: propuse conului Gogu anumite 
măsuri, pe care conu Gogu nu le-ar fi putut împlini. Consiliul se sfârși așa 
cum a început: în totala nedumerire a conului Gogu - dar cu perfecta bună 
dispoziţie a lui Take, care de la palat, alergă de-a dreptul la fruntașul liberal 
Emil Costinescu, cu care stătu la sfat câteva ore. 

In ziua următoare, pe culoarele Camerei, dădeau ca sigur un guvern 
liberal - nu liberalii conului Mitiţă, ci amicii lui Take. În aceeași zi, sâmbătă 
10 martie, regele îl poftea la palat pe conu Mitiţă, în consultaţie. Astfel că, a 
doua zi, duminică 11 martie, când conu Gogu veni la rege să-i comunice 
vestea îmbucurătoare că s-a împăcat cu junimiştii şi că partidul conservator 
reunit va putea da ţării un guvern tare, fără Take, care să-și poată lua fără 
grijă întreaga răspundere a situaţiei, regele îi declară că s-a gândit la conu 
Mitiţă. 

Ultima zi de guvernare a conului Gogu a fost cea de luni 12 martie 1907. 
Marghiloman, junimistul, face în memoriile lui la data aceasta următoarea 
observaţie, care, numai în câteva cuvinte, spune tot ce poate fi spus despre 
tembelismul birocratic cu care era administrată ţara de către boieri: 

„De notat că după ziua teribilă de ieri (duminică 11 martie n.n.) unde 
Teleormanul, Vlașca și Mehedinţi au fost prada revoltei, azi (luni 12 martie 
n.n.) nu era un funcționar la interne, pentru că birourile se deschid după 
prânz.” 


Luni, 12 martie, regele Carol 1 îl rugă pe conu Gogu să se ridice din fotoliul 
de președinte al guvernului, ca să se poată instala, în locul lui, conu Mitiţă. 
Pleca un harpagon ramolit - și venea un harpagon dement. Dar boierii din 
spatele conului Gogu încă nu erau ramoliţi - şi ciocoii din spatele conului 
Mitiţă erau cu atât mai puţin demenţi. Conservatorii plecau destul de 
entuziasmați de la putere, pentru că făceau o afacere bună: își vor apăra 
proprietăţile, cu mâinile partidului naţional-liberal. lar liberalii veneau 
foarte entuziasmați la putere, pentru că ei făceau o și mai bună afacere: își 
vor apăra, cum ştiu ei, proprietăţile - și în plus vor avea ţara în mână. 

Take era răzbunat: conservatorii erau jos şi naţional-liberalii, sus. 

Și el? El, la mijloc, aşa cum a fost și cum avea să rămână până la sfârșitul 
vieţii lui, pentru că așa i-au sortit zodiile încă din leagăn: să nu fie, cât o trăi, 
nici încolo, nici încoace, ci întotdeauna numai la mijloc. 


V 


Sarcinile pe care noul guvern liberal își propunea să le împlinească numai 
în câteva zile, pentru a drege tot ce au stricat conservatorii prin criminala 
lor guvernare, au fost trei: 

Prima: să făgăduiască poporului reforme. A fost greu - dar a făgăduit. Și, 
pentru a respecta adevărul istoric, trebuie să subliniem că a făgăduit fără să 
şovăie un singur moment. În aceeași zi de 12 martie, un ceas după 
depunerea jurământului, guvernul lansa un manifest către ţară, prin care-i 
vestea că „pentru restabilirea liniștei, siguranţei și păcii obștești” şi „spre a 
îÎndestula cereri drepte și legitime”, „M. S. Regele a încuviinţat a se lua de 
Îndată următoarele măsuri: 

1. Să se desființeze taxa de 5 lei a legii pentru asigurarea în contra lipsei 
de porumb provenită din secetă. 

2. Să se desființeze cu totul taxa Statu/ui pe decalitru de vin, percepându- 
se numai aceea pentru fondul comunal. 

3.Pentru perceperea impozitului fonciar asupra proprietăţii mici 
țărănești, venitul pământului să fie socotit întocmai ca cel al proprietăţilor 
mari. 

4. Proprietăţile Statului, precum şi ale așezămintelor publice de 
binefacere şi de cultură naţională sau să fie în regie, sau arendate de-a 
dreptul la ţărani. 

5. Să seia măsurile cele mai temeinice pentru a întări Băncile Populare ca 
să poată ajuta pe ţărani în arendări de moșii. 

6. Măsurarea dreaptă a pământurilor date în învoieli și răfuirea cinstită a 
socotelilor agricole, vor fi supravegheate, pedepsindu-se cu cea mai mare 
asprime măsurile și răfuielile false. 

7. Se va pregăti o lege pentru ușurarea învoieli/or agricole Pământurile 
de cultură date în bani, se vor plăti în bani. Învoielile de munci agricole vor 
arăta felul şi cătimea acestor munci, iar plățile se vor răfui după prețurile 
obișnuite din timpul când munca se face. Munca agricolă cu care se 
îndatorează un cap de familie, nu va întrece puterea acestuia. Pentru banii 
dați înainte de muncă sau pentru rămășiţi de munci plătite, nu se va lua o 
dobândă mai mare de 10 la sută pe an: dobânda nu se va schimba într-o 
reducere a preţurilor învoielilor. Nu se va îngădui ca în învoielile agricole să 
se pună sarcini „pe nume”, ci sarcinile vor trebui totdeauna să fie 
proporţionale cu numărul de pogoane date fiecărui locuitor în învoială. Pe 
moşiile arendate, țăranii vor plăti pământurile închiriate lor cu un spor de 
cel mult o treime peste valoarea acestor locuri, după contractul de arendare. 


8. Se va pregăti o lege, pentru ca niciun arendas sau tovărășie de arendaș 
să nu poată ţine în arendă mai mult de două moșii, cuprinzând împreună o 
întindere de patru mii hectare, fie arendarea directă sau indirectă, sub orice 
formă ar fi, fie prin rude, slujbaşi sau persoane interpuse. 

9. Se va pregăti o lege prin care se înfiinţează dregătorii administrative 
care să reguleze și să garanteze aplicarea legilor și regulamentelor 
privitoare la învoielile agricole. 

10. Se va pregăti o lege pentru înființarea Casei Rurale, spre a înlesni 
țăranilor luarea în arendă și cumpărarea de proprietăţi. 

Aceste sunt dorinţele M. S. Regelui și ale Guvernului Său”. 


Din lista făgăduielilor - cu excepţia paragrafelor 1, 2, 8 și 10 - aflăm, 
aşadar, tocmai ceea ce moșierii refuzau milioanelor de robi, ca să poată duce 
o viață de om: tot. „Măsurile” pe care liberalii le luau deocamdată pe hârtie şi 
aveau să rămână pe hârtie, mărturiseau că nimic nu este în ordine în 
raporturile dintre ţărani și exploatatorii lor: arenda pământului, 
măsurătoarea, răfuiala, birurile, dobânzile, condițiile de muncă, justiţia - 
toate sunt strâmbe și toate sunt strâmbe exclusiv în paguba muncitorului 
agricol. Așa că, în ansamblul celorlalte probleme, paragrafele 1 şi 2 
prezentau un interes minimal pentru ţăran. În schimb, paragrafele 8 şi 10 
prezentau un interes maximal pentru boieri și ciocoi. Așa a fost conceput 
manifestul: după principiile conului Petrache. Dacă făgăduim ceva ţăranilor, 
să luăm ceva şi noi, elita. 

De aceea, paragraful 8 prevedea o lege care va interzice oricărui arendaș, 
sau oricărei „tovărășii de arendași” să ţină în arendă mai mult de două moșii 
- dar nu prevedea nicio lege care ar interzice boierilor să aibă în proprietate 
mai mult de două moșii. Conu Gogu, nababul, avea nouăzeci şi nouă de 
moșii. Ce fericit prilej pentru liberali, ca, sub pretextul măsurilor pentru 
noua porție de fericire a poporului, să-l pedepsească pe conu Gogu, 
adversarul lor politic care a vărsat sângele țăranilor şi să-i verse și lui 
nițeluş sânge, lăsându-l pe drumuri, cu numai două moșii! Totuşi, liberalii 
nu i-au făcut-o. Nu se putea. Dacă mutilau pe conu Gogu și-ai lui, ar fi trebuit 
să se automutileze și ei. 

Şi-n sfârșit, paragraful 10. Casa Rurală! Visul naţional-liberal! Casa Rurală 
era bacșișul pe care-l primeau naţional-liberalii ca să scoată boierimea din 
ghiarele țăranilor. 

Mesajul regal din 12 martie, era, aşadar, încă o epigramă la adresa 
poporului, căruia i se făgăduia câte-n lună și-n stele, dar practic i se dădea o 
Casă Rurală, care avea să fie, în afară de Banca Naţională, tot liberală, cel mai 


neruşinat instrument de camătă, de exploatare și de sărăcire a țăranilor, în 
mâinile partidului naţional-liberal. 
Aceasta a fost prima sarcină a guvernului naţional-liberal. 


* 


A doua sarcină a noului guvern naţional-liberal a fost să se prezinte în 
fața parlamentului conservator. Faptul se petrecu, după mai puţin de 
douăzeci şi patru de ore de la depunerea jurământului - în ziua de 13 
martie. Aveau să se înfrunte cele două partide de guvernământ - care până 
cu o zi Înainte n-aveau pentru bună ziua între ei alți termeni decăt: „hoţi”, 
„bizantini”, „criminali” şi tot ce cuprindea mai grațios vocabularul acestor 
membri ai elitei, care aveau răbdarea aristocratică de a se fugări ani de zile, 
în jurul ciolanului, fără să dea cel mai mic semn de oboseală. Totuşi, până la 
deschiderea ședinței, nu se petrecu niciun incident. La drept vorbind, nu se 
petrecu niciun incident între liberali și conservatori - ci numai între 
conservatori şi conservatori. Dar nu între conservatorii cantacuziniști foști 
încă ieri la putere și conservatorii junimişti din opoziție. Aceştia se 
împăcaseră de două zile. Ci între conservatorii cantacuziniști şi între 
conservatorii takiști, care au fost la putere împreună. Cantacuziniștii, oricât 
de bucuroşi erau că-şi vor scoate castanele din foc cu mâinile liberalilor, 
principial, însă, nu i-o puteau ierta lui Take: 

„— Dece i-ai ajutat pe liberali sa vină la putere?” 

Take le răspunse: 

„— În acest moment nu vă pot spune nimic! Dar situaţia era intolerabilă. 
De un an de zile un membru al opoziţiei era în guvern”. 

Era vorba de fruntașul junimist Nicu Filipescu, care n-a fost niciun 
moment în guvern, dar care de un an șoptea necontenit la urechea conului 
Gogu să-l dea pe Take afară din guvern, dacă vrea să vadă întregit partidul 
conservator. 

La orele 2 și 30 de minute după-amiază, se deschise ședința care avea să 
fie denumită în istorie: „memorabila ședință din 13 martie”. Nimic nu 
contrazicea calificarea: ședința a fost cu adevărat memorabilă, atât prin 
atmosferă, cât şi prin conţinutul declaraţiilor rostite de cei mai de seamă șefi 
politici ai țării. 

A vorbit mai întâi conu Mitiţă, prin vocaţie emoţionat și înlăcrimat. 

„Domnilor - a zis el, printre altele - vă rog cu căldură și din toată 
convincțiunea unei inimi sincere, nu să treceţi în rândurile partidului 
naţional-liberal, ci să rămâneți partid conservator, dar să facem si noi şi voi 
cu putinţă ca să ne unim în cugetarea că la un loc reprezentăm un interes 
superior, acela al existenţei noastre comune ca Stat şi ca naţiune. Fac un apel 


la simțimintele patriotice ale d-voastră, nu ca să sprijiniți un guvern 
național-liberal, ci ca să sprijiniți guvernul țării chemat pentru a restabili 
liniştea şi ordinea, atât de adânc zguduite în momentele de față. Dezordinea 
trebuie să înceteze, și ea va înceta îndată ce vom voi cu toţii ca ea să 
înceteze. Nu trebuie să uităm că cei rătăciţi, cari astăzi fac aceste dezordine 
nu numai sunt concetăţenii noștri, dar muncesc ca şi noi pentru dezvoltarea 
și prosperitatea ţării - noi cu învăţătura şi educaţiunea noastră superioară - 
ei cu munca mănosului nostru pământ. Să le deschidem ochii fraţilor noştri, 
astăzi rătăciţi și răzvrătiți, că oamenii nu pot trăi nicăieri şi niciodată în 
dezordine, că anarhia trage după sine mari suferinţe care duc la sărăcie şi la 
tâmpire sufletească. Dezordinea este adesea produsă prin o exaltaţiune și o 
impacienţă bolnăvicioasă. Acestea trebuie să fie trecătoare cum trebuie să 
fie trecătoare în viața românească toate relele. Am convingerea că vom 
izbuti a linişti situaţiunea, a reintra în ordine și a vindeca rănile cele mari 
cauzate prin zilele acestea turburate. Dar trebuie să fim, în aceste momente 
periculoase, uniţi, strânși uniţi, uniţi frăţeşte. Mă adresez, dar, la bunăvoința 
d-voastră ca să ne daţi sfat bun, ajutor inimos? 

Desigur că, în împrejurări normale, oricine s-ar fi aşteptat ca un 
parlament cu majoritate opoziţionistă, să răspundă la acest cald apel la 
unire rostit de șeful noului guvern, printr-un nu mai puțin cald 
bombardament cu ouă clocite. Dar, spre uimirea ţării, noua opoziţie 
conservatoare răsplăti noul guvern, nu cu ouă clocite, ci cu „aplauze 
prelungite și îndelung repetate”. Misterul? Nu era niciun mister: aşa cum am 
arătat într-un capitol precedent, majoritatea conservatoare era în mâna lui 
Take. 

Dar entuziasmul și emoția nu erau decât abia la începutul lor, pentru că 
imediat după conu Mitiţă, se ridică Take. Take, încarnarea tuturor viciilor și 
decăderilor, pe care numai iadul le-ar fi putut făuri spre a duce omenirea pe 
drumul pierzaniei, Take, agentul lui Fischer, Take, unealta Cahalului și a 
finanţei israelite - cum era pecetluit Take de către presa național-liberală - 
acest Take deschise gura și vorbi, nu ca Belzebuth, cum îl știa conu Mitiţă, ci 
ca un arhanghel: 

„Domnilor deputaţi, la apelul d-lui prim ministru, vorbesc în numele 
marii majorităţi, aproape al unanimităţii Camerei, făgăduind tot concursul 
nostru nu numai al voturilor noastre, dar concursul nostru întreg, cu 
sufletele curate, la opera guvernului de restabilire a păcii în această ţară. D- 
lor deputaţi, avem toţi sentimentul că s-a întins asupra cerului României un 
nor greu sub care ne înăbușim. Să fie și un colț de lumină și acel colţ de 
lumină să fie încetarea tuturor urilor, încetarea chiar a resentimentelor 
juste, uitarea luptelor trecute, să ne bată la toţi inima împreună, pentru 


scăparea patriei! Ceea ce am cerut noi de la alții când eram la guvern, să dăm 
cu inima largă, să dăm fără nicio restricțiune guvernului Maiestăţii Sale”. 

Și buletinul notează: „Aplauze îndelung prelungite”. Take o merita fără 
precupeţire. Sentimentele lui erau atât de angelice, încât nu puteau fi decât o 
operă satanică. Belzebuth făgăduia guvernului liberal în numele unei 
majorităţi conservatoare, „tot concursul”. Concursul „nu numai al voturilor”, 
ci concursul „întreg, cu sufletele curate, la opera guvernului de restabilire a 
păcii”. Cel mai răzbunător trăgător de sfori din perioada aceea, implora toată 
lumea politică să pună capăt „urilor”, „luptelor”, „resentimentelor”, fie chiar 
„juste” şi cerea „să bată la toți inima împreună pentru scăparea patriei”. 
Noul guvern liberal, are, indiscutabil, la îndemână „forţa publică” şi „un 
partid numeros”. Dar noua opoziţie conservatoare poate oferi și ea „un bun 
prețios” - „este unanimitatea conștiinţelor”. „Să dăm” deci, „să dăm cu inima 
largă”, „să dăm fără nicio restricțiune guvernului Maiestăţii Sale”. 

Take își câștiga aplauzele cu cinste: dacă era vorba de răzbunare, s-o ducă 
cel puțin până la capăt. 

Un al treilea orator luă locul lui Take: lon Lahovary. Era același lon 
Lahovary, care în vara trecută, ca ministru al Agriculturii, descoperise 
paharul de Vichy la gheaţă în plin Bărăgan. 

„Domnilor - declară el - în plină perioadă de prosperitate, de înflorire, 
când magaziile noastre gemeau sub povara bogățiilor produse de munca 
noastră și de fecunditatea anului trecut, când anul viitor tot atât de frumos şi 
imbelșugat se arăta, s-a dezlănţuit asupra acestei ţări o criză 
nemaipomenită, cum în 40 de ani de Domnie glorioasă și pacinică a 
Maiestăţii sale nu s-a văzut încă. Casa e în pericol să ardă; datoria noastră a 
tuturor, lăsând la o parte toate recriminaţiunile, toate imputările, este ca 
întâi să stingem focul și pe urmă, cu inima curată și mână în mână, să lucrăm 
ca să studiem de aproape cauzele acestor rele atât de adânci, să vedem ce a 
putut provoca această catastrofă și să împiedicăm prin stârpirea cauzei 
reîntoarcerea răului pentru zilele viitoare. Atât”. 

În plin dezastru, lon Lahovary continua să se menţină pe poziţia 
paharului de Vichy la gheaţă. Cum și de ce - răscoale, „în plină perioadă de 
înflorire?” Ce i-a apucat pe țărani să se răscoale, „când magaziile noastre 
gemeau sub povara bogățiilor produse de munca noastră și de fecunditatea 
anului trecut?” Ce le trebuie răscoale, „când anul viitor tot atât de frumos și 
îmbelșugat se arată?” Nu înţelegea bietul Ilon Lahovary cum este posibil, ca 
într-o ţară în care nu e niciun an de când a băut un pahar de Vichy la gheaţă 
în plin Bărăgan, poporul să fie nemulţumit. De ce nemulţumit? 

Spectacolul acesta patetic fu întrerupt de cuvântarea aspră, crudă, 
neînduplecată, a lui P.P. Carp: 


„Domnule președinte, ca și d. președinte al consiliului, sunt și eu unul din 
bătrânii țărei, şi eu am în dosul meu aproape 45 de ani de viaţă politică și 
pot să spun fără teamă de a fi dezminţit, că niciodată nu mi-am dat sufletul 
numai cu gura; când l-am dat l-am dat cu totul, dar niciodată n-am promis 
ceva despre care nu ştiam dacă am să pot să-l îndeplinesc. De aceea, 
promisiunea mea față de d. președinte al consiliului are să fie îngrădită de 
oarecari rezerve; cât pentru ajutorul nostru ca să se potolească vijelia care a 
dat peste noi, el este asigurat guvernului și cred că d. președinte al 
consiliului nu se îndoiește de aceasta. Dar, ca să luăm noi de pe acum 
angajamentul cum că avem să primim - ca să nu întrebuinţez cuvântul de 
revoluţiune - reforma socială care este conținută în manifestul de astăzi, din 
Monitor, aceasta, d-le preşedinte al consiliului, nu vi-o pot promite. Nu se 
promit lucruri sub imperiul fricii şi sub imperiul răzvrătirii, al teroarei şi al 
rușinei. Lucrurile acestea ating interese multiple, interese mari, interese cari 
ar trebui să fie sacre și domnilor de la guvern, precum ne sunt sacre nouă. În 
țara aceasta n-avem numai săteni, în ţara aceasta avem proprietari, în ţara 
aceasta avem cultură, în ţara aceasta avem o muncă care reprezintă o 
strădanie acumulată a multor decenii și care în momentul de față se 
distruge. Și toate acestea au dreptul la solicitudinea noastră. Dacă avem un 
guvern, este ca să ne apere; și dacă plătim impozite, să plătim ca să fim 
siguri că munca noastră este asigurată.” 

Carp nu vorbea în cimilituri. Îi plăcea să fie clar - și era foarte clar. El care 
se putea considera de pe acum șeful partidului conservator reîntregit, îl 
asigura fără rezerve pe cumnatul și pe cuscrul său, conu Mitiţă, șeful 
celuilalt partid de guvernământ, cu care nu mai vorbea de zece ani, că-i va da 
tot „ajutorul... ca să se potolească vijelia ce a dat peste noi”. Dar, tot fără 
nicio rezervă, refuza să se angajeze de pe acum să primească „revoluţiunea”, 
sau „reforma socială”, conținută în mesajul regal. Să nu uite cumnatul Mitiţă 
că în ţara aceasta nu sunt „numai săteni!” În ţara aceasta „avem și 
proprietari”. Şi acești proprietari trebuie apărați. 

Carp rămânea același boier intransigent, care, spre deosebire de toţi 
ceilalți boieri, nu ştia ce este fățărnicia. De fapt, ce făcea Carp? Repeta, mai 
pe larg, cele declarate de el în Cameră cu trei zile în urmă - în 10 martie - 
când mai erau la putere conservatorii: 

„Eu nu promit nimic din ceea ce nu pot executa, și măsurile vor fi lente 
prin natura lor. Ele vor avea ca efect îmbunătăţirea situațiunii țăranilor, dar 
nu într-o zi şi nu într-o noapte. În așteptare, nu este decât un singur lucru de 
făcut: nu este decât represiunea. Vom aviza pe urmă!” 

Represiunea! Asta-l preocupa pe Carp în momentele acelea. Mai întâi 
represiunea. Cât despre reforme, va fi timp destul să se vorbească după 


aceea, când ordinea va fi restabilită. Prin glasul lui, vorbea Liga Agrarienilor, 
adică a marilor moșieri, care stăruiau asupra represiunii - fie chiar cu trupe 
străine, numai să se restabilească ordinea cât mai degrabă. Dar acesta era și 
punctul de vedere al conului Mitiță: dragostea de neam și țară, adică liniștea 
şi ordinea. Acesta era și punctul de vedere al lui Take. În afară de viziunea 
particulară a fiecăruia asupra dreptului exclusiv la putere, nimic nu-i 
despărțea. Toţi iubeau ţara și neamul, adică liniștea și ordinea. 

După conu Petrache vorbi iar conu Mitiţă: 

— „Domnilor deputaţi, ca un bătrân al ţării, sunt adânc emoţionat - vă 
rog să credeţi cu toții - nu pentru că stau aci pe aceste bănci pline de 
răspundere, dar pentru că asist la unul din momentele cele mai înălțătoare 
ale vieții noastre. Nu venim să vă impunem nicio lege, nici astăzi, nici mâine, 
nici poimâine. Astăzi vă cerem concursul domniilor voastre ca să ne ajutaţi a 
linişti ţara. Numai după ce ea se va linişti pe deplin, ne vom adresa la 
domnia voastră, nu ca la adversari, ci ca la prieteni, pentru ca cu toţii, nu ca 
două câmpuri inamice, ci ca oameni cuminţi, conștienți de datoria lor, 
devotați țării, să aşezăm astfel rostul puterii noastre, ca așezământul ei să nu 
fie numai o umbră de prosperitate, ci o stare de fericire dăinuitoare, 
puternic fundată și care să treacă de la noi bătrânii, la copiii și copiii copiilor 
noștri, şi la urmașii acestora... Să ne unim cu toţii ca să îndreptăm această 
stare de lucruri, pentru ca asemenea împrejurări să nu se mai poată 
întâmpla în viitor în ţara noastră; să ne unim cu toţii, într-o singură 
cugetare, să facem dreptate tuturor şi unora şi altora, şi celor mici și celor 
mari, și să căutăm ca cei mari să înțeleagă că trebuie să iubească pe cei mici, 
iar cei mici să știe că și ei trebuie să-și facă datoria lor cu iubire și credință 
către cei mari şi că nimeni în această țară românească nu este îndreptăţit să 
se uite la fratele său cu dușmănie (aplauze prelungite)”. 

Conu Mitiţă, care venea la putere să liniștească țara, avea, precum vedeţi, 
grija să-l liniştească mai întâi pe cumnatul şi pe cuscrul său conu Petrache. 
Era „unul din momentele cele mai înălțătoare” ale vieții conului Mitiţă, 
pentru că, în cursul celor patru decenii şi ceva de când se aflau amândoi în 
arena politică, au fost rare, nespus de rare, momentele când și-au vorbit. Nu 
şi-au vorbit nici ca oameni politici, nu şi-au vorbit nici când s-au căsătorit cu 
două surori şi au devenit cumnaţi, nici când fiul lui Sturdza s-a însurat cu 
fata lui Carp şi au devenit cuscri. Sturdza îl ura pe Carp şi Carp îl dispreţuia 
pe Sturdza. Cu douăzeci de ani în urmă, pe la 1888, Carp, conservatorul, l-a 
apucat de guler pe Sturdza, liberalul, pe culoarele Camerei, cu toate că 
Sturdza-i era cumnat. Și nu și-au mai vorbit timp de zece ani, până în mai 
1897, când s-a ivit un „moment înălţător” care să-i ducă pe acești dușmani 
politici la împăcare: prinţul Ferdinand, bolnav de febră tifoidă, părea că-și 


trăieşte ultimele ceasuri. Îngrijoraţi că ţara ar putea rămâne fără prinţ 
moştenitor, cei doi cumnaţi îşi dădură întâlnire la palatul de la Cotroceni, și 
la ușa bolnavului se împăcară. Câteva săptămâni mai târziu, cei doi cumnaţi 
deveniră cuscri. Dar cuscri și cumnaţi nu-şi permiseră să uite că, înainte de 
toate, sunt oameni politici și că au o grea răspundere față de țară și tron, aşa 
că după două luni, îndată ce prinţul Ferdinand se făcu sănătos - se certară 
iar şi iar trecură zece ani, fără să se uite unul la altul. Până a venit acest nou 
moment înălțător, pentru conu Mitiţă: acela de a i se putea adresa direct 
cuscrului și cumnatului Carp spre a-l asigura că nu trebuie să se teamă de 
cele făgăduite prin mesajul regal. Mesajul regal e doar pentru proști. Să fie 
liniştit cumnatul și cuscrul Petrache! EI, Mitiţă, cumnatul și cuscrul Mitiţă, ca 
șef al noului guvern naţional-liberal este de aceeași părere: reformele mai 
pot să aștepte. Nimeni nu-i va impune conului Petrache „nicio lege, nici 
astăzi, nici mâine, nici poimâine”. Numai atâta cere conu Mitiţă, cumnatului 
şi cuscrului său conu Petrache: ca partidul conservator să dea guvernului 
liberal concursul pentru „a linişti țara”. Şi „numai după ce se va linişti pe 
deplin”, guvernul liberal se va adresa conservatorilor, „nu ca la adversari, ci 
ca la prieteni, pentru ca cu toţii, nu ca două câmpuri inamice, ci ca oameni 
cuminţi” să dea țării „o stare de fericire dăinuitoare, puternic fundată și care 
să treacă de la noi bătrânii, la copiii şi ochii copiilor noştri și la urmașii 
acestora”. 

De obicei, ori de câte ori conu Mitiţă deschidea gura. Carp i-o astupa 
repede cu câte o glumă răutăcioasă care stârnea hohotele de râs ale 
Camerei. Astăzi, însă, Carp tăcea. Părea mulțumit de conu Mitiţă. Cum, dar, 
să nu fi fost sala tulburată până la lacrimi! Șefii celor două partide de 
guvernământ, cumnaţi şi cuscri, conu Petrache își conu Mitiţă, care de o 
viață de om se înțelegeau între ei ca tusea cu junghiul, cădeau, fără nicio 
reticență, de acord să conlucreze frățește pentru realizarea unuia şi aceluiași 
program: „Mai întâi represiunea - apoi vom aviza.” 

După ce isprăvi cu Carp, conu Mitiţă rosti câteva cuvinte calde de 
mulțumire la adresa lui Lahovary şi Take - apoi cobori repede în incintă şi 
se apropie de Belzebuth să-i „strângă - cităm după textul dezbaterilor - 
amândouă mâinile timp de mai multe minute în aplauzele delirante ale 
întregii Camere”. 

După ce se satură de strâns mâinile diavolului, conu Mitiţă se dădu în 
lături ca să-i facă loc lui Ionel Brătianu, care în timp ce împlinea același 
frenetic ritual al mâinilor, îi zise lui Take: 

— „Nu ne-am cunoscut, dar trebuie să ne cunoaștem, fiindcă o să facem 
politică împreună”. 

Take, prudent, îşi pregătise răspunsul încă de ieri: 


— „Nu mi-am făcut decât datoria!” 

La care, noi ropote de aplauze zguduiră sala. Scenele emoţionante se 
succedau vertiginos și operau fără milă asupra delicatei sensibilități a 
oamenilor politici din incintă și a doamnelor din tribună. Inimile erau puse 
la o prea grea încercare. Lacrimile ţâșniră fără voie, mai îmbelșugate din 
ochii bărbaţilor, mai reţinute din ochii femeilor, care erau hotărâte să sufere 
oricât pentru chestia agrară, cu condiţia să nu-și strice fardul. Dar de plâns 
au plâns toţi. Până şi ministrul Germaniei, care era de față, a plâns. 

Plângeau sincer. Erau lacrimi comemorative. Se împlineau cincizeci de 
ani de când s-a pus pentru întâia oară problema agrară într-un sfat obştesc - 
Divanul ad-hoc, convocat, din mila sultanului turc, în Muntenia şi Moldova. 
Au mers boierii, la 1857, atât de departe cu liberalismul, încât au permis 
până şi ţăranilor să-și trimită deputaţi în divanurile acelea. Dar ţăranii ce au 
făcut? Nu s-au mulţumit cu cinstea ce li se făcea de a putea sta într-un sfat 
obştesc alături de boieri, ci, fără să fi prevenit pe nimeni, depuseră în 
şedinţa din 9 noembrie o jalbă, în care se plângeau de boieresc, de biruri, de 
justiție, de bătaie şi cereau să li se dea și lor câte o bucată de pământ de care 
să se poată bucura numai ei - și dreptul de a avea dregătorii sătești alese 
numai de ei. 

Boierii se arătară surprinși și indignați: - ce e cu jalba asta a țăranilor? 
Cine le-a dat voie să vină cu asemenea jalbă când divanurile au fost 
convocate numai ca „să exprime dorinţele populaţiunii în privinţa 
organizării desăvârşite a principatelor” și nicidecum să se ocupe de 
problema agrară? Ca dovadă că boierii sunt de bună credinţă când jură că nu 
s-au gândit să aducă în Divan această problemă - este faptul că încă în urmă 
cu trei săptămâni, în şedinţa din 15 octombrie, s-a dat citire listei tuturor 
problemelor ce aveau să fie discutate în adunare, dar nu s-a găsit printre ele 
niciuna care să pomenească de vreo îmbunătăţire a soartei țăranilor. 

Nemărginită era furia boierilor împotriva ţăranilor care au avut 
îndrăzneala să-i tulbure cu prostiile lor. Dar, pentru că nu-i puteau lua la 
palme pe ţărani în plină adunare, de față cu reprezentanţii puterilor străine, 
boierii, ca să poată arunca la coș jalba ţăranilor, recurseră la vicleșuguri. 
Unii susținură că jalba cuprinde nu numai „neadevăruri, dar şi împrejurări 
care n-au avut loc niciodată”. Alţii că jalba, nefiind de primă importanţă, se 
va lua în discuţie „îndată ce se vor mântui chestiile de interes general” etc. 
etc. 

Dar cea mai tipică sentință boierească se putu găsi în raportul 
„Comitetului proprietarilor mari” care-și luase sarcina să „studieze” jalba 
ţăranilor. Dat fiind că jalba ţăranilor n-a fost supusă în prealabil 
„comitetului” și n-a fost „protocolată de secretarul comitetului”, ea 


contravine paragrafelor 57 şi 58 din Adunare şi este declarată ilegală. În 
consecință - referă comitetul - jalba trebuie „considerată ca scrisă de niște 
persoane cari n-au avut alt scop decât a turbura liniştea publică, folosindu- 
se de neștiinţa de carte a deputaţilor săteni şi încercându-se a introduce 
principiile unor teorii subversive și a ațâța discordia şi ura între proprietari 
şi țărani, după cum dovedește chiar anume creata terminologie de boieri de 
moșie, întrebuințată în tot cursul propunerii, spre a evita cuvântul de 
proprietar; terminologie cu atât mai nefericită, cu cât ea nu cuprinde o mare 
parte din proprietățile locuite de țărani, și anume: toate proprietăţile 
clerului, ale proprietarilor neboieriți și ale răzășilor. Că prin urmare nici 
stilul nici tendințele comunistice din citata tânguire nu se pot imputa 
deputaţilor săteni care se văd subscriși în ea rămânând răspunzători numai 
compuitorii ei cari au abuzat de încrederea lor”. 

Vorbeau pe la 1857, parcă ar fi vorbit în 1907: cererea nu este scrisă de 
țărani şi nu reprezintă adevăratele nevoi ale țăranilor, ci „este scrisă de niște 
persoane care n-au avut alt scop, decât a turbura liniștea publică”; că aceste 
„persoane” s-au folosit de „neştiinţa de carte a deputaților săteni” și au 
încercat să introducă „principiile unor teorii subversive” și să „aţâţe 
discordia și ura între proprietari și ţărani” -; și că „de stilul” şi „tendinţele 
comunistice” ale jalbei, sunt vinovaţi numai „compuitorii” ei, adică acele 
persoane etc. etc. și nicidecum deputaţii săteni care nu știu nici să scrie, nici 
să citească - şi care în genere habar n-au de nimic și nici nu știu ce vor. 

În cele din urmă, însă, boierii au înţeles că şi-au descoperit în mod prea 
brutal intenţia de a nu se atinge nici cu un fir de pai de starea de lucruri care 
făcea din viaţa întregii populaţii rurale o „chestie” - și au însărcinat pe unul 
de-ai lor să le îndulcească refuzul cu un nou vicleșug: anume că, marii 
moșieri n-au nimic împotriva celor cuprinse în jalbă. De supărat îi supără 
numai „tonul”. Puteau țăranii să ceară ce vor, dar numai pe un alt ton. Așa că, 
ar fi bine ca ambele părți să facă concesii: ţăranii să renunţe la „ton” - iar 
boierii să dea o declaraţie prin care să constate trebuinţa unei reforme. Cât 
privește „chipul, sistemul, timpul și toate celelalte măsuri deslușitoare ale 
reformei”, boierul de la 1857, precursorul conului Mitiţă de la 1907, 
propunea ca ele să fie lăsate în grija „viitorului guvern, viitoarei legislative”. 
Nu-i nicio grabă: pentru reforme este timp totdeauna. 

Povestea cu ulcica îşi are, fără îndoială, originea în aceste dezbateri de la 
1857 în jurul problemei agrare: 

În primul rând, jalba nu există, pentru că nici nu figurează pe lista 
problemelor care trebuiau să fie discutate în Divan; 


în al doilea rând, jalba există, dar este ilegală, pentru că nu s-a conformat 
paragrafelor 57 şi 58 și n-a fost protocolată de secretarul „Comitetului 
marilor proprietari”; 

în al treilea rând, jalba există şi este legală, dar e plină de „neadevăruri”; 

în al patrulea rând, jalba există, este legală și nu cuprinde numai 
minciuni, ci şi adevăruri, dar discuţia în jurul ei poate aştepta, deoarece 
problema agrară nu este o „chestie de interes general”; 

în al cincilea rând... nu! Jalba iar nu există, iar este ilegală, iar este 
mincinoasă, iar nu este o chestie de interes general, pentru că este scrisă de 
comunişti, „care n-au avut alt scop decât a tulbura liniștea publică”; 

şi în al şaselea rând, da! Jalba există, este legală, cuprinde adevăruri, 
problema merită a fi discutată ca orice chestie de interes general, delegaţii 
săteni sunt perfect responsabili, dar ceea ce nu place Divanului e tonul. 
Aceleași plângeri pot ridica ţăranii în Adunare oricând or vrea, dar pe alt 
ton. 

Tocmai asta cereau, după cincizeci de ani, şi boierii adunaţi în 
memorabila ședință de la 13 martie, a Camerei: să ceară țăranii tot ce le-o 
trece prin minte, dar pe alt ton - nu pe tonul răscoalei. Asta înțelegea conu 
Mitiţă când spunea în apelul lui la unire: „să le deschidem ochii fraţilor 
noştri, astăzi rătăciți şi răzvrătiți, că oamenii nu pot trăi nicăiri și niciodată 
în dezordine, că anarhia trage după sine numai suferinţi care duc la sărăcie 
şi la tâmpire sufletească.” Asta înțelegea și P.P. Carp, când răspundea conului 
Mitiţă că e gata să-i dea tot ajutorul, pentru înăbuşirea răscoalei, dar nu 
pentru reforme în toiul răscoalei: „Nu se promit lucruri sub imperiul fricii și 
sub imperiul răzvrătirii, al teroarei și al ruşinei” - ci numai când ţi se 
vorbeşte pe un ton cuviincios. 

Toţi erau, prin urmare, înţeleși, toți plângeau sincer în memorabila 
şedinţă de la 13 martie, când au constatat cu o înduioșătoare uimire, cât de 
fidel se repetă istoria: azi, la 13 martie 1907, boieri şi ciocoi aveau un 
timpan tot așa de sensibil la cea mai mică diferenţă de ton, ca în urmă cu o 
jumătate de veac. 

Acesta era și motivul pentru care îşi scuturau reciproc mâinile, cu atâta 
emoție: se împlineau cincizeci de ani de când pentru întâia oară într-o 
adunare obştească, marii proprietari au hotărât, ca strâns uniţi, să oblige pe 
țăranul român să se plângă pe un alt ton. 

Dintre toţi, mai îndrituit să verse aceste istorice lacrimi era tânărul dar 
prea fericitul în politică şi dragoste lonel - care-și putea aminti cu mândrie 
în memorabila ședință de la 13 martie 1907 ce rol important a jucat marele 
său tată lon, concesionarul democraţiei de la 48, în ajustarea tonului rural la 
exigenţele muzicale ale boierilor, în cursul dezbaterilor Divanului de la 


1857, când a strigat: „Noi credem în sinceritatea claselor avute”, dar mai ales 
şase ani după aceea, la 1863, când, fiind în fruntea „roşilor” liberali în 
opoziţie, a întins şi el mâna conservatorilor, cum azi o întinde și conu Mitiţă. 
A fost și atunci un moment greu. Poate mult mai greu decât ciuma, pentru că 
primejdia răscoalei nu venea de la sate, ci de la palatul domnesc. Au aflat 
boierii şi ciocoimea legată de ei, că Vodă Cuza se pregătea să proclame 
împroprietărirea țăranilor, fără să-i întrebe pe moșieri. Unul dintre cei mai 
speriați de ideea acestei reforme agrare era tata, care, în şedinţa de la 11 
februarie 1863, a făcut cum face acuma conu Mitiţă, apel la unirea boierilor 
şi ciocoilor împotriva țăranilor. 

„A intrat în capul ţăranului - zicea marele lon - ideea că toată cauza 
răului de care suferă ţara este proprietarul. Dacă bate piatra, dacă plouă 
broaște, cauza e că proprietarii au proprietate. De aceea am zis și Capului 
Statului, pe când eram la guvern: să nu stingem cestiunea proprietăţii, să 
căutăm mai întâi a înfrăţi spiritele, a lumina pe ambele părţi; să ne tratăm 
cel puţin pe tărâmul naţional, de fraţi, iar nu unii de muscali, de turci, de 
austriaci, alții de răsturnători, să facem mai întâi institutele necesare și când 
vom rezolva legea proprietăţii s-o rezolvăm astfel încât să aducă 
regenerarea României, iar nu să punem în pericol existența noastră 
națională, căci un război civil este nenorocirea cea mai mare și numai el ne- 
ar putea duce în pozițiunea, încât să cădem în starea druzilor şi a 
maroniţilor şi să ni se trimită din afară un Pașă armean care să ne 
guverneze. Dar pe cât timp vom sta pe tărâmul naţionalităţii şi al libertăţilor 
publice, pe cât timp vom discuta liniștiți, iar nu cu sabia în mână nu vom 
avea nici Pașă armean, nici vreunui ambițios nu-i vor intra gărgăuni în cap 
de a se sui petronul lui Mihai și al lui Ştefan”. 

Apelul a fost spontan, urmat de o scenă de înfrățire, întocmai ca și scena 
de acum. Marele lon era fericit. „Când am văzut - se explica el după aceea - 
că dreapta (conservatorii) se pune pe terenul naţional, n-am întrebat de 
unde vine și am întins mâna. Le-am zis că cel puţin în chestia de viaţă să ne 
dăm o mână frățească”. E adevărat că acestei istorice alianţe i s-a zis 
„monstruoasa coaliție”. Coaliţie, da!... Dar de ce monstruoasă? Cum poate fi 
monstruoasă înţelegerea de la 1863 care s-a făcut în aceleași condițiuni ca și 
înţelegerea de azi: pe „terenul naţional” şi într-o „chestie de viaţă” - și care a 
fost întâmpinată ca și înţelegerea de azi, cu aplauze şi lacrimi de 
recunoştinţă de către ţara întreagă: guvern, opoziţie, liberali, conservatori - 
toți au vibrat atunci, cum vibrează și acum, sub impulsul dragostei de ţară! 
Absurd! 

Privea, deci, senin și mulțumit fiul marelui lon, cum ţara aplaudă pe 
oratori. Punea suflet ţara în aplauze. Lacrimile ei de emoție erau pornite din 


inimă. Era „chestie de viaţă”, așa că toți membrii guvernului de pe banca 
ministerială, toți deputații conservatori și liberali din incintă și toate 
cuconiţele din tribună „se puneau” pe „terenul naţional”. 

Totuşi, scenele zguduitoare nu se epuizară cu strângerile de mână ale 
conului Mitiţă. Pentru final, guvernul pregătise încă o lovitură de teatru: 
reformele. Nu-l răbda inima să mintă poporul și să nu se țină de cele 
făgăduite în mesajul regal. Fără aceste reforme, nu se putea prezenta în faţa 
poporului, să-i predice liniștea. 

Veni, deci, la tribună ministrul Finanţelor, spre a da citire proiectului de 
lege prin care se propunea: desființarea taxei de 5 lei, contra secetei, și a 
taxei pe decalitru de vin. 

Noul guvern liberal se ţinea de cuvânt. Începea să aplice făgăduielile 
cuprinse în mesaj. Nu toate, ci deocamdată primele două, în ordinea 
măsurilor cuprinse în mesajul regal. Numai în ordine. Şi lucru într-adevăr 
senzațional: deși conu Mitiţă l-a tras pe sfoară și i-a şterpelit o strângere de 
mână cu angajamentul că nu va veni cu reformele nici azi, nici mâine, nici 
poimâine - conu Petrache, în faţa acestei trădări, n-a protestat. Accepta 
ambele reforme „revoluţionare”: și desfiinţarea taxei de 5 lei contra secetei, 
şi desființarea taxei pe decalitru de vin, fără să scoată un cuvânt. 

Tăcea și zâmbea! 

Cu aceasta se încheie memorabila ședință din 13 martie. Printr-o nouă 
coaliție împotriva țăranilor. Îmbrăţişări, lacrimi, frăţie!... Niciun mârâit, 
niciun scrâșnet, niciun gest prin care să-și fi exprimat cineva supărarea. 
Parcă trecuse un veac, nu câteva zile de când liberalii răcneau prin presa lor: 
„Guvernul conservator e pregătit să facă moarte de român!”... Partidul 
liberal „nu va permite bizantinilor să verse sânge de român!”... „A împușca 
pe țărani e un mijloc barbar și nu întotdeauna de efect durabil!”... Parcă a 
trecut un veac, nu câteva zile de când Spiru Haret ameninţa, în broşura lui, 
guvernul conservator: „Pietrele s-ar ridica singure să ne lovească dacă am 
tolera ca alt sânge să mai plătească „drepturile câștigate” ale lui Mochi 
Fischex”... Parcă a trecut un veac, nu o zi de când conservatorii conului Gogu 
denunţau pe liberali că prin toată campania lor făţișă şi clandestină contra 
guvernului, ei urmăresc nu binele țăranilor, ci acapararea puterii!... Toate au 
fost uitate în câteva ceasuri!... Frăţie totală!... Și lorga! Parcă trecuse un veac, 
nu zece zile de când publicase lorga acel fulminant „Dumnezeu să-i ierte” al 
său! Acum publica în „Neamul românesc” un articol pe o melodie cu totul 
opusă, sub titlul „Ziua de 13 martie la Cameră” - „Dare de seamă obiectivă”, 
pe care îl începea astfel: 

„Ziua de 13 martie 1907 a fost poate de la Unire cea mai inălţătoare în 
istoria parlamentarismului român” 


şi pe care - după o foarte emoţionantă descriere a emoţionantei ședințe - 
îl încheia cu aceste cuvinte: 

„O ţară care poate da lumii astfel de priveliște, este ţara unui neam care 
poate face lucruri mari”. 

Era om iertător și uitător lorga!... își ierta şi-şi uita propriile lui indignări 
față de crimele conului Gogu, ale lui Take și mai cu seamă ale lui Fischer. Era 
om iertător și uitător! Și mai cu seamă obiectiv. 


* 


Dar apropo de lorga: a doua zi după ce liberalii formară guvernul, toate 
societăţile studenţeşti care până atunci ţineau întruniri zgomotoase şi 
cereau conului Gogu să demisioneze, pentru că un om care varsă sângele 
țăranilor nu merită să stea la cârma ţării, lansară un manifest, prin care 
anunțau că renunţă la orice agitaţie. 

„Apostolatul nostru pentru moment să înceteze - spunea manifestul - 
căci atât învăţăturile cât și cuvintele noastre pot aduce mai mult rău și nu 
aceasta o dorim. Este timp să fim patrioţi, ca cu toţii să contribuim la 
risipirea vântului de primejdie ce bate... să ne domolim, pentru moment, 
avântul și entuziasmul, căci altfel însemnează a fi criminali față de ţară”. 

Tinerii liberaloizi nu mai voiau să fie „criminali față de ţară”, de vreme ce 
liberalii, stăpânii lor, se aflau, în sfârșit, la putere. 

Pe de altă parte, Take, care-și consuma triumful cu voluptate, sfătuia în 
aceeași zi pe amicii săi politici să sprijine din toată inima guvernul liberal și 
să suspende pentru câtăva vreme politica: „Politică vom face mai târziu”. În 
același timp, Take publica în oficiosul său franțuzesc „La Roumanie”, un apel 
către toți conservatorii care știu franțuzește, pe care-i ruga „foarte 
stăruitor”, „să-și dea seama că concursul făgăduit guvernului M. S. Regelui 
de către partidul conservator, e un concurs de fapt, nu un concurs verbal, o 
atitudine de ședință. Faţă de autoritățile țării trebuie să ne purtăm așa fel, ca 
şi cum n-am avea partide politice: să le înlesnim sarcina, să le furnizăm toate 
lămuririle, toate indicaţiile de cari ar putea să aibă nevoie, să le facem toate 
serviciile ce ar putea să ne ceară, să le preîntâmpinăm dorinţele chiar, să le 
dăm o deplină, o întreagă încredere, într-un cuvânt, să ne pătrundem cu 
totul de ideea că, atâta vreme cât va dăinui vijelia, pentru a fi cetăţeni 
cumsecade, trebuie să uităm toate punctele ce ne deosebesc, pentru a nu ne 
aduce aminte decât de cele ce ne unesc”. 


* 


A treia sarcină a liberalilor a fost „restabilirea liniştii, siguranţei și păcii 
obşteşti”. 


VI 


S-o fi găsind, în primele momente, fără îndoială, destulă omenire înclinată 
să creadă că vijeliosul vânt de înfrățire care a suflat peste istorica ședință de 
la 13 martie a fost stârnit pe neașteptate de apelul la unire al regelui şi al 
conului Mitiță. Dar cine s-a putut lăsa fermecat de duioasele manifestații ale 
Camerei, s-a trezit repede. Nimic n-a fost pe neaşteptate. În vederea unei 
restabiliri urgente a liniştii, siguranţei și păcii obşteşti, totul a fost în 
prealabil minuţios pregătit - inclusiv lacrimile, îmbrăţișările şi aplauzele 
delirante, care mai puţin decât orice erau neașteptate, ci, dimpotrivă, au fost, 
cu intenţie, lăsate la urmă, spre a consfinţi o stare de lucruri deja existentă. 

Înfrăţirea între partide nu s-a făcut la 13 martie, ci cu câteva zile în urmă. 
Conservatorii mai erau la guvern, liberalii se mai aflau în opoziţie, presa 
conservatoare mai acuza pe liberali că nu se dau în lături de la nicio crimă ca 
să ajungă la putere, presa liberală mai acuza pe conservatori că nu se dau 
înlături de la nicio crimă ca să se menţină la putere - dar, între timp, în 
culise, conu Gogu și conu Mitiţă, sub ochiul patern al lui Carol l, se 
îmbrăţișau frățește pe baza unor condiţii frățești: conservatorii trec în 
opoziție şi se angajează să dea concursul unui guvern liberal în acţiunea lui 
de pacificare a ţării - iar liberalii se angajează ca, după îndeplinirea celor 
patru ani legislativi, să părăsească puterea spre a face loc unui guvern 
conservator. 

Un regim liberal fiind principial acceptat, cu învoirea lui Carol I, de 
ambele părţi, liberalii își puseră mai întâi la punct întreg aparatul de 
represiune şi abia după aceea prezentară regelui Carol echipa lor 
ministerială. 

Numai așa se face că guvernul conului Mitiţă, care a depus jurământul la 
12 martie ora 5 și 30 după-amiază, a putut peste cinci minute, adică la ora 5 
şi 35, să-şi înceapă opera de restabilire a liniștii, siguranţei și păcii obşteşti. 
Aşadar, apelul la unire rostit de conu Mitiţă în şedinţa de la 13 martie, 
venea, după faptul consumat, cu o întârziere de 24 ore. Astfel că scuturările 
de mână, îmbrăţișările, valurile de lacrimi care au inundat memorabila 
ședință, spre a da ţării iluzia că sunt răspunsul spontan al unor mișcătoare 
apeluri spontane, nu erau decât nişte vulgare elemente de regie ale unei 
vulgare melodrame politice, demne de obișnuitul repertoriu al vulgarului 
teatru de bâlci numit Parlament și creat anume pentru amuzamentul 
boierilor şi al cucoanelor lor. 


Eroul represiunilor a fost generalul Averescu, pus ca ministru de Război 
în noul guvern liberal. 

Era generalul Averescu naţional-liberal? 

Generalul Averescu n-a fost nici național, nici liberal. Generalul Averescu 
a fost propus liberalilor încă înainte de a fi făcut liberalii guvernul, de către 
trei factori politici care nu erau membri ai partidului naţional liberal: 

a. P.P. Carp, şeful opoziției conservatoare junimiste; 

b. Take Ionescu, membru activ al guvernului conservator cantacuzinist 
încă în plină funcţiune; 

c. guvernul austriac. 

Dintre toți, cel mai stăruitor a fost guvernul austriac, prin ministrul său la 
București, Roswadowsky, care-l considera pe Averescu un mare general. 

Regele Carol, care era foarte sensibil la opinia măgulitoare ce o aveau 
rudele lui germane despre un ofițer de-al său, îl acceptă pe Averescu. 

Datorită acestor forțe din afara partidului naţional-liberal, fu numit în 
noul guvern, ca șef suprem al armatei în războiul contra dușmanilor patriei: 
țăranii - generalul Averescu, un om de meserie războinic împotriva oricui, 
adică un vrednic, dar un odios mercenar care s-a tocmit la liberali să tragă în 
răsculați, cu aceeaşi dezinvoltură cu care s-ar fi tocmit la măcelari să tragă în 
câini, sau la brânzari să tragă în pisici. Generalul Averescu ar fi tras în orice 
sau în oricine ar fi fost pus să tragă, numai să i se recunoască meritul că știe 
să tragă, și să i se dea şi respectivele onoruri ce se cuvin unui dibaci trăgător. 
În special în cazul de față, Averescu întrezărea perspectiva unei glorii 
militare cu atât mai nepieritoare, cu cât avea să fie consemnată nu numai în 
istoria boierimii române - ci şi în cea a ţărilor feudale vecine, printre care 
cea mai alarmată continua să fie Austro-Ungaria. 

Cei care i-au dat pe seamă lui Averescu portofoliul războiului i-au atras 
atenția că armata austriacă este în stare de alarmă. Corpul 12 de armată 
Hermanstadt (Sibiu) primise ordinul să-și pună baioneta la armă. Dacă 
Averescu nu izbuteşte să înăbuşe în câteva zile răscoalele, armata austriacă 
trece Carpaţii și invadează ţara. Era, deci, în joc, nu simpla salvare a vieţii și 
averii boierilor, ci obrazul de militar al lui Averescu, care știa că trebuie să 
pună în munca lui o râvnă deosebită dacă vrea să-și asigure în chip cinstit 
solda şi decoraţiile. 

Alţi eroi ai represiunii, de o importanță mai redusă doar ca rază de 
acțiune și nu ca devotament pentru cauza boierilor și ciocoilor, au fost 
prefecții. Ca și Averescu, prefecții fuseseră selecționați din timp şi din timp 
avertizați să-şi ia postul în primire la primul semnal. Ceea ce se şi petrecu: 
luni 12 martie, la orele 5,30, guvernul liberal depuse jurământul, luni 12 
martie, la orele 7, toate decretele de numire a prefecților erau parafate, și 


marţi, 13 martie, când la Cameră nu mai ajungeau batistele pentru şiroaiele 
de lacrimi care curgeau din ochii fraţilor fericiţi că s-au regăsit în sfârșit, 
prefecţii se şi aflau de cel puţin douăsprezece ore pe câmpul de luptă. Erau 
în totul 32, acești prefecţi - de fiecare judeţ, unul. Și unii dintre ei, aleși 
printre cei mai democrați dintre democrații democraţiei național-liberale: C. 
Stere, doctorul Radovici, George Diamandi etc. recrutați printre socialiștii 
convertiți în 1900 la ritul naţional-liberal și porecliţi „generoși”. 

Ce i-a împins pe acești „generoşi” să colaboreze la represiune? 

Omenia! Idealul democratic! Răzvrătirea și repulsia ce le-o inspira orice 
act de nedreptate! Așa, cel puţin, explica unul din ei, C. Anghel, numit prefect 
de Olt, graba cu care generoșii au consimţit să guste din plăcerea de a bate, 
de a schingiui și de a împușca pe ţărani. 

„Mi-am zis - scrie acest prefect C. Anghel, în cărțulia lui: „Amintirile unui 
fost prefect” - că a mă eschiva în faţa primejdiei ar fi o laşitate și ar fi şi o 
greșeală faţă de idealul democratic, ce întotdeauna m-a călăuzit, de a fugi de 
perspectiva întrebuinţării represiunii faţă de câţiva turbaţi, atunci când cu 
acțiunea împăciuitoare dublată de energie și față de cei de jos, şi faţă de cei 
de sus, puteam împiedica întinderea răului de către cei de jos, cum și 
comiterea de represalii şi de exacţiuni din partea celor de sus. Am lăsat în 
urmă tot ce aveam drag pe lume şi am plecat, întâmplă-se orice, după cum 
au pornit-o şi alți prieteni, cu cari mă lega un sentiment de solidaritate, de 
credință și de aspiraţiuni: un Stere, un dr. Radovici. Pe toţi, deopotrivă, ne 
răzvrătise în tinereţe nedreptatea, ne dușmănise neegala îndreptăţire în 
societate, durerile lumei răsunând în inima noastră ne făcuse să scuturăm 
stâlpii societății pentru a prăbuși catapeteazma. Când am văzut însă că 
opintirile noastre erau zadarnice şi sterpe, ne-am zis că, neputându-ne 
realiza idealul integral, am putea, trecând la un partid de guvernământ să 
realizăm măcar un minimum din aspiraţiunile democratice, să ţărmurim cât 
mai mult nedreptatea. Se făcea acum apel la noi să săvârșim un act de 
devotament pentru cauza partidului ce îmbrăţișasem, să-i sărim în ajutor la 
grea cumpănă”. 

Or, iată ce spune Marghiloman în „Notele” sale „politice” în dreptul zilei 
de 22 februarie 1912, despre rolul adevărat al acestui Anghel care se 
încălzea la „idealul democratic” și pe care-l „răzvrătise în tinereţe 
nedreptatea”: 

„22 februarie. - Revelaţiuni noi în „Adevărul”: execuţii sumare în Olt. 
Anghel fost prefect, scrie o scrisoare bizară: Nu știu, n-am văzut! Panaitescu 
raportează (față cu Paul Teodoru) că a văzut ieri pe Anghel, care i-a 
confirmat că tot ce spune „Adevărul” este exact! - La dejun, căpitan M. 
Negruzzi, care în 1907 a fost de pază în Olt, spune că execuțiile au fost așa şi 


mA 

că Anghel, prefect, admira tirul artileriei care prindea din fugă populaţia. A 
fost un om scăpat, numai fiindcă A. Iliescu a zis să-l ierte. Deci era de faţă”. 

Dacă acest prefect simţitor, în inima căruia răsunau „durerile lumii”, se 
prezenta aşa cum ni-l descrie Marghiloman în linii mari, ne închipuim cum 
se prezenta el în linii mici - şi cum se prezentau ceilalți 31 de prefecţi care 
au avut măcar atâta bun simţ să nu se laude că în inima lor răsună „durerea 
lumii”. 


* 


Principiul după care s-au condus generalii în timpul represiunii, era 
conform cu ordinul generalului Averescu: „Nu cruţați muniţiunile... nu faceți 
economie de muniţiuni”. 

Prin muniţiuni, Averescu nu înţelegea cartușe oarbe care ar servi ca 
sperietori, ci cartușe de război: 


„Din rapoartele primite - telegrafia Averescu generalilor în subordine - 
rezultă că unele trupe au cartușe oarbe și au început să tragă mai întâi cu 
ele; rog daţi ordin sever, trupele nu vor avea decât cartușe de război, luând 
măsuri imediate, cea mai mică abatere de la acest ordin va atrage o grea 
răspundere!” 

Cu ordinul telegrafic nr. 1703, Averescu poruncea generalului care 
comanda Corpul I armată: 

„Vă rog a ordona ca trupa care vine în contact cu o bandă de răzvrătiți să 
tragă asupra ei și să o urmărească până la complecta împrăştiere.” 

Un alt ordin telegrafic al lui Averescu avea cuprinsul următor: 

„Pentru a preveni reaprinderea turburărilor şi devastărilor pe unde se 
stabilește liniștea cu forța armată, vă rog binevoiţi a ordona: 

1. Din satele răsculate care se supun, afară de arestările făcute de 
autorităţile civile, comandanții de unităţi vor lua ostateci cu garanţie 4 sau 5 
locuitori, cu mai multe legături în sat. 

2. Bandele care au părăsit satele lor și cutreieră părţile locului pentru a 
devasta și jefui nu vor mai fi împrăștiate, căci prin acest mijloc nu se obţine 
un rezultat definitiv, ci se va opera astfel încât să fie înconjurate și luate cu 
totul. 

3. Urmărirea bandelor se va face până la împresurarea lor, trecând chiar 
dintr-o zonă de divizie în alta”. 

Ordinele comandantului diviziei 2 a corpului I armată erau și mai 
hotărâte decât cele ale lui Averescu. Printr-o adresă cu data de 14 martie, 
generalul Gigurtu, comandantul diviziei 2 comunica prefectului de Dolj: 


„În conformitate cu ordinul Ministerului de Război nr. 1692, am onoarea 
a vă aduce la cunoștință: 

Pentru liniştirea spiritelor și pentru înăbușirea oricărei încercări de 
răzvrătire, cu onoare vă rog a face să se aducă la cunoștință autorităţilor și 
locuitorilor chiar în locurile nerăzvrătite, că trupa are ordin să tragă atât cu 
armele cât şi cu tunul”. 

La data de 16 martie, același general Gigurtu dădea următorul ordin către 
garnizoanele R. Vâlcea, Slatina, Caracal, Cetatea Băilești, Rgt. 2, 3, 19, 26, 12 
Infanterie, batalionul 1-5 vânători, Rgt. 1,2 Călărași și Rgt. 9 Artilerie: 

„În vederea greutăților ce întâmpină atât autorităţile civile cât şi militare 
cu cartiruirea numeroșilor arestaţi, de care s-a făcut mare abuz, veţi ordona 
să se procedeze cu energie şi să se aresteze numai instigatori principali, 
dacă ei scapă acţiunii militare”. 

„Dacă scapă acţiunii militare”! Prin aceasta generalul Gigurtu era sigur că 
subordonații lui înțeleg că ar fi de dorit ca „instigatorii principali”, indiferent 
dacă scapă sau nu acțiunii militare în masă, să nu scape „acţiunii militare” 
după arestare. Se pare, însă, că generalul n-a fost la început destul de bine 
înţeles, pentru că este silit în aceeași zi să vină cu acest ordin către Reg. 
Rovine nr.26,9 Artilerie, 1 Artilerie, 1 Călărași: 

„Mişcarea anarhică, care nu a încetat, se datorește, cu părere de rău, 
acțiunii puţin energice a comandanților. 

Vă ordon să reprimaţi în mod exemplar, distrugând totul și împușcând pe 
capii răzvrătiţilor, fără a vă mulţumi făcând numai prizonieri”. 

Dar recunoştinţa este - cum spune poetul - „o floare rară”, de care poate 
avea parte - după câte susțin cele mai serioase statistici - maximum 1 la 1 
milion de oameni vrednici și devotați. Și vai! - generalul Gigurtu nu era acest 
norocos 1. Tocmai lui, care răcnea la ofiţerii lui, cu atâta energie: „Fiţi 
energici! Reprimați... Distrugeţi!.. Împușcaţi!.. Ne trebuie morţi, nu 
prizonieri!” - tocmai lui i-a fost dat să primească din partea superiorului 
său, generalul Năsturel, comandantul Corpului 1 de armată, această 
urecheală: 

„Orice întârziere în stingerea răscoalei este în detrimentul ţării, și această 
potolire nu se poate căpăta decât lucrând cu toată energia si fără cruțare 
Rog daţi ordinul tuturor detaşamentelor de sub comanda dvs. ca mergând în 
localități răsculate și ajungând, poate, după consumarea crimei de către 
răsculați, aceasta să nu împiedice trupa de a ucide pe făptuitori, să nu o 
impiedice de a incendia casele lor; la moarte, jafuri și focuri nu se poate plăti 
decât cu aceeași monedă. Cer dar de la dvs. ca în 48 ore răscoala să înceteze; 
pentru aceasta însă, încă o dată o repet, cătrebuie o energie fără margini din 
partea tuturor”. 


Lui Gigurtu i se urcă sângele în obraz de indignare. Aproape să-i iubească 
pe răsculaţi!... Cum adică? Lui... lui să-i poruncească Năsturel să „lucreze cu 
toată energia și fără cruţare”?... Pe el să-l înveţe că nimic nu trebuie să-l 
împiedice de a ucide pe răsculați, de a da foc bordeielor lor!... Dar el ce-a 
făcut până acum? A stat cu mâinile în sân? N-a ucis, n-a dat foc, n-a jefuit? De 
ce să fi lucrat fără energie? Pe cine să cruțe Gigurtu? Şi de ce să cruțe? Nu 
este și Gigurtu general ca toţi generalii? Și nu este generalul Gigurtu moșier 
ca mai toți generalii? De ce, dar, își permite generalul Năsturel să-i adreseze 
reproșuri fără temei? 

Jignit până la sânge, generalul Gigurtu îi răspunse generalului Năsturel: 

„În urma ordinelor primite, de când am luat comanda am luat de la 
început măsuri foarte energice, și cum v-am spus în convorbirea ce am avut 
azi la orele 6-7 p.m.: sper că până mâine noapte judeţul să fie pacificat, ceea 
ce am avut onoarea a telegrafia și d-lui ministru de resbel, în consecință 
ordinul dv. mi se pare o lipsă de încredere în mine şi voi avea onoarea a 
supune cazul d-lui ministru de resbel”. 

Se luau generalii la întrecere, care să distrugă, să dea foc, să jefuiască și să 
ucidă mai cu spor populaţia rurală, răsculată sau nu, potolită sau nu, 
indiferent dacă e bărbat, femeie ori copil, pentru că oricât de mulţi țărani ar 
fi ucis, oricâte bordeie ar fi distrus, oricâte gospodării ar fi jefuit, nu riscau 
decât o singură neplăcere, care și aceea era de ordin sentimental: ca cei mai 
mari decât ei să nu le subevalueze marile lor merite în opera de salvare a 
patriei. 


* 


Dar trupele? S-au supus trupele, orbește, ordinelor dea trage în țărani? 

Înainte de a ne putea da un răspuns, trebuie să ne întrebăm care au fost 
pe vremea aceea realele raporturi dintre soldați și superiorii lor. 

În mod logic se putea înţelege că superior în armată trebuie socotit 
oricine are o cât de modestă tresă pe umăr, începând cu fruntașul, dar că 
oricare dintre superiori nu poate avea asupra trupei decât puteri limitate de 
locul pe care-l ocupă în ierarhia militară. În armata lui Carol |, însă, această 
limită nu exista. În numele disciplinei, căprarul putea dispune în aceeași 
măsură, atât în timp de pace, cât și în timp de război, de libertatea și de viaţa 
soldatului lui, ca şi comandantul armatei. În numele disciplinei, câţi soldați 
a-au fost jefuiţi, bătuţi, schingiuiţi, sau, pur și simplu, asasinați de către 
superiorii lor de toate gradele? Dar câți dintre acești hoţi, schingiuitori sau 
asasini de toate gradele au fost pedepsiți măcar cu o admonestare? 

Niciunul! În favoarea lor pleda disciplina. Spre a nu călca disciplina, 
soldatul trebuia să dea superiorului său și miel și purcel și ouă și găini și 


damigeană de ţuică și țigări - până şi mizera lui soldă de cinci bani pe zi. Ba, 
de multe ori, tot în numele disciplinei, superiorul cerea „mârlanului” să fure 
şi să-i aducă. Și de frica disciplinei, soldatul fura și-i aducea. Dacă n-o făcea, 
se punea în contravenţie cu disciplina şi putea să se spânzure. Și o şi făcea. 
În armata lui Carol I sinuciderile erau lucru frecvent. Între torturile la care 
erau supuși pentru tot ce superiorul avea chef să califice ca indisciplină și 
sinucidere, soldaţii preferau sinuciderea. 

Ce lega, așadar, sub toate aspectele vieții de cazarmă, pe soldat de 
superior? 

Frica! 

De aceea, oamenii de răspundere ai țării, care cultivau frica aceasta ca un 
element preţios în mecanismul lor de stat, nu aveau nicio îndoială asupra 
felului cum va răspunde soldatul la ordinul de a trage în țărani. Soldatul era 
dresat să funcţioneze inconștient și automat ca și arma pe care o manevra: 
apeşi pe cocoș și glontele, orb, ţâșneşte drept înainte, împotriva oricui este 
îndreptat. Cum ar putea fi un asemenea soldat o problemă în represiune? 
Dacă va fi pus să tragă, va trage. 

Dar, paralel cu prima surpriză: aceea a răscoalei care, în loc să se 
oprească la cele câteva judeţe din nordul Moldovei, a cuprins în treizeci şi 
trei de zile țara întreagă, conducătorii ţării avură de îndurat șocul unei alte 
surprize: deşi apăsat pe trăgaci, soldatul nu ţâșni, orb, drept înainte. 
Defecțiunea se manifestă de la primele ordine date soldatului de către 
guvernul conului Gogu de a trage în ţărani. Soldatul, el însuși țăran, el însuși 
rob al boierului, el însuși la extrema limită a răbdării - pus în faţa unor mase 
răsculate pentru o cauză care era și a lui şi pus, mai cu seamă în faţa unor 
țărani din satul lui ori din satele vecine, în rândul cărora putea recunoaște 
rude ori prieteni, refuza să tragă. 

Presa oligarhică a făcut mare caz de fapta unui soldat care a tras în 
propriul său tată - și care, după aceea, modest, s-a rugat de ofiţeri să-i 
acorde numai favoarea de a-l putea îngropa. Dar tocmai marea publicitate ce 
s-a făcut acestui paricid, din care cei interesaţi voiau cu tot dinadinsul să 
scoată un erou însuflețit de o înaltă conștiință a disciplinei militare, când de 
fapt el nu era decât un terorizat al acestei discipline - ce demonstra? Că 
autorităţile militare duceau mare lipsă de eroi pe care să-i poată prezenta ca 
exemplu, unor trupe a căror stare de spirit nu prea se arăta prielnică acestui 
soi de eroisme. Entuziasmul oficial pentru rarele cazuri în care soldaţii, de 
frică, trăgeau în fraţii ori părinţii lor, era foarte curând răcorit de cazuri ca 
acel de la Stănești-Vlaşca, unde soldaţii, în loc să se supună ordinului de a-și 
descărca armele în ţărani - se uniră, toţi, să tragă în ofițer, care, furios că 
trupa nu-i dă ascultare, împușcase el însuşi doi răsculați. 


În faţa acestor simptome care prevesteau falimentul total al disciplinei, 
Averescu, noul ministru al Războiului, a recurs, din primul moment, la o 
măsură obișnuită în istoria represiunilor de pretutindeni: a scos pe soldaţi 
din garnizoanele judeţelor lor de origină și i-a trimis înspre regiuni cu totul 
opuse, la distanțe de sute de kilometri. Calculul era următorul: soldatul din 
Botoșani sau din Tecuci, străin de țăranii din Vlaşca ori din Dolj, printre care 
n-avea nici rude nici prieteni, nu va fi pus în fața unor probleme de 
conștiință, așa că va deveni iar instrumentul mut și docil de odinioară, care 
face tot ce-i ordonă ofițerul. Şi până într-o anumită măsură, Averescu nu se 
înşela: soldatul ţăran n-avea o conștiință de clasă care să-l poată înfrăţi nu 
cu toți muncitorii țărani din lume, dar cel puţin cu toţi țăranii români. El 
putea fi solidar, şi din punct de vedere economic și din punct de vedere 
sentimental, cu țăranii din satul lui, sau cu țăranii din satele vecine, dar 
conştiinţa mizeriei lui nu mergea atât de departe încât să-l poată face să 
priceapă că ceea ce-l leagă pe el de toți consătenii lui în fața aceluiaşi 
proprietar sau arendaș - îl leagă la fel de strâns și de toți ceilalți ţărani din 
țara întreagă, în fața tuturor proprietarilor şi arendaşilor; că de aceea 
țăranul din Dolj sau din Olt îi este rudă la fel de apropiată ca şi cea mai 
apropiată rudă a lui din satul dorohoian sau vasluian în care s-a născut; şi că 
în consecinţă, așa cum îl revoltă gândul de a împușca pe răsculații din satul 
dorohoian sau vasluian, trebuia să-l revolte și gândul de a împușca pe 
răsculații doljeni sau olteni. 

Se pare, însă, că deși argumentaţia lui Averescu era fără greş, realitatea îi 
aduse atâtea dezamăgiri, încât se văzu silit să trimită în 17 martie, 
următorul ordin adresat Diviziei a 2-a, lui Gigurtu: 

„În mai multe părţi s-a semnalat din nenorocire că unii soldaţi ezită a 
trage sau trag pe deasupra şi că nu toţi ofițerii se conformă ordinelor date cu 
punctualitatea și energia reclamată de împrejurările nemăsurat de grele 
prin caretrecem. 

Pentru a pune capăt pe cât posibil acestei stări de lucruri care, pe lângă 
grozava nenorocire care ne izbește, mai zdruncină și bunul renume al 
armatei, cu onoare vă rog d-le general a ordona pe cale confidențială 
următoarele: 

1. Somaţiune se va face la distanţa de 100 pași cel puţin. 

2. La comanda „la ochi” ofițerii vor ieși pe flancuri întorcându-se cu faţa 
către trupă şi vor verifica ochirea. 

3. Comanda foc nu se va da decât după ce ofițerii de la flancuri vor fi 
ridicat sabia, în semn că ochirea este corectă. Acest control este înlesnit prin 
prescripțiunea de a se ochi în picioare. Armele vor trebui deci să fie înclinate 
în jos. 


4. Oamenii care se vor observa că nu dau direcţie corectă armei se vor 
trimite cu întâia ocazie la cea mai apropiată cazarmă." 

Aşadar, în a șasea zi de când conducea acţiunea de reprimare a 
răscoalelor, Averescu trebuia să constate cu îngrijorare, că „în mai multe 
părți, i s-a semnalat din nenorocire că unii soldați ezită să tragă sau trag pe 
deasupra”. Ceea ce înseamnă că soldaţii moldoveni nu erau destul de 
„străini” în Muntenia şi Oltenia. Asta l-a inspirat probabil pe Averescu să 
aducă pe front soldaţi și mai „străini”, din Dobrogea, cărora le-a pus fesuri 
pe cap, ca să-i sperie pe răsculați că „au venit turcii”. 


* 


La grabnica restabilire a „liniştii și ordinei obşteşti” au contribuit o serie 
de acțiuni care s-ar putea împărţi în următoarele categorii: 

l. acțiuni represive; 

II. acțiuni preventive; 

III. acţiuni justiţiare; 

IV. acţiuni de ordine internă; 

V. acţiuni de înaltă reculegere sufletească; 

VI. acţiuni de sublimă duioşie; 

VII. acțiuni distractive; 

VIII. acţiuni de salvare a sănătăţii răsculaților; 

IX. acţiuni de primenire naţională. 


|. ACȚIUNI REPRESIVE 


Arma care a jucat un rol capital în represiune a fost tunul. În rapoartele 
lor, prefecţii şi ofițerii nu uitau să amintească despre succesele tunului în 
ținuturile răsculate. 

„Urmare telegramei de ieri - comunica, de pildă, prefectul de Vlașca - 
astăzi două companii infanterie, un escadron de cavalerie și o secție artilerie 
s-au îndreptat spre Vieru, Hodivoaia, Stănești atât artileria cât şi infanteria 
au tras focuri la satele Vieru și Hodivoaia au fost incendiate mai multe case 
şi au căzut câţiva morţi şi răniţi. Rezultate precise nu am încă. Fiind 
încunoștiințat că comuna Bălănoaia este ameninţată am trimis trupe pentru 
reprimare. Infanteria, cavaleria și artileria de sub comanda colonelul 
Lambru a pornit la Drăgănești și, de aci la Târnavele, care este un centru al 
răzvrătiților. S-au tras focuri și de artilerie Rezultate precise nu am 
comunicaţia telefonică fiind întreruptă; un escadron cavalerie întâlnind 
lângă Drăgănești mai mulţi locuitori răzvrătiți venind din Târnavele cu care 
producte furate au tras focuri rănind pe câţiva și prinzând pe ceilalți; am 


luat măsuri în patru Direcţiuni având fiecare artilerie pentru a restabili 
liniștea fără cruțare”. 

lată şi un reportaj - din sutele care au apărut în presa partidelor înfrăţite 
- asupra bombardamentelor: este vorba de măcelărirea, cu tunul și 
mitraliera, a unor ţărani care s-au întâlnit cu armata aproape de Clejani, 
judeţul Vâlcea: 

„Li s-au făcut somaţiuni să se retragă - scria ziarul „Acţiunea 
conservatoare”, din care extragem rândurile acestea. Ei însă au continuat să 
înainteze ameninţători, încercând să rupă rândurile armatei. Atunci d. 
colonel Saegiu a comandat foc. N-a mai fost luptă, a fost un masacru. Un foc 
de mitraliere a fost deschis asupra răzvrătiților. De la primele focuri, sute de 
țărani au căzut morţi și răniţi, iar ceilalți, îngroziţi au luat-o la fugă în 
pădurea apropiată. Un nou foc de tunuri s-a deschis în contra ţăranilor 
refugiaţi în pădure. Din imensa coloană de țărani răsculați, abia două sute au 
scăpat teferi de acest îngrozitor masacru. În acest moment nu se știe încă 
exact numărul morţilor şi al răniților, dar se evaluează la mai multe sute”. 

Se bombardau oameni, se bombardau sate. Se bombarda și se bombarda 
ca în timp de război. Satul Stănești unde locotenentul Niţulescu a fost ucis de 
soldaţi pentru că a împuşcat doi țărani, împreună cu satele vecine Vieru şi 
Hodivoaia, socotite complice, au fost bombardate cu tunul, apoi stropite cu 
gaz şi incendiate, ca să nu mai rămână nici urmă de ele. Satul Cvardiniţa - 
bombardat. Oprişari - bombardat. Tâmna - bombardat. Bălăciţa - 
bombardat. Băileşti - bombardat, Salcea, Jiana Veche, Pristol - bombardate 
etc. etc. Satele erau rase de pe fața pământului, țăranii - bărbaţi, femei și 
copii - sfârtecaţi de explozii, dar ofiţerii erau mulţumiţi că tunurile au ieșit 
tefere din această grea încercare, aşa cum era mulțumit un căpitan Paianu 
care, la raportul său telegrafic că a bombardat satul Târnava de Sus, adăuga 
mândru: „Starea bateriei, bună”. 

Dar culmea represiunii cu tunul a fost atinsă la Păroși, judeţul Olt, unde n- 
a fost nici măcar început de răscoală. Se găsea însă pe acolo un anume 
Radian, fost primar, care, când văzu trecând artilerie prin sat, se repezi să 
denunțe ca instigator pe săteanul lon Stan Negrilă, căruia-i purta pică mai 
demult. Ofiţerul, bucuros că i se dă de lucru, o porni cu întreaga baterie spre 
locuinţa lui Negrilă, să-l judece. Speriat, „instigatorul” se ferecă în casă, cu 
nevastă-sa. Comandantul puse un tun în poziţie de tragere, şi după a doua 
somaţie, ordonă: foc! Dar ghiuleaua căzu ceva mai încolo. O nouă somaţie, o 
nouă ghiulea... nimic! Casa continua să rămână în picioare. Nevasta lui 
Negrilă se folosi de răgaz și se strecură afară. Fostul primar Radian, care-și 
pierduse toată încrederea în artilerie, nu mai avu răbdare să aștepte a treia 
ghiulea. Cu revolverul în mână, dădu ușa în lături şi ceea ce n-a putut face 


tunul cu două ghiulele făcu el cu două simple gloanţe: Negrilă zăcea mort la 
picioarele lui. Mai târziu, o anchetă stabili că Negrilă n-avusese nicio vină. 
Dar de Radian nu s-a atins nimeni. Redevenise, între timp, primar liberal. 
Cât despre comandantul nenorocos al bateriei, el se putu consola cu 
explicaţia că un singur ţăran e un obiectiv prea mititel pentru o armă atât de 
mare cum estetunul. 

Ca să putem înţelege, în perspectiva celor cincizeci de ani de la răscoale, 
ce a însemnat represiunea cu tunul, vom adăuga la cele câteva exemple de 
mai sus, următorul comentar apărut în „Adevărul” din 12 august 1907: 


„Telegraful aduce veşti despre răscoala coreenilor împotriva 
cuceritorilor, a japonezilor. În acelaşi timp el ne aduce şi ştirea că japonezii 
„se mulţumesc deocamdată a incendia satele răsculate”. Și această laconică 
ştire ne amintește de modul sălbatec cum s-au reprimat răscoalele sătești de 
la noi. În tendinţa de a reduce pe cât posibil din grozăviile războiului, de a-l 
civiliza, dacă războiul s-ar putea vreodată civiliza - statele au încheiat între 
ele convenții stabilind anume reguli după care războiul trebuie dus, 
stabilind mai ales anume restricţii cu privire la mijloacele de cari e permis 
combatanţilor să se servească în ţara inamică. 

Printre acestea se află și restricția că nu este permis, dacă motive 
strategice n-o cer neapărat, să se bombardeze sate și localităţi deschise, 
adică neîntărite și cari nu refuză a se preda. Ei bine la noi, armata noastră, 
artileria noastră, întreținută din produsul muncii acestui popor, a fost 
întrebuințată la bombardarea satelor deschise, fără alt scop decât acela de a 
pedepsi o anumită greşeală reală sau închipuită a populaţiunei, sau chiar 
numai pentru a stabili un exemplu. Vasăzică ceea ce s-a socotit inuman în 
războiul dintre popoare dușmane, s-a aplicat de stăpânitorii acestei țări 
contra propriului popor. Ceea ce în Coreea și-au permis cuceritorii străini de 
sângele poporului, la noi au făcut stăpânitorii cari se pretind de un sânge cu 
poporul şi cari la orice ocazie se erijează în apărători ai neamului și 
demnităţei sale. Dacă această demnitate a fost vreodată coborâtă și terfelită, 
apoi aceasta s-a făcut prin bombardarea inutilă a satelor româneşti 
deschise, de către artileria românească”. 

Alt mijloc represiv, folosit cu succes mult mai mare decăt artileria, a fost 
bătaia. Prin bătaie, trebuie înţelese toate fazele anchetei la care erau supuși 
ţăranii - de la arestare până la înmormântare. Mai rău decât beciul în care 
erau aşa de înghesuiți că abia le rămânea loc să stea în picioare; mai rău 
decât crampele foamei, pentru că nu li se dădea nimic de mâncare; mai rău 
decât duhoarea excrementelor în care erau siliți să se bălăcească, pentru că 
trebuiau să-și facă nevoile în arest; mai rău decăt bolile care începuseră a-i 


secera din pricina şi a înghesuielii și a foamei și a murdăriei în care erau 
ţinuţi, îi îngrozea pe ţărani bătaia. Bătaie se chema și palme și pumni, dar 
palmele și pumnii nu erau decât nişte inocente punctuaţii în ansamblul de 
torturi prin care trebuia să treacă țăranul anchetat până-l ajungea liniştea 
de veci. Unul care şi-a câștigat mari titluri la recunoştinţa șefilor săi a fost 
prefectul de Buzău, care poruncise ca toți țăranii arestați din judeţ să-i fie 
aduși în goană, de călărași, pe jos, între cai. Țăranii care scăpau cu viață 
după această alergare, erau băgaţi în beciurile poliției și bătuţi până la 
moarte, în cele mai multe cazuri de însuşi prefectul. 

Procentul celor uciși din bătaie la fost mult mai mare decăt al celor răpuși 
de ghiulele sau gloanţe. 


x 


Unul din ordinele generalului Gigurtu către ofițerii subalterni spunea: 

„Mă miră lipsa de energie. Nu ar trebui arestați, ci împuşcaţi asemenea 
oameni care duc ţara la pieire. Nu-mi comunicaţi numărul prizonierilor 
făcuți, numai cel al morților”. 

Disciplinaţi, ofițerii şi-au depus toate silințele spre a reduce numărul 
prizonierilor și a ridica numărul morţilor. De aceea, s-a putut întâlni, la tot 
pasul, în rapoartele comandanților armatei de represiune, această frază, 
folosită apoi timp de patruzeci de ani, cu multă asiduitate, de către organele 
de ordine şi siguranţă ale statului: „Încercând să fugă de sub escortă... a fost 
împuşcat”. 

Generalul Lambrino raporta din Severin: 

„Sectorul |, batalionul 1 din regimentul 17 ucis doi capi de răscoală care 
voiau să fugă peste Dunăre”... „În jud. Gorj şi oraşul Tg.-Jiu se menţine 
liniştea. Au fost prinşi doi instigatori care cercând să fugă au fost împușcați... 
La Corcova s-a prins preotul, secretarul comunal și un sătean capi instigatori 
au fost arestaţi căutând să fugă au fost împușcați de soldaţi”... 

A doua zi: 

„La gara Tâmna s-a prins în tren preotul Badeanu și notarul Vasilian capi 
de revoltă din satul podul Goșului, încercând să fugă au fost împușcați”. 

Prefectul de Vlașca raporta: 

„Indivizii Matei Pancu, Ilie, Dan Lupan din Cacaleţi și Ilon Ignat din 
Gogoșari fiind arestaţi ieri şi voind a fugi de sub escortă au fost împușcați”. 

Gigurtu raporta: 

„La Urzicuţa, s-au arestat 16 incendiatori. La Răcari s-au arestat capii 
instigatori. La Radovan s-au împușcat 5 cari au încercat să fugă de sub 
escortă. La Bârza s-au împușcat 5 voind a fugi... La Caraula armata a intrat în 
sat și arestat 45 de răsculați, cari, sub escortă, au fost trimiși la Băilești; în 
dreptul pădurilor de la Caraula, escorta a fost atacată de cei care fugiseră în 
pădure, dar graţie energiei trupei s-au împușcat 42. La Tambureşti s-au 
împușcat 51 care au încercat să fugă de sub escortă. La Parsani, Nichitoia, s- 
au împușcat 2. La Rogista s-a prins capul răsculaților și încercând să fugă a 
fost împușcat. La Giorcu Mare 4 arestaţi, încercând să fugă de sub escortă au 
fost împușcați. 

In judeţul Olt. La Sâmburești și Topana, au fost 6 împuşcaţi cari au 
încercat a fugi de sub escortă. 

În judeţul Dolj comuna Horezu-Poenari, s-au prins omorâtorii 
proprietarului Târnoveanu Virgil, în număr de 4, pe când se transportau 
pentru a fi predați autorităţilor administrative, la ieșirea satului Grecești, 
căutând a fugi, au fost împușcați”. 


I1. ACȚIUNI PREVENTIVE 


Pentru restabilirea „liniștii, siguranței și păcii obștești”, conducătorii țării 
şi complicii lor mai mari sau mai mici, militari sau civili, materiali sau 
morali, cu sau fără titluri sau însărcinări oficiale, nu s-au mulțumit să 
schingiuiască și să ucidă pe ţăranii identificaţi ca rebeli, ci au schingiuit și 
ucis ţărani care n-au fost amestecați în răscoale, ba, în unele cazuri, și țărani 
care au apărat averea boierului, împotriva unor răsculați din satele vecine. 

De ce erau uciși și bătuţi țăranii aceștia care nu s-au răsculat? Tocmai! — 
răspundeau ofiţerii - ca să nu le vină pofta să se răscoale. Așa au fost bătuți 
bătrâni de 70-80 de ani: ca să nu le vină pofta să se răscoale. Așa au fost 
bătute femeile: ca să nu le vină pofta să se răscoale. Așa au fost bătuţi copii 
de 2-3 ani: ca să nu le vină pofta să se răscoale. 

Ca să nu le vină pofta să se răscoale țăranilor din Lunca, de pe malul 
Siretului, care - precum informa un ziar - „nici măcar la cârciumă nu se 
adunaseră” în timpul răscoalelor, „o persoană foarte influentă” „stăruia 
foarte mult” pe lângă comandantul trupelor concentrate la Pașcani să tragă 
în sat cu tunul. 


III. ACȚIUNI JUSTIȚIARE 


Pentru restabilirea „liniştii, siguranţei şi păcii obşteşti”, în tot timpul 
represiunii, dar mai ales după represiune, când răscoala fusese complet 
înăbușită, justiția legală ori a fost dată, din ordin, în lături, ori s-a dat în 
lături de bună voie, dar şi într-un caz și-n celălalt, a fost suspendată cu totul 
şi înlocuită cu o nouă justiţie: justiţia ofițerului, a plutonierului-major, a 
jandarmului, a cârciumarului, a primarului, care alcătuiau la un loc 
puternica și implacabila justiție a moșierului sau arendașului. Răzbunarea, 
cruzimea şi lăcomia și-au dat mâna în martie 1907 să se numească justiţie. 
Născută din arbitrar, această justiție servea tuturor criminalilor ca 
instrument de răzbunări personale, pentru pricini cu desăvârşire străine 
răscoalelor, sau ca mijloc de teroare bun pentru a putea lua încă un rând de 
piei de pe ţăran. Moşieri și arendași care numai cu câteva zile înainte 
fugiseră în papuci, clănțănind din măsele de frică, se întorceau acum 
triumfători, cu trupele de represiune, pe moșiile lor, unde improvizau 
tribunale, judecau pe cine voiau, osândeau pe oricine judecau și pronunţau, 
pentru oricine judecau, o singură sentință: moartea. 

Prefectul de Olt, Anghel, mărturisește cele ce urmează în amintirile lui: 


„Un proprietar dintre cei incendiaţi - om cu cultură și frumoasă situaţie 
în societate - revenind la moşia lui după devastare, în fața spectacolului 
ruinelor ce i se desfășurară sub ochi, fu cuprins de o aşa tulburare, încât 
pierdu simţul realităţii. El se apucă să facă el însuși instrucţia faptului 
săvârșit şi să dovedească pe făptuitor. Instalat în primărie, audiază martori, 
face percheziţii şi, denunțându-i-se pe un individ ca făptuitor, operează 
arestarea acestuia. Îl face apoi să compară înaintea lui, îl judecă sumar, apoi 
scoate un revolver din buzunar și-l execută stante pede, în chiar localul 
autorităţii”. 

Dar acest asasin - unul din atâtea cazuri de asasini de drept comun, care 
puteau ucide în voie, cum și pe cine voiau, fără să aibă cel puţin scuza de a se 
găsi în legitimă apărare - un asemenea asasin era recrutat printre moșieri și 
arendaşi „cu cultură” şi cu „frumoasă situație în societate”. Erau, însă, și 
nenumărați justiţiari, care n-aveau nici „cultură”, niciun fel de cultură, nici 
„frumoasă situaţie în societate”, niciun fel de situaţie în societatea cluburilor 
bucureștene, unde erau complet necunoscuţi, dar care totuși puteau și ei 
ucide în voie, fără să se teamă de nimeni. 

Un reușit prototip al justițiarului fără „cultură” și fără „frumoasă situație 
în societate”, care, în primăvara anului 1907, avea mână liberă să dispună 
cum și cât voia de legi, de armată, de viaţa sătenilor, era arendașul 
Vintilescu, din comuna Viaşu, de lângă T Severin. La Viașu n-a fost răscoală. 
Numai vreo 4-5 băieţi, incitați de cele ce se petreceau pe moșiile vecine, au 
dat foc la trei hambare de porumb de ale lui Vintilescu și au încercat să dea 
foc și curţii, dar au prins de veste ceilalți săteni care - cu toţii - s-au 
împotrivit. Totuși, când a venit armata în sat, Vintilescu s-a prezentat 
căpitanului cu o lungă listă de săteni care, ori că nu voiau să lucreze 
pământul lui, ori că nu călcau pragul cârciumii lui, ori că nu-şi măcinau 
porumbul la moara lui, erau, într-un fel sau altul, vechi „răsculaţi”, așa că li 
se cuvenea să fie împușcați. Ţăranii când aflară că Vintilescu i-a denunţat, se 
ascunseră de frică, unii în baltă, alţii în pădure. Dar căpitanul îi prinse, alese 
după listă 17, dintre care cel mai tânăr avea 16 ani şi cel mai în vârstă 82, îi 
puse la gard și-i împușcă în prezenţa rudelor şi a tuturor celorlalți consăteni 
care fuseseră siliți - cum se proceda peste tot unde aveau loc asemenea 
execuţii - să fie de față, ca să ştie şi ei ce li se poate întâmpla dacă le-o trece 
şi lor prin minte să se răscoale. De notat că din cei 17 ţărani împușcați, 
numai 3 fuseseră implicaţi în încercarea de incendiu și numai cinci lucrau pe 
moşia lui Vintilescu. 

Dar Vintilescu nu era prost să se oprească aici. Executarea celor 17 
nenorociți era numai prima parte a operei lui de pacificare: cu ea băgase 
groaza în săteni - ceea ce-i dădea o mare satisfacție morală. În partea a 


doua, Vintilescu își propunea să speculeze însăși groaza aceasta, în aşa fel 
încât să-și poată asigura şi mari satisfacţii materiale. 

Și începu să fluture o hârtie: era o nouă listă. Lista celor care urmează a fi 
împușcați. Cine vrea să scape, să-i dea atâţia şi atâția napoleoni: 10, 20, 50, 
80 de napoleoni, fiecare după cum îl prețăluia Vintilescu. După aceea, 
ameninţă satul în bloc: fiecare locuitor să-i dea câte 46 de lei, sau câte o chilă 
de porumb, altminteri va bombarda satul. E ordin de la stăpânire: dacă 
Vintilescu nu-i despăgubit, artileria trebuie să distrugă satul Viașu. 

După două zile, o parte din ţărani îi dădură lui Vintilescu 4000 de lei în 
bani și porumb. Ceilalţi, care n-aveau nici bani nici porumb, trebuiră să-i dea 
calul, boul, porcul sau păsările din ogradă. lar ca încheiere, Vintilescu ceru 
tuturor locuitorilor din Viașu să semneze o hârtie cum că se recunosc 
vinovaţi de incendierea celor trei hambare ale lui și că se obligă să-i dea, 
drept despăgubiri, în primii cinci ani următori, câte 85 de lei pe an, fiecare. 
Până nu semnează, nu pleacă armata din sat. Ţăranii, firește, iscăliră. 

Un alt izbutit model de justiţiar era arendașul Constantin A. Vetra, care, 
însoţit de fraţii săi şi de câţiva argaţi, a operat în câteva sate din Vlașca şi 
Teleorman ca în codru. Înarmată cu puşti, banda arendaşului Vetra 
pătrundea noaptea prin casele țăranilor, îi lega, îi schingiuia şi le lua până și 
ceaunul de mămăligă. Cine se opunea, era omorât. 


V. ACȚIUNI DE ORDINE INTERNĂ 


Pentru restabilirea „liniștii, siguranţei și păcii obștești”, liberalii au luat 
exact măsurile care, cu câteva zile în urmă, când a început să le ia guvernul 
conservator, le smulseseră atâtea supraumane strigăte de indignare în presă 
şi pe la cluburile și adunările lor: 

a) au instituit starea de asediu; 

b) au confiscat toate ziarele care trebuiau să fie expediate la țară; 
c) au introdus cenzura; 

d) au confiscat corespondenţa și au violat secretul scrisorilor; 

e) au afişat în localul prefecturilor, lista ziarelor interzise; 

f) au dat afară din Universităţi pe studenţii socialiști; 

g) au interzis studenților socialiști să se prezinte la examene; 

h) au sechestrat cluburile muncitorești; 

i) au confiscat averea cercurilor muncitorești; 

j) au arestat şi condamnat la închisoare sute de socialişti; 

k) au expulzat sute de socialiști, sau inși bănuiţi ca socialiști; 

|) au pornit, cu toată puterea organelor de ordine și siguranţă ale statului: 
siguranţă, poliţie, jandarmerie şi armată - să vâneze pe muncitori, care se 


arătau solidari cu ţăranii în revendicările lor, să-i închidă, să-i bată, să-i 
schingiuiască. 

Dar, în pofida acestor prigoane şi a tuturor opreliştilor legate de regimul 
stării de asediu, muncitorii - la Botoșani sau la Zimnicea, la Buhuși sau la 
București, la Galaţi sau la Alexandria, la Brăila sau la Ploești - au fost 
pretutindeni prezenţi alături de ţărani, împotriva sălbăticiei represiunilor. 
În cadrul acestor fapte, trebuie citate la loc de frunte cele petrecute în gara 
Pașcani, unde un grup de ceferiști a oprit un tren, a forțat ușile și a eliberat 
mai mulţi ţărani arestaţi. Bineînţeles, îndată după aceea, ceferiștii, împreună 
cu alți muncitori şi țărani, au fost închiși în palatul Roznovanu care servea 
de puşcărie - şi fiecare în parte, schingiuit câte trei-patru zile la rând. 

Dar, paralel cu asemenea acţiuni de protest, muncitorimea a stăruit să 
înveţe pe ţărani prin ce mijloace ar trebui să lupte ca să scape odată pentru 
totdeauna de sub jugul boieresc. 

„Fraţi ţărani! - spunea, de pildă, Cercul „România Muncitoare” în 
manifestul adresat ţărănimii în cursul tulburărilor din martie. Până ce 
armata va fi în mâinile proprietarilor, să nu vă așteptați din partea lor la 
altceva decât la gloanţe. Atâta vreme cât proprietarii sunt în fruntea ţării, 
atâta timp cât ciocoii şi arendaşii făuresc legile, nu vă aşteptaţi din partea lor 
la legi bune pentru voi. Ei nu pot să vă dorească binele vostru, fiindcă din 
munca voastră trăiesc ei. Voi sunteţi săraci, pentru ca să fie ei bogați. Voi 
munciţi zi și noapte pentru ei să aibă timp să se plimbe. Voi trăiţi în bordeie, 
pentru ca ei să poată trăi în palate. Cum puteţi aștepta atunci ca tocmai 
acești proprietari să se gândească să vă facă bogaţi și fericiţi? Dacă ţăranul 
ar fi avut pământ, cine ar fi lucrat atunci pământul boierului? Dacă țăranii ar 
fi plătit arende mici, de unde ar fi scos proprietarii şi arendașii câştigurile 
enorme? lată de ce nu poate fi vorba ca soarta voastră să fie îmbunătăţită cât 
de puţin, fără să loviți în interesele proprietarilor... Ce folos dacă se vor 
suprima chiar toţi arendașii, dacă ar rămâne neatins dreptul proprietarului 
de a ridica chiria pământului după voia sa? Toate încercările de a îmbunătăţi 
soarta ţăranului vor rămâne fără rezultat dacă însuși dreptul de proprietate 
va rămâne neiîngrădit. Dar aceasta nu e totul. Asupra țărănimii ca şi asupra 
muncitorimii, apasă o altă plagă: e plaga statului cu nenumăratele sale biruri 
şi impozite directe și indirecte. lată de ce reforma agrară n-are să fie deplină 
fără o schimbare a întregului sistem de impozit și întregii alcătuiri de stat. 
Acestea sunt cele două scopuri practice pe care trebuie să le aibă în vedere 
țărănimea. Însă cum poate să ajungă țărănimea la aceasta, dacă ea nu va 
smulge proprietarilor și arendașilor dreptul pe care-l au de a face legi? 
Introducerea votului universal pentru toţi locuitorii țării fără deosebire de 
origină, trebuie să fie primul punct din lupta țărănimii conştiente”. 


V. ACȚIUNI DE ÎNALTĂ RECULEGERE SUFLETEASCĂ 


Pentru restabilirea „liniștii, siguranţei și păcii obștești” guvernul liberal a 
cerut și colaborarea Celui de sus. De ce s-au gândit liberalii la Cel de sus, nu-i 
nevoie de explicaţii, câtă vreme ştim că în fruntea guvernului care omora 
țărani cu nemiluita, se afla un om atât de evlavios cum era conu Mitiţă. 
Totuși, în cazul de față liberalii se gândeau la asistenţa Celui de sus și pentru 
un alt motiv. 

„Răscoalele - scria „Viitorul” liberal din 21 martie 1907 - nu mai încape 
îndoială, au fost organizate. S-au folosit neajunsurile țărănimii, nu spre 
îmbunătăţirea soartei ei ci în alte scopuri criminale. Unul din mijloacele 
întrebuințate spre a împinge pe țărani la neascultare și rezistență 
înverşunată în contra autorităţilor, a fost și legarea lor prin jurământ că se 
vor răscula și vor urma întocmai instrucţiunile primite de la șefii 
răscoalelor”. 

Și pentru a-i dezlega pe ţărani de acest legământ, conu Mitiţă ceru 
Mitropolitului Primat să trimită tuturor protoiereilor următoarele 
instrucțiuni telegrafice: 

„Mi se aduce la cunoștință că sătenii răsculați nu vor să se liniştească și să 
intre în ordine, pe motiv că sunt legaţi cu jurământ de cei ce i-au îndemnat la 
fărădelegi. Comunicaţi preoţilor, să încredinţeze pe săteni, că a ţine un 
jurământ contra învăţăturii Bisericii și Țării, este o crimă, pedepsită de 
mânia lui Dumnezeu și de legi, şi citindu-le rugăciuni să le spuie că sunt 
dezlegaţi de orice jurământ ar fi făcut, pentru a se împotrivi legilor, 
autorităților şi a face fapte oprite de biserică”. 

Publicând această telegramă, „Viitorul” îşi exprima speranţa că exemplul 
„Mitropolitului Primat va fi urmat de toţi înalții ierarhi ai bisericii, cari, prin 
dezlegarea jurământului, vor smulge sufletele răzvrătiţilor din păcatul în 
care au căzut și le vor aduce ușurarea și liniștea de cari au nevoie, spre 
mântuirea lor şi buna rânduială a obștei”. 

La capitolul acesta al acțiunilor de înaltă reculegere sufletească, desigur 
că un loc de frunte ocupă conu Mitiţă. Sprinten, cum îl știa lumea toată, conu 
Mitiţă compuse următoarea notă: 

„Martie 1907. Proiect de „rugăciune scurtă”, întocmit în anul 1907 în 
cabinetul Preșidenţiei Consiliului de Miniștri pentru a fi însuşit de mitropolit 
şi ai se da formă concretă și circulaţie. 

Sunt de părere că Mitropolitul să facă o rugăciune scurtă cu cuprinsul 
următor şi să deie ordin ca ea să se citească până la Paști în toate bisericile 
din ţară. 


Domnului să ne rugăm: pentru sufletele acelora care astfel păcătuind au 
fost uciși în timpul răscoalelor. 

Domnului să ne rugăm, ca să ierte păcatul cel mare săvârșit acelora carii 
sau au dat foc avutului altora, fie că au luat armele în mână, ca să lumineze 
cu lumina conștiinței pe toți. 

Domnului să ne rugăm ca acei cari din orbire uneltirile diavolului au 
păcătuit în ver ce chip luând parte la răzvrătiri. 

Domnului să ne rugăm ca iertaţi să fie toți ostașii care au apărat ţeara de 
răzvrătire şi de jaf, au tras cu arma împotriva fraţilor lor. 

Domnului să ne rugăm ca să lumineze pe acei care nu au înţeles încă bine 
porunca cerească ca să ne iubim pe aproapele nostru ca pe noi înşine. 

Trebuie să chemi pe Netzhammer și pe cel protestant și să-i rogi să facă 
în același fel. 

Toate aceste lucruri fără întârziere și mai cu seamă, dând zor 
Mitropolitului şi dându-i Prefecţi ca ajutor, căci până pătrunde lucrul până-n 
ultimele comune trece un timp. Aceea rugăciune trebuie citită pân-la Paști 
necontenit, căci altfel nu aud toți.” 

Parcă ar fi fost o replică, frază cu frază, la pamfletul: „Dumnezeu să-l 
ierte” al lui N. lorga, scris cu puţine zile înainte. 

„Cu puţine zile înainte de venirea la putere a naţional-liberalilor. 


VI. ACȚIUNI DE SUBLIMĂ DUIOȘIE 


Pentru restabilirea „liniştii, siguranţei și păcii obștești”, s-a recurs la 
montări cărora le spunem de „sublimă duioşie”, pentru că toţi țăranii au 
plecat de la locul acţiunii cu ochii scăldaţi în lacrimi de emoție și 
recunoştinţă, atât de frumos au vorbit și au jucat teatru ofiţerii, prefecţii și 
moşierii. 

Ca ilustrație, va trebui să cităm încă un pasaj din amintirile lui Anghel. 
Simţitorul prefect de Olt povestește cum la urechea comandantului militar 
din judeţ venise vestea că locuitorii satului Drăgoiești (Olt) se pregătesc de 
rezistență. Dar din informaţiile care veniră puțin după aceea, rezulta că 
sătenii se țin liniștiți. 

„Colonelul atunci decise - continuă Anghel - că, neputând ști adevăratele 
intenţii ale sătenilor, el are să opereze ca și cum ar fi să atace mulțimea 
adunată la Primărie, dar că în momentul de a începe atacul, să intervie dl. 
Iliescu şi să ceară iertare şi pace. Și, în adevăr, la intrarea satului, ale cărui 
case albe se etajau în amfiteatru pe coline - stăteau toți bărbaţii și flăcăii 
adunaţi pe un platou de-a lungul șoselei. Ei stăteau nedumeriţi dar dârzi, 
până ajunseră trupele în dreptul lor şi tunurile luară poziţie de luptă dincolo 
de șosea, cu servanţii gata a trage. La o comandă sonoră a colonelului, se 
produse o panică indescriptibilă în rândurile lor. Ei fugeau în toate părţile, 
strivindu-se unii pe alţii, într-o învălmășeală nebună; cădeau în genunchi, își 
frângeau mâinile cu disperare, se rugau de iertare - în timp ce nevestele lor 
din satul în amfiteatru, cu părul vâlvoi, cu ochii eșiţi din orbite urlau cât 
puteau de groază. A fost pentru toţi actorii acestei drame un moment de 
emoție aşa de cumplită, încât gurile tuturor se încreștaseră și dl. Iliescu 
întârzia să spună vorbele mântuitoare, cari să puie capăt scenei. Fu un secol, 
până în sfârșit el îşi recăpăta glasul şi, eşind înaintea trupei, începu a striga: 
„Domnule colonel, iartă-i! Sunt oamenii mei; față de mine au greșit şi eu i-am 
ertat. lartă-i şi d-ta!” 

Omul de treabă Anghel îl dădea pe Iliescu drept exemplu de om de treabă. 
Iliescu este de acord ca ofițerul să simuleze un atac împotriva țăranilor - și e 
om de treabă. Iliescu priveşte vălmăşeala pe care o iscă acest simulacru în 
rândurile țăranilor, bărbaţi şi femei - și e om de treabă. Iliescu „întârzie să 
spună cuvintele mântuitoare” - și e om de treabă. Iliescu se joacă de-a 
emoția - şi e om de treabă. Iliescu aranjează toate, până în cele mai mici 
detalii, ca la urmă, să iasă tot el om de treabă - și e om de treabă. 

Lui Anghel, însă, nu-i este rușine să relateze această respingătoare scenă 
de teatru pe care o numeşte „dramă”. Dramă organizată și regizată de 
Iliescu, marele proprietar de moșii, care a descoperit în străfundurile 


sufletului său plin de învoieli agricole sadice, izvorul unui nou sadism: 
sadismul mărinimiei. Cu mărinimia câştiga de două ori acest Iliescu: mai 
întâi îşi putea desfăta ochii și inima cu spectacolul unei false pregătiri de 
atac din partea armatei, iar din partea țăranilor, cu spectacolul unei foarte 
sincere panici, a cărei intensitate nu se deosebea cu nimic de panica pe care 
o putea dezlănţui un atac autentic; şi în al doilea rând, prin „cuvintele 
mântuitoare” își asigura recunoştinţa nemărginită a țăranilor, care, după ce 
au trecut prin sudorile morții, vor iscăli, fără nicio opoziţie, noile contracte 
de muncă dictate de el. 


VII. ACȚIUNI DISTRACTIVE 


Pentru restabilirea „liniştii, siguranţei și păcii obștești”, tineretul 
moșieresc a pus la îndemâna guvernului toată forța lui de a se distra şi de a 
fi totuşi folositor statului. Îmbinând, deci, utilul cu plăcutul, o bandă de 
ciocoiaşi s-a urcat într-un automobil - era pe vremea când asemenea mașini 
erau nişte curiozităţi - și străbătând satele în cea mai mare viteză, trăgea cu 
pușca în ţărani la întâmplare. Într-o singură cursă, tinerii fii ai 
conducătorilor ţării - ei înşişi viitori conducători ai ţării - au ucis 
doisprezece ţărani fără să se oprească. Pe vremea aceea, era un record. 


VIII. ACȚIUNI PENTRU SALVAREA SĂNĂTĂȚII RĂSCULAȚILOR 


Prefectul de Teleorman trimitea lui Ionel Brătianu, în toiul represiunii, 
următoarea telegramă: 

„Deținuți din răscoale sunt până acum 700 că în interesul sănătăţii este 
bine să-i punem în parte pe două șlepuri pe Dunăre fiindcă localul poate 
deveni un focar de epidemie rog aprobarea d-voastră”. 

La aceasta, Brătianu răspunse tot telegrafic: 

„Aprob ca arestaţii să fie închiși pe şlepuri acoperite şi apărate astfel încât 
sănătatea lor să nu fie primejduită.” 

Astfel, cu șlepurile acoperite, ca nu cumva să se poată auzi de pe malul 
bulgar vaietele prizonierilor răniţi, bătuţi, bolnavi, flămânzi, lipiţi unul de 
altul din lipsă deloc și sufocaţi din lipsă de aer - și ca nu cumva acești 
prizonieri să se aleagă cu vreun guturai de pe urma vântului rece care sufla 
pe Dunăre, lonel Brătianu izbuti numai în două-trei zile să apere de 
primejdie sănătatea a vreo trei sute şi ceva de țărani închiși. Ceilalţi patru 
sute, pieriră. N-avuseseră norocul să se bucure de grija pe care le-o purta 
lonel Brătianu. 


IX. ACȚIUNI DE PRIMENIRE NAȚIONALĂ 


În sfârşit, pentru urgenta şi definitiva restabilire a „liniştii, siguranţei și 
păcii obștești”, Brătianu a dispus să fie urgent și definitiv alungaţi de la sate 
nu proprietarii și arendașii împotriva cărora era îndreptată mânia țăranilor, 
ci micii meseriaşi și negustori străini. 

Cu această supremă acţiune, dictată de încăpăţânarea ţăranilor în a cere 
pământ şi noi condiţii de muncă, lonel voia să asigure cele cinci milioane de 
ţărani că de aci înainte le va fi bine, bine, cum nici nu se poate mai bine. 


* 


Cât timp au durat operaţiile represive, preventive, justițiare etc. etc., 
nimeni, în afară de proprietari și arendaşi, n-avea voie să se plângă. Dăm un 
caz din mai multe mii. 

În comuna Buhancea, judeţul Dolj, se afla un învățător Săvulescu. În 
timpul represiunii, tatăl lui Săvulescu, fratele lui și toate rudele lui din sat, 
au căzut, sub ochii lui, de gloanţele plutonului de execuţie. Asasinul era un 
căpitan Bălăceanu. Desperat, Săvulescu a adresat comandantului Diviziei 2, 
generalul Gigurtu, o plângere. Ca urmare, generalul Gigurtu l-a poftit la el, l-a 
umplut de ameninţări și sudălmi, și a poruncit să fie arestat pentru că 
insultă drapelul și armata și instigă țăranii la răscoală. 


* 


Toţi ochii neamului de la palatul regal și de la cluburile liberale și 
conservatoare erau ațintiţi cu evlavie asupra ofițerilor - și fiecare nelegiuire 
comisă de ofiţerii aceştia era considerată ca un act de eroism. Pentru 
cunoașterea atmosferei de crimă în care a fost silită țara să trăiască în 
primăvara lui 1907, vom reproduce două documente instructive. 

Primul a apărut în ziarul naţional-liberal „Prezentul” din 3 aprilie 1907, 
sub titlul: „Ofițerii sunt nevinovați”. Cităm: 

„Un ofiţer reîntors din părţile răsculate, ne spunea: 

— Mă îngrozesc eu însumi, gândindu-mă la ce devenisem eu... Eram pur şi 
simplu un vânător de oameni. Revolverul îmi era în tot momentul pregătit, și 
o viață de ţăran nu însemna pentru mine mai mult ca viaţa unei 
primejdioase fiare. Nu-mi aduc aminte câți oameni am ucis şi nici pe unde, 
nici în ce împrejurări. Mă trezesc acum ca dintr-un vis îngrozitor. Şi iată o 
săptămână de când mă întreb încontinuu: ce a putut opera atât de brusc și în 
chip atât de înspăimântător în ființa mea?... Ce a putut face din mine un 
înverşunat ucigaș de oameni?...” 


După ce a măcelărit atâţia oameni, că nici nu-şi mai aduce aminte „câţi”... 
„nici pe unde, nici în ce împrejurări” - bietul om se întreba: de ce? Avea 
revolverul „în tot momentul pregătit” - și se întreba: de ce? „O viaţă de țăran 
nu însemna” pentru el „mai mult ca viaţa unei primejdioase fiare” - şi se 
întreba: de ce? Era un om predispus la întrebări, dar avea preferinţă pentru 
întrebările postume. 

„Eu - continuă acest ofițer - deși nu eram decât jucăria unui vis urât, mă 
socoteam trezit dintr-un vis frumos. Țăranii pe care-i iubisem, nu mai 
meritau iubirea. Un locuitor din sat mi se părea o fiară pitită în vizuină și 
care îşi aşteaptă prada. Vedeam existenţa statului nostru atârnând numai de 
un fir de păr. Vedeam străinii lacomi năvălind să stăpânească rodul muncii 
păstrat de noi cu atâtea jertfe. Și nu era decăt o salvare: măcelul!...” 

Ofiţerul trecuse printr-un frumos vis de dragoste: iubea pe țărani. Dar s-a 
trezit din vis şi a căzut în realitate: nu-i iubea pe ţărani. S-au răsculat și 
puneau ţara în primejdie. Salvarea? O singură salvare: măcelul! Dar ofițerul 
întrebărilor postume nu și-a pus o singură întrebare înainte de a trage cu 
revolverul în țărani: ce ar fi să căutăm salvarea și fără revolver? De pildă, să 
împroprietărim pe ţărani, ori, cel puţin, să le arendăm falcea cu 25 de lei - 
soluţie care se părea că place tare mult liberalilor cât se găseau în opoziţie. 
Ofiţerul în cauză a fost destul de prudent să nu-și pună o asemenea 
întrebare, pentru că s-ar fi lipsit de singura plăcere care-l lega de viaţa asta 
amărâtă: să se joace de-a remuşcarea. Așa că, trăgea şi plângea, trăgea şi 
plângea și-și aştepta avansarea, ca un ofiţer „nevinovat”, cum era calificat de 
gazeta guvernului. 

Al doilea document a apărut în ziarul „Ţara” din 12 aprilie, dar de astă 
dată nu mai era în cauză un ofiţer ros de remușcări, ci unul chinuit de 
modestie. Era un colonel Lambru, a cărui ferocitate în tot timpul represiunii 
a fost atât de consecventă, încât a stârnit admiraţia întregii prese a 
partidelor de guvernământ. 

Reporterul ziarului „Țara” începea prin a povesti cetitorilor câte 
dificultăţi i-a făcut colonelul până să-i acorde un interviu, pentru că această 
„figură măreaţă” i-a spus de la început: „Sunt din principiu în contra 
interviurilor şi mai cu seamă îmi displace mult să-mi văd numele tipărit în 
gazetă: îmi pare că asta e un fel de reclamă deghizată și am fugit totdeauna 
de reclame.” După aceea, reporterul arată cum modestul colonel s-a hotărât 
să facă o „excepţie” cu el și să-i răspundă la întrebări. Și l-a întrebat: 

— Să fie oare adevărat ce spune, că printre trupe mai cu seamă printre 
rezerve, ar fi domnit un oarecare spirit ascuns de nesupunere, că vi s-ar fi 
şoptit că la cazul când veţi comanda foc prea puţini vor asculta? 


— Nimic din toate acestea. Soldaţii mei, ca toată armata noastră de 
altminteri, sunt cei mai disciplinaţi din lume, și nici prin minte nu cred că le- 
ar fi trecut scânteie de nesupunere. 

— Dar le-aţi ţinut nu-i așa un discurs ce-mi permiteţi să numesc 
măiastru, Înainte de a porni în Vlașca? 

— E adevărat că le-am spus câteva cuvinte prevenitoare. 

— Puteţi să-mi spuneţi și mie, domnule colonel, esenţa lor? 

— Cu plăcere. Înainte de pornirea batalionului meu, am vorbit trupei 
aproape în acești termeni: Soldaţi, o bandă de răufăcători și streini de 
neamul nostru au aţâţat la revoltă și prădăciune pe țărani. Cei mai leneși și 
mai răi s-au potrivit vorbelor lor și au dat foc la avutul celor buni cari nu au 
voit să fie cu ei. De aceea pe voi vă trimite Statul să apăraţi avutul fraților 
noștri cei buni contra bandiţilor şi streinilor de neam. Când vom da piept cu 
bandele și voi striga foc!, trebuie să trageţi cu ochii închiși, căci veţi trage în 
nişte tâlhari, după comandă însă să știți că voi avea grije, de-a inspecta 
personal arma fiecărui soldat în parte, iar glonţul ce voi găsi netras, îl voi 
trage eu în acel ce nu seva fi supus”. 

La întrebarea dacă „au fost mulți morţi” modestul colonel care-și 
asigurase faima prin mormanele de cadavre lăsate în urma lui, răspunse: 

„Eu numai doi ştiu, un copil de vreo 14-15 ani, care s-a împușcat din 
greșeală fiind în mijlocul răsculaților ce stau grup înarmaţi cu revolvere, 
topoare, în fața noastră, și o fată tânără, căreia un șrapnel i-a retezat ambele 
picioare”. 

Asta a fost tot: numai doi morți - și nici măcar pe acești doi morţi nu-i are 
pe conștiință: copilul a fost împușcat „din greșeală” - și fata a fost mutilată 
de un șrapnel. Al cui a fost glontele care a ucis din greșeală copilul, care se 
afla „în mijlocul răsculaților” - și al cui șrapnelul care a mutilat fata, 
colonelul nu spunea. 

La întrebarea dacă este adevărat că „s-au împuşcat din cei prinşi” Lambru 
răspunse: 

„— Câtuşi de puţin, nu le-am făcut alta decât că i-am adus pe cei dovediţi 
ca răsculați la primărie şi le-am dat câte o porţie de bătaie bună la fiecare. 

— Şi din bătaie n-a murit niciunul? 

— O! de fel, zise râzând distinsul colonel. Noi ştim să batem fără să dăm 
moartea! Ba chiar ambulanţele doctorului i-au îngrijit după bătaia 
exemplară ce le-am dat, așa că s-au ales cu o aducere aminte usturătoare și 
neştear să!” 

Era de neclintit acest, colonel Lambru, în modestia lui! 


x 


Ofițerii aceștia pocăiţi, ca și ofițerii modești, ca și quasi-unanimitatea 
celorlalți ofițeri care nu erau nici pocăiţi ipocriţi, nici modești ipocriţi, ci 
foarte sincer fuduli de isprăvile lor, povestite apoi și răspovestite chiar de ei 
prin toate saloanele aristocrației capşiste unde erau poftiți, aplaudaţi și 
îmbrăţișaţi de către moșieri şi moşierese, n-au avut ce regreta că s-au arătat 
atât de devotați patriei și tronului. 

Primul care şi-a exprimat recunoştinţa a fost Carol |. Regele era încântat: 
Frantz Iosef, împăratul Austriei, îi trimisese o telegramă plină de felicitări 
pentru succesul represiunii și de complimente pentru vrednicia armatei. Cu 
mult sentiment, cu uimitor de mult sentiment pentru un temperament ca al 
său, Carol dădu în 29 martie 1907 un ordin de zi către armată, în care 
spunea: „Vă mulțumesc cu inima caldă - și privesc cu dragoste și 
nemărginită încredere la scumpa mea armată, care s-a arătat la înălțimea 
chemării sale.” 

După rege, a urmat guvernul care a răsplătit cu decoraţii și avansări 
crimele comise de ofiţerii aceștia în timpul și după înăbușirea răscoalei. 

Unul din ofițerii a căror avansare a stârnit indignare până și în rândurile 
multora dintre adepţii represiunii, a fost sublocotenentul Negrescu din 
regimentul 28 Mehedinţi care după ce a ucis, fără cel mai mic motiv, pe 
preotul și pe secretarul comunal din Corcova, a căpătat gradul de locotenent. 

După rege și după guvern, a venit la rând Banca Naţională, instituţie 
bancară pur liberală, care a deschis o subscripţie publică pentru armată. 
Prin această pomană adunată cu talgerul de la întreaga populaţie a ţării, 
armata de represiune, pusă sub comanda unui mercenar ca generalul 
Averescu, era pecetluită ea însăşi ca o armată de mercenari, pusă în serviciul 
regelui, al boierilor conservatori și al ciocoilor naţional-liberali. Dar 
iniţiativa Băncii de camătă naţional-liberală, în favoarea unor trupe care, 
înarmate cu puşti, cu mitraliere și tunuri, a înfruntat cu atâta bravură, 
bărbaţi, femei şi copii - goi, flămânzi, dezarmaţi, și-ar pierde toată lugubra ei 
savoare dacă am trece peste acest mic amănunt, apărut în „România 
muncitoare”: 

„Singura pierdere suferită de către armata română în tot timpul acestei 
„glorioase” campanii, (de represiune n.n.) este o capelă de vânători găurită 
de un glonte”. 


* 


Regele era vesel, guvernul era vesel. Banca Naţională era veselă, veseli 
erau și liberalii şi conservatorii și moşierii și arendașii și ofițerii, toți erau 
veseli - și-n gălăgioasa lor veselie niciunul dintre ei nu ştia, nici nu vroia să 
ştie, că undeva, nu departe, ci chiar în mijlocul lor, se afla un biet om, care, 


singur, trist, înlăcrimat, stă la masa lui de lucru și-și frânge mâinile de 
desperare. Nu asta a vrut! Răscoală, da! Represiune, da!... Nu, însă, și 
moartea celor mai buni prieteni ai săi, învățătorii. De ani de zile i-a pregătit 
pentru ceasul când partidul său naţional-liberal, venit la putere, va pune în 
picioare Casa Rurală. Şi acum, când bieţii lui învățători așteptau ca partidul 
naţional-liberal să le dea în primire Casa aceasta Rurală, partidul național- 
liberal le-a dat gloanţe!... Înspăimântător, dar vai, înspăimântător de 
adevărat! În avântul ei spre linişte, ordine şi pace obştească, armata, 
ignorantă întru cele politice, odată dezlănţuită, nu s-a oprit să stea de vorbă 
cu nimeni despre vreo Casă Rurală - și a tras. Și a tot tras atâta, până a 
nimerit şi-n învăţători. În învățătorii lui! În luminătorii satelor! Învăţătorii 
lui, care, e drept, au fost puși de el să îndemne pe ţărani la răscoală, dar nu 
împotriva tuturor boierilor, ci numai împotriva boierilor din partidul 
conservator! Cum au venit la putere naţional-liberalii, învățătorii lui au 
îndemnat pe ţărani la liniște și pace obştească! Și pentru patrioticele lor 
apeluri la linişte și pace obştească, să fie împuşcaţi? 

De aceea plângea și-și frângea mâinile bietul om, care numai cu greu îşi 
putu găsi linişte şi pace destulă în sufletul său necăjit, ca să adreseze 
Majestății Sale Regelui un lung memoriu prin care să ceară decorarea post- 
mortem a învăţătorilor săi nevinovaţi şi uciși din greşeală - ca și pentru 
decorarea celor care au scăpat cu viață, și ei toți nevinovaţi și toţi credincioși 
patriei, tronului şi dinastiei. 

Așa au ieșit din lacrimile lui Spiru Haret, vestitele lui „anexe”, prin care-l 
lămurea pe rege de ce au dreptul la o răsplată naţională cei mai buni agenţi 
ai partidului naţional-liberal. Nu mai trebuie să spunem că toţi învățătorii 
propuși regelui spre decorare, au fost decoraţi. 


* 


Dar coaliția? Cum a funcţionat coaliția în tot timpul represiunii? 

După legile sfinte ale tuturor coaliţiilor. Abia alungaţi de la putere, sub 
pretextul că au vărsat fără milă sângele ţăranilor, conservatorii se pregăteau 
să alunge pe liberali de la putere, sub pretextul că varsă, fără milă, sângele 
ţăranilor. La sfârșitul lui martie, conu Gogu Cantacuzino declară în ziarul 
„Berliner Tageblatt”, ca fost șef al partidului conservator - și acum fruntaș al 
partidului conservator reîntregit: 

„Fireşte că nu se vor uita așa iute liberalilor multe victime sângeroase 
printre ţărani, pe cari le fac în reprimarea revoluţiei, ceea ce ne va ușura mai 
târziu reluarea puterii”. 


VII 


Până în februarie 1907, prea puţină lume știa în ţara românească ce se 
cheamă „instigator”. Dar de la începutul răscoalelor și timp de câteva luni 
după răscoale, n-a fost cuvânt mai frecvent în limbajul tuturor locuitorilor, 
decât acesta: instigator. Îl popularizase nevoia păturilor conducătoare de a 
găsi un vinovat al răscoalelor. Un vinovat fizic, cu mâini, cu picioare, cu 
nume. Un cineva străin de interesele tării, care a pus în mâna ţăranilor 
chibritul cu care să dea foc hambarelor, toporul cu care să spargă porţile și 
ușile conacelor, ciomagul și securea cu care să bată și să ucidă pe boieri și 
arendași. 

Prin urmare, vinovaţi de răscoale nu pot fi decăt niște instigatori. Așa 
hotărâră toți factorii de răspundere ai ţării: în spatele țărănimii răsculate se 
găsesc instigatorii. 

Care instigatori? 

Aici răspunsul, dacă a fost simultan, n-a mai fost unanim. Instigatori, da! 
Nu, însă, instigatorii pe care-i crezi tu - ci alţii. Și fiecare-și numi instigatorul 
pe care-l credea el că ar fi singurul şi adevăratul vinovat al răscoalelor. Lista 
e lungă. Vom da aci numai o parte din zecile și zecile de specii de instigatori, 
care au format fie un obiect de polemici în presa partidelor de guvernământ, 
fie unul de speculațiuni senzaţionale în presa de tiraj, numită independentă, 
fie, în sfârșit, unul de anchete, cu tot bagajul lor de torturi, în beciurile 
politiei. 


|. Trustul fișeresc. După liberali, cei care au organizat răscoalele - nu că ar 
fi fost vinovaţi de răscoale prin regimul lor de exploatare, ci care au 
organizat răscoalele - au fost Fischerii trustului. 

„În interesul personal al trustului - scria „Voința Naţională” național- 
liberală cu data de 2 martie 1907 - familia Fischer a propagat revolta cu 
scop ca tot ei să tragă foloase din această dezordine. În cazul de față la 
Flămânzi, Fischer, câtă vreme se afla în proces cu Juster, a pregătit poporul 
la răscoale, cu scop ca noul arendaș, când va trebui să intre în stăpânirea 
moşiei să găsească pe toți locuitorii răzvrătiți”. 


II. Revizorii școlari. După indicaţiile ziarului „Patria” cu data de 28 
februarie 1907, guvernul conservator, adunat în consiliu, a ajuns la 
concluzia că vinovaţi de răscoale sunt revizorii școlari și că numai prin 
pedepsirea lor s-ar linişti țara. 


III. Liberalii. „Evenimentul” conservator din 6 martie declară ca 
instigatori pe liberali. 

La rândul ei „Epoca” scria la data de 3 aprilie 1907, în numele partidului 
conservator, pe cale de reîntregire: 

„„„Nu voim să spunem că amestecul unor liberali în ațâţarea răscoalelor s- 
a făcut în urma unei hotărâri luată de la centru şi ca o acţiune de partid, dar 
nu se poate nega că membrii ai partidului liberal au fost agenţi instigatori şi 
provocatori.” 


IV. Prefecții conservatori. Ziarul „Prezentul” național-liberal scria la 12 
martie 1907, când liberalii mai aveau de așteptat o singură zi să facă 
guvernul: 

„Răspunderea imediată a răscoalelor și a intensității lor, cade în 
întregime asupra guvernului actual. Asta e cert, și de vinovăția aceasta nu-l 
poate spăla nimeni. A sa este vina că are prefecți sau ridicoli și neputincioşi, 
sau francamente descreeraţi care s-au jucat cu focul şi au împins cu tot 
dinadinsul lucrurile până la dezastru.” 


V. Regina Elisabeta. Parchetul general din Bucureşti a descoperit în capul 
unei broșuri „Către săteni” a lui Vasile M. Kogălniceanu, ca motto, o cugetare 
a reginei Elisabeta, care, prin interpretarea subversivă ce i s-a dat, a dus la 
răscoale. Pentru restabilirea „liniștei, siguranţei și păcii obștești”, parchetul 
a arestat motto-ul şi i-a interzis să mai apară în ediţia Il-a a broşurii. 


VI. Vagabonzii, recidiviștii şi dezertorii. „Conservatorul”, organul oficios al 
conului Gogu, scria: 

„Răscoalele le-au provocat vagabonzii, și recidiviștii și dezertorii, şi toată 
puzderia de suflete pierdute adăpate, la oraș, din învăţătura subversivă, care 
se varsă prin cârciumile de la bariere, altoiți ca un cancer peste viaţa 
primitivă a ţăranului ignorant, au întins contagiunea și au mânat 
populațiunea rurală până au scos-o din făgașul tradițional de supunere şi de 
muncă tihnită”. 


VII. Nebunii. Dimineața” scria la 19 martie 1907: 

„Serviciul Siguranţei de pe lângă poliția Capitalei, a reușit să descopere şi 
să prindă ieri pe unul din principalii instigatori ai răscoalelor din Moldova. 
Individul în chestiune este un fost călugăr la mânăstirea Neamţu. El a fost 
găsit în Capitală, îmbrăcat în haine preoțești și cu potcap în cap. Pe dedesubt 
purta uniformă de roșiori și avea gradul de căpitan. Adus la poliţie a fost 
imediat supus unui interogatoriu. El a declarat că se numește: Melhisedec 


Cristea Emanoil și că a fost locotenent în cavalerie. Asupra lui s-au găsit mai 
multe cărți de vizită, în care se intitula: şeful grevei din Rusia, autorul 
răscoalei contra ţarismului pentru neobţinerea mâinii principesei Olga, 
generalisimul internaţional al armatelor universale în locul lui Waldersee. 
Melhisedec Cristea Emanoil dă semne sau simulează alienaţia mintală. El 
este deținut la poliție. Ancheta continuă. De altfel, corespondențţii noştri ne- 
au semnalat la timp şi în repetate rânduri apariţia unui individ, care în 
uniformă de căpitan ațâţa populaţia rurală la răscoală”. 


VIII. Testamentul lui Ștefan cel Mare, și al lui Traian, studenţii străini, 
învățătorii şi asociaţiunile secrete. Într-un interviu apărut în ziarul vienez 
„Zeit”, la data de 18 martie 1907, şi reprodus în presa română, Take Ionescu, 
fost ministru în decedatul guvern conservator, declara: 

„Mişcarea începută în Moldova a fost relativ neînsemnată, ea a dat un 
maximum de 60 morţi. Însă în judeţele Vlașca, Teleorman, Olt, Dolj unde 
bande de tâlhari au distrus tot ce au întâlnit în cale, mișcarea aceasta a fost 
organizată. Există o organizaţie cu multe ramificaţiuni, dar a cărei origine e 
necunoscută încă. Totuși s-a dat peste câteva indicii. În primul rând s-au 
descoperit agitatori dându-se drept studenţi. Ei spun ţăranilor că guvernul a 
tăinuit testamentul lui Ștefan cel Mare și al lui Traian prin care li se dă 
pământ. S-a dovedit că mulţi agitatori nu știu românește şi că s-au servit de 
tâlmaci. Dar fiindcă nu se poate da de instigatori, parchetele au început a 
face cercetări pe la diferitele societăți secrete spre a se vedea dacă nu cumva 
răscoalele n-au fost pornite de aici. Se anunţă că parchetele au primit ordin 
să percheziționeze pe unii învăţători bănuiţi că ar face parte dintr-o 
asociaţie țărănească secretă și să se caute în special cărțile de participare la 
acea societate”. 

Ştirea aceasta a lui Take cu privire la învăţători fiind popularizată apoi în 
presa din ţară, a atras din partea „Prezentului” naţional-liberal, un 
comentar, apărut la 4 aprilie 1907, din care cităm: 

„Lucrul nu e nou. Noi cu o lună înainte de izbucnirea răscoalelor am dat 
amănuntele cele mai complete asupra unei așa zise „asociațiuni ţărăneşti”, 
ce de fapt există. Dar e zadarnic să se caute legătura între „Asociaţiune” și 
răscoale, asociațiunea neavând câtuși de puţin un caracter anarhic şi fiind 
alcătuită din chiaburii satelor, din mica burghezie a satelor, dintr-o întreagă 
clasă socială mijlocie, care fsi înțelege rostul, și prin însăși fiinţa ei e 
adversară economicește marei clase a ţăranilor desmoșteniti”. 

Unei asemenea „Asociaţii” - din care făceau parte și învăţători și care, 
pentru „că-și înţelegea rostul”, era „adversară economicește marei clase a 
țăranilor desmoşteniti” - era absurd să i se aducă acuzaţia că ar fi împins pe 


țărani la răscoale. Garanta guvernul naţional-liberal - care fiind educat în 
pensionul Băncii Naţionale, nu dădea garanții cu una, cu două. 


IX. Bulgarii. N. lorga scria în „Neamul Românesc” cu data de 14 martie 
1907: 

„Se vorbeşte de pericolul bulgar și ţara se raliază la această idee”. 

Tot în „Neamul Românesc”, lorga informează: 

„În Vlaşca, bandele vin de la Dunăre. Sunt bulgarii, cu steag roșu, car; au 
telefoane portative, liste de arendasi și proprietari. lei arestează pe primari 
şi notari, distrug arhivele, nimicesc tot, silesc cu bătăi pe țăranii noștri să-i 
urmeze”. 

La 22 martie, lorga scrie că bulgarii de la Băilești (Dolj) „care nu sunt 
oameni săraci, s-au dovedit de o nespusă îndărătnicie şi șiretenie în 
răscoalele lor, care au fost înăbușite cu tunul”. 


X. Grecii. „Patriotul” conservator cu data de 25 martie 1907, dacă nu-i 
acuză pe greci direct de instigaţii la răscoale, îi denunţă că sunt bucuroşi de 
nenorocirea carea dat peste țară. 

„Cei care se bucură mai mult de răscoalele țărănești și de calamitatea care 
a căzut asupra noastră - scrie „Patriotul” - sunt grecii, nicio îndoială nu 
încape în această privinţă. O dovadă despre aceasta avem în faptul, pe care-l 
vom povesti imediat. Mai zilele trecute, redacția ziarului „Conservatorul” a 
primit din Athena o carte poștală, care nu cuprinde decât următoarele 
cuvinte scrise în limba română: Belgia sau Kurdistanul Orientului!... Ha, Ha, 
Ha... Această aluzie ironică la revoltele ţărăneşti, nu poate să vină decât de la 
unul din grecii expulzați din ţară de guvernul conservator”. 


XI. Chestia macedoneană. După foaia „Românul de la Pind” - „organ 
naţional al românilor din dreptul Dunării”, cu data de 25 martie 1907, 
gazetele grecești atribuie răscoalele, politicii greşite a guvernanţilor români 
față de greci. 

„Bănuiţi - scrie „Românul de la Pind” - vă putea trece, oare, prin gând, că 
origina răscoalelor stă în atitudinea guvernului față de chestiunea 
macedoneană? Ei, da, aşa susțin gazetele grecești: s-au răsculat țăranii din 
România pentru că guvernul țării a avut și are o purtare duşmănoasă faţă de 
greci, pentru că el urmărea și urmărește o politică de grandomanie”. 


XII. Țiganii. N. lorga informează pe cititorii săi, în „Neamul Românesc” din 
15 martie, că autorii răscoalelor sunt ţiganii. 


Pe de altă parte, un alt profesor universitar, D. Drăghicescu, scria într-o 
lucrare apărută în zilele acelea de tulburări că răscoala a putut lua naştere la 
sate datorită unor povești care au aprins fantezia țăranilor. 

„Se pare - scria acest savant Drăghicescu - că cei mai ingenioși a 
improviza asemenea povești, au fost țiganii. La rasa aceasta dacă imaginaţia 
e fără frâu, poftele sunt anarhice. Ea s-a dedat la jaf şi s-a ţinut de devastări 
într-un chip cu totul sălbatec. Țiganilor trebuie să le atribuim excesele cele 
mai rele în districtele Vaslui, Olt și Romanați. De ordinar ei s-au constituit în 
bande și s-au dus prin satele vecine spre a tări la revoltă și la jaf. Nişte ţigani 
din cătunul Șutoroaia (Romanați), au împins incursiunile lor până în Vâlcea 
şi Olt. Se poate susține că cruzimile ce au fost semnalate în unele puncte 
sunt îndeosebi opera ţiganilor. Poporaţiunea aceasta așa de depravată și de 
degradată, care obişnuit duce o viață atât de bestială, constituie chiar în 
epocele cele mai pacinice un germen de anarhie constantă. Ea acumulează 
furturile, fraudele, crimele și răspândeşte în sate o atmosferă nesănătoasă. 
Faptele sale și felul său de trai sunt exemple rele cari obsedează și turbură 
necontenit armonia, fragilă prin ea însăși, a vieţii sociale a țăranilor. Orice 
măsuri n-ar fi prea riguroase contra acestei drojdii de descompunere 
socială. Această poporaţiune, după cât mi s-a părut, e mai numeroasă în 
Muntenia decât în restul țării... Trebuie să amintim că pretutindeni - chiar și 
în Ungaria, în timpurile mai din urmă - s-au luat măsuri energice față de 
țiganii nomazi făcându-li-se imposibil vagabondajul. Chestiunea va trebui să 
fie rezolvată şi la noi, cât de repede posibil”. 


XIII. Socialistii. Organul conservator „Acţiunea conservatoare” vorbeşte în 
numărul din 23 martie 1907 despre audienţele unor delegații a „Societăţii 
Agrare”, a marilor proprietari și arendași, la DA. Sturdza, primul ministru și 
la lonel Brătianu, ministrul de Interne. 

„Din cele două vizite ale delegaţiilor societății agrare - scria „Acţiunea 
conservatoare” - ca şi din alte împrejurări, reiese clar ca lumina zilei că 
socialiștii şi-au avut rolul lor în mişcarea țărănească dacă n-a fost chiar pe 
de-a-ntregul opera lor”. 

Scriind rândurile acestea, „Acţiunea conservatoare”, încă sub emoția 
coaliției liberalo-conservatoare încheiate la 13 martie, nu putu rezista ispitei 
de a înțepa niţelus guvernul naţional-liberal: 

„Şi e din cale afară de surprinzător că promotorii mișcării, socialiștii 
cunoscuţi și recunoscuţi, să fie azi la cârma statului. Situaţia este atât de 
nefirească încât ea nu poate dăinui aşa decât foarte puţin timp, cu destulă 
ruşine şi atât cât va dăinui.” 


Pentru „Acţiunea conservatoare” socialiștii erau Morţun, Stere, Radovici, 
Diamandi, Anghel etc. care formau frișca intelectuală a partidului național- 
liberal, ca prefecţi, însărcinaţi să colaboreze cu armata, la represiune. 

Dar, cu toate că „socialiştii” se aflau la cârma ţării, A. Marghiloman, în 
numele conservatorilor, ceru guvernului liberal să dea dispoziţii, ca ziarele 
socialiste, în cap cu „România Muncitoare”, să nu mai poată publica 
manifeste. 

Pe de altă parte, în comunicatul prin care-şi anunţă reîntregirea, partidul 
conservator spune că „ne-am înţeles să facem concentrarea conservatoare, 
menită a apăra interesele superioare ale ţării, periclitate prin propaganda 
socialistă care a zdruncinat temeliile ordinei sociale”. 


XIV. Străinii. În interviul acordat la sfârșitul lui martie 1907 ziarului 
„Berliner Tageblatt”, Gogu Cantacuzino declara: 

„Emisari străini deghizați în tot felul de haine au cutreierat din loc în loc 
şi au împărţit o mulţime de manifeste şi broşuri incendiare. Încă zilele 
acestea s-au arestat mai multe persoane de felul acesta, din care unele erau 
îmbrăcate ca popi, altele ca femei, și, cu toate că ei nu puteau vorbi 
românește, instigau populaţiunea ţărănească prin împărţirea manifestelor”. 


XV. Organizațiile subterane Despre anumite organizaţii pomeneşte și 
Radu D. Rosetti în lucrarea sa „Pentru ce s-au răsculat ţăranii”. Vorbind 
despre răscoala din Muntenia, Rosetti scria: 

„Caracterul mișcării (din Muntenia n.n.) era deosebit de acela din 
Moldova. Țăranii cereau pământ și ușurarea învoelilor, dar pe lângă că ei 
comiteau orori de cari rămăsese străini moldovenii, erau semne vădite de 
uneltiri culpabile şi de organizaţie. În Vlaşca tulburările izbucniseră în 
aceiaşi zi în cea mai mare parte a comunelor, ceea ce nu s-ar fi putut 
întâmpla, fără înţelegerea prealabilă și deci fără organizaţie”. 

Rosetti era dispus să creadă că în Muntenia erau la baza răscoalei 
„uneltiri culpabile și de organizaţie”. Ca dovadă: în mai toate comunele din 
Vlașca, răscoalele au izbucnit în aceeași zi. Deci trebuie să fi fost la mijloc „o 
înţelegere prealabilă” și „organizare”. 

Dar peste două pagini, Rosetti vorbește despre răscoalele din județele 
oltenești: 

„În curând răscoala se întinse şi peste Olt, luând acolo un caracter mai 
grav şi mai sălbatec decât oriunde, deși în acele judeţe nu se găseau urme de 
organizaţie ca în Vlaşca şi în Teleorman”. 


Din cele scrise de Rossetti, nu ne rămâne decât să credem că în Muntenia 
răscoalele au fost organizate - şi în Oltenia n-au fost organizate Cât despre 
Moldova, Rosetti nu ne spune dacă au fost sau n-au fost organizate. 

Prin aceasta, Rosetti, care nu se putea pune de acord cu sine însuși, 
complica și mai mult problema organizării din timp a răscoalelor. 


XVI. Agitatorii ruși. După ziarul „Timpul” al partidului conservator, 
adevărații instigatori la răscoale ar fi fost niște agitatori ruși. 


XVII. Studenţii. O atenţie deosebită, în enumerarea instigatorilor, se 
cuvine „studenţilor”. Logofătul unei moșii de lângă Vânătorii Mari din Vlașca 
relata, în ziarul „Acţiunea Conservatoare”, cele trăite de el în timpul 
răscoalei: 

„Când am văzut pe ţărani - povestea el - că intră în poarta conacului 
înarmaţi cu securi şi topoare, am dat fuga în pod şi m-am ascuns. N-aveam 
cui să strig ajutor. Mă omorau dacă mă găseau. Așa au făcut pretutindeni. 
Prin crăpătura ușilor de la pod vedeam cum strică totul, dădeau în oglinzi cu 
toporul, scoteau scândurile de la parchete, făceau geamurile fărâme, tăiau 
covoarele. Încremenisem de spaimă. Cu toate astea mi se părea curios ceva. 
Erau vreo 5-6 îmbrăcaţi civil şi cu măşti negre. Nu ştiam ce rost au aceia, 
când auzii pe un țăran, zicând altuia: „Mă! Dar ştii că lucrează și știuleţii!” 

Cine erau „știuleţii” despre care vorbea logofătul mai sus pomenit? 

„Ştiuleţii” erau „studenţii”. Așa îi numeau sătenii din acea regiune pe 
studenți: „știuleţi”. Dar nu ca poreclă, ci printr-o simplă deformare a 
cuvântului „student”, al cărui înţeles adevărat era cu desăvârşire exotic 
pentru ţărani. Cât au ţinut răscoalele, substantivul acesta a circulat în lumea 
sătenilor din ţara întreagă sub tot felul de versiuni: „studenţi”, „studianţi”, 
„ştiudenţi” şi aşa mai departe, până a ajuns şi la „știuleţi”. 

Prin „studenţi”, țăranii înțelegeau pe oricine le făgăduia pământ și-i 
îndemna la răscoală pentru pământ. Fremătând de curiozitate și nerăbdare, 
oamenii ascultau și credeau tot ce li se povestea despre isprăvile acestor 
„studenţi”. În primele ceasuri ale revoluţiei, țăranilor din Moldova li se 
spunea că studenţii sunt „feciori de boieri, care au școală înaltă, știu toate 
legile, sparg geamurile, bat pe jidani, și nu se tem de nimeni şi nimeni nu le 
face nimic”, pentru că „au ordin întărit cu șapte peceţi de la împăratul Rusiei 
să dea jidanii afară din ţară şi să împartă pământ la ţărani”. Dar după câteva 
zile, când răscoala s-a întins în regiuni unde nu se mai găseau „jidani”, li se 
spunea țăranilor că studenţii sunt „oameni învăţaţi, cari au ordin de la 
guvern să facă ce vor”, că nu li se va împotrivi nimeni, „nicio autoritate” și 
„Că vor da pământ ţăranilor”, că „studenţii sunt oameni învăţaţi, care se duc 


să vadă prin cancelariile autorităților și văd că ele nu fac bine”; că „studenții 
sunt trimişi de la împărăție, îmbrăcaţi în mai multe feluri, cu cojoace scurte, 
cu sumane, cu haine strâmte” și că „ascultă toată lumea de ei”; că „studenții 
sunt copii crescuţi de stat şi învăţaţi, care au voie de la guvern să facă ce vor” 
şi că „au venit şi la ţară să facă revoluţie, să dea pământ la oameni de veci”; 
că „studenţii au ordin de la regina Elisabeta” să facă regulă în ţară și „să dea 
pământ la țărani”. 

Atâtea speranțe trezea în sufletul ţăranilor imaginea mistică a 
„studentului”, încât în multe sate, ei nu mai așteptau să vină „studenţii” de 
aiurea, ci-şi alegeau, chiar din rândurile lor, câte doi-trei conducători mai 
dârzi, le mânjeau obrazul cu chinoros, le puneau nişte şepci fanteziste pe 
cap, îi urcau pe un cal alb, le puneau în mână un steag, îi proclamau 
„studenţi” - şi-i puneau în fruntea lor să facă revoluţie. Ba, uneori, se găseau 
țărani care se decretau ei înșiși „studenţi”: „Mă! striga el, celorlalţi. Eu sunt 
studentul vostru!” Țăranii, fericiți că au şi ei un student, îl aclamau: 
„Trăiască studentul nostru!” Şi o porneau orbește împotriva boierului. 
Nepregătiți, dezorientaţi, confuzi, împinşi numai de imaginaţia lor de 
flămânzi, ţăranii trăiau sub vraja acestei figuri de „student”, care a fost pus la 
cale de ţarul Rusiei, de regele Carol, de regina Elisabeta și de guvernul 
liberal al conului Mitiţă, „să omoare pe boieri, să le distrugă conacele și să le 
împartă moșiile”. 

Cine erau „studenţii aceștia de a căror activitate instigatoare răsuna ţara 
întreagă? Erau ei români? Erau greci? Bulgari? Ţigani? 

Nu! Erau „jidani”! „Studenţii” - și din Moldova și din Muntenia - erau 
categoric „jidani”. Revelația era a lui lorga, tatăl „studenţilor”, s-ar putea 
zice: inventatorul „studenţilor”, apostolul și educatorul lor. La 7 iunie 1907, 
lorga publica în „Neamul Românesc” o anchetă - așa-i spunea el: o „anchetă” 
printre soldaţi și rezervişti asupra represiunii şi punea în gura unui evreu 
următoarea confidenţă iorghistă, făcută unui soldat român: 

„Dacă au văzut ai noştri că ţăranii din Moldova s-au răsculat în contra 
jidanilor, ai noștri, „studenţii”, au tocmit degrabă oameni cu plată, ca să 
răscoale pe ţăranii din Muntenia în contra proprietarilor români și să li se 
devasteze totul!”... 

Și „Neamul Românesc” comentează: 

„Aşa a încheiat jidanul! Au tocmit oameni cu plată... Aceste cinci vorbe ar 
trebui să dea de gândit dacă nu cumva conţin în ele tot adevărul şi toată 
grozăvia pericolului ce ne ameninţă din partea Evreimii.”.. Ai noștri... 
„studenţii”, au tocmit în grabă oameni cu plată ca să răscoale pe ţăranii din 
Muntenia în contra proprietarilor români şi să li se devasteze totul - aceste 
vorbe scăpate de un simplu soldat evreu, către un soldat țăran și mai simplu, 


ne pot arăta în mod plauzibil că așa zişii „studenţi” din timpul răscoalelor 
noastre țărănești au fost „intelectuali” evrei și mercenari străini, care au fost 
plătiţi din finanța evreiască internaţională ca să pună foc țării noastre, după 
un plan și scop demult conceput și urmărit cu multă stăruinţă, plan din care 
trusturile fischerești şi ridicarea arenzilor desigur că nu pot lipsi”. 

Acesta era lorga: un mare om de pe atunci - și capricios de pe atunci. 
Dacă într-un trecut nu tocmai îndepărtat, în iarna lui 1906, i-ai fi spus că 
tinerii studenţi care l-au ajutat să facă scandal cu banii partidului național- 
liberal, în Piaţa Teatrului, n-ar fi studenți, ci nişte „jidani” așa-ziși „studenţi”, 
lorga, de furie, ar fi ieșit din văgăuna în care se ascunsese de frica 
autorităților şi te-ar fi pârât îndată la autorităţi, precum că ai insultat 
coroana și drapelul! Auzi! Să iei în deșert numele de „student”! Să spui că 
studenţii sunt „aşa-zişi studenţi”!... Dar asta era o crimă de l&se-naţiune! Şi 
totuşi, criminalul acesta era însuși lorga. 

De ce? 

Pentru că era chestie de perspectivă. În 1906, studenţii erau foarte buni şi 
autentici studenţi, deci foarte buni şi autentici români, pentru că de pe 
atunci slujeau foarte bine pe liberali încă în opoziţie, împotriva guvernului 
conservator, pe chestia țăranilor. Dar de la 13 martie, liberalii nu se mai 
aflau în opoziţie, ci la guvern și În consecință nu mai aveau nevoie de 
scandal în favoarea țăranilor, ci de agenţi cât mai mulţi pentru pedepsirea 
țăranilor. Așa că, studenții, ca agitatori ai răscoalelor, deveneau inutili. De 
asta a și dat lonel Brătianu din prima zi ordin asociaţiunilor studențești să 
se lase „autodizolvate” de către siguranța lui Panaitescu. Totuși, deși 
asociațiunile studențești au fost desfiinţate, și deși studenţii lui Panaitescu s- 
au reîntors pentru moment, la ocupaţiunile lor, care, în treacăt fie zis, nu 
prea aveau cine ştie ce raporturi cu universitatea - cuvântul „student” s-a 
întins între timp, în ţara întreagă și continua să se facă auzit şi simţit şi după 
13 martie. 

Or, liberalii, dacă la începutul răscoalei, când ţara era condusă de un 
guvern conservator, erau încântați când auzeau ce efecte miraculoase are 
cuvântul „student” asupra țăranilor din Nordul Moldovei - azi, după 13 
martie, când aflau din rapoartele prefecților că efectele acestea sunt 
incomensurabil mai mari tocmai la celălalt capăt al țării, erau supăraţi. 

lorga, totdeauna cu ochii la barometrul sentimental al partidului 
național-liberal, dacă a văzut că liberalii sunt supăraţi din pricina 
„studenţilor”, ce-ar fi putut face? Să nu se fi supărat și el? Nu se putea. 
Trebuia şi el să se supere. Şi s-a supărat: în iunie 1907 trebuia să-i fie şi lui 
greață de studenţi. Și i-a fost: în iunie 1907 studenţii lui dragi deveneau, 
pentru moment, în „Neamul Românesc”, „jidanii” „aşa-zişi studenţi”, care „au 


tocmit degrabă oameni cu plată ca să răscoale pe ţăranii din Muntenia în 
contra proprietarilor români şi să le devasteze totul!” 


* 


Cine a instigat, așadar, pe ţăran la răscoală? Trustul fischeresc? Revizorii 
școlari? Liberalii? Prefecţii conservatori? Regina Elisabeta? Vagabonzii? 
Recidiviștii? Dezertorii? Nebunii? Testamentul lui Ștefan cel Mare și al lui 
Traian? Asociaţiunile secrete? Masonii? Potemkiniștii? Popii? Femeile? 
Ziarul „Universul”? Factorii poştali? etc. etc. etc. Care dintre aceștia au fost 
adevărații instigatori ai ţăranilor? Care dintre ei e vinovat de tot sângele - se 
înţelege de tot sângele boieresc- vărsat în primăvara anului 1907? 

Printre muncitorii şi țăranii bănuiţi de instigație s-au operat mii de 
arestări, s-au făcut mii de anchete, de descinderi și de confruntări, s-au 
dresat mii de acte de acuzare, s-au condamnat mii de oameni la pușcărie, şi 
tot n-au putut fi prinşi adevărații instigatori. Acei instigatori perfizi, fioroși, 
subterani, cu care boierimea și burghezia își speriau noaptea copiii, nu 
existau. Toate concluziile anchetelor erau dezolante. Dosar după dosar, s-au 
închis munţi de dosare, peste mormintele atâtor și atâtor uciși în anchete, cu 
concluzia: „nevinovat”. 

Și atunci s-a petrecut un lucru ciudat: când au trebuit să admită că 
instigatorii așa cum vor ei: cu mâini, cu picioare, cu nume, nu există și n-au 
existat - partidele, care, la rândul lor, se acuzaseră reciproc de instigaţie - 
au început să se laude - și cu ce mândrie! - că, într-adevăr, eleau instigat pe 
țărani la răscoală. Ele! De ce? Din dragoste mare pentru țărani. 

Ziarul liberal „Voința Naţională” accepta ideea că toţi cei care au cerut o 
îmbunătăţire a situaţiei țăranilor sunt instigatori. Dar în acest caz trebuie 
socotit ca instigator şi arestat, în primul rând, întreg partidul liberal care de 
40 de ani luptă pentru binele țăranilor. După aceea, trebuie arestați ca 
instigatori și capii conservatori, cum ar fi Carp de pildă, care la 1888 a arătat 
că învoielile agricole dictate de boieri sunt cămătăreşti; sau Gogu 
Cantacuzino care a făgăduit la laşi mari reforme pentru ţărani; sau Take 
lonescu care a stăruit asupra înfiinţării unei bănci de credit rural; sau 
Lahovary pentru că a făcut o lege prin care se înlesnește țăranilor arendarea 
moșiilor statului etc. etc. Toţi s-au gândit, întâi și întâi, la ţărani, toţi au iubit 
pe țărani, toți au recunoscut în gura mare că ţăranul duce o viață grea şi că 
trebuie să se facă ceva pentru ca ţăranul s-o ducă mai bine - toți sunt deci, 
instigatori și toți ar trebui arestați. 

Dar just e, şi posibil e să arestezi întregi partide politice, pe motivul că au 
vrut binele țăranilor și binele ţării? 


La această întrebare, interveni un profesor universitar, Tanoviceanu, care 
se apucă să trateze chestiunea „sub punctul de vedere penal - zicea el - și 
fără nicio preocupare politică”. 

„După definiţiunea art. 47 codul penal - scria el - sunt agenţi provocatori 
aceia care provoacă sau dau instrucţiuni spre a comite o infracțiune. De ce 
infracțiuni s-au făcut însă culpabili unii ţărani în ultimele răscoale? De 
furturi, tâlhării, lovituri, incendiuri, violuri și omoruri. Au fost oare 
persoane, care au îndemnat să se comită aceste infracțiuni? Desigur că da și 
vom căuta mai pe urmă care sunt aceste persoane; însă, ori În ce caz, e afară 
de orice îndoială că nu sunt acelea pe care pasiunile politice, resentimentele 
personale, ori ignorarea principiilor juridice, le face să fie socotite ca 
instigatori, sau, juridicește vorbind, ca agenţi provocatori.” 

Savantul penalist se referea la „persoane” care jucau, într-un fel sau în 
altul, un rol în viaţa politică a statului şi se întreba: „Cine ar putea crede” că 
asemenea persoane „ar fi capabile să îndemne pe ţărani la actele de 
vandalism pe care le-au comis. Unele din aceste persoane nu ne sunt 
simpatice, credem chiar că au făcut greșeli în viaţa lor publică (cine de 
altminterea din noi nu face?), însă toate sunt persoane culte, care iubesc 
ţara, şi au lucrat pentru dânsa şi pentru mărirea neamului; cum ar fi dar cu 
putinţă să fi voit și să fi îndemnat pe ţărani să comită actele care, numai la 
bunul mers şi la mărirea neamului nostru nu ar fi putut să contribuiască?” 
Profesorul găsea ideea „din punctul de vedere juridic” „greşită” - iar din 
„punctul de vedere social” „un scandal inutil”. 

Tanoviceanu nu era om prost. Se pare că de asta a și fost numit profesor 
universitar: să nu fie prost. 


* 


Din toate polemicile, comentariile și studiile în jurul problemei, se vedea 
că romanul cu instigatorii mergea spre un deznodământ fericit. Dar nimeni, 
nici măcar liberalii, n-ar fi visat un deznodământ atât de fericit ca acela 
propus de „Cronica”, publicaţie care scria în numărul ei din 19 aprilie 1907, 
sub titlul: „Înşfăcați pe adevărații instigatori”: 

„Ea (răscoala n.n.) nu avea să izbucnească azi, mâine, poimâine, dar venea 
un timp depărtat când ar fi izbucnit. Cazanul cel mai rezistent în care 
clocoteşte apa, vine un moment când explodează, când nu se mai poate 
opune presiunii grozave dinlăuntru... La noi revolta a izbucnit cu un ceas 
mai înainte de maximul presiunii - şi o zic asta pentru că nu-i admisibil că 
astăzi, în urma răscoalelor, am mai fi existat ca stat aparte dacă cazanul - 
sufletul ţăranului ar fi fost pus la încercare până a i se constata limita de 
rezistență la apăsare. „Instigatorii” ne-au făcut marele bine, ei ne-au salvat 


existenţa grăbind explozia la o tensiune mai puţin încordată. Lor dar să le 
mulțumim, iar nu să-i duşmănim”. 

Prin urmare, „Cronica” cerea ca instigatorii nu numai să nu fie pedepsiţi, 
ci binecuvântaţi, pentru că, prin agitaţiile lor la răscoală cu un ceas mai 
devreme, au provocat o explozie mai moderată și au salvat statul de la 
pieire. Instigatorii s-au arătat a fi, în cele din urmă, binefăcătorii boierilor. 
Deci nu vrăjmășie, ci mulțumire 

Toate forţele politice ale țării au acceptat propunerea - și au început să se 
uite cu alt sentiment la mormintele celor 11000 de țărani; nu cu „duşmănie”, 
ci cu „mulţumire”. Duşmănia le trecuse. Le rămânea numai „mulţumirea”. 
Instigatorii nu existau. Totul era în ordine. Ţăranii s-au răsculat, au văzut ce- 
i aia răscoală şi le-a trecut. Altă răscoală n-o să mai facă. Te întrebi numai: de 
ce au făcut-o și pe asta? De ce? Dacă instigatori n-au existat - și era fapt 
definitiv hotărât: n-au existat - atunci ce i-a împins pe ţărani la răscoală? 

După ce au renunţat la întrebarea: cine i-a împins pe ţărani la răscoală? — 
conducătorii politici ţineau acum mult să știe: cei-a împins? Odată cu pofta 
de mâncare le revenise boierilor şi curiozitatea: ge ce? 

Și nu s-au putut linişti până n-a dat fiecare de câte un de ce - care ar 
răspunde la cumplita lui dorinţă de a afla adevărata cauză a răscoalei. 


a) Regele Carol 1 declara că răscoalele au izbucnit din pricină că s-a dat 
poporului român prea multă știință de carte înainte de vreme. Pe la sfârșitul 
lui martie, regele spunea lui Marghiloman: „Toată România trebuie refăcută, 
căci totul s-a înecat. S-a mers rău şi prea iute cu instrucția publică şi s-a dat 
poporului o cultură care nu e încă la îndemânalui”. 

Regele voia să spună: care încă nu e de nasul lui. Ţăranii, cum s-ar zice, s- 
au răsculat pentru că, de prea multă carte înfulecată iute, li s-a aplecat. 


b) Boierii conservatori susțineau că țăranii s-au răsculat în 1907 din 
cauza lui lon Brătianu, fostul şef al partidului liberal. În 7 martie 1907, 
„Evenimentul” boierilor conservatori, ca răspuns la atacurile nemiloase ale 
opoziției liberale în contra guvernului cantacuzinist încă în funcţie, scria 
printre altele: 

„În partidul care-i duce până la completa orbire, ei (liberalii n.n.) nu văd 
şi nu pot vedea o altă pricină a răscoalelor decât partidul și guvernul 
conservator”. 

Și „Evenimentul”, după ce arată cum liberalii uită sau bagatelizează 
propriile lor păcate, care ar fi nişte „născociri” conservatoare, spune: 

„Agitatorii, care au lucrat, împinși fiind de cei care vânează puterea, cum 
sunt, de pildă, liberalii, (ar fi) născociri conservatoare. N-au fost și nu sunt 


agitatori... Exploatarea nemiloasă a arendașilor și a unor proprietari, cari 
mai toți sunt produsul clasei burgheze cu care a voit să ne doteze cu orice 
preț lon Brătianu, mofturi... născociri conservatoare!”... etc. etc. 

lată, în sfârșit, un instigator serios - dar, din nefericire, tocmai acesta era 
mort de 17 ani. Mort sau viu, însă, vina lui rămânea la fel de mare: a 
înzestrat ţara cu o clasă burgheză - şi clasa aceasta burgheză a exploatat pe 
ţărani în chip atât de nemilos, încât i-a împins la răscoale. 


c) Doctorul Istrati, fostul comisar general al expoziţiei jubiliare, zicea că 
răscoala țăranilor se datorează lipsei de timp a conducătorilor țării. 

„Am fost așa de mult preocupaţi cu afacerile mari de stat, cu căpătarea 
independenţei noastre şi în urmă a independenţei noastre economice, încât 
cu toate legile cari s-au făcut, cu toate împământenirile ce au avut loc de la 
1864 încoace, se pare totuşi că n-am dat destulă atenţie clasei muncitoare”. 

Au fost așa de ocupați conducătorii politici cu afacerile lor mari de stat, 
încât literalmente au uitat că trebuie să dea de mâncare și celor cinci 
milioane de țărani. 


d) În opoziţie cu regele Carol, care era de părere că țăranul român s-a 
răsculat pentru că i s-a dat prea multă carte, „Adevărul” susținea că pricina 
răscoalelor era lipsa de carte a ţăranului român. În numărul său din 10 
aprilie 1907, „Adevărul” scria: 

„Cu ocaziunea răscoalelor țărănești cari au avut loc în ţară, s-a putut 
constata că aceste răscoale au păstrat în unele locuri caracterul pur 
economic, justificat prin starea de mizerie în care se găsește țăranul, dar că 
în alte locuri, mișcarea s-a lepădat cu totul de această față economică, luând 
un caracter complet anarhic. Atunci s-a născut întrebarea următoare: care 
este cauza că răscoalele din Vaslui, spre exemplu, nu au nicio asemănare cu 
prădăciunile din Vlașca sau din Teleorman? Diferite păreri s-au emis asupra 
acestei chestiuni. Am căutat și noi să găsim explicația acestui lucru, şi ne-am 
pus în primul loc întrebarea dacă nu cumva gradul de cultură a influenţat 
asupra violenței răscoalelor. Un tablou asupra știutorilor de carte din 
populaţia rurală, lucrat cu foarte multă exactitate și sârguinţă de d. Dimitrie 
Gonoiu, ne-a luminat pe deplin. Cel mai incult județ din ţara noastră este 
Teleormanul. Procentul analfabeţilor în acest județ este de 85 la sută. 
Imediat după Teleorman, vine Vlașca cu un procent de analfabeți de 84 la 
sută, apoi Dorohoiul tot cu 84 la sută analfabeți, al patrulea Oltul cu 82 la 
sută și nici Doljul, nici Mehedinţul nu sunt mult păşite pe scară culturală. 
Ambele aceste judeţe au un procent de 74 la sută analfabeți. Ei bine, când 
aşa stau lucrurile, nu avem dreptul să spunem că gradul de cultură a 


ţăranului a jucat un rol decisiv în aceste revolte? Judeţul cel mai înaintat în 
cultură din țara noastră este Muscel. În acest judeţ, după cum se ştie, nu s-a 
semnalat nici urmă de revoltă, pe câtă vreme violenţa a atins punctul 
culminant în Vlașca, Teleorman, Olt, cele mai inculte judeţe din ţară”. 

Cele spuse de „Adevărul” nu erau simple speculații gazetărești, ci 
concluzii întemeiate pe statistici probabil bine verificate: unde a fost şcoală 
mai puţină, acolo a fost mai violentă răscoala. Motivul? Tot pe bază de 
statistici, „Adevărul” demonstrează că acolo unde e școală mai puţină este și 
criminalitatea mai mare. Incultura, deci, generează criminalitatea, și 
incultura, mână în mână cu criminalitatea, generează răscoala. Cam asta era 
tot ce ar fi vrut să spună „Adevărul” asupra cauzei răscoalelor. Dar tocmai la 
ultima frază, „Adevărului” i se strecoară de sub condei fraza următoare: 

„Lăsând la o parte faptul că incultura ţăranului face ca tocmelile agricole 
să se încheie în defavoarea lui, dar din cele expuse mai sus, rezultă că lipsa 
de cultură a populaţiei rurale ne-a făcut să trecem prin astfel de timpuri și 
ne-a adus acolo unde suntem astăzi.” 

Astfel că, deodată, „Adevărul”, fără să vrea, își face de râs toate statisticile: 
prin urmare, răscoala nu e provocată de incultură și de criminalitate - ci de 
„faptul că incultura ţăranului face ca tocmelile agricole să se încheie în 
defavoarea lui”. În răscoale desigur că la mijloc era incultura ţăranului, dar 
incultura ţăranului nu că-l împingea pe ţăran la răscoale - ci-i împingea pe 
moșieri şi arendași la abuzuri şi înșelăciuni care, ele au dus la răscoale. S-ar 
fi putut zice, așadar, că incultura ţăranului genera criminalitatea boierului. 


e) C. Stere vedea cauza răscoalelor altundeva: în arendași. 

„Arendarea, renunţarea proprietarilor de a-şi cultiva singuri pământul, 
este plaga cea din urmă, este picătura care a făcut să se verse paharul, este 
cauza imediată a mișcărilor la care asistăm”. 

Stere, ideologul ciocoilor, ducea dorul boierilor - și de dorul boierilor, 
trata problema agrară ca o fetiță de pension. 


f) Conu Mitiță, şeful guvernului liberal, prezenta astfel originea 
răscoalelor, într-o notă redactată în cabinetul lui prezidenţial: 

„Fiindcă este vorba de ceva sumar, nu greşim, dacă facem deosebire, 
măcar când studiem cauzele, între mișcarea din Moldova și cea din 
Muntenia. Din Moldova a pornit mișcarea. Acolo era ca o necesitate şi acolo 
a rămas credincioasă nevoilor, care i-au dat naștere. În Muntenia, 
evenimentele s-au impus prin grozăviile, care le-au însoţit, dar cauzele nu 
mai sunt aceleași care le-au născut. Aci e o degenerare și în mare parte nu 


corespunde unei necesităţi. Strigătul unanim al celor care au încercat să 
deslușească pricinile revoltei a fost: starea mizerabilă a clasei țărănești”. 

Dacă ne încordăm bine atenţia, bănuim că Sturdza voia să spună, în stilul 
cu care se putea înţelege numai cu dumnezeu, că răscoalele ar avea nu o 
singură cauză, ci două: una în Moldova, alta în Muntenia (şi Oltenia). Una 
izvorăște dintr-o „necesitate”, cealaltă „nu corespunde unei necesităţi”. Pe 
scurt, „cauzele nu mai sunt aceleași care le-au născut” - ceea ce în traducere 
fidelă se poate citi şi așa: cauzele care au născut răscoala din Moldova nu 
mai sunt aceleaşi cu cauzele care au născut răscoala din Muntenia. În 
concluzie: „strigătul unanim al celor care au încercat să deslușească pricinile 
revoltei a fost: starea mizerabilă a clasei țărănești”. 

Din această concluzie a conului Mitiţă putem conclude și noi că răscoala 
din Moldova, care era necesară, și răscoala din Muntenia, care nu era 
necesară, aveau amândouă o singură cauză: „starea mizerabilă a clasei 
țărănești”. Dar, în acest caz, de ce răscoala din Moldova era necesară și cea 
din Muntenia nu era necesară? 

Acesta este unul din secretele pe care conu Mitiţă le împărtășea numai 
sfântului Sisoe. 


9) Societatea Agrară a marilor proprietari de moșii găsea că singura 
cauză a răscoalelor a fost lipsa unei bune administrații. 

„Dacă am fi avut o bună administraţie - arătau ei în gazeta lor „Agrarul” - 
legile destul de bune pentru vremea în care trăim ar fi fost aplicate cu 
înţelepciune și instigatorii care, spune d. lonescu (Take n.n.) că au semănat 
ură între noi şi țărani, n-ar fi avut teren priincios pentru propaganda lor 
criminală, pe lângă că n-ar fi reușit să vină în atingere cu ţăranii. Neavând o 
administraţie bună, legile au fost nesocotite, iar instigatorii au găsit un teren 
priincios și au operat fără să fie turburați de nimeni, deşi ar fi avut de cine să 
fie turburaţi, căci ţara plătește prefecţi, inspectori comunali, primari, notari, 
şi jandarmi rurali”. 

Administraţia avea toată vina răscoalelor: nu era bună. Nu era bună, de 
ce? Poate pentru că a fost prea crudă cu țărănimea, care, scoasă din fire, s-a 
răsculat? Ba nu! Marii moşieri, dimpotrivă, ziceau că administrația nu era 
bună, pentru că a fost prea blândă cu ţăranii, şi n-a împiedicat pe instigatori 
să vină în atingere cu ei, ceea ce a deschis calea răscoalei. 


h) O cauză deosebit de originală a răscoalei ne-o dezvăluia ziarul 
independent „Fulgerul”, cu data de 4 aprilie 1907, care-şi punea întrebarea: 
Ce sunt răscoalele? și-și răspundea: răscoalele sunt: 


„o stare anormală de fapte, o pornire sălbatecă spre anarhie, și o dorinţă 
nebună de a-și apropia bunul altuia fără multă muncă. Dacă mai adăogăm că 
spiritele sau mai bine zis sistemul nervos este mult mai agitat spre 
primăvară decât în celelalte anotimpuri, și dacă tot mai adăogăm că 
pornirea spre rău a fost alimentată prin beţie, ajungem a face adevăratul 
raționament și adevărata concluzie: chestiunea economică și iar chestiunea 
economică”. 

Carevasăzică, primăvara și sistemul nervos primăvăratec al țăranilor a 
fost cauza economică a răscoalelor din 1907. 


i) În sfârșit, conservatorii cantacuzinişti puseră mâna pe adevărata cauză 
a răscoalelor țărănești. La data de 13 martie se puteau citi următoarele în 
„Conservatorul”, oficiosul conului Gogu: 

„Pe când din toate părţile sosesc mereu veşti triste asupra întinderii 
extraordinare ce au luat mișcările turburătoare ale ţăranilor, e firesc să ne 
întrebăm îngroziţi: cine poartă răspunderea acestor grave excese? Care sunt 
vinovaţii? Țăranii, cari în timpul foametei din anii de secetă puteau păstra 
liniştea lor demnă, primind de /a guvern alinarea suferințelor, şi n-au găsit 
cu cale, împinși de mizerie, să se dedea la cruzimi, au așteptat ani agricoli 
buni să se răscoale, când același guvern venise cu însemnate proiecte de 
lege pentru ameliorarea soartei lor”. 

Acuzaţia era gravă: cât a ţinut foametea în anul de secetă 1905, țăranii, în 
ciuda mizeriei, şi-au păstrat „liniştea lor demnă” până a venit şi anul cel bun. 
Și tocmai când a venit și anul cel bun n-au avut răbdare să aştepte legile cu 
care guvernul conservator avea de gând să le îndulcească traiul şi s-au 
apucat de răscoale. Din cauza cui, aşadar, s-au răsculat țăranii? 

Din cauza țăranilor. 


VIII 


Tot zbuciumul politicienilor lui Carol 1 de a inventa instigatori, de a 
renunţa la instigatori, de a descoperi organizaţii secrete, de a dezminţi 
existența organizaţiilor secrete, de a admite o cauză a răscoalei, de a 
contesta vreo cauză a răscoalei, dovedeau că, pentru întâia oară în existenţa 
celor patruzeci de ani de domnie a lui Carol I, păturile conducătoare simțeau 
- cu tot succesul represiunii - o anumită nevoie de a se dezvinovăți. 

Dar, de la a te dezvinovăţi până la a-ţi mărturisi sincer vina, este un pas 
pe care păturile conducătoare nu se simțeau în stare să-l facă. Trecuseră, 
într-adevăr, printr-o spaimă mare și nu le surâdea deloc perspectiva s-o mai 
încerce vreodată, dar gândul de a se recunoaşte vinovaţi le surâdea şi mai 
puţin. Ar fi implicat sacrificii. Şi chef de sacrificii n-aveau. Sub niciun cuvânt 
sacrificii. De aceea, moşierimea și burghezia - împinse, de frică, să-și apere 
siguranţa lor fizică, şi împinse, de crâncenul lor egoism de clasă, să-și apere 
integralitatea și siguranţa privilegiilor lor - nu s-au putut dezvinovăţi decât 
după străvechiul lor obicei: mințind. 

Minţeau, așadar, toți, minţeau cu riscul că nu-i va crede nimeni, dar cu 
conştiinţa împăcată că au minţit. Nimic nu era pentru păturile conducătoare 
nici prea neobrăzat, nici prea absurd, nici prea ridicol, dacă le putea ajuta să 
ocolească adevărul. În toate declaraţiile lor, în toate discursurile lor, în toate 
articolele și interviurile lor, conducătorii politici ai ţării nu debitau decât 
năzbatii voit stupide și voit contradictorii de care ei erau primii să râdă. 

A apărut, deci, în toamna anului 1907, ca o pasăre rară în publicistica 
burgheză, sociologul Radu Rosetti, cu ampla lui lucrare: „Pentru ce s-au 
răsculat țăranii”. Radu Rossetti era departe de a fi un progresist. Cu înclinații 
liberale - a se înţelege: cu înclinații politice spre ciocoimea liberală, dar cu o 
mare doză de duioşie pentru boieri, Radu Rosetti era un reacționar - dacă se 
poate folosi această antinomie: luminat, în măsura în care un intelectual 
legat prin originea, educaţia și afinităţile de clasă, de pătura stăpânilor, 
putea fi luminat. De aceea, cartea lui e plină de contradicții, de perfidii, de 
diformări şi inexactități flagrante, dar toate pălesc față de adevărurile grele 
pe care le aruncă în obrazul boierilor, atunci când trebuie să precizeze cine 
poartă întreaga răspundere a răscoalelor. 

„Focul aprins la Flămânzi - spunea Radu Rosetti - unde a ars puţin, s-a 
întins înecând în flăcări ţara întreagă, dovedind prin simultaneitatea 
izbucnirii şi prin uniformitatea ei că de același duh, de aceleași patimi, de 
aceleași aspiraţiuni, mai domoale aici, mai aprinse dincolo, este stăpânită 
întreaga țărănime română, obștea şi puterea naţiunii, de la Dorohoi până la 
Severin. Adevăraţii instigatori ai acestor mişcări sunt egoismul, lăcomia, 


lipsa de scrupul şi lipsa de prevedere a clasei stăpânitoare, ale celei vechi cât 
şi ale celei noi. Asupra lor cade toată greutatea răspunderii pentru groaznica 
primejdie în care răscoalele au pus ţara: amestecul străinului (al armatei 
austriace n.n.) şi de care a fost scăpată prin credinţa și simţul de datorie al 
oștirii”. 

Acesta era adevărul. Instigatori ai răscoalelor nu sunt nici testamentul lui 
Ştefan cel Mare, nici nebunii, nici revizorii școlari, nici primăvara, ci 
„egoismul, lăcomia, lipsa de scrupul și lipsa de prevedere a clasei 
stăpânitoare, ale celei vechi și ale celei noi” - ale vechii boierimi 
conservatoare, cât şi ale noii boierimi naţional-liberale. „Asupra lor cade 
toată greutatea răspunderii pentru groaznica primejdie în care răscoalele au 
pus țara”. 

Dar parcă ce alta spuneau de atâta vreme păturile exploatate? Cu multe 
luni înainte, la 15 aprilie 1907, când ofițerimea lui Carol I, ca supliment la 
represiune, mai descărca pe ici, pe colo câte un revolver în pieptul vreunui 
„instigator”, ziarul „România muncitoare”, scria: 

„Clasa stăpânitoare - prin servitorii săi de pe banca ministerială și din 
fruntea judeţelor - caută într-o goană nebună pe instigatorii revoltelor 
țărănești. Ei caută instigatori, când cei mai mari instigatori sunt ei înşişi, 
care timp de secole au ţinut în asuprire şi sclavie țărănimea română. Cei mai 
mari instigatori sunt aceste secole de robie și sărăcie pe care clasa 
muncitoare le-a avut de îndurat de la stăpânitorii săi. Instigator e mizeria și 
ignoranţa în care țărănimea a fost ţinută de clasa stăpânitoare. Instigatori 
sunt toți proprietarii și arendașii, fără deosebire de neam și religie, căci toți 
îngrămădesc averi din exploatarea nemiloasă și munca neplătită a țărănimii. 
Instigator e partidul conservator care prin birurile sălbatice și risipa banului 
public a adus poporul la disperare. Instigator e guvernul și partidul liberal 
care ațâță țărănimea la revoltă pentru a face încurcături guvernului 
conservator şi care apoi, venit la putere, distruge satele cu tunul și împușcă 
cu miile pe nevinovaţi. Instigatori sunt ambele partide politice care din banii 
storși din sudoarea poporului întreţin funcționărimea leneșă și coruptă. 
Instigatori sunt ambele partide politice pentru că din banii poporului au 
cheltuit sute de milioane pentru tunuri și puști pentru ca să-și apere 
proprietatea lor furată de la muncitori și cu cari tunuri și puști să-i omoare 
pe cei ce cer pâine şi dreptate. Instigator e justiţia care întotdeauna a apărat 
interesele stăpânilor. Instigatori sunt lorga, Cuza și toți naționaliștii 
şarlatani cari sădesc ura între proletariatele de diferite naţionalităţi, ce sufăr 
acelaşi jug şi aceeaşi exploatare. Instigatoare e expoziţia, această încoronare 
nerușinată a 40 de ani de exploatare și de jaf... instigatori sunteţi voi toți: 
vodă, miniștri, prefecți, primari, deputați, senatori, proprietari, fabricanți 


etc., voi toți cari trăiţi din jaful banilor scoși din spinarea poporului, voi toţi 
cari vă scăldaţi în belşug, pe când pe cei ce vă dau acest belșug, îi ţineţi în 
sărăcie și ignoranță”. 

Prin ce se deosebeau acuzaţiile aduse boierilor vechi și noi de către 
intelectualul burghez Radu Rosetti, de acuzațiile muncitorimii? Prin nimic. 
Portretul adevăratului instigator era unul și același: lipsa de scrupule, 
egoismul, lăcomia clasei stăpânitoare, ca şi asuprirea, robia, mizeria și 
ignoranţa în care era ţinută clasa muncitoare. Instigatorul acesta - care 
numai în ultimii douăzeci de ani a avut de înăbuşit atâtea alte răscoale 
provocate de el - a împins și în primăvara lui 1907 țărănimea să creadă că 
ar putea să alunge cu bâta pe toţi strigoii care, de veacuri, îl ţineau, zi şi 
noapte, fără întrerupere, într-o spaimă cumplită: boierii, arendașii, 
pământul, arenda, învoielile agricole, imașul etc. etc. 


BOIERII 

La baza clasei boierești stătea, ca la baza tuturor păturilor boierești de 
pretutindeni, furtul şi crima. Prin furt şi crimă, o seamă de aventurieri 
sălbatici, lacomi și fără nicio ştiinţă de carte, au izbutit să adune în ţinuturi 
atât de primitive, dar atât de fertile cum erau principatele moldo-valahe, 
întinderi mari de pământ numite moșii; prin furt şi crimă și-au mărit 
numărul moșiilor; prin furt şi crimă şi-au exploatat și și-au făcut din ce în ce 
mai rentabile moşiile acestea. Între timp, cu fiecare pungă de galbeni pe care 
o închideau cu șapte lacăte în sipet, le creștea nu numai sălbăticia și lăcomia, 
dar şi îngâmfarea. Pentru ei, era evident că înseși avuţiile lor stau mărturie 
că sunt aleșii lui dumnezeu pe pământ - și că niște aleşi ai lui dumnezeu nu 
trebuie să se amestece cu muritorii de rând, ci să se organizeze în grup 
aparte. Prin filtrul sipetului cu galbeni, așadar, luă naștere elita, aristocrația, 
clasa stăpânilor, singura în drept, prin puterea ei economică, să deţină 
puterea politică. 

Totuși, odată cu dezvoltarea economică a ţării, odată cu creșterea 
exportului de grâne în străinătate, deci şi a relaţiilor economice și politice cu 
străinătatea, elita se lovi de propria ei ignoranță - și, silită să-i găsească un 
leac, începu să-și trimită copiii în Franţa ori Germania, unde, pe lângă o 
limbă străină, să înveţe câte o profesie demnă de clasa şi bogăţia lor - de 
preferință avocatura. Avocatura era șperaclul modern al elitei: cu acest 
instrument putea sparge și lacătele litigiilor politice și cele ale litigiilor 
economice. 

Calificați, prin bogăţia părinţilor lor și prin propria lor pregătire 
profesională, să ocupe locul întâi în viaţa politică a ţării, acești tineri 
franțuziţi ori prusificaţi constituie prima trupă de șoc a politicianismului 


parlamentar de aici. Ce au făcut pentru țară acești politicieni, știau numai ei. 
Dar prin ce s-au impus ţării din prima zi a constituţiei lui Carol l, ştie oricine 
cunoaște istoria țării: prin aceleași virtuţi care au îmbogăţit şi pe iluștrii lor 
părinţi. Diferenţa dintre mijloacele cu care aceștia din urmă și-au mărit 
moșia lor agricolă şi mijloacele cu care feciorii lor, avocaţii, și-au întins 
moșia lor politică, a fost dictată numai de modernizarea metodelor de crimă 
şi jaf: erau mai catifelate, mai rafinate, dar mai cinice și mai indiscrete, 
pentru că, în numele constituţiei democratice a lui Carol I, exista un 
parlament, ai cărui membri, prin certurile lor neîntrerupte, informau țara, 
când, cum, cu cât și de cine a fost jefuită. 

Țara, desigur, nu se aştepta la revelații senzaţionale. Știa de cine a fost 
jefuită: de acești mari oameni politici și mari moșieri, care se numeau boieri, 
din vechea boierime, la care începeau, încet-încet, să se adauge alți boieri: 
boieri din noua boierime, feciori de băcani, de crâșmari, de mici proprietari, 
despre care Radu Rosetti spune în lucrarea lui „Pentru ce s-au răsculat 
țăranii” că: 

„au făcut studii incomplete sau n-au făcut studii deloc și au două 
îndeletniciri: politica şi căutarea moșiilor, fie ca proprietari fie ca arendași. 
Din această categorie s-au recrutat mai cu seamă până astăzi puternicii de 
judeţe, care fac în judeţe ploaia şi vremea frumoasă, cari numesc la 
funcțiuni, aleg deputaţii şi senatorii, dispensează favorurile și... storc pe 
țăran, fie de-a dreptul, fie indirect pentru folosul rudelor și prietenilor, fie 
adesea direct și indirect”. 

Radu Rossetti, atașat vechii și nobilei boierimi alcătuite din mari, foarte 
mari proprietari de moşii, dispreţuia atât de mult noua boierime alcătuită - 
cum spunea el - din „fii de oameni ajunși” încât, intenţionat, îi întuneca 
portretul. De fapt, crâșmarii n-au dat ţării numai fii cu „studii incomplecte” - 
sau care „n-au făcut studii deloc”, ci intelectuali străluciți, profesori, ingineri, 
medici şi în special avocaţi străluciți. Avocaţi mai străluciți chiar decât 
avocaţii produși de vechea boierime: mai inteligenți decât ei, mai subtili 
decât ei, mult mai talentaţi decât ei - și poate, de aceea, și mult mai 
primejdioşi decât ei. Gândiţi-vă bine: acești „fii de oameni ajunși” au putut să 
adune moșii nu ca vechea boierime: din jafuri și crime pedepsite de codul 
penal - ci din politică și avocatură. Era altceva! 

Dar boierimea nu se împărțea numai în boieri vechi şi în boieri noi, ci în 
boieri mari şi boieri mici. Boieri mici erau aceia care, oricâte nelegiuiri au 
făcut, n-au izbutit să ajungă boieri mari - și trebuiau să se resemneze și cu 
moșii mici. 

Cum arătau boierii mari, am văzut. Dar boierii mici? 


Boierii mici - spune Radu Rosetti - „n-aveau absolut nicio idee de lux, 
trebuinţele lor erau cât se poate de modeste. El se mulțămeau să trăiască 
aproape exclusiv din productele în natură a moșiei lor; vindeau cât mai 
multe din acele producte puteau, vârau cât mai mulți bani în pungă și 
scoteau câte un leu dintr-însa numai din când în când. Faţă de ţărani, erau 
neasemănat mai lacomi, mai Împilători şi mai lipsiţi de scrupule decât 
boierii cei mari, îi necăjea cu o mulţime de chiţibușşuri la cari cei dintâi nici 
nu se gândeau. Găsindu-se în atingere directă cu ţăranul, fiind mai aproape 
de el, jugul lor era mai greu, căci îl apăsa în toate zilele fără răgaz”. 

Dar țăranul? Făcea țăranul vreo deosebire între boierul vechi și cel nou, 
sau între boierul mare şi boierul cel mic? 

La aceasta, răspunde Radu Rosetti că nu! 

„Astăzi - spune Rossetti - săteanul nu se mai lasă a fi împilat, batjocorit și 
maltratat de arendaș sau proprietar, decât când acesta este sprijinit de 
autorităţi. Acest sprijin având de fapt fiinţă pretutindeni, țăranul se supune 
pretutindeni, dar numai din pricina sprijinului ce autoritatea îl dă 
stăpânului. Respectul - frica ce-o avea de stăpân a pierit aproape cu 
desăvârşire. Dacă ţăranul român n-a avut niciodată iubire pentru stăpân, 
pentru boier, cum zicea și zice el şi astăzi, afară de prea puţine excepţiuni, 
acum îl urăște, pe cât poate uri un om care are patimi atât de puţin vii ca 
ţăranul român”. 

Și cu toate acestea, atâţia și atâția oameni de condei - cu excepţia câtorva 
scriitori în fruntea cărora se situează |. L. Caragiale cu strălucitul său pamflet 
„1907, Din primăvară până în toamnă” - au încercat, în lucrările lor de după 
răscoale și chiar de după primul război mondial să-și convingă cititorii că 
între boier și țăran nu sunt decât raporturi ca de la iubit la iubită - şi că 
luându-și ca subiect această poveste de dragoste între boieri şi țărani, ei fac 
un act de adevărat patriotism literar. 


ARENDAȘII 

În anul 1880, când liberalii, după o guvernare de patru ani, mai aveau să 
stea încă opt ani la putere, deputatul conservator opoziţionist Vernescu, fost 
şi viitor ministru, pleda în ședința de la 5 aprilie a Camerei, cauza celor care 
țineau în arendă moșii de-ale statului. Acești arendași se plângeau că nu-şi 
mai pot achita câştiurile, pentru că în ultimii doi ani „de la 1878 până astăzi, 
au fost asemenea evenimente, precum răzbelul, seceta, inundațiuni, moartea 
vitelor etc.” încât au adus pe acești oameni la sapă de lemn. 

Și ce propunea Vernescu? Ca parlamentul întreg să voteze pentru 
proiectul guvernului (liberal) prin care se acordă arendașilor condiţii mai 
bune de arendă - și la nevoie dreptul de reziliere a contractelor. 

„Dacă dumneavoastră - spunea Vernescu - nu veţi acorda rezilierea și 
dacă arendașii nu vor putea să plătească câștiurile lor, ce va câștiga Statul? 
Veţi face o mulţime de oameni nenorociţi, fără niciun profit pentru Stat. Dar, 
se va zice, poate, că dacă, se va acorda dreptul de reziliere, ei vor veni, cu 
toții, şi vor rezilia. Ei bine, această temere nu poate fi fondată, fiindcă și prin 
legea de la 1878 li s-a acordat dreptul de reziliere și cu toate acestea, 
arendaşii n-au venit în masă să ceară rezilierea. D-lor, interesul cel mare al 
țării este, ca, toată clasa arendașilor să nu fie, cu desăvârșire, distrusă, ci să 
fie înfloritoare, în viitor, ca şi în trecut, fiindcă, dacă această clasă va fi 
prosperă, şi agricultura ţării va fi prosperă, pe când, dacă veţi sacrifica pe 
arendași, veți sacrifica agricultura ţării. Faceţi, dar, avantagii arendașilor, 
fiindcă, prin aceasta, veţi avantaja agricultura noastră." 

Apelul era cald, oamenii erau convinși dinainte, guvernul era pregătit - 
aşa că statul ajută pe arendași, pentru ca arendașii să poată ajuta statul. 
Fiindcă statul era și el moșier, cel mai mare moșier al ţării, dar unul din acei 
moșieri care refuza să aibă direct de-a face cu țăranii, ci numai prin 
intermediul arendașilor. În ce scop? 

lată o întrebare la care s-a găsit să răspundă unul din cei mai iluștri 
oameni de stat ai liberalilor: Spiru Haret. În broşura „Chestia țărănească” 
despre care am mai vorbit şi care a apărut cu puţine zile înainte de a veni la 
putere național-liberalii, Haret spunea că statul s-a purtat cu țăranii 

„ca cel mai rău, mai nemilos și mai neprevăzător proprietar. Sunt 
patruzeci de ani de când el a devenit proprietar pe a cincea parte din 
întinderea teritorială a țării. În acest interval, nu a făcut absolut nimic 
pentru a asigura buna stare a ţăranilor de pe moșiile lui. Proprietarii cei răi 
îşi arendează moşiile cât mai scump la arendașii luaţi ori de unde, și merg de 
risipesc în străinătate banii astfel scoși din ţară. Tocmai așa a făcut şi statul. 
S-a bucurat când arenzile moșiilor lui au crescut, si s-a silit prin toate 
mijloacele să le facă să crească cât mai mult posibil, fără măcar să-și dea 


osteneală a calcula de unde vor scoate arendașii asemenea arenzi... Uzând de 
asemeni mijloace, Statul a scos din moșiile lui venituri din ce în ce mai mari, 
cu cari a plătit împrumuturi făcute în străinătate pentru cheltueli nu 
totdeauna justificate, și de cari în orice caz țăranii cari le plăteau, nu au avut 
decât puţin folos. În timpul acesta, ţăranii de pe moșiile statului erau 
exploataţi în modul cel mai neomenos, şi pe când toate împrejurul lor 
mergeau înainte, ei singuri rămâneau tot în starea de la început, dacă nu mai 
rău, şi nu puteau să-și îmbunătăţească soarta deloc, pentru că tot folosul 
muncii lor se împărțea de Stat și de arendașii lui...” 

Statul! „Cel mai rău, mai nemilos și mai neprevăzător proprietar”... Statul, 
care a procedat la fel ca „proprietarii cei răi” și care „Îşi arendează moșiile 
cât poate mai scump la arendașii luaţi de oriunde!”... Statul, care, pentru a 
scoate „din moşiile lui venituri din ce în ce mai mari”, a lăsat pe țăranii de pe 
moșiile acestea ale lui să fie „exploataţi în modul cel mai neomenos”... 
Statul!... 

Dar cine era statul, Haret nu spunea. Prefera să atace un stat, 
imponderabil, după vechiul principiu politicianist: „prinde orbul, scoate.-i 
ochii” - ca să nu vorbească cititorilor săi, țăranii, cărora li se adresa broșura, 
despre proprietarii și exploatatorii fizici ai marii moşii care se numea stat. 
Ar fi trebuit să dea nume. Și de nume se fereau toți. Ar fi trebuit să indice 
firmele politice. Dar în domeniul acesta firmele politice erau solidare. Ar fi 
trebuit să numească guverne. Dar toate guvernele care s-au perindat în cei 
40 de ani, fie că erau conservatoare, fie că erau liberale, erau compuse din 
boieri vechi și noi, toți credincioşi neclintiţi ai „monstruoasei coaliţii” de la 
1864. Ar fi trebuit cel puţin să precizeze care e partea de răspundere a celor 
două partide: liberal și conservator. Dar ar fi trebuit să admită că în cei 
patruzeci de ani, la putere au stat mai mult național-liberalii. De aceea, Spiru 
Haret vorbea despre stat ca să-și închipuie ţăranii că statul e conu Gogu, dar 
până la urmă începu să-și închipuie chiar el acest lucru, pentru că prins de 
vârtejul mâniei lui anti-guvernamentale ajunse să spună: 

„Şi până acolo a mers neprevederea și nepăsarea Statului, încât nu a avut 
cel puţin grija să ia măsuri pentru ca aceşti arendasi care ruinau într-un chip 
așa de neauzit poporul de a cărui bună stare Statul era dator să se 
îngrijească, să nu fie cel puţin străini.” 

Asta îl durea pe Spiru Haret: că statul, când s-a hotărât să-și dea moșiile 
pe mâna unor bandiți, n-a avut cel puţin grija să vadă ca acei bandiți să fie 
români, nu „străini”. Pentru că ruina poporului, dacă e provocată de 
arendaşii români, nu se potriveşte nici pe departe cu ruina provocată de 
nişte arendași străini; e românească, e națională, e patriotică - pe scurt, e 
mai dulce. Și atâta lucru n-a făcut statul pentru ţară timp de 40 de ani: să 


ruineze poporul român cu arendaşi români, printr-o exploatare 
„neomenească” dar, cel puţin românească, ci a preferat să facă treaba 
aceasta cu arendași „străini”. 

De aceea, spuneam că Spiru Haret, urmând să-i înșele pe alții asupra 
noțiunii de stat, a sfârșit prin a se înşela singur. 

Ca să lovească numai în guvernul conservator al conului Gogu, vorbea de 
un „stat” care de 40 de ani ruina poporul prin intermediul arendașilor 
„străini” — şi nu ţinea seama de faptul că în aceşti 40 de ani n-a fost la putere 
numai un guvern conservator, ci mai multe, și n-au fost la putere numai 
conservatorii, ci și naţional-liberalii, și nu conservatorii au guvernat mai 
mult timp ţara în aceşti 40 de ani, ci naţional-liberalii, cu circumstanţa 
agravantă pentru liberali că de la 1876 până la 1888, au stat timp de 
doisprezece ani neîntrerupt la putere. Așa că acuzaţia lui Haret că în acești 
40 de ani statul a ruinat poporul prin arendașii „străini”, dacă se îndrepta în 
parte împotriva partidului conservator, în și mai mare parte se îndrepta 
împotriva propriului său partid naţional-liberal. 

Este adevărat că la aceasta, Spiru Haret avea la îndemână răspunsul 
luminos al șefului său conu Mitiţă, care, în ianuarie 1907, la întrebarea 
făcută de doctorul Istrati, ministru conservator, în Senat, de ce n-au încercat 
naţional-liberalii, în guvernările lor, să aducă vreo îmbunătăţire în situaţia 
țăranilor, a răspuns: 

„Dacă noi n-am făcut nimic, de ce domniile voastre, guvernul 
conservator, aţi stat cu mâinile încrucişate şi v-aţi desfătat în preumblări şi 
concedii?” 

S-ar fi putut presupune că era un răspuns à la conu Mitiță, dar ar fi fost o 
mare greşeală: era un răspuns național-liberal, pe care-l adopta și Spiru 
Haret în atacurile lui contra guvernului conservator. Acuza de crimă 
împotriva țăranilor „statul” conservator și uita că în cei 40 de ani de „stat” 
oligarhic, a funcţionat mai mult decât „statul” conservator, un „stat” 
național-li beral. 

Aşadar, timp de peste 20 de ani din cei 40, „statul” național-liberal „nu a 
făcut absolut nimic pentru a asigura buna stare a țăranilor de pe mosiile lui”, 
a procedat ca „proprietarii cei răi” care „iși arendau moșiile cât pot mai 
scump la arendasi luaţi de oriunde"; „s-a bucurat când arenzile lui au crescut 
și s-a silit prin toate mijloacele să le facă să crească cât mai mult posibil, fără 
măcar să-și dea osteneală de unde vor scoate arendașii asemenea arenzi, 
dacă nu tot din munca ţăranilor; a tolerat timp de peste 20 de ani ca „ţăranii 
de pe moșiile lui”, ale statului, să fie „exp/oataţi în modul cel mai neomenos”, 
pentru că arendașii nu puteau fi mai miloşi decât statul: dacă statul măreşte 
„prin toate mijloacele arenda”, va mări proporţional şi arendașul mijloacele 


de a scoate diferența aceasta de arendă, pe cât posibil şi cu ceva plusuri; şi 
n-a avut grijă statul naţional-liberal „ca aceşti arendași cari ruinau într-un 
chip așa de neauzit poporul de a cărui bună stare era dator să se îngrijească, 
să nu fie cel puţin străini!” 2 

Arendașii „străini”! Tocmai „statul” național-liberal să dea ţara pe mâna 
străinilor? Se poate? 


* 


Statisticile oficiale apărute în 1906 l-ar fi putut linişti în oarecare măsură 
pe Spiru Haret. Numărul tuturor arendașilor din ţară se ridica la 3.332. 
Dintre acești 3.332 arendașşi, numai 915 erau străini de diferite neamuri, iar 
ceilalți 2.417 erau români. 

Și culmea: acești 2.417 arendași erau, mai toţi, membri ai partidului 
național-liberal - ceea ce era şi de la sine înţeles, pentru că făceau parte din 
noua boierime și din mica boierime. Despre specia aceasta de boieri noi şi 
mici, Radu Rosetti spunea că este „alcătuită din toți acei cari n-au făcut 
studii, şi, pornind de jos, au izbutit în vremile din urmă, prin hărnicie, prin 
economie, prin noroc, prin dibăcie, prin lipsă de scrupul și adesea prin 
ajutorul tuturor acestor factori întruniţi, să ajungă la avere. Aproape toţi 
sunt agricultori. Prin aceștia sunt mulți foști vechili de arendasi sau de 
proprietari, oameni cumplit de harnici şi de strângători, dar cu desăvârșire 
lipsiți de cinste și de suflet cari, după ce au jăfuit fără scrupul pe foştii lor 
stăpâni, jupoaie fără milă pe sătenii moșiilor ce le ţin în arendă, meseria lor 
obișnuită”. 

Cât despre mijloacele de care se foloseau toți arendașii în genere, fără 
deosebire de neam, ca să se poată îngrășa şi ei şi stăpânii moşiilor de pe 
urma ţăranului, tot Radu Rosetti spunea: 

„Obştea posesorilor (arendaşilor) abuza (însă) de ţărani fără cruţare, 
storcând dintr-însul tot ce li era cu putinţă a stoarce. Posesorul jidov, mai 
şiret, îl storcea prin un şir de înşelăciuni fără a îndrăzni însă să-l brutalizeze; 
posesorul creştin, dacă nu se pricepea atât de bine la înșelăciuni, îl dezbrăca 
şi îl maltrata în chip brutal. Cei mai cumpliţi erau însă fără îndoială foștii 


2 De altfel, grija „statului” naţional-liberal pentru ţărani este, printre altele, destul de 
elocvent demonstrată prin câteva cifre apărute în Buletinul Ministerului de Domenii din 
1907, din care se poate afla că: între 1881-1889, când ţara a fost guvernată - cu excepția 
ultimului an - exclusiv de liberali, statul a distribuit din terenurile lui 56.409 hectare și 
anume: 36.693 ha. amicilor liberali de la oraș și numai 20.000 ha. ţăranilor. lar în cele 3 
decenii cuprinse între 1868-1897, în cursul cărora conservatorii au stat la putere 12 ani, iar 
liberalii 17, din toate terenurile vândute de stat, numai 7,25% au putut fi cumpărate de 
ţărani, iar restul de 92,75% a fost atribuit clientelei politice a partidelor. 


vechili ai boierilor cari, îmbogăţindu-se prin furături de la stăpâni, luau la 
ieșirea lor din slujbă, câte o moşie în arendă sau de multe ori, cumpărau de 
veci câte una mai mică”. 


PĂMÂNTUL 

Condus de statistici oficiale, C. Stere, în studiul său „Fischerland”, 
oprindu-se asupra felului cum era împărțit pământul, ajunge la concluzia că 
„la o extremitate găsim peste un milion de proprietari cu ceva mai mult de 3 
milioane de hectare, la cealaltă extremitate numai 1.500 proprietari cam cu 
aceeași întindere de pământ”. 

Dar Stere găsea că și cifra de 1.500 mari proprietari este exagerată. Din 
statistici, zicea el, „rezultă că sunt peste 400 proprietăţi de „mână moartă” 
mai mari de 100 ha. Din acestea numai eforiile din București și lași, 
Aşezămintele Brâncovenești, „Madona Dudu” din Craiova și Academia 
Română cu aproape 200 (198) proprietăți mai mari de 500 ha,, şi din rest 
cel puţin o jumătate sunt de asemenea mai mari de 500 ha. (Otetelișeanu, 
Sofian, Bașotă etc.). lată, prin urmare că din acest motiv numărul 
proprietarilor trebuiește scăzut cel puţin cu 300”. 

Dacă scădem, așadar, 300 din 1.500, ajungem la cifra de 1.200. Dar Stere 
găsea că nici cifra de 1.200 nu corespunde realităţii: 

„„„Numărul proprietarilor dat de tabela (oficială n.n.) XXI se obţine prin 
simpla adunare a proprietăţilor pe judeţe, adică fiecare proprietar care ar 
avea moșii în mai multe judeţe, e socotit în acest total tot de atâtea ori”. 

Stere înţelegea prin aceasta că în lista celor 1.500, se întâlnește numele 
aceluiaşi proprietar de mai multe ori, după câte moșii are. Dacă X.Y., de 
pildă, are să zicem o moşie în judeţul Buzău și alta în judeţul Vaslui, el va fi 
înregistrat în statistici de două ori ca şi cum n-ar fi vorba de unul şi acelaşi 
X.Y. ci de doi X.Y. diferiţi. Consemnând acest fapt, Stere urmează: 

„Nu voiesc că citez nume proprii. Dar toată lumea cunoaște câțiva mari 
latifundiari care au câte zece, cincisprezece și chiar mai multe moșii în 
diferite județe. Dar câţi dintre ceilalți mari proprietari, latifundiari de mâna 
a doua și a treia, n-au moşii în două sau trei judeţe? E ușor să combinăm o 
listă de 50 proprietari care au împreună două sute de moșii în diferite 
judeţe. Dacă vom face reducerile cuvenite și din acest motiv, am vedea că 
numărul real al marilor proprietari ar trece cu puţin doar cifra de 1.000." 

La ce foloseau lui Stere calculele acestea? Ca să ajungă la concluzia că din 
întreg pământul arabil al ţării, o jumătate e stăpânită de peste un milion de 
țărani, iar cealaltă, nici măcar de 1.500 de proprietari, ci numai de 1.000. 

Indiscutabil că cifra de 1.000, dată de Stere, era mult mai aproape de 
adevăr decât cea de 1.500 trecută în statistici. Dar dacă Stere ar fi citat nume 


proprii, poate s-ar fi găsit binevoitori să-i aducă aminte și de proprietari 
care aveau în stăpânire mai mult decât zece sau cincisprezece moșii - ca să 
nu mai pomenim de conu Gogu, care era în capul a 99 de moșii - aşa că n-ar 
fi fost exclus ca numărul marilor proprietari să fie își mai mic de 1.000. Dar 
C. Stere nu voia să citeze nume proprii. De ce nu voia? Dintr-o discreţie pe 
care o vom întâlni în curând și la alţii. 

În continuare, C. Stere, după ce-și arată neîncrederea în cifra marilor 
proprietari, găsită în statistici, își arată și neîncrederea în privinţa întinderii 
reale a pământurilor stăpânite de moșieri. Raționamentul lui Stere este și aci 
simplu şi logic: boierii, care prin marea lor bogăţie sunt stăpânii ţării și din 
punctul de vedere politic, își puteau lua libertatea să tragă fiscul pe sfoară, 
mai mult ca oricare alt contribuabil. De aceea, la recensământ, boierii 
declarau fiscului pământuri mai mici ca să plătească biruri mai mici. Fiscul, 
instituţie a boierilor, se supunea. Dar pentru ca „statul”, adică boierii, să nu 
piardă nimic, fiscul trecea în declaraţiile ţăranilor loturi mai mari, ca să-i 
impună pe ţărani la biruri mai mari. Datorită acestei tâlhării fiscale, 
„întinderea reală a proprietăţii mari - spunea Stere - întrece cifra dată de 
recensământ, precum pe de alta și cea a proprietăţii țărănești e mai mică. 
Dacă am presupune că aceste greșeli se ridică numai la zece la sută (și 
desigur sunt mai mari), atunci trebuie să socotim proprietatea mare de cel 
puţin 3.300.000 ha., iar cea ţărănească scade sub trei milioane.” 

Continuându-și investigaţiile în direcţia repartizării pădurilor, Stere află 
că din 1.500.000 ha. păduri, „proprietatea țărănească propriu-zisă n-are 
niciun copac”, pe când marii proprietari posedă 1.200.000 ha. 

„lată deci, spune Stere, termenii adevăraţi ai acestei antinomii sociale: pe 
de o parte un milion de ţărani cu mai puțin de trei milioane de hectare, cu 
maximul de trei hectare în mijlociu de proprietate (însuși raportul o 
stabilește la 3 hectare) - iar pe de altă parte - numai 1.000 (o mie!) de 
latifundiari cu peste patru milioane hectare ale solului național, cu peste 
patru mii de hectareîn mijlociu de proprietar!” 

Fiecare din acești o mie de moșieri avea, așadar, „cel puțin” de o mie trei 
sute de ori mai mult pământ decât fiecare din acest milion de țărani. Și aici 
era vorba numai de ţăranii care aveau pământ. Că aveau trei sau mai multe 
hectare - cum era cazul cu minoritatea țăranilor - sau numai un singur 
hectar - cum era cazul cu majoritatea țăranilor - n-are a face: aveau. Erau, 
însă, mulţi ţărani care n-aveau nici măcar un pogon, necum un hectar. N- 
aveau nimic. După cifrele date în 1907 de un doctor Creangă, fost pe atunci 
director al statisticii generale din România, numărul ţăranilor fără pământ 
se ridica la 408.502, sau la o proporţie de 50% faţă de țăranii proprietari. 

Dar erau mai fericiţi ţăranii cu pământ, decât țăranii fără pământ? 


Cu excepţia acelei minorităţi de mijlocași și chiaburi, care formau o clasă 
aparte și supărătoare ca un corp străin în mijlocul maselor rurale, diferența 
dintre ţăranii fără pământ, sau clăcași, și acel aproape un milion de 
minusculi proprietari ai unui teren de la unul până la maximum trei 
pogoane era numai formală. În fond, îi chinuia şi pe unii şi pe ceilalți aceeași 
„febră de inaniţie”, pentru că aceasta era sub domnia regelui Carol axa 
politicii agrare a boierilor vechi și noi față de masa rurală: foamea și frica. 
Ţăranului să-i fie totdeauna foame, ţăranului să-i fie totdeauna frică - și de 
foame și frică să accepte întotdeauna orice condiţii de muncă i-ar impune 
boierul. Cu ochii aţintiți spre acest obiectiv, boierii vechi și noi au dăruit 
ţării, în cursul celor patru decenii, o serie de legi, botezate de ei, în bătaie de 
joc, „legi” sau „reforme agrare”. 


„LEGILE” SAU „REFORMELE AGRARE” 

Până la 1864, ţăranii erau împărţiţi în răzeși, sau mici proprietari şi în 
clăcași, fără niciun pământ. Clăcașii, care compuneau marea majoritate a 
ţăranilor, munceau pe pământul boierilor, care, pentru munca lor, le dădeau 
câte o falce, ca să aibă din ce se hrăni. La 1864, domnitorul Cuza a venit cu 
un proiect de împroprietărire a unei bune părţi din clăcași, pe o treime din 
pământurile boierilor, ale statului și ale celor foste mânăstirești. 

Marii proprietari erau categoric împotrivă - nu numai pentru că li se luaa 
treia parte din proprietate, dar și pentru faptul că prin emanciparea atâtor 
clăcași, li se răpeau şi atâtea braţe de muncă. Hotărâţi, boierii vechi şi noi, 
albi şi roşii, conservatori şi liberali, își dădură mâna să facă legea lui Cuza 
Vodă, inoperantă. De aceea, introduseră o clauză prin care se prevedea că nu 
vor putea fi împroprietăriți decât acei clăcași care, în momentul când va 
intra legea în vigoare, se vor fi aflat ca muncitori pe moșie, cu un an înainte. 
Și imediat, mii şi mii de ţărani, care habar n-aveau ce se întâmplă în lumea 
boierilor, se treziră alungaţi de proprietari, de pe o moșie pe alta, astfel că 
peste un an, când se efectuă împroprietărirea, ei, neîntrunind condiţia din 
lege, rămaseră fără pământ. Cât despre fericiţii împroprietăriți, boierii avură 
grijă să le dea pământurile cele mai proaste. 

Doi ani după ce ajustară cât le era cu putinţă legea împroprietăririi la 
interesele lor, boierii veniră - la 1866 - cu o altă lege: cea a tocmelilor 
agricole. Prin această nouă reformă se stabilea că țăranul e liber să încheie 
cu proprietarul orice învoială, dar pe un timp limitat. „Nicio tocmeală pentru 
munca agricolă - spunea legea, care avea și ea grijă de fericirea ţăranului - 
nu se va putea face pe mai mult de cinci ani”. Sub pretextul că ar ocroti pe 
țăran împotriva unor tocmeli nelimitate care l-ar putea face rob pe toată 
viaţă, boierii își puteau tocmi, pe cinci ani înainte, braţe de muncă pe preţuri 


valabile în momentul semnării contractului - deși în cursul celor cinci ani 
următori preţul muncii creștea necontenit, odată cu valoarea pământurilor. 

Experienţa acestor învoieli pe cinci ani dovedi însă boierilor că legea de la 
1866 nu le dădea suficiente garanţii că ţăranii, răzbiți de mizerie, își vor 
împlini angajamentele până la urmă - de aceea veniră după șase ani, la 
1872, cu o a doua lege a tocmelilor agricole, care avea și de data aceasta 
grija de a ocroti pe țăran. Prin acest cap de operă avocăţesc, se prevedea că 
proprietarii n-au dreptul să folosească pe ţăranii învoiţi decât la munca 
propriu-zisă a pământului şi la nimic altceva. După aceea, învoiala pe cinci 
ani, prevăzută prin legea de la 1866, era redusă numai la doi. Şi în sfârșit, în 
dragostea lor părintească pentru ţărani, legiuitorii adăugară încă un articol 
care spunea: „Consiliul comunal este în drept să refuze legalizarea unui act 
de tocmeală pe dată ce munca pentru care se învoiește un locuitor este mai 
mare decât ceea ce ar putea lucra el și familia lui”. 

Dar, în schimbul atâtor binefaceri cu care copleşeau țărănimea, 
conducătorii țării prevedeau, prin lege, și un mic cadou pentru marii 
proprietari: 

„În caz când - spunea legea la art. 13 - după îndemnul și execuţiunea 
consiliului comunal, locuitorii vor arăta îndărătnicire sau vor dosi din 
comună, consiliul îndată va cere de la subprefectura locală a-i trimite ajutor 
de dorobanţi necesari în executarea locuitorilor îndărătnici sau fugari, în 
comptul vinovatului”. 

Dispoziţia aceasta era în flagrantă opoziţie cu constituţia care interzicea 
executarea „manu militari” - cu forţa armată - a contractelor civile. Dar cei 
care şi-au fabricat la 1866 o constituţie, aveau și puterea de a o suprima și 
de a o înlocui cu dorobanţul, oricând voiau. Deci, prin legea de la 1872, marii 
proprietari își acordară dreptul de a executa, cu ajutorul dorobanţului, 
învoielile agricole. 

Dorobanţul devenea de aci înainte umbra ţăranului. Boierului i se 
interzicea prin lege - sau își interzicea prin lege al cărei autor tot el era - să 
încheie tocmeli agricole pe mai mult de doi ani, ori să-l silească pe țăran la 
treburi care n-au nimic de-a face cu munca pământului etc. etc. Dar același 
boier își punea la dispoziție dorobanţul cu baioneta la armă, și cu acest 
dorobanț, pus /egal să-i păzească dreptul de a face ce vrea cu ţăranul - 
oricâte reforme ar fi votat în parlament, pe toate le răsturna pe moșie. În 
numele dorobanţului cu baioneta la armă, termenul tocmelilor putea fi şi 
lung şi scurt, moșierului îi era indiferent, pentru că oricând îl putea lungi ori 
scurta, după cum îi convenea lui mai bine - și nu pe hârtie și nu cu toc și 
cerneală, ci cu gârbaciul de-a dreptul pe spinarea ţăranului, care, cu contract 
lung sau scurt, tot nu ştia carte, tot n-avea cui să se plângă și tot n-avea cui 


cere dreptate. În numele dorobanţului cu baioneta la armă, boierul putea să- 
l] pună oricând pe țăran în contravenţie cu încâlcitele clauze ale tocmelilor, 
să-l scoată oricând îndărătnic şi oricând fugar, sau cu intenția de a fi fugar 
sau Îndărătnic. 

Legea dorobanţului de uz represiv și preventiv funcţionă până la 1882, 
când stăpânii veniră cu o nouă lege de binefaceri pentru ţărani: 
constrângerea corporală era desființată; tocmelile agricole nu puteau fi 
încheiate decât o singură dată pe doi ani - iar la reînnoire numai pe câte un 
an; ţăranul, oricât de mare ar fi datoria lui către moșier sau arendaș, trebuia 
să fie lăsat liber să-și lucreze bucăţica lui de pământ vinerea și sâmbăta. 

Sub regimul acestei legi ţăranii se răsculară la 1888. 

Veni apoi legea de la 1893 care le întrecea pe toate prin intenţiile ei 
generoase. Pentru întâia oară se întâlnește dispoziția de a se evalua munca 
ţăranului în bani. Prin legea aceasta este suprimată obligaţiunea ţăranului 
de a da moșierului sau arendașului mușchiul și limba de porc de Crăciun, 
ouă, pui de găină etc.; primarii sunt obligaţi să aibă grijă ca dijmuirea să fie 
făcută la timp şi nu când va binevoi proprietarul sau arendașşul; proprietarii 
şi arendașii sunt obligaţi să închirieze ţăranilor însuși imaşul nu numai 
dreptul la imaş - deoarece simplul drept de imaș permite proprietarilor sau 
arendașilor să folosească imașul și pentru vitele lor. 

Sub regimul legii agrare de la 1893, s-au răsculat țăranii la 1907. 


ÎNVOIELILE AGRICOLE, SAU TOCMELILE AGRICOLE, SAU CONTRACTELE 
DE MUNCĂ DINTRE BOIER SAU ARENDAȘ PE DE O PARTE ŞI ȚĂRANI, DE 
CEALALTĂ 

Ca motto la acest capitol dăm următoarea notiță reprodusă după „Gazeta 
de Bacău” în numărul de la 1 iulie 1883 al revistei de limbă română „Dacia 
viitoare”, care apărea la Bruxelles: 

„Pentru 15 galbeni și două merţe păpușoi pe cari le-a socotit 50 franci 
kilo şi 12 prăjini prăşilă procent, 1 sătean lucrează de 17 ani. Bineînţeles că 
i-au mai rămas pe viitor de făcut încă cine ştie până când, poate până atunci 
când pus între scânduri de brad îl vor duce la groapă. Cum am spus munca 
trece din tată în fiu și soţia trebuie să lucreze toată viaţa pentru datoria 
pretinsă a bărbatului. Până și pământul pe care legea îl oprește pe țăran să-l 
vândă este luat în stăpânire de d. Lecca... Dar una aduce alta. „Românul” ni- 
aduce vestea unor fapte asemenea celor din judeţul Bacău. De astă dată, 
moșia este a unui deputat, Dr. Herescu”. 

Lecca, poreclit „tiranul ungurilor” - al țăranilor unguri din judeţul Bacău 
- era la 1883 ministru de Finanţe în guvernul naţional-liberal, iar deputatul 
Herescu, tot național-liberal era. Cazul celui de al treilea erou: țăranul - era 


mult mai puţin complicat. Situaţia lui era situația sutelor de mii de țărani 
caretrăiau sub regimul învoielilor agricole. 


* 


În toamna lui 1907, doctorul G.D. Creangă, fost director al statisticii 
publice și membru de seamă al partidului naţional-liberal, făcea să apară, 
într-un volum de 625 de pagini, o culegere de 209 „învoieli agricole în 
vigoare pe anul 1906” - dintre care 87 în Muntenia, 36 în Oltenia, 80 în 
Moldova și 6 în Dobrogea. 

Când deschizi cartea te izbeşte de la început un fapt curios: în toate cele 
625 de pagini ale ei, nu întâlneşti nume. Ca și Stere, doctorul Creangă nu 
dădea nume. Nici nume de moșieri, nici de moșie, nici de arendași, nici de 
comună. Singurele nume ce se pot întâlni sunt cele de judeţe. Restul este? 
înlocuit prin două majuscule: N.N. 

De pildă: „Contractul agricol încheiat între subsemnaţii N.N. arendașul 
moșiei N.N. din judeţul Argeş și noi locuitorii domiciliaţi în comuna N.N”. 
Atât! „N.N.” Sau: „Între subsemnaţii N.N. şi N.N. arendaşii moşiei N.N. pe deo 
parte și locuitorii comunei N.N., plasa N.N. judeţul Argeș de alta”... Sau: „S-a 
încheiat între subsemnaţii pe de o parte d-l N.N. arendaşul moşiei N.N. și pe 
de altă parte locuitorii mai jos notaţi din comuna NN. plasa NN. judeţul 
Ilfov” etc. 

Era cu atât mai ciudată această discreție cu cât în carte se făcea uz de ea 
nu numai față de contractele din Muntenia, Oltenia, sau Dobrogea, dar și față 
de cele din Moldova - și care contracte din Moldova? Până și cele din 
Botoșani de unde a izbucnit răscoala care l-a stimulat pe conu Mitiţă, pe 
Spiru Haret, pe lonel Brătianu și tot sanhedrinul opoziţiei liberale să joace 
dansul scalpului în jurul guvernului conservator al conului Gogu. Cităm: 

„Contract agricol numărul 128: Între subsemnaţii locuitori din cătuna 
N.N. comuna NN. judeţul Botoșani și d-na NN. proprietara moșiei NN. 
domiciliată în comuna N.N. judeţul Botoşani...” 

„Contract agricol nr. 129: Între subsemnaţii N.N. comptabil şi procurator 
al d-lui N.N. arendașul moșiei N.N. și NN. din comuna NN. judeţul 
Botoșani...” 

„Contract agricol nr. 130: Între subsemnaţii locuitori muncitori agricoli, 
domiciliaţi în comuna N.N., plasa N.N. judeţul Botoșani și d-l N.N. arendașul 
moșiei N.N. domiciliat în orașul Botoșani” etc. etc. 

La fel de discret erau reproduse și contractele din jud. Dorohoi și din jud. 
lași și jud. Suceava, de pestetot. 

Și te întrebi: în ce scop şi-a publicat doctorul Creangă culegerea? 


Evident, spre a dezvălui ţării în ce condiţii înspăimântătoare era silit 
țăranul român să lucreze pentru proprietar şi arendaș. 

Dar atunci de ce Ionel Brătianu, ministrul de Interne, șeful suprem al 
cenzurii şi al organelor de liniște, siguranţă și pace obștească, n-a dat voie să 
apară numele contractanţilor moşieri şi arendași? 

Pentru că aşa era convenit între boieri; au voie să se denunțe unul pe altul 
în public, cu nume, fără nume, cum le-o plăcea, în indiferent care împrejurări 
şi afaceri, pentru că faptul nu-i deranja. Dar când va veni vorba despre 
relațiile lor cu țăranii, să fie foarte atenți. 

Că discreția în materie de nume era consfinţită printr-o convenţie 
respectată cu toată rigoarea de către întreaga lume politică, ne-o confirma 
până şi supărarea lui Radu Rossetti, care se arăta, în studiul lui despre 
răscoale, atât de sever cu boierii şi atât de mirat că în lucrarea lui Creangă 
nu întâlnești niciun nume ci, peste tot, numai N.N-uri. 

„Nu înţeleg - scria Radu Rosetti - de ce s-au suprimat din publicaţie 
(culegerea lui Creangă n.n.) numele cultivatorilor și ale moșiilor și 
comunelor... Dacă această discreţie a avut de scop să cruţe obrazul celor care 
exploatează pe țărani în chip nescrupulos, cu atât mai rău! Cred că este în 
interesul țării ca asemenea oameni să fie demascaţi fără cruţare și ca opinia 
publică să fie pusă în măsură de a distinge între arendașul sau proprietarul 
împilator sau cel neîmpilator”. 

Și peste multe pagini mai încolo, Rosetti dă iar curs amărăciunii lui: 

„Este foarte de regretat că, dintr-un scrupul de delicateţe exagerată, 
Ministerul de Interne a suprimat numele proprietarilor, acel al arendașilor 
şi acel al moșiilor în vastul material adunat de dl. Creangă în cursul verii 
trecute și dat astăzi la iveală”. 

Totuşi Rosetti, când trebuie să-și sprijine studiul pe fapte, cade în acelaşi 
păcat: ocolește în mod sistematic numele proprietarilor şi arendașilor. De 
pildă, când la analiza învoielilor agricole acuză de neomenie față de ţărani, 
noua boierime - cea compusă din foștii vechili și crâşmari - Rosetti adaugă: 
„Pentru a fi drept, trebuie să mărturisesc că cunosc învoieli cumplite făcute 
de fruntaşi ai primei categorii” (adică ai vechii boierimi n.n.). Dar când 
trebuie să ajungă la nume, Rosetti rămâne mut ca oricare alt boier: uită de 
nume. Mai încolo, Rosetti, vorbind despre sistemul tâlhăresc al răfuielii, 
după ce dă ca exemplu un caz în care figurează cifre şi specificări, adaugă 
acest comentariu: 

macel care face această camătă cumplită, care săvârşeşte acest jaf 
îngrozitor, este o damă din aristocrația Moldovei, blândă, bună, miloasă, 
darnică şi îngăduitoare. Nici prin gând nu-i trece că face camătă, că jefuieşte 


ţăranii. Este întocmai cazul vechilor boieri, buni, darnici, evlavioși, dar cari 
rupeau pe ţigani în bătăi...” 

Dar cine e „dama din aristocrația Moldovei”, Rosetti nu spune. Tace. Şi în 
toată lucrarea lui de 700 pagini, Rosetti vorbește despre nelegiuirile pe care 
le îndură ţăranii, dar când este cazul să dea în vileag numele vreunuia din 
asupritori, tace. Era de acord cu toţi boierii că chestiunea începe să devină 
prea delicată. Şi-n chestiuni delicate, n-au ce căuta nume. Ca să-ţi superi 
adversarul te poţi limita şi la o insinuare. Era lucru dovedit: în lumea 
politicienilor liberali și conservatori, insinuările făceau mai multe minuni 
decât oricare ameninţare directă. Datorită, aşadar, acestei înţelegeri 
tradiționale dintre boieri, cenzura liberală a înlocuit peste tot numele 
proprii care figurau în contractele din culegerea doctorului Creangă cu 
ermeticele N.N. Dar lipsa de nume nu poate împiedica pe cetitor, oricât de 
străin ar fi de problemă, să afle, din simpla lectură a tocmelilor, cauzele care 
au împins acum o jumătate de veac pe ţărani la răscoale. 

Într-adevăr, dacă boierii mari şi mici, vechi şi noi, „strămoşi de ai lui 
Traian” ori „străini”, ar fi vrut să dea o expresie literară străvechilor lor 
instincte de pradă, în niciun gen n-ar fi reuşit mai bine ca în cel al tocmelilor 
sau învoielilor agricole. Într-un labirint de paragrafe încâlcite, confuze, fără 
ieșire, care cuprind câteva pagini, este îngrămădit tot ce clasa aristocratică a 
moșierilor și arendașilor a putut născoci mai drăcesc spre a-și satisface 
cruzimea și rapacitatea ei veșnic nepotolită. Din atâtea contracte - și sunt 
numai 209 - câte cuprinde culegerea lui Creangă este foarte greu să alegi pe 
cele mai complicate și mai complete. De altfel, despre contracte concrete - 
aşa cum au fost aplicate în fapt şi nu cum au fost puse pe hârtie - nici nu 
putea fi vorba. Dar și ilegalitățile puteau fi trecute în învoieli şi legalizate. De 
pildă, din contractul nr. 5 vedem cum proprietăreasa N.N. din Argeș își leagă 
ţăranii pe un termen de 4 ani, când prin legea de la 1882 era interzis să se 
încheie contracte pe un termen mai mare de 2 ani - și asta numai o singură 
dată, pentru că același contract, la reinnoire nu putea fi încheiat decât 
pentru un an. 

Sau alt caz, pe care-l găsim în lucrarea „Tocmelile agricole” apărută în 
1906 sub semnătura a doi autori: Tănăsescu și Grigorescu. În contractul 
încheiat între locuitorii din comuna Giuvarești, plasa Oltul de Jos Balta, jud. 
Romanați și doamna Leofeoteia |. Politis, arendașa moșiilor Moldoveni și 
Giuvareşti se prevede iar un termen ilegal: de la 1 martie 1902 până la 1 
martie 1905, deci pe trei ani. Dar, în afară de aceasta, pe lângă zecile de 
obligaţiuni impuse țăranilor, proprietăreasa a mai introdus următoarea 
clauză: 


„Art. 11. Având necesitate pentru trecerea Oltului şi d-na arendașă având 
pod peste Olt, ne obligăm a plăti fiecare familie învoită cu pogoanele câte 10 
lei noi pe fiecare an, iar care nu suntem învoiţi, câte 15 lei noi. Asemenea ne 
obligăm ca în caz de înecat sau mutarea podului, să dăm ajutor cu mâinile 
sau cu boii”. 

Tot Tănăsescu şi Grigorescu în lucrarea lor, citează o ,învoaială 
cămătărească” încheiată în judeţul Brăila, „prin care s-a impus unui om ca să 
lucreze pe an 39 de pogoane, să care 300 chile la Brăila şi să facă și 30 zile cu 
palmele și cu clauza că dacă nu va face toate acestea, să dea, la sfârșitul 
anului, 1.600 lei ștraf arendașului.” 

Astăzi, în perspectiva celor 50 de la ani de răscoale, ţinutul învoielilor te 
poate îngrozi mai mult decât chiar în 1907, când lumea trăia în atmosfera 
curentă a practicilor oligarhiei. Din cercetarea atentă a tocmelilor agricole, 
care difereau între ele uneori doar prin lungimea textelor lor, dar nicidecum 
prin spiritul în care au fost concepute, se poate vedea în ce hal de degradare 
umană a putut fi adus țăranul român de către păturile conducătoare de sub 
glorioasa domnie a lui Carol |. În toate învoielile agricole predomină nota de 
umilință, de supunere totală a ţăranului față de „boieri”. Boierul - deși era 
hotărât să nu respecte nici măcar aceste contracte ilegale - se ferea, până și 
pe hârtie, să-şi ia propriu-zis vreo obligaţie mai clară, în raporturile cu omul 
de la care venea tot huzurul. Acelaşi dispreţ cu care trata țăranii în vorbă, îl 
adopta și în scris: „unde voi găsi cu cale”, sau „cât voi aprecia (eu)”, sau „cât 
voi găsi (eu) de cuviință”. Numai de sus! 

Altfel sunau, însă, vorbele ţăranului: „După cererea domnului proprietar 
(sau arendaş)”; „când vom fi vestiți de domnul proprietar (sau arendaş)”; 
„Ori la ce punct ni se va cere (de către proprietar sau arendaș n.n.)”. Numai 
cu căciula în mână! Frica și foamea îi frânseseră ţăranului șira spinării. Chiar 
dacă el și ceilalți fraţi ai lui moşteniseră câte o fărâmă de pământ de la tata 
ori de la bunicul cel împroprietărit la 64, nu puteai zice totdeauna că 
pământul acela ar fi pământ de arătură, ci mai curând o amintire stearpă și 
cenușie de pe vremea lui Vodă Cuza. Cu sau fără pământul ăsta, fiul ori 
nepotul de clăcaș, tot clăcaș rămânea. Bani n-avea, unelte n-avea, imaș 
pentru vite n-avea, nimic n-avea! Doar datorii. Datorii către boier, datorii 
către fisc, datorii prin sat. 

Ce să fi făcut? Ori să-și lase pământul - atunci când avea - în paragină, ori 
să-l arendeze unor chiaburi - și el să se tocmească la boier, pe moşie. În 
1905 statistica spunea că din 1.016.278 mici proprietăţi, aproape jumătate - 
465.273 - nici nu erau lucrate de stăpânii lor. Dar şi majoritatea celor care 
voiau să-şi îngrijească ogorul, tot la boieri erau siliţi să se bage și tot la 
cheremul boierului stăteau. Boierul - moșier sau arendaș - le dicta mai întâi 


când să-şi lucreze pământurile lor: totdeauna după ceterminau cu munca de 
pe moşie. Legea de la 1882, prin care moșierii și arendașii erau datori să lase 
ţăranii liberi în zilele de vineri şi sâmbăta să-și lucreze ogoarele lor, 
continua să existe, dar și boierii continuau s-o ţină dosită. Țăranul habar n- 
avea de ea. Și când s-au ivit oameni să-i arate că este înșelat, au fost arestaţi 
ca instigatori, chiar de către acei care votaseră legea. Pe moșia lui, boierul nu 
voia să i se vorbească de alte legi decăt ale lui. Așa că ţăranul cultivator își 
lucra pământul pe apucate. Ce și câtă recoltă putea scoate în condiţiile astea, 
nu mai vorbim. De aceea, bună parte din categoria acestor ţărani care-și 
lucrau ei singuri ogoarele, nu se puteau hrăni din produsul micii lor 
proprietăţi, şi se tocmeau și ei la boier. 

lată, prin urmare, făcând coadă la semnarea tocmelilor agricole trei 
categorii de ţărani: ţărani fără pământ, care ca muncitori sezonieri erau 
trecuţi în statistici sub denumirea ciudată de „alţii”; ţăranii cu pământ, dar 
prea săraci să și-l poată lucra singuri; şi țăranii cu pământ - și cu pământ 
cultivat, dar neindestulător să-i poată hrăni. 

Iscălea țăranul învoiala, dar după ce muncea o vară întreagă se trezea în 
pragul iernii fără un pumn de mălai în bordei. Fusese un an de belșug, dar 
țăranul n-avea ce pune în ceaun. Pentru țăran nu erau ani roditori sau ani 
secetoși. Pentru el, toţi anii erau secetoși. Pentru el, totdeauna se punea în 
toamnă problema unui sac de mălai - și totdeauna în toamnă începea 
comedia care se repeta an de an: se ducea la boier după câţiva lei împrumut. 
Boierul, săritor, îi zicea: vai de mine! Cum să nu! Îți dau bani cu împrumut, 
dar să-mi dai împrumutul înapoi nu în bani, ci în muncă. 

Avea o socoteală teribil de sănătoasă boierul, moșier sau arendaș. Dacă ar 
fi lăsat pe țăran să-i restituie banii în bani, țăranul era liber ori să-şi vadă de 
ogorul lui, ori să se tocmească aiurea, ori să-i pretindă, la vară, prețul muncii 
din vară. De aceea îl silea boierul pe țăran să-i achite împrumutul nu în bani, 
ci în muncă. 

Pe de altă parte, țăranul, care tremura de foame și frig, vedea bine că n- 
are încotro. Boierul, hoţ, îşi poate aduce oricând braţe de muncă de pe alte 
moșii, sau chiar din străinătate. Şi la nevoie, boierul, dacă o vedea că n-are 
destui oameni la muncă, se va mulţumi să lucreze și cu câţi o avea la 
îndemână. Are boierul ce să mănânce, chiar dacă lucrează numai o parte din 
moșie. Și apoi, cum să-l refuzi pe boier? Boierul e boier, mai cu seamă când 
îți mai împrumută și bani. Și ca o consolare finală, țăranul îşi zicea: Muncă? 
La urma urmei, munca nu costă bani. Și primea bucuros. 

Mulţumit şi cuminte, boierul băga mâna în buzunar, dar nu ca să scoată 
bani de împrumut, ci numai plaivazul. Carevasăzică, așa: eu îţi dau ţie atâta 
şi atâta şi tu o să-mi muncești atâta și atâta. Și făcea socoteala muncii pe care 


avea s-o presteze în vară pe preţul din ceasul împrumutului: adică de două- 
trei ori mai mic. Era bună bunătatea boierului, de aia era și așa de scumpă: 
se lăsa plătită cu o dobândă de două, până la trei sute la sută. De fiecare leu 
împrumutat, țăranul trebuia să dea boierului un leu sau doi câștig. De fiecare 
zi socotită după preţul real al muncii din vara ce avea să vină, țăranul se 
angaja să lucreze boierului două zile fără nicio para. 

Dar țăranul primea. N-avea cu ce-și hrăni nevasta și copiii. Primea. Şi nici 
nu-l mai întreba pe boier ce loc de arătură îi va da - pentru că ştia că boierul 
n-o să-i răspundă. Boierul îl lega pe ţăran de moșie pe o vară întreagă, prin 
împrumutul lui cămătăresc, dar până în februarie-martie, cu câteva zile 
înainte de trebuia să iasă omul cu plugul la câmp, refuza să-i dea cea mai 
mică indicație topografică asupra pământului pe care avea să-l lucreze în 
contul împrumutului și nici asupra celor câteva pogoane pe care voia să leia 
țăranul în arendă. Boierul tăcea. Dar uneori îi spunea învoitului: să ştii că pe 
bucata de pământ pe care vrei să ţi-o arendez ca s-o lucrezi pentru tine, n-ai 
voie să pui grâu. În niciun caz grâu. Cultura grâului era un apanaj al 
boierului. Era marfa lui de export şi izvorul lui de câștiguri. Țăranul era, 
aşadar, redus numai la cultura porumbului. Dar ce fel de pământ va cultiva, 
nu ştia. Boierul îşi rezerva dreptul să-i dea pământul cel mai prost de pe 
moșie. 

Totuşi textele tocmelilor agricole nu ne dau decât o parte din ideile 
produse de geniul moşieresc şi arendășesc pe tărâmul exploatării ţăranilor: 
partea legalizată, cu clauze care puteau fi prevăzute şi trecute în contracte. 
Pe marginea tocmelilor, însă, existau operaţiuni - operaţiuni importante - și 
mult mai importante decât cele ce se puteau găsi în tocmeli - care, pentru că 
nu puteau fi prevăzute, nu puteau fi nici legalizate: abuzurile. 


IX 


A susține că boierii s-ar fi abătut cândva de la prevederile tocmelilor 
agricole şi că s-ar fi dedat la abuzuri, este fără îndoială absurd, când abateri 
grave de la oricare legi de omenie erau înseși clauzele legale, precise 
clauzele clare clauzele mai mult sau mai puțin pe înțelesul țăranilor. Apoi, în 
afară de asemenea clauze precise, au fost abuzuri și, mai grave atâtea clauze 
la fel de legale dar voit imprecise, voit încurcate, pe care ţăranul le subscria, 
resemnat, cu ancestralul lui fatalism, cum făcea ori de câte ori, se ciocnea de 
inevitabil, şi mai cu seamă de un inevitabil al cărui înțeles trebuia să rămână 
pentru el un mister. 

Dar pe lângă acest lanţ de clauze precise şi imprecise, care-l ținea legat de 
pământul boierului, îl mai pândea pe ţăran o a treia sursă de abuzuri 
ascunse îndărătul unor cuvinte. Mai toate învoielile agricole erau prevăzute 
cu neologisme care-l înspăimântau pe ţăran numai cât le auzea. Este 
cunoscut cititorilor, desigur, cazul clasic al acelor țărani care, la încheierea 
învoielilor s-au oprit asupra unui cuvânt: „solidar” - și l-au întrebat pe boier 
ce înseamnă. Boierul, grăbit să-i înveţe, le-a răspuns că „solidar” înseamnă 
„trăiască boierul”. Țăranii, care, oricât de puţin ar fi vrut să le trăiască 
boierul, n-aveau curajul să i-o spună în față, au semnat. Dar, cu aceasta, au 
semnat și o condiţie care se întorcea şi împotriva lor şi împotriva legii, căci 
legea era categorică: este interzis boierilor să încheie contracte care ar 
obliga pe învoiţii de pe moșie, să răspundă toţi pentru vina unuia singur. 

Cuvântul „solidar” este numai un exemplu cules din noianul de cuvinte și 
mai de nepătruns, ca „respectiv”, „restricțiune”, „stipulare”, care erau tot 
atâtea izvoare de surprize neplăcute pentru învoiți. 

Or, dacă tocmelile așternute negru pe alb cu obligațiunile acelea, precise 
ori confuze, dar legalizate, constituiau o aglomerare de abuzuri în tot ce 
poate cuprinde mai înspăimântător cuvântul abuz - desigur că a califica 
nişte crime morale, materiale și fizice, drept abuzuri numai pentru că n-au 
fost trecute în tocmeli și legalizate, este absurd. De altfel, boierii nu s-ar fi 
codit să-și legalizeze şi abuzurile, dacă ar fi putut - precum spuneam - să le 
prevadă. Dar pentru aceasta, ar fi trebuit mai întâi să ştie unde sfârşeşte așa- 
zisa lor lege și unde începe bunul lor plac. N-o ştiau. În schimb, ştiau altceva 
mult mai important pentru pacea inimii lor; că dreptul lor nelimitat la 
fărădelegi, decurge din dreptul lor de a încheia asemenea tocmeli întărite de 
legi. 


Dijma. - Munca în dijmă era practicată mai mult în Muntenia. În Moldova 
dijma a început să dispară de pe la mijlocul veacului trecut. Dijma este un 


cuvânt care se trage din latinescul „decima”. „Decima” înseamnă a zecea 
parte, sau zeciuială: din zece, una. Zecimala sau dijma era, după unii fericiți 
istoriografi, nu o dare, ci un dar, care se ridica la a zecea parte din recoltă și 
pe care țăranii îl ofereau în fiecare an, de bună voie, cneazului, cum era 
numit judele sau înțeleptul satului. Asta se întâmpla după aceeași 
istoriografi, în vremurile patriarhale, când umblau câinii cu colacii în coadă 
şi când țăranul nu mai prididea să adune în hambare atâtea grâne cât îi 
dădeau ogoarele lui, care erau ale lui și numai ale lui. Cam în ce perioadă s- 
ar putea situa aceste vremuri patriarhale, istoriografii n-o spuneau. O țineau 
pentru ei. Dar chiar și fără luminile lor, puteai fi sigur, că zeciuiala exista şi 
că exista şi cneazul. Dovadă: primea zeciuiala cu ambele mâini. 

Dar dacă în vremurile patriarhale cneazul primea zecimala ca un omagiu 
adus de ţăran înţelepciunii lui, ceva mai încoace acest înţelept, ajuns și mai 
înțelept, începu să fie și mai distant şi mai fudul ca mai înainte și să 
privească zeciuiala tot mai chiorâș, pentru că nu o mai accepta ca un omagiu, 
ci ca un drept. Dreptul celui mai înţelept dintre toţi. Şi cu cât îi creştea 
cneazului conştiinţa înţelepciunii, și a drepturilor lui, cu atât devenea mai 
pretenţios. Înțeleptul satului nu mai voia să fie prostul satului. Prostul 
satului aşteaptă să i se dea, pe când înțeleptul satului reclamă să i se dea. Și 
dacă nu i se va da cât reclamă, își va lua singur. Și când va ajunge să-și ia 
singur va fi destul de înţelept să nu-și ia mai puţin decăt ştie că i se cuvine în 
schimbul marii lui înțelepciuni pe care o cheltuiește în folosul obștei. 

Cneazul a reclamat și ţăranii au dat, până n-au mai putut da. Și când 
ţăranii n-au mai putut da, cneazul și-a sumecat mânecile și-a început să-și ia 
singur. Ştia cneazul să ia, căci era foarte înţelept - și a luat. Dacă în 
vremurile patriarhale primea din zece una, acuma a început să-și ia din zece, 
două şi trei şi patru, până la un moment dat s-au întors lucrurile pe dos: 
zeciuiala sau dijma, n-o mai primea boierul, ci țăranul - atunci când o 
primea, pentru că, după cum spunea N. lorga despre ţăranii din Teleorman, 
boierul ajunsese să-și ia „din trei, patru”. 


* 


După legea agricolă conservatoare de la 1893, care a fost și ultima până la 
răscoale, dijmuitul, sau împărţeala recoltei între boieri și țărani trebuia să 
înceapă imediat „după seceratul grânelor, culesul porumbului sau altor 
plante”. În afară de cazurile de forță majoră, dijmuitul putea să întârzie cu 
cel mult zece zile. Dacă aceste zece zile au trecut și partea recalcitrantă 
stăruia în refuz, consiliul comunal era dator să-i facă somaţiunea legală și să- 
i fixeze un ultim termen, după care să procedeze la dijmuit, din oficiu, în 
prezenţa reclamantului. 


Cum reclamanțţii erau totdeauna țăranii, s-ar putea crede, cel puţin după 
această lege a conservatorilor, că numai boierii conservatori se topeau de 
dragoste pentru țărani. Dar nu era aşa, pentru că peste trei ani, când se aflau 
la putere național-liberalii, ministrul lor de Interne trimise o circulară foarte 
energică prefecţilor, cărora le amintea mai întâi art. 155 din legea sanitară 
care spunea că: „Porumbul sau făina de porumb stricat nu pot servi pentru 
hrana oamenilor. Se va opri punerea în consumaţie a porumbului 
(popuşoiului) necopt sau stricat. Administraţiunile locale vor îngriji ca 
porumbul să se culeagă la timp potrivit”. După care, ministrul cerea 
prefecților să dea „ordine severe primarilor și subprefecților să-și facă 
datoria impusă de această lege”. Primarii și subprefecţii să viziteze morile, 
spre a vedea să nu se macine porumb stricat pentru hrana oamenilor etc., 
pentru că, „pe lângă datoria legală”, au „și o datorie morală de a fi cu îngrijire 
mare în această privinţă”. Şi încheia cu acest apel sfâșietor: „Nu uitaţi, în 
adevăr, că pelagra este una din nenorocitele urmări ce are asupra sănătăţii 
oamenilor hrana lor cu porumb stricat sau necopt”. 

Nutreau, deci, și ciocoii naţional-liberali o dragoste fierbinte pentru 
țărani, şi tremurau și ei - ca și boierii conservatori - de frică să nu li se dea 
bieților oameni porumb stricat sau necopt, ca să li se mai pună, doamne- 
fereşte, sănătatea în primejdie, aşa cum peste 11 ani, în 1907, era s-o 
păţească sărmanii țărani în beciurile de la Craiova, dacă nu intervenea tot un 
mare ministru de Interne naţional-liberal, Ionel Brătianu, să fie mutaţi pe 
şlepuri închise. 


* 


Cum s-a manifestat grija comună liberal-conservatoare de a se face 
dijmuitul la timp şi de a nu se da ţăranului porumb necopt ori stricat? 

Vom reproduce mai întâi, ca exemplu, dintr-un contract agricol din Olt, 
trecut la nr. 54 în culegerea doctorului Creangă, clauza cu privire la dijmă: 

„Tot porumbul dijmă îl vom duce cu carele noastre și-l vom așeza în 
pătulele moșiei cum ni se va arăta, rămânând partea noastră pe loc unde 
avem tabăra strânsă şi N-AVEM VOIE a le ridica din moșie până nu ne vom 
socoti şi achita datoriile băneşti, ce am avea până atunci neplătite, 
răspunzând fiecare sumele datorite, după cum și d-l arendaș ne va plăti 
atunci sumele ce am avea de primit după care răfuire avem dreptul a ne 
ridica şi porumbul partea noastră din tabăra moşiei, cum și toţi cocenii, 
după ce am fost văzuţi de d-l arendas, spre a fi încredinţat că am făcut bine 
culesul”. 

În contractul nr. 1 încheiat pe o moşie din Argeş, se prevede la paragraful 
7: 


„Niciunul dintre noi învoitorii NU VOM AVEA VOIE a ridica recoltele 
noastre din moşie, până când nu ne vom îndeplini către d-l arendaș, atât 
muncile de învoială cât și cele pristoase, în arătură şi semănătură, după care 
d-sa ne va elibera bilete de socoteală în care se vor prevede toate muncile 
acestea etc." 

„N-avem voie”, „nu vom avea voie”, - erau termenii curenţi din contracte, 
acolo unde venea vorba despre dreptul țăranilor de a-și lua partea lor de 
recoltă. Până la răfuială, n-aveau voie să ridice un fir de pai din aşa zisa 
tabără... Mai întâi răfuiala!... 

Răfuiala era momentul cel mai palpitant în relaţiile de dragoste dintre 
boier și țăran. Legea tocmelilor agricole cerea ca după ce toate muncile la 
timp erau terminate, țăranul să fie chemat la primărie, spre a se răfui cu 
boierul. De cele mai multe ori, însă, țăranul era cu totul uitat, așa că nu se 
mai răfuia cu boierul, ci era răfuit de boier, care-l punea - când vroia el - pe 
primar să încheie legiuitul proces-verbal precum că „locuitorul chemat s-a 
prezentat, a recunoscut în totul sumele ce pretinde proprietarul (sau 
arendașul) pentru care a dat mulțumire”. După care, țăranul era iscălit. Nu 
iscălea. N-avea cum, de vreme ce toată socoteala se făcea fără ca el să fie 
prezent, ci era iscălit. Cu o socoteală în fals, cu o iscălitură în fals, se încheia 
răfuiala. Și numai după răfuială - și numai după ce răfuiala îl mulțumea pe 
boier - avea „voie” ţăranul să-şi ridice recolta de pe moșie. Dar câte condiţii 
trebuia să împlinească țăranul, ca să-l poată vedea pe boier mulțumit! Câte 
cusururi în muncă nu-i găsea boierul acesta, cu câte abateri de la învoială 
nu-i scotea ochii boierul, cu câte obligaţii noi, născocite în ultima clipă, nu-l 
copleșea boierul, numai să-i țină recolta sub ploi şi zăpadă, încă o lună și 
încă o lună, până nu se mai alegea nimica de ea! Câte datorii - şi câte feluri 
originale de datorii avea de achitat țăranul, pentru ca boierul să-i spună că 
socoteala dintre ei este, în sfârșit, atât de curată, încât are voie să-şi ridice 
partea lui de recoltă! 

În 1906, P.P. Carp, şeful boierilor conservatori junimişti, spunea în 
Cameră următoarele: 

„Am văzut câmpii întregi, şi nu pe o moșie, ci pe districte întregi, cu grâuri 
secerate, nedijmuite încă la 20 august, cum am văzut în Dolj. Dacă ai fi văzut 
ca mine, chiar la 13 septemvrie, jumătate din Ialomiţa nedijmuită, atunci ai fi 
calculat pierderile enorme ce avuţia naţională suferea din acest abuz. În 
fiecare an această pagubă se ridică la cel puțin 20-25 milioane, cari numai 
din cauză de deprinderi răle, de mod neînţelept de administraţiune, se pierd 
din avuţia naţională”. 

Dacă pe Carp îl supăra faptul că nici la 20 august în Dolj, sau la 15 
septembrie în Ialomiţa, nu s-a făcut dijmuitul, ce supărat o mai fi fost el când 


a aflat, cu prilejul răscoalelor, că dijmuitul în aceste judeţe nu s-a făcut nici 
peste șase luni, în martie 1907!... Avea și de ce să se supere: nedijmuitul la 
vreme al atâtor câmpii provoca „pierderi enorme” avuţiei naționale. Asta-l 
supăra pe șeful boierilor conservatori junimiști: numai pentru că provoca 
„pierderi enorme” avuţiei naţionale și nu pentru că ar provoca pierderi şi 
mai enorme în rândurile țăranilor, care erau seceraţi, în fiecare an, cu miile, 
de pelagră sau pur şi simplu de foame. Dar, făcând abstracție de cele ce-l 
supărau pe Carp, important era faptul că mărturisea, în mod public, practica 
în stil mare a acestui abuz: întârzierea voită a dijmuitului. Boierii nu păreau 
prea grăbiţi să dea țăranilor pâinea ce și-au câștigat-o cu truda lor de ocnași 
sub arșiţa soarelui de vară. Cu o consecvență la înălțimea cauzei lor, boierii - 
moșieri şi arendaşi - îşi continuau, netulburaţi, politica de înfometare a 
țăranilor. 

În discursul rostit în Senat la 14 ianuarie 1907, Dimitrie A. Sturdza, ca să 
facă în necaz guvernului conservator, dădea citire unei scrisori primite din 
partea unor ţărani din Gorj, care i se plângeau că stau în iarnă cu recolta 
nedijmuită. 

„Noi, locuitorii din comuna Bărtuia din judeţul Gorj - scriau ţăranii între 
altele - suntem nedijmuiţi şi stăm cu bucatele pe câmp de patru luni de zile. 
Porumbul nostru a putrezit și aceasta din cauză că un îngrijitor al Bisericii 
Cretzulescu anume Naum, ne-a închis singurul drum pe care comunicăm la 
comuna Pesciana, conacul moșiei, oprindu-ne trecerea dijmei, tăind drumul 
cu şanţuri adânci și lemne groase. Acest drum este singurul care leagă 
comuna noastră cu comuna Pesciana, care este și reședința de plasă, și unde 
pe lângă alte interese, avem toate dregătoriile și compania... Vă închipuiţi ce 
s-a făcut cu rodul muncii noastre, stând pe câmp în zăpadă, mâncat de 
şoareci şi de animale sălbatice. Vă puteţi închipui dacă ne mai putem hrăni 
cu porumbul putrezit și mucezit... Prin oprirea drumului Epitropia voiește a 
ne smulge libertatea de a ne învoi pe alte moșii şi a ne procura lemne unde 
găsim mai ieftine." 

În „Neamul Românesc” apăreau mereu  denunţuri împotriva 
proprietarilor care ţineau până la iarnă recolta nedijmuită. Astfel, se putea 
afla din publicaţia lui lorga, la 23 noiembrie 1906, că „proprietara moșiei 
Dobrosloveni (jud. Romanați) nici până acum n-a lăsat pe unii țărani să-și 
strângă porumbul de pe câmp, altora nu li-a luat dijma din cauza unor mici 
datorii vechi. Administrația nu poate face nimic, prin faptul că nu există 
contract agricol”; și că „arendașul moşiei Drăghiceni nu a dijmuit până acum, 
deși țăranii și-au terminat toate muncile, pentru că nu are unde pune dijma, 
astfel că ţine toată munca ţăranilor pe câmp”; sau că „arendașul moșiei 
Grozăvești, proprietatea d-lui Stoenescu, deputat de Dolj, după ce și-a 


cumpărat materialul trebuincios pentru construirea unui pătul, nu voiește a 
dijmui, până când ţăranii nu-i vor face pătulul, neavând unde pune ceia ceva 
ieși de la dijmuit”. La 10 decembrie, „Neamul Românesc” informa că: „În 
bogatul Teleorman, porumbul, - pe care bunătatea lui Dumnezeu și sudorile 
nenorociţilor țărani l-au scos din pământ - putrezește pe câmp. Așa, la 
Nanov, lângă Alexandria, arendașii - doi craioveni - nu voiesc să dijmuiască 
porumbul, cerând ca oamenii să li are întâi şi să li samene grâu, cu toate că 
țăranii nu mai vor să se învoiască în condiţiile draconice de până acum”. La 
21 decembrie 1906 că: „La Coțofeni, nu departe de Craiova, pe moșia 
milionarului Pleșa (la Beharca-Almăj) a zăcut porumbul locuitorilor, 
nedijmuiţi, în grămezi pe câmp, până mai zilele trecute. Porumbul mucezise 
şi încolţise. Cauza? Ţăranii nu voiau să se mai învoiască pe moșie din pricina 
învoielilor prea grele, iar proprietarul se răzbuna nedijmuind porumbul, 
până ce nu i se vor face arăturile de toamnă”. La 31 decembrie 1906 că: „pe 
moşia Adâncata, jud. Prahova, nici până acum nu s-a dijmuit porumbul 
sătenilor din Adâncata şi Sălciile, şi nici nu e speranţă că se va dijmui 
curând. Pricina este că arendaşul, deputat de Prahova, n-are unde-l pune, și 
abia după Crăciun spune că va face să se clădească pătulele respective. 
Porumbul se strică și-l mănâncă șoarecii, iar țăranii trăiesc din împrumuturi, 
în aşteptarea dijmuitului. Tot aşa și pe moșia Drăgăneşti-Prahova”. La 4 
ianuarie 1907, că: „în judeţul Teleorman, în comunele Netoţi și Adameşti, se 
găsia încă în ziua de 22 decembrie porumbul locuitorilor în mijlocul 
câmpului înnemeţit de zăpadă. Aceasta pentru că locuitorii nu s-au mai 
învoit pe anul viitor - pentru greutatea învoielilor”. La 7 ianuarie 1907, că: 
„a 14 decembrie abia a început dijma la imensa moşie a răposatului 
Rioșianu din Izbiceni (Romanaţi).” La 25 ianuarie 1907, că: „arendașul 
moșiei Șerbăneşti (Olt), n-a dijmuit nici până acum porumbul țărănesc”. 

Și lorga protesta împotriva „nemaipomenitelor abusuri, nelegiuiri 
aproape (sic)”, despre care spunea că „se fac în tot largul Munteniei și 
Olteniei cu dijmuitul în toamna târzie, sau la un loc cu zăpada iernii”. 

Fostul prefect de Olt, Anghel, vorbeşte în amintirile lui despre un arendaș 
Filipake Corlătescu, „unul din conducătorii Ligii agrarienilor din Bucureşti, 
care pe atunci reclamau represiunea cumplită și cereau intervenirea armatei 
în ţară a puterilor vecine”, care, pe moșia lui din Olt n-a lăsat pe ţărani să-și 
ia partea lor de recoltă, nici până la răscoale, nici după răscoale. Tot Anghel 
vorbește despre un mare proprietar - probabil prea mare spre a-i putea da 
şi numele - care, de prea multă evlavie, s-a apucat să ridice o biserică. 
Ambiţia lui era să-și facă o biserică mare, care să rămână în veci de veci 
mărturie că pe acest pământ a fost în trecere spre rai marele proprietar X.Y. 
din Olt. Dar bani mulţi întru slava lui dumnezeu n-avea chef să dea moșierul 


XY. A dat cât a dat şi apoi a hotărât ca să mai dea și alţii, adică ţăranii, 
pentru că şi țăranii se vor închina în biserica lui dumnezeu, ca şi el. „Şi, 
încântat de această soluţie - scrie Anghel - (moșierul) nu pregetă să impună 
la contribuţie satele. Pantahuzele și listele de subscripţie fură peste tot 
răspândite și impuse de autorităţi, cari nu mai îndeplineau de aci niciun 
oficiu fără şfănţuială pentru biserică. Cum însă acest mijloc nu raporta de 
ajuns, cuviosul proprietar luă o dispoziție mai eficace și anume: ca niciunul 
din nenumăraţii țărani învoiţi pe moşiile lui la muncă să nu mai poată ridica 
dijma nici unui product, până nu va depune o sumă importantă ca ofrandă 
pentru biserică.” Rezultatul? „Construcţia bisericii - ne spune Anghel - 
ajunsese un mijloc de sărăcire, un izvor de necazuri pentru bieţii săteni. 
Mulţi n-aveau ochi s-o vadă, alţii o priveau ca o pacoste și toți blestemau 
deopotrivă pe proprietarul care le pusese în spinare asemenea angara. Și 
astfel, pe măsură ce creștea clădirea, creștea și în sufletele celor păgubiţi 
fermentul de ură și de răzbunare și n-aştepta decât ocazia să izbucnească, 
iar când a izbucnit, a făcut-o cu toată furia deznădejdei”. 

Judecătorul de instrucție, delegat al tribunalului Vlașca, trimitea, după 
răscoale, la data de 16 iulie 1907, un raport în care arăta că „în unele 
comune chiar la începerea revoltelor din acest an, adică chiar în martie a.c. 
porumbul locuitorilor nu era încă dijmuit și se afla în aşa zisa „tabără” a 
proprietarului”. 

Într-un raport cu data de 31 mai 1907, revizoratul şcolar Dolj arăta că 
„izbucnirea răscoalelor se datorește: a) pe unele locuri învoielilor agricole 
prea grele, ba foarte grele de suportat; b) dijmuirii porumbului, care în 
unele localităţi, văzute de mine în mulţi ani, se făcea după căderea zăpezii pe 
porumb de două palme, și ca probă recentă e că Virgil Târnoveanu, până în 
martie când a fost omorât de ţărani, nu-i dijmuise”. 

Revizoratul școlar din Romanați, într-un raport cu data de 22 mai 1907, 
după ce vorbea despre condiţiile în care Rioșianu, proprietarul moșiei 
Izbiceni, lângă râul Olt, despre care am mai vorbit, își tocmea ţăranii la 
muncă, adăuga: „Dijmuirea porumbului pe moșia domnului Rioșianu s-a 
făcut de multe ori primăvara. Acestea nu le știu numai eu. Le-a constatat 
însuşi actualul director al Prefecturii, care a făcut anchetă în localitate”. 

Reamintim că acest Rioșianu, om cinstit, ca să nu calce legea tocmelilor, 
nici nu încheia cu țăranii tocmeli scrise, ci numai verbale. Era, deci, cu atât 
mai liber să facă dijmuitul când îi venea lui la socoteală. 


* 


Imașul. - |maşul, islazul, sau păşunea, era o problemă tot atât de gravă ca 
şi cea a pământurilor de arătură - și constituia cel mai teribil mijloc de 
şantaj în mâna moşierului sau a arendașului. 

Câtă vreme proprietarii produceau numai pentru consumul intern, 
terenurile de cultură erau mult mai restrânse și cele pentru pășune 
nemăsurat mai largi. În orice caz, dispute în jurul acestor imașuri nu existau, 
pentru că nu prezentau nicio importanţă în lista intereselor moşierești și 
arendărești. Țăranii îşi puteau duce la păscut vitele în voie, fără să fie 
împiedicaţi de vreo opreliște legală sau boierească. Dar, din momentul în 
care marii moșieri și arendași au gustat din avantajele exportului, raportul a 
început să se inverseze vertiginos. Pe măsura în care grâul românesc era 
cerut pe piețile străine, crescu și pofta boierilor de a-și mări terenurile de 
cultură. 

Astfel că, boierii, pe lângă lupta ce o dădură, prin mijloacele despre care 
am vorbit într-un capitol precedent, pentru a-și mări numărul moșiilor, se 
grăbiră să procedeze şi la întinderea lor, prin acapararea arbitrară a 
imașurilor care nu le aparţineau şi de care ţăranul se folosea până atunci în 
mod liber. Încetul cu încetul, locurile de imaș descrescură, până ce la un 
moment dat, țăranul se văzu silit să se roage de boier să-i dea voie să-și 
pască vitele pe imașul lui. Singura avere reală a ţăranului: vita - era acum la 
cheremul boierului. Depindea de boier dacă vitele ţăranului să aibă cu ce se 
nutri, ori trebuie să piară. Nici vorbă că boierul a știut să se folosească de 
arma aceasta, ca să-i impună ţăranului condiții neomeneşti nu numai pentru 
plata imașului, dar și pentru toată munca pe care avea s-o efectueze în 
limitele şi dincolo de limitele învoielilor agricole, scrise ori verbale. 

În lucrarea sa despre învoielile agricole, V. M. Kogălniceanu dă următorul 
caz, ca model de speculă a imașului: 

„Moşia, aşezată în județul Dâmboviţa, e arendată cu 12 lei pogonul. 
Învoiala numai pentru ierbărit (taxa pentru păşune n.n.) cam pe 20 pogoane 
islaz. lerbăritul: lei 6 de vita mare şi lei 1 de vită măruntă. Acestea sunt 
taxele, dar ţăranul mai e îndatorat prin contract la următoarele munci: 2 
pogoane arătură de primăvară, 1⁄2 pogoane seceră de ovăz, un pogon seceră 
de rapiţă şi zile cu carul. Avaeturi fără de plată de fiecare învoit: un pogon 
arat și semănat, 40 hectolitri duși la gară depărtare 10 km.; 40 hectolitri 
duşi la gară, depărtare 22 km.; dusul de câte 1⁄ stj.lemn la o depărtare de 40 
km.; adusul mașinii de treerat de oriunde ar fi și 6 lei de nume; apoi 2 găini, 
10 ouă, limbă şi mușchi de porc. Făcând socoteala, vedem că ţăranul plătește 
aci un pogon de islaz cu 44: lei, pe când arendaşul plătește 12 lei pogonul și 
cel de arătură și cel de islaz”. 


La aceasta, vom adăuga următoarea notă pe care „Neamul Românesc” o 
publica la 9 iulie 1906: 

„Din Teleorman. La noi, în partea de la Dunăre a judeţului, care are marca 
trei oițe, sunt aşa de rare pășunele încât ni mor vitele de foame. Unul din 
mulții arendași răi și nemiloși pe cari ni i-au adus păcatele noastre, deși are 
moşia de o poștă departe de sat, ni cere să venim fără vite la seceră, ca nu 
cumva bietele dobitoace să ciupă ceva din iarba care numai pe marginea 
drumului o găsesc.” 


* 


Măsurătoarea. - Pământul se măsura cu prăjina. Prăjina avea o lungime 
variabilă după punctul de vedere din care privea lucrurile boierul. Când 
țăranul trebuia să-i muncească o bucată de pământ, boierul sucea prăjina în 
aşa fel încât ea se lungea și pământul se scurta. Dar când ţăranul închiria o 
bucată de pământ pe care să și-o lucreze pe seama lui, aceeași prăjină se 
scurta şi pământul creștea. În primul caz, țăranul muncea pământ mai mult, 
dar era plătit de boier pentru muncă mai puţină, iar în al doilea caz, ţăranul 
primea în arendă pământ mai puţin, dar plătea boierului pentru mai mult. 

Ca exemplu, vom cita câteva rânduri din raportul trimis ministrului de 
Justiţie, la 16 iulie 1907, de către judecătorul de instrucție din Vlașca - 
despre care am mai vorbit. Aproape toţi țăranii - spunea el - „se tânguiesc 
că atunci când li se măsoară pământul ce li se dă prin învoială pe seama lor, 
cu dijmă, nu se măsoară exact căci în loc de 10, 8, 6, 4 pogoane, în realitate 
pogoanele sunt mai mici şi ies realmente 8, 6, 4 și chiar 2 jum. Pogoane; 
lungimea ca și lățimea lor cuprinde mai puţini stânjeni decât legal trebuie să 
conţină. Când se măsoară însă pogoanele ce se dau în lucru pentru 
proprietar, așa zisele pogoane definitive, operația de măsurătoare pretind 
că se face invers: în loc de 4, 5, 6 pogoane la măsurătoare date, ies în 
realitate 6, 7, și 8 pogoane. Cu alte cuvinte, cu aceeași cantitate sunt mai 
mari ca realitatea pogoanele definitiv cultivate de țărani pentru proprietar 
sau arendaș”. 

În treacăt trebuie să spunem că la jefuirea ţăranului măsurătoarea 
boierului era ajutată și de o altă măsurătoare: cea de la târg, unde ţăranul se 
ducea să cumpere ori să vândă. Aici se foloseau două măsurători: litrul, care 
cuprindea patru sferturi de câte 250 grame - în total 1000 de grame - și 
ocaua care cuprindea cinci sferturi de câte aproximativ 250 de grame - în 
total 1250 de grame. Când ţăranul cumpăra, i se măsura cu litrul, dar de 
plătit, plătea ca pentru o oca, iar când vindea, i se măsura cu ocaua, dar de 
plătit i se plătea ca pentru un litru. 


* 


Rușfetul. - Este ceea ce ar însemna pe limba comercială orășenească 
„rabat”. Negustorul îţi vindea un obiect, dar ca să ți se pară preţul mai dulce, 
îți făcea un rabat - adică îți dădea încă un obiect mic de o valoare mai mult 
psihologică, prin aceea că nu-ţi lua bani pe el. Cu rabatul erau, de obicei, 
vrăjiţi copiii - în special în sezonul școlar. La cărțile şi caietele pe care le 
cumpăra un elev, librarul îi dădea rabat un creion, o radieră, niște peniţe. 

Cam acesta ar fi şi ruşfetul: un rabat. Numai că aici rolul negustorului îl 
deţinea țăranul - pentru că el era acela care vindea ceva: braţele - și cel al 
clientului revenea boierului - pentru că el era acela care-i cumpăra marfa 
aceasta. Deci, cel care pretindea să i se facă rabat era boierul-client - și cel 
care era dator să i-l dea, era țăranul-negustor. 

Dar nici rabatul nu mai putea fi același, pentru că nici boierul-client nu 
putea fi confundat cu un băieţaș de școală primară. Boierului-client nu-i mai 
puteai da ca rabat la brațele de muncă ale ţăranului, o radieră sau un creion, 
ci un supliment în proporţie cu valoarea mărfii cumpărate de el. 

Aşadar, țăranul, la braţele lui, vândute la propriu, sau „definitiv”, cum se 
zicea în contractele agricole, întrucât cu ele avea să facă pentru boier toate 
muncile imaginabile, trebuia să mai dea și un rabat numit „rușfet”, și 
constituit dintr-o anumită cantitate de unt, de păsări, de ouă, plus limba şi 
mușchiul de porc de Crăciun etc. 

Legea agricolă de la 1893 interzicea să se treacă rușfeturile în contract. 
Țăranul nu putea fi obligat prin contract să dea boierului mușchiul şi limba 
de porc, ouă, găini ș.a.m.d. Dar nici boierii nu puteau renunţa la avantajele 
ruşfetului, care le umplea cămările cu uriaşe rezerve de alimente. În 
consecinţă, mulți dintre moșieri și arendași făcură, până şi formal, abstracţie 
de lege - și specificară ruşfetul, ca o clauză obligatorie în contract, aşa cum 
figura ruşfetul şi până la 1893. lată câteva exemple din culegerea doctorului 
Creangă: 

Contractul nr. 6 (jud. Argeș) - „Vom da fiecare casă învoită câte 2 pui și 
10 ouă, cei care vor avea gâște, câte 2 gâşte și 10 ouă, care vor fi obligaţi a le 
aduce până la 1 august cel mai târziu, contrariul se va pune câte un leu de 
pui şi ouăle 2 lei mai târziu de data fixată prin acest contract nu se va primi 
sub niciun motiv”. 

Contractul nr. 14 (jud. Brăila) - „Fiecare din noi locuitorii suntem obligaţi 
de a da d-lui N.N. câte 5 lei de nume, afară de celelalte obligaţiuni, ori cei 
care vor da patru găini și zece ouă seva achita de acești cinci lei”. 

Contractul nr. 24 (jud. Dolj) - „Vom da fiecare locuitor pe fiecare an câte 
trei pui de găină”. 


Contractul nr. 105 (jud. Mehedinţi) - „Vom mai da pe fiecare an și fiecare 
din noi câte două găini”. 

Contractul nr. 108 (jud. Mehedinţi) - „Noi toţi care iscălim acest act vom 
da câte două zile de lucru cu mâinile de fiecare casă pentru cele 2 găini care 
le dam în trecut la acest articol”. 

Contractul nr. 113 (jud. Romanați) - „Fiecare locuitor este obligat a 
munci proprietarului anual 2 zile cu mâinile şi una zi cu carul, asemenea 
vom da de bună voe proprietarului câte 2 pui de găină şi 10 ouă de învoială 
anual etc. etc.”. 

Ceilalţi boieri, mai șireţi, la restricţiile legii, răspunseră prompt: Bine! 
Țăranul nu este obligat să ne dea rușfet, prin tocmeli. Dar nicio lege nu-l 
poate împiedica pe țăran să ne aducă rușfet din amor. Țăranul ţine la noi şi 
ne dă rușfet nu din obligaţie, ci, numai așa, de mult ce ne iubește. Rușfetul nu 
va mai fi de aci înainte un bir, ci un dar. 

Asta și făcură boierii, care, fără a fi măcar siliți sa recurgă la toate 
mijloacele lor de presiune, schimbară rușfetul din bir obligatoriu, în dar 
obligatoriu. Dacă ţăranul nu-şi respecta obligaţia de a-și iubi boierul și de a-i 
aduce ruşfetul în dar, pentru că n-avea cu ce, boierul îi socotea - după 
socoteala lui boierească - tot ce nu i-a adus ca rușfet, în bani și pentru că 
ţăranul nici bani nu-i putea da, îi transforma acești bani în muncă. Astfel, 
țăranul, după toată munca lui legalizată prin contractele agricole și după 
toată munca lui de peste contractele agricole, trebuia să mai facă pentru 
boierul-client, o muncă-rabat, care se ridica la un număr de pogoane de 
arătură și pogoane de seceră și pogoane de sapă, toate gratuit și toate, „cu 
mâncarea lui”. Le făcea țăranul, pentru că altminteri, boierul nu-l mai învoia 
pe anul următor. De aceea, rușfetul, desființat prin legea din 1893 a lui Carp, 
era în plină înflorire, la 1907, în momentul răscoalei. 


* 


Angaralele. - Deoarece tot ce-l dădea ţăranul în virtutea obligaţiunilor 
scrise ori verbale, înmulţite de fantezie şi adâncite de arbitrariu, nu-i puteau 
astâmpăra gigantica lui poftă de mâncare, boierul institui tot felul de 
corvezi, biruri, taxe, amenzi, cărora ţăranul trebuia să le facă față, dacă nu 
voia să fie lăsat fără muncă şi silit să-şi ia lumea în cap - și care, în 1907, 
erau cu aceeași străşnicie urmărite ca în urmă cu o sută-două de ani. Din 
lunga serie de angarale care apăsau pe umerii ţăranului, în 1907, cităm 
numai câteva: 

Cocăritul sau coptăritul sau mânzăritul era darea pe care ţăranul o plătea 
automat pentru eventualitatea că ar fi copt pe câmp un ştiulete-doi de 
porumb, înainte de a fi fost porumbul cules ori dijmuit. Subliniem: boierul își 


încasa birul, care se ridica la o baniţă sau două de porumb de fiecare pogon, 
nu pentru că ar fi stabilit vina ţăranului, ci numai ca măsură de prudenţă, 
pentru eventualitatea că țăranul s-ar fi putut face vinovat. 

Pândăritul sau jităritul. Această dare se ridica la două coșuri a două 
banițe de porumb, pe care țăranul o plătea boierului, indiferent dacă a fost 
sau nu tocmit un pândar, indiferent dacă interesul de a se pune un pândar 
spre a păzi câmpul era la fel de mare pentru boier ca și pentru ţăran și 
indiferent dacă pândarul era însuşi ţăranul care, după ce el se punea paznic 
al moşiei boierului, tot el plătea paza. 

Soricăritul. Pentru stricăciunile, sau eventualele stricăciuni pe care 
şoarecii le-ar fi putut cășuna câmpului, dator era să plătească pagube 
țăranul și numai țăranul. 

Ciorăritul. Era o variantă a șoricăritului: pagubele, sau eventualele 
pagube pricinuite de ciori,tot ţăranul trebuia să le acopere. 

Cocăritul, pândăritul, şoricăritul şi ciorăritul erau o parte din birurile 
tradiţionale, în mare cinste, din moşi strămoși, de la primul boier produs de 
vremurile patriarhale, până la boierimea din februarie-martie 1907. Dar, pe 
lângă aceste biruri istorice, țăranul se lovea la tot pasul de un întreg sistem 
de biruri moderne, împrumutate de elita ţării de la elita celor mai negre 
triburi africane, câte s-au putut găsi în continentul african. 

Un virtuos în materie era moșierul Rioșianu, din Izbiceni-Romanaţi, 
despre care revizoratul şcolar Romanați spunea în raportul de la 22 mai 
1907: 

„Ceea ce-i prăpădește pe săteni sunt: capriciul proprietarului şi 
amenzile pe care le exercită cu cea mai mare rigoare trecându-le ca datorii. 1 
s-a părut proprietarului că un sătean nu l-a salutat destul de respectuos, 
imediat îi aplică o amendă de 5 lei; a văzut pe femeia la fântână cu poalele 
sumese pentru a nu se murdări, l-amendează pe bărbat cu 5 lei; vine omul 
cu carul cu snopi de la câmp și nu poate să-și alinieze carul perfect cu cele 
dinainte, până să-i vină rândul să descarce la mașină (căci domnul Rioşianu 
nu voiește să facă șire, ci treeră din car), amenda de 4 lei e gata”. 

Un alt proprietar, Lazăr Eftimiu, din cătunul Stere, comuna Babele, 
impunea pe țărani la un bir de 24 de lei pentru dreptul de a pescui scoici în 
Neajlov și la obligaţia de a-i secera câte un pogon de grâu, pentru dreptul de 
a culege ștevie și urzici. 

Din raportul cu data de 4 iunie 1907, trimis de judecătorul de instrucție 
lași, cabinetul III, către procurorul general se poate afla că „pe moşia 
Stănceni, din judeţul Botoșani, ţăranii cari au gâște sunt obligaţi a plăti 
marelui cultivator (care? n.n.) câte 50 de bani de fiecare gâscă, pentru că bea 
apă şi se scaldă în iazul boieresc; câte 50 bani pentru căruţa de lut luat din 


malul proprietarului, câte 1 leu pentru fiecare porc, chiar dacă animalul e 
ţinut în ograda locuitorului, aceasta pentru că se presupune că de câteva ori 
pe an, tot scapă porcul pe locul proprietarului”. 

Mârzescu, fruntaş liberal, directorul prefecturii lași, vorbind despre 
arendașii din judeţul laşi, declara în ziarul „Dimineaţa” de la 3 aprilie că: „un 
arendaș (evreu n.n.) lua ţăranilor 130 lei falcea de pășunat, şi cu dreptul 
pentru dânsul, prevăzut în contract, că poate să împuște vitele cari vor trece 
pe lângă lanurile sale, plus alte condițiuni cari de cari mai vexatorii. Un alt 
arendaş, român acesta, îl întrecu pe cel dintâi. În sat se afla un iaz, care 
servea la adăpatul păsărilor. El a pus ca să semene grâu în jurul iazului şi 
pentru fiecare pasăre care trecea spre iaz, călcându-i grâul percepea câte un 
franc”. 

Ziarul „Cuvântul” din Galaţi scria în septembrie 1906 că proprietarul 
moșiei Brăneşti (Covurlui) ia din cinci gâște care ciugulesc buruienile de la 
marginea drumului, câte una. 

În „Neamul Românesc” aflăm, la 24 septembrie 1906, că „pe Zamora, 
muntele din fața Buştenilor, unde d. Gr. Cantacuzino își clădește un măreț 
palat, sătenii, spre a fi lăsați să culeagă uscăturile pădurii, trebuie să 
plătească 14 lei pe an. Firește, pentru păscutul vitelor se ia alt bir”; la 1 
octombrie 1906, că: „la administrația moșiei Coroanei „Mănăstirea”, jud. 
Ilfov, s-a luat dispoziţia să nu se mai vândă cu șase lei carul de uscătură, ca 
până acum, ci să se dea un car contra muncii unui pogon. Socotiţi valoarea 
acestei munci: 5 lei aratul, 12 lei seceratul şi legatul, 3 lei ziua de mașină, şi 
aproximativ 5 lei transportul până la gară sau port; total 25 de lei, socotit în 
minimum”; şi la 22 martie 1907, că în judeţul Dolj, „cu două săptămâni 
înainte de a izbucni răscoala de pe moşia C... (ca şi Stere, ca şi Rosetti, ca şi 
Brătianu sau Creangă, lorga, dintr-o foarte delicată discreție, se limita la 
iniţiale atunci când proprietarul era într-adevăr mare proprietar n.n.) s-a 
petrecut următorul fapt: Unei văduve îi murise un băiat. Neavând lemne 
pentru a încălzi apa cu care să-l scalde, s-a dus să culeagă vreo câteva 
uscături din pădurea boierească. A fost prinsă, legată cu mâinile la spate și 
purtată astfel prin tot satul, cu un argat după ea, care bătea toba.” La aceeași 
dată, „Neamul Românesc” informa că „tot în acel sat, femeile ce voiau să 
culeagă flori din luncă, pentru a le duce în Vinerea Mare la biserică, trebuiau 
să facă două zile de muncă pe moșia boierească” etc. etc. 

Ce demonstrează aceste exemple, desprinse din masa de exemple pe care 
le servea complexul aparat de impunere și teroare inventat și mereu 
perfecționat de moșieri și arendași? 

Că boierul contesta ţăranului nu numai dreptul de a se face, omenește, 
fără să vrea, vinovat cu ceva față de el, ci și dreptul de a fi nevinovat; că 


vinovăția ţăranului de a fi nevinovat era stabilită cu anticipație, prin faptul 
că-şi permitea să umble, să respire, să geamă, să moară; și că, în consecinţă, 
tot ce făcea sau tot ce nu făcea țăranul, bun sau rău, cu sau fără intenţie, era 
pentru boier o justificare spre a-i aplica o pedeapsă în bani, în muncă, în 
bătaie, în orice putea menţine echilibrul în relaţiile dintre el și robii care-i 
dădeau să mănânce. 


* 


Camătă. - Legea idealistă de la 1893 a lui Carp interzicea camăta. Nimeni 
n-are voie să ia dobânzi de la ţărani pentru rămășițele de muncă sau pentru 
avansuri bănești în contul tocmelilor agricole. 

Am arătat la capitolul învoielilor agricole, cum proprietarii și arendașii 
practicau camăta pe scară foarte întinsă, fără să fie nevoie să se atingă de 
lege. În toamnă sau în iarnă, când țăranul, îngrozit de foamea care-l așteaptă, 
cerea boierului nişte bani cu împrumut, boierul nu-l refuza niciodată. Îi 
dădea. Dar nu cu împrumut, ci în contul muncii din vara viitoare. Ba, avea 
boierul atâta înțelegere pentru suferinţele bietului țăran, încât se oferea să-i 
achite cu anticipație tot ce i se cuvine pe întreaga muncă din vara viitoare. 
să dea numai ţăranul chitanţă că a fost achitat. Dar, înainte de a-i număra 
banii, boierul îi socotea munca. Și aici începea camăta: în iarnă, boierul 
cumpăra brațele de muncă ale ţăranului, pe preţul din vara trecută sau chiar 
din iarnă - şi nu pe preţul ce avea să vină și care trebuia să fie cel puţin de 
două-trei ori mai mare. Deci, din capul locului, la semnarea contractului de 
muncă, boierul lua ţăranului dobânzi de două sute, trei sute și chiar cinci- 
şase sute la sută, dar nimeni n-ar fi îndrăznit să-i reproşeze că face camătă 
calificată: tocmeala agricolă era o convenție la a cărei semnare boierul 
dădea suma întreagă trecută în chitanţă, fără a reţine procente de o singură 
pară, aşa cum obişnuiesc cămătarii. 

Pe tulpina cămătărească a acestor învoieli, creșteau ramurile stufoase ale 
tuturor celorlalte afaceri încheiate pe spinarea ţăranului numai în spirit 
cămătăresc, de atâţia şi atâţia cămătari, în cap cu proprietarul sau arendașul. 

În cursul unei cuvântări rostite în februarie 1907, la o „şezătoare a 
săteanului”, V. M. Kogălniceanu relata cazul unui țăran care a luat de la 
proprietarul lui pe datorie două baniţe de fasole, al căror preţ se ridica la 8 
lei în total, cu obligaţia să i le achite în anul viitor. Țăranul, însă, n-a putut să 
achite toți banii la vreme. Proprietarul n-a zis nimic, ci i-a adăugat la datorie 
dobânzi. Timp de nouă ani, ţăranul a dat în contul datoriei și muncă și bani, 
dar datoria, în loc să scadă, creştea. În cele din urmă, afacerea a ajuns în faţa 
judecătorului, care a stabilit că în cei nouă ani, ţăranul a plătit, în bani și 
muncă, boierului, pentru cele două baniţe de fasole, vreo cinci sute și ceva 


de lei și că mai are să-i achite încă vreo douăzeci și șapte. Țăranul a plătit, 
deci, „o dobândă- spunea Kogălniceanu - de 8800 lei la sută”. 

Despre această camătă practicată de boieri, doctorul Lupu scria în 
numărul din noiembrie 1906 al „Vieţii Româneşti” următoarele: 

„În România nu există o lege contra cametei, deghizată ori ba. Există, din 
contra, o lege a tocmelilor agricole, care legiferează și întărește această 
uzură nemiloasă. Graţie acestei legi care admite închirierea muncii din iarnă 
pe vară, fără a specifica un minim de preţ măcar, se poate da unui ţăran în 
ianuarie, bunăoară 14 lei pentru a face în iunie o falce de seceră, care la acel 
timp costă 40-60 lei. Se permite adică a se lua procente de 500-600 lei... 
Personal cunosc un proprietar (după sfânta tradiţie a anonimatului, evita şi 
doctorul Lupu să dea vreun nume - n.n.) care a îngenunchiat satul într-atăta, 
încât pentru 5-6.000 lei daţi locuitorilor cu câtva timp înainte, își face pe 
nimic muncile câmpului în toţi anii şi satul îi rămâne și dator veșnic cu 20- 
25.000 lei. Din o adorabilă inconştienţă sau o strașnică cruzime, el se laudă 
că pentru acești 25.000 lei nu ia niciun procent!... Cunosc o femeie în satul 
Grumăzoaia, care pentru 60 lei luaţi împrumut cu 4 ani în urmă, munceşte 
toate verile fălci de munci agricole, iar toamna rămâne datoare tot cu suma 
întreagă.” 

După moșieri sau arendași, a doua categorie care venea în ordinea 
importanţei cămătăreşti era cârciumarul. Cele mai multe datorii „mici” 
ţăranul le contracta în cursul anului la cârciumar. La cârciumar, țăranul 
găsea înţelegere. Cârciumarul îi împrumuta bani pentru mărunţișurile vieţii: 
pentru o înmormântare, pentru un bacșiș, pentru veterinar, şi unde mai pui 
că-i dădea pe veresie rachiu. De rachiu, țăranul nu se putea lipsi, cum nu se 
putea lipsi de aer. Rachiul îl ajuta să uite că până și rachiul pe care-l bea, îl 
bea tot pe datorie. Cârciumarul îl servea, înscria cu grijă în registru fiecare 
bănuţ, adăuga la el procentele reglementare și procente la procente, până-i 
punea ţăranului mâna-n gât: ori îi dă toţi banii înapoi, ori îi vinde pământul, 
dacă are o bucată de pământ, ori se tocmeşte la el. să-i achite banii în muncă. 
De cele mai multe ori țăranul se tocmea - fără să știe de socoteală, cum nu 
ştia de socoteală nici când se tocmea la boier. Cârciumarul îl putea jefui pe 
țăran, fără să se teamă de legi, pentru că în afară de strălucita lui poziție 
economică, ocupa în ajunul răscoalelor o și mai strălucită poziţie politică. 
Cârciumarii erou crema electorală a colegiului II şi formau obiectul de 
gelozie al partidelor de guvernământ. Toţi se băteau pe votul crâșmarilor şi 
toți îngăduiau crâșmarilor să-şi facă de cap, pentru că în crâșmarii aceștia își 
puneau toată nădejdea stelele noii democrații național-liberale, la care se 
adăugau şi conservatori democrați ca fiul de cârciumar Take Ionescu. În 
schimbul votului lor preţios, cârciumarii - sâmburele clasei burgheze de 


mijloc în creştere - puteau fi nu „lipitorile satelor”, la figurat, ci otrăvitorii 
satelor la propriu - pentru că tot nu li se întâmpla nimic. lar pentru că știau 
că n-o să li se întâmple nimic - și erau. 


* 


Cei mai interesanți cămătari, însă, oficiau la altarul băncilor populare 
național-liberale. La 7 ianuarie 1907, comentând un discurs al lui 1.G. Ducă - 
pe atunci directorul băncilor populare - despre condiţiile proaste în care 
funcționează aceste instituţii, ziarul „Universul” scria, sub iscălitura unuia 
AV. Popescu, fost secretar al cancelariei „Societăţii Agrare”, că băncile 
populare nu merg cum trebuie, deoarece „întemeietorii au fost de la început 
oameni de rea credință, cămătari de aceia care intră în băncile populare 
pentru a le putea suprima mai uşor”. lar la 22 iulie, tot „Universul”, reluând 
problema băncilor populare scria că: „la unele bănci populare, dintru 
început cămătarii au pus stăpânire pe ele și prin tertipurile lor le-au făcut 
abia să vegeteze - continuându-și uzura fără teamă sau au acaparat totul în 
administrarea băncii, fiind în aparenţă binevoitorii ei, iar în realitate 
lucrează îndoit mai folositor lor decăt ar fi fost banca în mâna lor”. 

Dar în chestia băncilor populare mai avea cineva de spus un cuvânt - și 
încă un cuvânt greu: Spiru Haret, port-drapelul băncilor populare. În 
broşura sa „Chestia țărănească”, Haret spunea că nu-i necesar să se 
vorbească despre „binefacerile băncilor populare”, „căci ele nu se mai 
discută”. De discutat Haret voia să discute numai despre motivele care au 
dus la crearea băncilor populare. „Ţăranii - zicea Haret - și-au făcut aceste 
bănci populare, ca să se apere contra cametei evreilor şi cârciumarilor”. 

Totuşi, iată că același Spiru Haret trebuie să constate cu durere, în 
broșură, că: 

„O nouă formă de cămătărie a luat naștere, - cine ar crede? - tocmai din 
cauza băncilor populare Când un sătean vrea să facă un împrumut la o 
bancă, el are trebuinţă de doi giranţi, membri ai băncii. Ei bine, sunt acum 
giranţi de profesiune, cari abuzând de nevoia săteanului, nu-i dau girul decât 
după ce-i impun condițiuni cari echivalează cu cea mai grea camătă. 
Cârciumarii, şi uneori chiar preoţii sunt acei cari exercită cu deosebire 
această urâtă meserie.” 

Acestea erau „binefacerile” băncilor populare, despre care Haret nici nu 
voia să discute: în loc să-l apere pe ţăran de cămătari, înseși băncile 
populare naţional-liberale - care, la 1907, atingeau cifra de 8000 - îi 

impuneau „cea mai grea camătă”. 


X 


Pe cât de necurate și neînduplecate erau mijloacele de care se foloseau 
moșierii şi arendașii: învoielile agricole, dijmuitul, măsurătoarea, răfuiala, 
rușfetul, camăta și toate angaralele complementare, spre a-l înşela pe țăran 
şi a-l menţine în starea lui socială şi economică de om veșnic înşelat - pe 
atât de necurate și de neinduplecate erau și organele de execuţie puse la 
îndemâna boierilor, spre a-l speria pe ţăran și a-l menține în starea lui 
psihologică și politică de om veșnic înfricoșat. 


Fiscul. - Capitolul cel mai nou al istoriei fiscului începe acum două sute de 
ani, odată cu apariția acelor negustori din Fanar sau de aici, care se 
concurau între ei, spre a lua în exploatare, pe un anumit număr de ani, 
tronul țărilor moldo-valahe - așa cum mai târziu, urmașii lor şi alţi mari 
negustori ca și ei, s-au concurat între ei, spre a da sau a lua în exploatare 
moșii. Ca şi arendașii moșiilor, arendașii tronului Moldovei sau Munteniei își 
puteau păstra și prelungi privilegiile, mărind necontenit prețul arendei și 
lungul șir de bacșișuri împărţite în dreapta și-n stânga, tuturor slugilor de la 
curtea sultanului. De unde atâţia bani? Exact de acolo de unde-şi procurau 
mai târziu bani și proprietarii și arendaşii moșiilor: din buzunarul 
poporului. 

Să nu se creadă, însă, că domnul negustor, numit de sultan domn al 
Moldovei sau al Munteniei, lua bani de la popor, cu propriile lui mâini. Cu o 
singură pereche de mâini nu putea să adune atât bănet cât s-ar fi cuvenit și 
pentru arenda scaunului domnesc și pentru osteneala lui de a fi domn. 
Munca aceasta grea era încredinţată unui foarte complicat și mai ales foarte 
nervos aparat funcționăresc, care avea să fie, prin arta de a scutura 
buzunarele oamenilor, părintele aparatului fiscal de sub domnia familiei de 
Hohenzollern. 

Pe atunci se afla în fruntea organelor fiscale, de fiecare ținut câte un șef 
militar, judecătoresc sau administrativ, numit pârcălab, sau mare vătaf, sau 
mare staroste. Fireşte, negustorul care ocupa scaunul domnesc, înțelegea 
prea bine că pârcălabul, om cu atâta răspundere în afacere, nu va putea trăi 
doar din simbrie. Dar asta înţelegea și pârcălabul, care, din tot ce primea 
pentru domn, îşi reținea o parte și pentru sufletul lui. Cine știe - poate, odată 
şi odată, va concura și el la scaunul domnesc. Dar, în timp ce-și băga banii în 
buzunar, pârcălabul, om de omenie, se uita cu mulţumire la încasatorii lui. 
Erau totdeauna veseli şi rumeni. Aferim! își zicea pârcălabul. Să ciupească și 
ei câte ceva. Că doar nu-s câine să le cer pentru munca lor să trăiască numai 
din lefșoara lor nenorocită! 


Dar încasatorii, săracii de ei - şi erau mulţi și cu denumiri de tot felul: 
ilicari, birari, dăbilari, olăcari, podvodari, etc. - n-aveau nevoie de pârcălab 
să ştie ce au de făcut. Când se prezentau la contribuabil, luau și pentru 
domn, luau şi pentru pârcălabi, dar nici pe ei nu se uitau: luau şi pentru ei. 

Așa că, din necesitățile de viață ale domnului, combinate cu necesitățile 
de viață ale pârcălabului şi cu cele ale zecilor de specii de încasatori 
subalterni, au ieșit atâtea impozite cărora birnicul trebuie să le facă faţă: 
fumăritul, sau taxa pe fiecare coș din care ieșea fum; camina, sau birul pe 
producţia de ceară; goștina, sau zeciuiala pe porci și pe oi; pogonăritul, sau 
birul pe vie; crâșmăritul, sau birul pe pivniţa în care ţii vin chiar dacă n-ai 
vin de vânzare; prisăcăritul, sau birul pe prisacă; birul pe varză, pe peşte, pe 
pieile de șoim, pe vasele de lut și de lemn etc. etc. - până și birul pe dragoste, 
sau „pentru pierzania de suflet”, pe care un încasator special, deșugubinarul, 
era însărcinat să-l ia de la oricare văduvă ori fată, părâtă că ar fi în dragoste 
cu cutare ori cutare. 

De atunci şi până în 1907 au trecut ani și ani, s-a schimbat între timp 
numele domnilor, s-a schimbat și numele impozitelor, s-au schimbat și 
denumirile agenţilor fiscali, dar domnii au rămas domni, impozitele au 
rămas impozite, agenţii fiscali au rămas agenţi fiscali, teroarea fiscală a 
rămas teroare fiscală şi birnicul a rămas birnic: victimă a lăcomiei domnilor, 
apărată de lăcomia şi cruzimea pârcălabilor şi agenţilor fiscali. 


* 


Toate guvernele - și conservatoare şi național-liberale - s-au condus în 
politica lor fiscală față de proprietăți, după același principiu: marii 
proprietari să plătească biruri cât mai mici, şi micii proprietari pe măsura în 
care erau mai mici, să plătească biruri cât mai mari. De aceea, pentru 
calculul birului, venitul mijlociu al marii proprietăți de peste 500 ha. era 
socotit la 26 lei de ha. - iar venitul mijlociu al minusculei porțiuni de teren a 
ţăranului era socotit la 37 lei pe ha. Așadar, cu toate că pământul marilor 
moșii, datorită atâtor condiţii avantajoase, era lucrat mai intens şi producea 
pe hectar grâne într-o cantitate incomparabil mai mare și de o calitate 
incomparabil mai bună decât pământul micilor proprietari țărani, care, din 
pricina atâtor condiţii dezavantajoase, trebuiau să rămână totdeauna în 
urmă - fiscul impunea un hectar boieresc cu 11 lei mai puţin, sau cu aproape 
33% mai puţin decât un hectar țărănesc. 

În total, după datele din recensământul pe anul 1906, venitul celor mai 
puţin de trei milioane ha. ale țăranilor, era socotit, din graţia fiscului, la 124 
de milioane, iar venitul celor peste patru milioane ha. ale marii proprietăți 
se ridica, din graţia aceluiași fisc, numai la 78 milioane. La o întindere mai 


mare cu 25% şi mai rentabilă cu mai multe sute la sută, impozite mai mici cu 
33%. 

Fapt împotriva căruia protesta, cu toată capacitatea lui de indignare 
opoziționistă, Spiru Haret. 

„Pentru că liberalii - scria el în broșura lui - anunţaseră intenţia lor de a 
egaliza impozitul funciar pentru țărani și pentru proprietari, d. ministru de 
finanțe a luat măsuri, prin o circulară făcută publică, ca pământurile 
țărănești să fie impuse încă şi mai greu decât atunci. Și s-a ajuns astfel ca pe 
una şi aceeași moșie, pogonul ţăranului să fie taxat de două, de trei și de 
patru ori mai mult decât al proprietarului. D. Prim-ministru nu poate zice că 
exagerez, pentru că d-sa trebuia să ştie bine că lucrul acesta se întâmplă 
chiar pe moșii de ale membrilor guvernului.” 

Liberalii „anunţaseră intenţia lor de a egaliza impozitul funciar”. Intenţia 
era foarte frumoasă. Dar când au anunţat-o liberalii? În 1906, în anul 
expoziţiei conservatoare şi opoziţiei naţional-liberale. Dar până atunci? 
Până atunci, în cursul celor patruzeci de ani de domnie a lui Carol I, liberalii, 
care au guvernat țara timp de peste douăzeci de ani, au avut răgaz destul nu 
numai să-şi anunţe intenţia, dar să și fi legiferat și aplicat egalizarea 
impozitului funciar pentru țărani şi pentru boieri. Au făcut-o? Nu! De ce? 

Pentru că nici prin minte nu le-a trecut vreodată liberalilor să egalizeze 
impozitul funciar. „Intenţia” exista numai în broşura lui Sipiru Haret. Era o 
intenție de circumstanță. Nicio consideraţie de liniște, siguranţă și pace 
obştească nu i-ar fi putut împiedica să aibă oricâte bune intenţii ar fi vrut - 
în opoziţie. Numai în opoziţie. La putere, însă, le piereau subit cele mai bune 
intenţii de „egalizare”, de orice natură ar fi, pentru că cea mai nevinovată 
egalizare implica sacrificii din partea stăpânilor. Și de sacrificii aveau ciocoii 
național-liberali aceeași oroare ca și boierii conservatori. Că liberalii îşi 
anunţaseră „intenţia” de a egaliza impozitul funciar de îndată ce vor veni la 
putere, era foarte adevărat. Dar că liberalii erau și hotărâți să realizeze 
această intenţie asta trebuia dovedit. 

Și dovada s-a făcut după câteva zile de la apariţia broșurii lui Spiru Haret. 
La 13 martie, în prima lor zi de guvernare, liberalii au supus Camerei două 
reforme fiscale: au suprimat taxa pe vin şi taxa pe secetă. Atât i-a răbdat 
inima să facă. Asta au găsit ei că e nemerit să anunţe în istorica ședință de la 
13 martie, spre a linişti țara: că au suprimat taxa pe vin și pe secetă. Țăranul 
murea strivit sub greutatea impozitelor și a angaralelor și noul guvern 
liberal le vestea mântuirea: i-a scăpat de taxa pe vin şi pe secetă. Și Spiru 
Haret, omul broșurii, aplauda frenetic această glumă fiscală, dar cu urechea 
aplecată mereu înspre ușă, nerăbdător să audă, în sfârșit, cum bubuie 
tunurile lui Averescu, pe mormântul bunelor intenţii din opoziţie. 


* 


Dacă răscoala țăranilor a fost inevitabilă, unul din factorii principali care 
au grăbit-o a fost fiscul. În mod paradoxal, la baza răscoalei din 1907, se 
găsea, printre altele, una şi aceeași cauză, care a inspirat guvernului 
conservator ideea expoziţiei din 1906: recoltele din anul 1905 și 1906 cu 
mult cele mai bune dintre cele mai bune recolte cunoscute în ultimele patru 
decenii. Cifrele erau uimitoare: grâul a dat 8-10 chile la falce, secara 6-8 
chile, ovăzul 13-14 chile. Din acest bilanţ fericit s-a născut un om fericit: 
Take lonescu, ministrul Finanţelor în goană perpetuă după bani pentru 
acoperirea bugetului. Gem hambarele de grâu și porumb! anunţa Take 
surescitat de perspectiva imensă a intrărilor. De la cine intrări? 

De la ţărani! Take Ionescu, fiu de crâşmar, ales al crâşmarilor și tatăl in 
spe al unui partid conservator-democrat condus de crâşmari sau fii de 
crâşmari, prin definiție cămătari ai țăranilor, simţea cum îi cresc aripile de 
Mare Crâșmar, sau Mare Cămătar din fruntea finanţelor, numai cât se 
gândea la țărani. Gem hambarele de grâu şi porumb. Hambarele cui? 
Hambarele țăranilor, pentru că ei au adunat de pe câmp toţi munţii ăştia de 
grâne. Deci, lor le gem hambarele de grâu și porumb, deci lor le geme şi 
chimirul de bani. Şi degrabă, Take își convoacă pârcălabii: Încasaţi! S-au 
umplut ţăranii de bani. Să se pună la zi cu impozitele. Să-și plătească toate 
restanţele!... Încasaţi!... Țara are nevoie de bani]... 

La rândul lor, pârcălabii, fericiți şi ei de recoltă, își convocară ilicarii, 
birarii, dăbilarii, clăcarii şi le repetară cuvânt cu cuvânt ordinul domnului 
ministru: Încasaţi!... Fără milă... Țăranu-i viclean!... E plin de parale... Vă 
minte!... Încasaţi!... 

Acesta era basmul țesut de boieri în anul fiscal 1906, în jurul ţăranului: că 
ar fi plin de bani. Într-un interviu apărut la 10 octombrie 1917 în 
„Adevărul”, Ion C. Grădișteanu, fost ministru în nu demult decedatul guvern 
conservator, declara: 

„Este incontestabil că din punctul de vedere general, situația clasei 
țărănești nu este dintre cele mai bune. Totuși, avându-se în vedere ultimii 
doi ani de producţie agricolă și cari pentru săteni au fost și trebuie de altfel 
socotiți ca ani de belșug, nu nevoia economică a fost aceea care a putut 
provoca răscoalele.” 

Ultimii doi ani de belșug, nu puteau fi pentru ţărani, din punct de vedere 
economic, o justificare să se răscoale, așa că nu putea fi pentru ei, nici din 
punctul de vedere fiscal, o justificare să nu fie în regulă cu plata impozitelor. 
De aceea, secretarul general al ministerului de Finanţe trimise în iulie 1906, 
următorul ordin de zi, către toţi perceptorii din ţară: 


„Anul acesta, fiind unul din cei mai fecunzi, sunteţi invitaţi să Încasaţi cu 
cea mai mare activitate toate rămășițele din anii trecuţi, până la 1-iu 
Septembrie cel mai târziu, făcându-vă cunoscut că la din contră vi se va 
reține din remiză și garanţii, sau veţi fi dat afară!” 

Această dispoziţie severă la jaf, venea în contrast flagrant cu o circulară 
trimisă în același timp, de către Ministerul de Interne prefecţilor săi, cărora 
le atrăgea atenţia asupra jafului pe care-l și operau la țară agenţii fiscali. 

„S-a lăsat - spunea circulara - la bunul plac al perceptorilor fiscali ca să 
arendeze pământurile locuitorilor, fără ca administraţia financiară să 
exercite niciun control, sau dacă l-a exercitat, el n-a fost control, ci 
confirmarea unor abuzuri revoltătoare. Am găsit cu ocaziunea inspecţiunilor 
ce fac, loturi de 5 hectare arendate numai pentru plata impozitului funciar în 
sumă de câteva zeci de lei, în alte cazuri am găsit tot pe preţuri ridicul de 
mici arendate loturi și alte pământuri țărănești la rude de ale perceptorului 
sau la persoane interpuse, perceptorul fiind adevăratul arendaș... Apoi am 
mai găsit un abuz ce se face cu instituirea custozilor puși de perceptori 
pentru a strânge recoltele, pentru ca din vânzarea lor să se achite ratele 
întârziate ale locuitorului al cărui pământ se pune sub custodie. Leafa 
acestor custozi este de multe ori tocmai cât venitul pământului, iar în alte 
cazuri absoarbe mai mult decât jumătatea lui. Cu chipul acesta, nici Statul nu 
intră în drepturile sale și se lasă o familie fără hrană numai pentru a se ajuta 
un altul, care și el, de cele mai multe ori este ori tovarăș cu perceptorul, ori o 
rudă a sa”. 


* 


Dar ministrul de Interne nu se putea gândi să împiedice cu tot dinadinsul 
organele fiscale să încaseze bani din care să se înfrupte în primul rând și în 
cea mai mare parte, însuşi departamentul său. Asta o ştiau și perceptorii 
care, dacă până acuma de multe ori atacau satele din proprie iniţiativă şi pe 
cont propriu, de aci înainte porneau împotriva ţăranilor o ofensivă a cărei 
cruzime neobişnuită își căuta scuza în ameninţarea că dacă nu-i vor executa 
pe țărani, li seva reține din remiză şi garanţii, sau vor fi daţi afară. Pentru că 
era vorba de belșugul în grâne, perceptorii au căutat mai întâi grâne. Când 
au constatat că țăranul nu are grâne, au căutat bani. Când nici de bani n-au 
putut da, au luat de la țărani tot ce au putut găsi, adică tot ce putea fi mai 
străin de strălucirea celor doi ani de belșug. 

„Agenţii fiscali - scria Radu Rosetti în lucrarea lui: „Pentru ce s-au 
răsculat ţăranii” - pentru împlinirea dărilor către Stat, Judeţ și Comună, 
sechestrează tot ce găsesc în casa ţăranului, vaca de lapte, boul la jug, ţolul 
de pe laviţa unde doarme, ceaunul din vatră și păpușoiul pentru hrana de 


peste an; adică tot ceea ce este formal apărat de lege. Și când toate acestea s- 
au sfârşit şi datoria nu s-a achitat încă, începe o execuţiune specială, 
personală la domiciliu, efectuată prin călărași și vătășei - până ce exasperat, 
săteanul se duce de se robește peste capacitatea lui de muncă. Și putem 
afirma că aceasta este cu atât mai neuman, cu cât în multe cazuri aceste dări 
pretinse din rămășiţi, au fost plătite o dată și acum se reclamă din nou 
fiindcă au fost delapidate de către impiegații fiscali.” 

Toate acestea, în numele celor doi ani de belșug. Era atât de groaznică 
imaginea acestor doi ani de belşug, încât ţăranii, - care, să nu uităm: 
reprezentau 96% din masa contribuabililor - începură a duce dorul după 
anii de secetă. Pentru acești doi ani de belșug li se lua de sub cap până și 
paiele pe care dormeau şi de care nici măcar perceptorii nu îndrăzneau să se 
atingă în anii de foamete. În iulie 1906, ziarul „Votul universal” din Galaţi, 
relata ce ravagii fac în judeţ execuţiunile fiscale: o femeie a fost închisă de 
perceptori într-o poiată, o fată și-a pierdut minţile de spaima perceptorilor, 
un ţăran a tras cu pistolul în alţi țărani puși de perceptori să-l prindă. La 1 
martie 1907, „Neamul Românesc” scria cum „la circumscripţia a treia 
(comunele Cotnari, Băiceni, Bădeni și Cepleniţa) din judeţul lași, 
perceptorul fiscal, pe lângă multele angarale: impozit personal, fonciar, 
cotizaţia porumbului pentru anii de secetă și zecimile acestora, mai 
încasează încă un fel de zecime (cam trei lei, sau 3,50%, ori, mai bine zis, 
după cum e de tare de târg debitorul). Această zecime poartă numele de 
custodie. E de notat că loturi în plată nu sunt, prin urmare această 
suprazecime e încasată numai de la bir și fonciere, care în totul se urcă cam 
la 27 lei”. lar în numărul din 8 martie 1907, tot „Neamul Românesc” 
povestește cum „perceptorul din Liteni a dezbrăcat de cojoc, pe gerul acela 
mare din decembrie, pe un sătean datornic, în mijlocul satului. De degerat l- 
a scăpat popa satului, care l-a îmbrăcat cu rasa lui. Același perceptor s-a dus 
în casa unui om sărac lipit, şi - spre a-l împlini de o dare - pe copii, care de 
frig stau în pat înveliți cu nişte scoarţe, i-a dezvelit, a zmucit scoarţele şi a 
plecat cu ele”. 

Agenţii fiscali, așadar, de teamă să nu „li se atace garanţia”, făceau mai 
mult decât ilegalităţi. Am văzut din circulara Ministerului de Interne și din 
cele mărturisite de Radu Rossetti că perceptorii, de teamă să nu „li se atace 
garanţia”, recurgeau la zeci de mijloace ca să frusteze statul de o bună parte 
din ceea ce încasau pentru el. Numai de cel mai sfânt, cel mai tradiţional şi 
cel mai uzitat mijloc cu care-și calmau perceptorii teama de a nu „li se ataca 
garanţia”, nu s-a vorbit: bacșișul. Bacşișul care făcea parte din însăși natura 
funcţiei de perceptor. Bacșișul care a dat ţării mari proprietari rurali și 
urbani din rândurile perceptorilor, ajunşi mari proprietari rurali și urbani, 


numai pentru că toată viața au tremurat de teamă să nu „li se atace 
garanţia”, sau să fie dați afară din slujba de perceptor. Bacşișul care, în 
comparaţie cu fiscul, era un suprafisc, întrucât sumele sustrase de agent din 
buzunarul contribuabililor, pentru bucuria personală a nevestei și a copiilor 
lui, era mult mai mare decât sumele încasate cu chitanţă, pentru vistieria 
statului. Perceptorul, desigur, nu-ţi ștergea datoria. Nu avea nici el interes. 
Ci o amâna. Și la fiecare amânare, îşi punea dreptul lui. Până te trezeai într-o 
zi cu două surprize: că i-ai dat perceptorului pentru amânare, mai mult 
decât făcea datoria, și că datoria către stat nu numai că a rămas întreagă, dar 
că a devenit şi presant exigibilă. 

Acesta a fost, în ajunul răscoalei, cazul sutelor de mii de ţărani care - 
după ce au ieșit din cei doi ani de belșug, așa cum au intrat: flămânzi și 
desculți - erau strânşi de gât de birarii lui Take, să-și plătească toate 
impozitele cu care erau în restanţă. 


Prefecţii. - Într-un interviu acordat, cu putină vreme înaintea răscoalei, 
ziarului „Frankfurter Zeitung”, P.P. Carp declara: 

„Mă oblig să dovedesc, în faţa unei comisiuni de anchetă europeană, că 
țăranul nu suferă nici de pe urma marilor proprietari, nici a marilor 
arendaşi, exceptând bineînţeles câteva cazuri izolate; țăranii suferă numai 
de pe urma așa numitei administraţiuni, a prefecților, jandarmilor, notarilor, 
popilor, învăţătorilor, cari cu toţii laolaltă trăiesc din munca, din truda 
țărănimii şi numai înlăturând această administraţie se va pune capăt astfel 
urmărilor dezastruoase ale schimbărilor de partid”. 

La începutul acestei lucrări, arătam că P.P. Carp, şeful conservatorilor 
junimişti şi mai târziu şeful partidului conservator reîntregit, care era cel 
mai intransigent reprezentant al celor mai intransigenți reacționari din 
fruntea oligarhiei liberalo-conservatoare, era și cel mai sincer dintre ei și cel 
mai inteligent dintre ei. Şi iată că cel mai inteligent și mai sincer om politic 
pe care l-au dat pe vremea aceea ambele partide de guvernământ, se făcea 
vinovat de o mare naivitate - dacă ne este permis să admitem că P.P. Carp 
putea fi atât de naiv în materie. Cerând suprimarea administraţiei, cu 
credinţa că astfel se pune capăt „urmărilor dezastruoase ale schimbărilor de 
partid”. Carp cerea, pur și simplu, suprimarea celor două partide. Dacă ar fi 
fost întrebat cum își închipuie existența celor două partide fără acea 
administraţie, n-ar fi avut ce să răspundă. Cu ce ar fi vrut Carp să se 
înlocuiască acea administraţie flotantă - după cum erau flotante și 
guvernele? Cu o administrație inamovibilă? Și pe cine să servească o 
administraţie inamovibilă? Guvernele care, ele, nu mai erau inamovibile, ci 
continuau a fi foarte flotante: ba erau liberale, ba erau conservatoare! 


În fond, ar fi fost, desigur, foarte normal, întrucât din punctul de vedere - 
cer iertare pentru cuvânt - „ideologic”, nimic nu-i despărțea pe liberali de 
conservatori. Când se uitau de sus în jos și unii şi alții vedeau lucrurile la fel: 
milioane de oameni care pot fi jumuliţi fără cel mai mic risc; iar când se 
uitau de jos în sus, vedeau lucrurile iarăși la fel: puterea. Aceleaşi poziţii 
trezeau aceleași idealuri. Dar tocmai ceea ce-i despărțea mai puţin, îi 
despărțea mai mult: aceleași idealuri. Aceleași idealuri, la fel de puternice, 
dar foarte exclusiviste: o bandă politică conservatoare nu voia să împartă 
puterea cu liberalii - și o altă bandă - cea liberală - nu voia să împartă 
puterea cu conservatorii. 

Ar fi fost, deci, în stare o administraţie inamovibilă să slujească obiectiv, 
două bande politice care se sfâşiau între ele, numai pentru că erau 
însufleţite de una și aceeași tendinţă: să aibă în mână privilegiul monopolist 
de a jefui țara? Nu! 

Urmarea logică? Fiecare partid să-și aibă rezerva lui de administratori, 
care erau cei mai serioși clienţi politici ai lui, cele mai devotate instrumente 
de ordine şi siguranţă în perioada puterii, cele mai solide instrumente de 
scandal și demagogie în perioada opoziţiei. Fiecare bandă care pleacă de la 
putere să-și târâie după ea, în opoziţie, întreaga administraţie - şi fiecare 
bandă care vine la putere, să se prezinte la lucru cu toată armata ei 
administrativă. Că noua administrație a noului guvern nu se deosebea de 
fosta administraţie a fostului guvern, nici nu încape îndoială. Dar cum să se 
fi deosebit administraţiile între ele, când nici noul guvern nu se deosebea 
prin programul lui de guvernământ de fostul guvern - și nici noul partid de 
opoziție nu se deosebea prin programul lui de răsturnare a guvernului, de 
fostul partid de opoziție? Prin urmare, administraţia, pe care șeful 
junimiştilor o stigmatiza cu atâta indignare, era aşa cum trebuia, așa cum 
era inevitabil să fie, deoarece era inerentă regimului, era oglinda sistemului 
de guvernământ al regimului. Fără această administraţie, partidele n-ar fi 
putut să existe un singur moment, fără aceste partide, administraţia n-ar fi 
putut să existe un singur moment. Administraţia, partidele și guvernele lor 
nu erau surori gemene - ci unicul copil al oligarhiei, conceput după chipul şi 
asemănarea oligarhiei. 

Carp susținea că aceea care trăiește din munca ţăranului este 
administraţia începând cu prefectul. Dar boierii? Din ce trăiau marii 
proprietari și arendaşi? Din vânt! răspundea Carp. Țăranii nu se plângeau de 
boieri, nici nu-l simțeau pe boier. Dar învoielile agricole? Sunt ale 
prefectului. Prefectul e de vină. Dar dijma? Prefectul! Dar rușfetul? Prefectul. 
Dar toate angaralele? Prefectul. 


Aceasta era convingerea sinceră a lui Carp: că ţara era în mâna prefecţilor 
și că toate crimele şi jafurile erau făptuite din ordinul prefectului. Dar dacă 
șeful junimiştilor știa că toată nenorocirea ţării vine de la prefecţi și că 
singura salvare a ţării ar fi suprimarea prefecţilor, câți prefecți a suprimat el, 
în toți anii în care a stat la putere? Nu câţi prefecți a suprimat, dar câţi 
prefecți a arestat măcar pentru o zi, câți prefecţi a suspendat măcar pe un 
ceas, câți prefecți a admonestat el măcar cu un cuvânt? Pe niciunul. 

De ce? 

Pentru că ar fi zdruncinat întregul principiu de funcţionare a maşinii. În 
definitiv, cine erau prefecţii? Din punctul de vedere social, erau mai toți mari 
proprietari de moșii sau mari arendași, sau ginerii unor mari proprietari sau 
mari arendași, sau apropiaţi moștenitori de mari moșieri şi mari arendași, 
dar oricum, legaţi de marii proprietari și arendași; iar din punctul de vedere 
politic - mai trebuie spus? - erau, toţi, membri ai partidelor de moșieri și 
arendași. Şi ordinele cui executau acești prefecți moșieri și arendași? 
Ordinele clasei lor de moșieri și arendași care - fie că țara avea un guvern 
liberal, fie că avea un guvern conservator - totdeauna era la putere. 

Și totuşi, Carp, moșierul şi apărătorul pe viaţă și pe moarte al moșierilor, 
Carp cerea suprimarea prefecţilor, adică a celor mai dârzi moșieri şi 
arendași, puşi să apere cu legea - și dacă nu mergea cu legea, cu bătaia, și 
dacă nu mergea cu bătaia, cu pușca și cu baioneta - interesele marilor 
moșieri şi arendași, împotriva ţăranilor. Asta cerea Carp: alungarea 
prefecților, ca și cum prefecţii aceștia ar fi fost numiţi din întâmplare 
prefecți. 

Dar nu ştia Carp că aceşti prefecţi erau, în ordinea ierarhică, cei mai înalţi 
funcţionari ai statului, imediat după miniștri? Nu știa Carp că niciun șef de 
partid nu se putea prezenta la palat să primească sarcina de a forma noul 
guvern, dacă nu aducea regelui - odată cu lista miniștrilor - şi lista 
prefecților, pentru că regele voia să fie sigur că noul guvern are cui 
încredința soarta alegerilor, din care să iasă un parlament cu masive 
majorităţi guvernamentale? Nu ştia Carp că regele ar fi acceptat mai curând, 
din cine ştie ce consideraţii politice, un ministru incapabil în noul guvern, 
decât un prefect incapabil în noua administrație? Nu știa Carp că nimeni nu 
putea fi prefect dacă nu era fruntaș al partidului; dacă nu era legat de partid 
prin interese de clasă; dacă nu era destul de hotărât să apere aceste interese 
de clasă fără să-și încurce conștiința cu cine ştie ce scrupule copilăreşti și 
dacă nu era destul de energic în toată munca lui de prefect, care nu era decât 
un lanţ de acţiuni delicate, începând cu fraudele electorale și sfârşind cu 
fraudele bugetare, toate, stropite pe traseul puterii, cu sângele ţăranilor şi al 
muncitorilor? În rezumat, nu ştia Carp că numai regimuri corupte puteau da 


guverne corupte, că numai guverne corupte puteau numi o administrație 
coruptă, că numai o administraţie coruptă putea susține guverne corupte, că 
numai guverne corupte puteau da măsura unor regimuri corupte etc. etc.? 
Și, ţinând seama de toate aceste adevăruri, nu înţelegea Carp, că, atunci când 
afirmi că prefectul trăiește „din munca, din truda ţăranilor”, nici nu mai e 
nevoie să adaugi că „din munca, din truda ţăranilor” trăiește chiar boierul - 
mare proprietar sau mare arendaș - care, și la putere și-n opoziţie era tot 
prefect: sau personal, prefect, sau socrul prefectului, sau tatăl prefectului, 
sau protectorul prefectului, dar într-un fel sau altul prefect, adică stăpânul 
absolutist al judeţului, unde, numai aparent, lucra după propriile sale 
ordine, dar de fapt, lucra după ordinele întregii lui clase de exploatatori ai 
țăranilor? 

Carp, cel mai sincer, cel mai inteligent reprezentant al oligarhiei, Carp, 
care știa că numai de la rege poate obţine puterea, dar că numai cu prefecţii 
aceștia se poate menţine la putere, înțelegea toate acestea, ca oricare altul, 
dar, în nelimitatul său devotament pentru marea proprietate, ca s-o scape de 
răspunderea tuturor suferințelor ţăranului, recurgea la asemenea diversiuni 
absurde, aruncând în capul „așa numitei administrații” o vină care cădea de- 
a dreptul în capul așa-numitei „elite”. 

Cât despre rolul în sine al prefectului, ca stâlp al regimului, el poate fi 
formulat în câteva cuvinte: prefectul este obligat să aibă grijă de frica 
ţăranului. Orice s-ar întâmpla, frica ţăranului trebuie să rămână 
nezdruncinată. Câtă vreme ţăranul tremură de frică, boierul poate domni 
liniştit. Prefectul era, așadar, Marele Vătaf al regimului, pus să păzească frica 
ţăranului de orice intemperii politice și sociale. Un ţăran adevărat, cu 
dragoste de dinastie și tron, trebuia să fie surd, mut și orb. La aceasta, 
prefectul mai adăuga un comandament... și mărinimos. Pentru că și ca 
prefect, moșşierul obliga pe ţăran la rușfet. Demnitatea lui de prefect era la 
înălțimea demnităţii lui de mare proprietar sau arendaș. Lua şperțuri mari 
de la cei mari, dar nu dispreţuia șperţul mic de la cei mici. Lua la fel de voios 
miile de la antreprenorii unor mari lucrări publice care nu treceau niciodată 
dincolo de hârtia proiectului, ca şi sutarul pe care i-l strecura chiaburul 
satului, spre a-l numi primar, sau cel puţin membru în consiliul comunal, ca 
şi găina pe care i-o aducea țăranul clăcaș odată cu jalba. Moșierul și ca 
prefect, rămânea ceea ce era: Boier! Aristocrație! Elită! 

Natural că marele pârcălab, sau marele staroste, sau marele vătaf nu 
putea face toate treburile astea singur. Îi trebuiau ajutoare. Şi statul îi dădea 
ajutoare, care, pentru a-şi împlini sarcina aceasta boierească, făceau numai 
treburi boiereşti: îl băteau pe ţăran, îl dijmuiau și pe dos și pe faţă, îi 


necinsteau femeia - numai ca să țină în sufletul omului proaspătă, intactă, 
vie, usturătoare până la leșin, frica. 


Subprefectul. - În imaginea populară, subprefectul apărea ca o replică, în 
haine civile, a ceea ce era în uniformă militară un sublocotenent: un tinerel 
cu acea clasică mustăcioară, în care se ascundea secretul fulgerătoarelor lui 
izbânzi amoroase. Dar dincolo de mustăcioară, începea deosebirea. 
Sublocotenentul era îndeobşte recrutat din rândurile elevilor de liceu, 
leneși, bătăuși și repetenţi prin vocație, pe care părinţii nu mai sperau să-i 
vadă absolvenţi măcar a patru clase și-i trimiteau la școala militară. 

Subprefectul, însă, intra în cariera politică înarmat cu o diplomă de la 
Facultatea de drept de la Paris, ceea ce-l autoriza să șușotească prin saloane 
versuri franțuzeşti în doi peri, fetelor de măritat şi să-și fixeze un monoclu 
în ochiul drept, dar să-şi lase liber ochiul stâng, ca să vadă ce i se dă. 
Păstrând, respectuos, distanţa ierarhică dintre el şi prefect, subprefectul 
păstra respectuos și distanța în bacșiș. Pe unde a trecut prefectul, 
subprefectul nu culegea decât fărâmiturile. Dar tânărul diplomat care 
vorbea franțuzește prin saloanele boierilor, își scotea diferenţa din lecţia de 
morală pe care o administra personal, cu propriile lui mâini, ţăranului, adus 
în cabinetul lui spre a fi anchetat: nu era niciodată exclus ca după bătaie, de 
cele mai multe ori preventivă, aplicată ţăranului, omul să-i dea 
subprefectului, în contul fricii viitoare, un boţ-două de brânză, câteva ouă, 
sau chiar o pielicică de oaie. 


Primarul. - Prin lege, primarul era șeful administrațiunii comunale, capul 
comunei, părintele comunei, în exerciţiul funcţiei sale, însă, primarul era cea 
mai abjectă creație a ordinii rurale moşieresco-arendășești. 

Sălbăticia prefecților se putea explica prin faptul că acești fruntași ai 
puterii conducătoare ori se trăgeau din negustori fanarioți, care n-au avut, 
din tată în fiu, altă legătură cu satul decât în calitatea lor de exploatatori ai 
ţăranilor, ori au avut şi ei părinţi sau bunici țărani, dar s-au refugiat în lumea 
lor boierească de cel puţin o generaţie-două. Cu totul altul, însă, era cazul 
primarului rural. Primarul rural era el însuşi ţăran. Țăran în costum 
țărănesc. Țăran crescut ca oricare ţăran cu frica în vârcolaci și în iele. Ţăran 
străin ca oricare țăran clacaș de orice noţiune de igienă. Ţăran care, de 
multe ori, nu depășea pe ceilalți țărani nici prin cunoașterea celor câtorva 
litere ale alfabetului. Țăran, așadar, în toate ţăran, cu o singură deosebire: 
era țăran chivernisit. Cum? 

Prin tot ce putea să treacă prin mintea cuiva ca să se vadă căpătuit - și cât 
mai degrabă căpătuit. Zgărcit, rău, hrăpăreţ, primarul era în primul rând 


negustor, şi în primul rând negustor de vin și rachiu. Cu banii strânși prin 
negustorie și camătă, crâșmarul devenea, și în conștiința lui şi în conştiinţa 
celorlalți, fruntea frunţilor şi se îndesa cu îndărătnicie la funcția supremă 
rurală: cea de primar. Şi dacă boierul pe care-l servea venea la putere, 
crâşmarul se aşeza în scaunul lui de primar, cu detașarea cu care se aşeza pe 
laviţa lui de acasă, pentru că în sat nimeni nu îndrăznea să se strâmbe, în 
afară de alt crâșmar ca și el, de alt cămătar isteţ ca și el, de alt primar al altui 
boier fruntaş al celuilalt partid, trimis la plimbare de rege. Fiindcă, 
totdeauna satul avea doi primari: unul fost primar și celălalt actual primar, 
unul conservator şi altul naţional-liberal - și totdeauna viața satului era 
însuflețită de aceeași luptă dintre ei, gălăgioasă dar tot așa de lipsită de 
scrupule, ca și lupta pe care o duceau boierii cei mari, în parlamentul lor din 
capitală. 

Prin lege, primarul trebuia să păzească în sat legea boierului. Principala 
sarcină a primarului, deci, era să vegheze ca ţăranul să se ţină întocmai de 
prevederile învoielilor agricole, scrise ori verbale - sau nici scrise, nici 
verbale, ci mute şi cerute de boier, cum îi plăcea, peste toate prevederile 
învoielilor agricole scrise ori verbale. Numit primar de boierul lui liberal sau 
conservator, plătit de boier să-i dea descărcare legală pentru toate 
nelegiuirile lui, primarul n-auzea și nu vedea nimic din tot ce făceau 
contabilii, vechilii şi argaţii de pe moșie, decât prin urechea și ochiul 
boierului. 

La 1896, ministrul de Interne al guvernului naţional-liberal, trimitea 
următoarea dispoziţie prefecţilor: 

„Este de obşte cunoscut, că unii cultivatori mari acordă diferite scutiri 
primarilor din sate: li se dă pământ fără echivalent în muncă, bani, ori dijmă; 
îi scutesc de plata pășunatului pentru vitele lor și altele. Aceste deprinderi 
sunt necorecte. Primarii execută contractele agricole, judecă chiar 
contravenţiunile rurale și dă osânde. E nevoie de crezut că acești magistrați 
îşi vor îndeplini cu imparţialitatea cerută atribuţiunile lor, când sunt 
îndatoraţi uneia din părţi. Veţi da dar ordine riguroase d-lor Subprefecţi, ca 
să se informeze asupra obiceiurilor fiecărui primar de sate, și să revoace pe 
cel abătut”. 

Bietul moșier, stăpân al departamentului Internelor, cădea din lună: abia 
atunci a aflat că moșierul își cumpără primarul şi cu ce preț îl cumpără. 
Furios, moşierul de la Interne dădea ordine strașnice ca subprefecţii „să se 
informeze asupra obiceiurilor fiecărui primar la sate”. Probabil că ordinul de 
a se informa asupra obiceiurilor primarului s-a rătăcit chiar prin buzunarele 
ministrului de Interne, pentru că de la 1896 până la 1907 au trecut 11 ani - 
dintre care șase sub regim naţional-liberal - și totuşi în 22 mai 1907, 


revizoratul școlar din Romanați putea veni, în raportul său, cu aceste 
mărturii demne de o antologie a actelor de corupţie comise de regimul de 
moșieri şi arendași: 

„Într-o înţelegere de consiliu comunal cei răi hotărăsc rezultatul, pe ei se 
bazează cei ce doresc a fi în fruntea comunei, ca să se poată îmbogăţi prin 
pungășii. Cei buni stau de o parte, și chiar dacă merg la vot, votează pe 
candidatul celor răi, fiindu-le frică că altfel cine știe ce rele au să sufere! Și 
aşa se face că în cele mai multe comune rurale sunt primari necinstiţi. Și 
când acești primari mai sunt şi alegători pentru Cameră și Senat, își poate 
închipui oricine ce fac ei în comune. Nu poate omul să-și facă un act de 
identitate, de care are nevoie la judecătorie sau tribunal, fără să fie ciupit de 
5 sau 10 lei; nu-și poate cununa băiatul, fără să dea 40-50 lei osebit de 
cheltuielile legale. Dar cu șoselele! De ani de zile nu se vede nicio 
îmbunătăţire și cu toate acestea niciun sătean nu scapă: ori lucrează cu carul 
şi cu brațele, ori plătește. Cei mai mulţi plătesc. Unde sunt acei bani? Și dacă 
administraţia comunală e în așa hal deticăloșie, vina e și a proprietarilor şi a 
arendașilor cari s-au amestecat, stăruind să aleagă primar pe cine voiau ei. 
Cine are să observe dacă se respectă sau nu legea tocmelilor agricole? Cine 
să forțeze pe arendaș și proprietar a dijmui la timp? Cine să stârpească 
hoţiile de la sate? Cine să dea concurs învăţătorilor pentru a-şi îndeplini cu 
succes misiunea lor? Primarii care au lăsat școlile fără lemne de foc și fără 
servitor în timpul iernii, nevoind să plătească sumele prevăzute în buget, 
fără să profite şi ei de ceva? Și câte rele nu vin din pricina ignoranței 
sătenilor? Să arăt unul singur. Un cămătar lacom și care stă bine cu primarul, 
vede pe un neştiutor de carte, că prin muncă şi-a făcut o stare bunicică. Îl dă 
în judecată că îi datorează o sumă de bani, de care bietul om nici n-a visat. 
Citaţiile se dau primarului, care îndeplinește procedura prin încheiere de 
proces-verbal, fără să spună ceva sărmanului reclamat. Procesul se judecă în 
lipsă. Judecătorul îl cheamă la interogator. Procedura se îndeplineşte în 
acelaşi chip, fără ştirea reclamatului. Se dă hotărâre. Primarul n-o dă în 
primirea celui condamnat la plată dar încheie proces-verbal c-a dat-o. 
Termenul de opoziţie și de apel trece și săteanul se pomenește urmărit și 
executat.” 

Primarul, cu sau fără știință de carte, era, precum se vede, un virtuos, ca 
orice prefect sau ministru, în arta de a fi în ordine cu legea. Într-adevăr, ce 
poate fi mai legal, când vrei să jefuieşti pe un om fără carte, decât să-i 
adresezi citații - dar să ai grijă ca aceste citații să n-ajungă niciodată la el! 
să-i faci un proces - dar el nici să nu ştie că-l judeci! să-l osândeşti în lipsă - 
dar el tot să nu afle nimic, ca să nu aibă când să facă opoziţie și aşa mai 


departe. Citaţii, proces, sentință, erau metode legale. Cine ar fi putut spune 
că nu sunt legale? 

La aceleași metode legale recurgea primarul când trebuia să autentifice 
învoielile agricole. Legea de la 1895 cerea ca toate tocmelile să fie 
autentificate de către consiliul comunal, în prezenţa și cu acordul deplin al 
părților interesate. Legiuitorul de la 1893, romanticul reacționar P.P. Carp, a 
mers cu prevederea atât de departe încât a dispus ca „în cazul când nici 
primarul, nici vreunul din consilieri nu știu carte” se „vor aduce doi oameni 
din sat cu știință de carte” sau la nevoie se vor aduce doi oameni cu știință 
de carte „din alt sat”, care să semneze ca martori că toate formele legale au 
fost împlinite. Altminteri, învoiala este nulă și neavenită. 

Primarul ce făcea? Lua în primire tocmeala din mâna contabilului ori 
vechilului moşiei, nu convoca pe ţăran, nu citea actul în prezenţa părţilor 
interesate când știa carte, nu chema pe alţii să citească atunci când nu știa 
carte, și iscălea sau punea niște oameni de ai lui „cu știință de carte” să 
iscălească actul spre autentificare. 

La aceleași metode recurgea primarul şi în litigiile care priveau dijmuitul. 
După legea de la 1893, primarul era dator ca la prima reclamaţie de 
nedijmuire, să facă o somaţie părţii recalcitrante, și în caz de refuz, să 
procedeze până într-un anumit termen, la dijmuit din oficiu. Dacă primarul 
nu se va conforma legii, va fi pedepsit cu o amendă, sau în caz de neplată, cu 
închisoarea. Dar una era legea și alta primarul, care, înainte de a da curs 
reclamaţiei, voia să vadă mai întâi cine o semnează. Or, în conflictele care 
priveau dijmuitul, reclamantul era întotdeauna ţăranul. De aceea, totdeauna 
primarul dosea reclamaţia, care rămânea pentru totdeauna pierdută. 
Amendă? Închisoare? Primarul nu se temea nici de amendă, nici de 
închisoare, pentru că singurul care-l putea amenda sau închide era tocmai 
boierul pe care-l servea. 

Tot la aceste metode recurgea primarul şi când era cazul - legal sau ilegal 
- de a-l sili pe ţăranul care nu voia să iasă la muncă să-și plătească un om în 
loc, așa cum scrie în tocmeală. După lege, dacă țăranul n-avea bani să-și 
plătească înlocuitorul - și bineînţeles că n-avea - primarul era în drept să-i 
scoată averea în vânzare. Vânzarea trebuia să se facă în termen de 5 zile de 
la sentinţa judecătorească, pentru ţăranul datornic care se afla în sat - şi în 
termen de zece zile, dacă lipsea. Primarul era dator să afișeze pe ușa 
primăriei - spre cunoștința datornicului - suma pe care o datorează, cele ce- 
i vor fi puse În vânzare și ziua vânzării. Țăranul avea drept să facă, până în 
ajunul vânzării, contestaţie - dar dacă judecătorul îi respingea contestaţia, 
n-avea drept de apel. 


Cine stabilea cifra datoriei? Boierul. După care criteriu? După singurul 
criteriu boieresc: arbitrariul. Câtă vreme plata înlocuitorului trebuia să se 
facă din punga ţăranului, boierul era foarte larg: uneori socotea simbria 
înlocuitorului la de două ori pe atâta cât îi dădea el ţăranului, de obicei. 

Primarul, așadar, lua cunoştinţă de la boier câţi bani are de luat de la 
țăran, şi pornea execuţia - adică, nu-/ încunoştiinţa pe țăran câți bani are de 
dat, nu-l încunoştiinţa ce anume i se va pune în vânzare și nu-l încunoştiinţa 
nici când i se va face vânzarea. Să fi vrut ţăranul, şi tot n-ar fi ştiut să facă 
contestaţie. La cine s-o facă? La judecător? Dar judecătorul era tot omul 
boierului, așa că i-ar fi respins contestaţia, fără să-și arunce măcar ochii pe 
ea. Şi-apoi de ce contestaţie, când ţăranul habar n-avea de tot ce face 
primarul din ordinul boierului său! Aşa că, într-o zi, îşi vedea gospodăria 
golită, ca să acopere o datorie a cărei cifră o cunoștea numai boierul și 
primarul lui. 

Se iveau apoi cazuri în care primarul ajungea în scurtă vreme, prin 
mijloacele lui părintești de a-și administra obștea, un respectabil proprietar 
al unei întinse moșii înjghebate din loturi ciupite de la ţărani. lată-l, așadar, 
pe crâşmarul satului, pe cămătarul satului, stăpân peste săteni, nu numai ca 
primar, ci şi ca proprietar. Ce se făcea țăranul, când primarul, ca proprietar, 
îşi bătea joc de el? Cui să se plângă? Primarului? Legea așa spune: primarul e 
judecător. Şi cum va judeca primarul neînţelegerea dintre el, ca proprietar 
pârât şi țăranul pârâş? Ca judecător sau ca proprietar? Și cui îi va da 
dreptate judecătorul satului, care este în același timp şi părintele satului, şi 
cămătarul satului, şi crâșmarul satului, și - colac peste pupăză - stăpânul 
moșiei pe care este învoit reclamantul? 


Notarul. - Era secretarul primăriei rurale. Lui îi revenea sarcina să 
redacteze tocmelile agricole, actele de vânzare-cumpărare, testamentele, 
cererile de autentificare etc. Locul pe care-l ocupa acest om „cu carte” în 
mijlocul unei populaţii aproape în întregime analfabete, era covârșitor. Tot 
satul avea nevoie de condeiul notarului - pentru că tot satul era un cazan de 
of-uri şi de conflicte, ba cu moșierul sau arendașul, pentru învoieli, ba cu 
proprii lui fraţi pentru pământ, ba cu cămătarii pentru datorii etc. etc. 
Notarul, care numai prin faptul că se făcea notar dovedea că e băiat deștept, 
avea astfel tot satul în mână. De bătut nu-l bătea pe ţăran. Nu bătaia era 
obligatorie în exerciţiul funcţiei lui, ci șperțul. Deci, îl vămuia pe ţăran cu 
sfinţenie, dar nu uita în același timp să se folosească de neştiinţa lui de carte, 
spre a-l deruta, spre a-l face să piardă toate procesele, spre a-l face să 
întârzie toate termenele de opoziţie, de apel la opoziţie, de opoziţie la apel - 


spre a strecura, în sfârşit, în toate actele care-l priveau pe țăran, toate 
falsurile dictate de șefii lui: primarul, subprefectul ori prefectul. 

Despre felul reușit cum era altoită moralitatea acestui notar pe 
moralitatea superiorilor săi, găsim într-o broșurică apărută în 1903, sub 
titlul „Rurale” și semnată de Dimitrie C. Petrescu, următoarele: 

„„Un notar care nu este în stare să execute un ordin prefectorial, trebuie 
dat afară și înlocuit cu altul mai aprig; atunci, deşi la carte se zice că consiliul 
comunal își alege şi numeşte pe notari, vine subprefectul, trage câteva palme 
notarului şi dictează celui nou un proces-verbal de ședință prin care 
consiliul comunal depărtează pe vechiul notar și numeşte pe cel nou. După o 
săptămână doi jandarmi vin de-l umflă pe noul notar spre a-l duce la 
puşcărie, unde era mai demult condamnat a sta două luni, și pentru aceste 
două luni, cât avea să lipsească de la post, primeşte de la Prefect un 
concediu!” 


Jandarmul rural. - Dacă prefectul, subprefectul, primarul, notarul 
întruchipau teroarea juridică a satului, jandarmul era teroarea lui fizică. De 
el se temeau toți: şi bărbați şi femei, şi bătrâni şi copii. Înarmat cu o mustață 
nesfârşit de lungă, de mult ce o sucea şi o răsucea fie că făcea anchetă 
printre țărani, fie că se rotea printre fete - și cu pușca lui grozavă pe care o 
schimba mereu de pe un umăr pe celălalt, jandarmul când trecea pe uliţă, 
tremurau și pietrele sub el. Omul ordinii și păcii obștești la țară nu vorbea 
decât cu palmele și nu gesticula decât cu limba: amesteca mamele cu 
dumnezeii, mormintele cu evanghelia și din „mă” și „bă” nu te scotea, până 
nu-l muiai măcar cu un şpriţ. Cu omul ordinii şi siguranţei erai tot atât de 
puțin sigur de găinile din coteț ca și de fetele tale de treisprezece- 
paisprezece ani pe care încă nici nu le-ai scos la joc. lar când, din înalte 
rațiuni de stat, te poftea la post să mai stai nițeluş de vorbă cu el, te bocea 
tot neamul cu anticipație. Plecai mort de frică, și te întorceai mort, pe targă. 
Oricum, era bine ca înainte de te ia jandarmul „în fabrică”, să-ţi pipăi bine 
oasele, ca să vezi cum arată ele înainte - şi cum arată după. S-au plâns 
țăranii pe toate drumurile de jandarmii lor, dar cu cât plângeau ei mai mult, 
cu atât jandarmii se înmulţeau. 

Dar jandarmii, nu din lacrimile ţăranilor s-au înmulţit, ci din creşterea 
necontenită a democraţiei. Fiecare nou guvern era mai avansat decât 
celălalt. Mărea libertăţile: libertatea de vot, libertatea de întrunire, libertatea 
de exprimare. Dar pe măsura în care creșteau libertăţile, creșteau și 
contingentele jandarmeriei. 

Să fi fost vreo legătură oarecare între aceste două fenomene - sau o 
simplă coincidență, cine ştie! Poate era o simplă coincidență! Dar 


coincidenţa se arăta nespus de stăruitoare. N-a venit guvern nou în fruntea 
țării, să nu ceară să i se rezerve în buget o porție mai mare pentru jandarmi, 
pentru că „ţara este în primejdie”! 

Timp de optzeci de ani ţara a fost în neîntreruptă primejdie. Jandarmul, 
care ştia că ţara este în primejdie, cerea pentru asta ţăranului, șperţ. Prin 
șperț şi prin scenele de groază pe care le organiza, în prealabil, printre 
săteni - jandarmul a apărat cu demnitate, timp de optzeci de ani, dreptul de 
vot al boierului, dreptul de exprimare al boierului, dreptul de întrunire al 
boierului - câte drepturi, atâtea triumfuri pentru democraţie, precum vă 
spuneam. 

Pentru acești mândri jandarmi ai democraţiei moșierești și arendășești, 
răscoala de la 1907 a fost un incident mic. Mic, dar rușinos. Rușinos, dar 
sănătos. lubiţi cum se știau de ţărani, la prima încruntare colectivă din 
sprâncene a răsculaților, jandarmii au șters putina care încotro. Din toată 
mustaţa lor înspăimântătoare, din toată mândra lor puşcă nemţească, din tot 
mă-ul şi bă-ul şi paştile şi parastasurile lor de șperţari evlavioşi până la 
crimă, nu s-a ales nici praful de pe călcâiele lor care sfârâiau în goană după 
ceva liniște și pace, departe de ciomegele țăranilor. Parcă ceva le spunea că 
țăranii, dacă ar putea să-i ajungă din urmă, ar fi tare bucuroşi să facă 
chiseliță din ciolanele lor, cum au făcut și jandarmii, în cei 40 de ani de 
constituție prea avansată a lui Carol l, chiseliță din ciolanele miilor de ţărani 
încăpuţi pe mâinile lor, în anchetă. 


Justiţia. - Conflictele dintre țărani, pe de o parte, și sacrele instituții de 
stat: fiscul, prefectul, subprefectul, primarul, notarul, jandarmul, de cealaltă, 
care nu se puteau rezolva nici prin ameninţări, nici prin mită şi nici prin 
bătaie, erau împinse, inevitabil, spre suprasacra instituţie de stat - justiţia. 

Justiţia, care trebuia să distribuie dreptatea după dreptate, își purta 
denumirea după latinescul „jus” care înseamnă dreptate. Totuși, deși justiţia 
era de origine latină și deşi ţăranul român era și el de origine latină, s-au 
scris în anii premergători lui 1907 destule - dar nu îndestul - despre lupta 
dramatic de disproporţionată şi fără speranță pe care țăranul român o 
ducea cu justiția. 

La 1907 se găseau în ţară 131 de judecătorii de ocol: 46 funcționau în 
centrele orășenești și 85 în centrele rurale. Astfel, de la început justiția nu 
mai putea fi dreaptă, deoarece sucursalele justiţiei nu erau drept împărțite. 
Pe câtă vreme satele cuprindeau mai mult de 5 milioane de suflete, orășenii 
abia atingeau cifra de un milion. Raportul era, deci, de 1 la 6. Populaţia 
rurală reprezenta 85%, sau cinci șesimi din populaţia totală a ţării, pe când 
populația orășenească numai 15%, sau a șasea parte din populaţie. Deci, 


pentru ca distribuția judecătorilor să fi fost într-adevăr dreaptă, 
conducătorii țării erau datori să respecte această proporție - și să aleagă 
una din două: ori să reducă numărul judecătoriilor de ocol de la oraș, ori să 
mărească numărul judecătoriilor de ocol de la sate. În cifre: dacă stăpânii 
țării au socotit că la cele peste 5 milioane de țărani ajung 85 de judecătorii 
de ocol, la milionul de orășeni poate să ajungă exact a șasea parte: adică 14 
sau 15 judecătorii. lar dacă au găsit că la acel milion de orășeni sunt 
necesare 46 de judecătorii, trebuiau implicit să admită că la cele 5 milioane 
de ţărani se cer, neapărat, de șase ori mai multe - adică 273 de judecătorii. 
Dar în 1907 funcționau la ţară, în loc de 273 de judecătorii, numai 85, adică 
de trei ori şi ceva mai puţine decât s-ar fi cuvenit. 

Pe lângă numărul lor prea mic, judecătoriile de ocol mai prezentau pentru 
locuitorii de la ţară un alt neajuns: distanţele uriaşe dintre ele. În medie, o 
circumscripție judecătorească revenea la o întindere de 1.545 kilometri 
pătraţi, ceea ce înseamnă că raza unei judecătorii era de 39 kilometri în lung 
şi în lat. Prin urmare, ţăranul, ca să ajungă la judecătorie, trebuia să străbată 
o distanță de zeci de kilometri cu căruţa, și când n-avea căruţă, pe jos. 
Aceasta, în cel mai bun caz, pentru că de multe ori, boierul cu care era în 
judecată - își strămuta procesul la oraş, unde-i venea lui la îndemână, ceea 
ce-l punea pe țăran în faţa unei noi probleme: banii de tren. Și dacă nu-i 
găsea, făcea drumul cu ce se întâmpla. 

Vânăt de frig în zdrenţele lui, iarna - muiat în praf și sudoare, în aceleaşi 
zdrenţe, vara - flămând şi mort de oboseală, țăranul, când ajungea la oraş, 
căuta tribunalul. Dar când dădea de el, deocamdată nu era lăsat să intre, 
pentru că nu i-a venit rândul, ci era poftit să stea afară. 

Prin afară nu se înţelegea afară, pe culoare, sau prin sala pașilor pierduţi, 
ci afară, în stradă. Țăranul, resemnat, fricos şi umil, asculta și aştepta afară, 
sub cerul liber, întins pe trotuar, cu desaga sub cap, zi și noapte, câte o 
săptămână întreagă, să fie chemat. lar când vedea că nu-l cheamă nimeni și 
îndrăznea să întrebe ce se întâmplă, afla - după atâta pierdere de bani şi 
timp - că a fost judecat chiar mai adineauri în lipsă și condamnat, sau că 
procesul a fost amânat tot pentru că n-a fost prezent. 

Pe țăran nu-l speria atât sentinţa, cât îl speria amânarea. Amânările îi 
secau sufletul. Cu aceste amânări un proces putea să-l ţină o viață întreagă și 
să-l silească o viaţă întreagă să muncească pentru jălbari, pentru timbre și 
pentru avocați - și tocmai la capătul vieții să afle că tribunalul a dat dreptate 
nu lui, ci boierului. Întotdeauna boierului. Aceste amânări erau un nesecat 
filon de aur pentru avocaţii specializați în amânările fără sfârșit ale 
proceselor rurale. Cu aceste amânări - care constituiau una din cele mai 
cinice metode de jaf exercitate pe spinarea ţăranului - micii avocăţei se 


îmbogăţeau și ajungeau mari moșieri, din rândurile cărora ieșeau mai întâi 
vestiții deputaţi-avocaţi sau avocaţi-deputaţi care acaparau pe puţin 
jumătate din scaunele parlamentare - și după aceea, secretari generali sau 
miniștri ai Justiţiei. Cât geniu retoric risipeau acești avocaţi la tribunale, cum 
se băteau ei cu pumnii în piept, cum vărsau ei șiroaie de lacrimi, cum îşi 
smulgeau părul din cap, cum ştiau ei să scoată strigăte sfâşietoare, cu ochii 
la cer, ca să ceară dreptate pentru ţărani - dar să-și asigure o amânare în 
favoarea boierului! 

Plătit de ţăran să-i apere cauza, avocatul râdea de el în instanţă și era 
încântat să-i facă și pe ceilalți să râdă. Pentru avocatul angajat de ţăran, 
ignoranţa acestui client care venise la el cu încredere naivă și fără nicio 
rezervă, era un câmp larg de exerciţii umoristice. În faţa tribunalului se 
produceau tot felul de învoieli și chitanţe scrise, cum am mai arătat, într-o 
limbă plină de neologisme, plutind pe o ciorbă grasă de agramatisme și cu 
totul străine de vocabularul restrâns al ţăranului, dar care, tocmai pentru 
aceasta, îngăduiau avocatului să răstălmăcească textele cum îi plăcea, fără 
să-l supere nimeni. Cine să-l fi supărat? Judecătorul? Judecătorul era cel 
dintâi care se strâmba de râs când avocatul începea să citeze texte din 
jurisconsulți francezi inexistenţi ori locuţiuni latinești confecționate ad-hoc, 
să facă incursiuni în literatura psihologică sud-americană, ori să recite 
versuri patriotice spre a dovedi că „a exercita” se cheamă datoria ţăranului 
de a mai lucra „definitiv” încă opt pogoane pentru boier, sau că „verificare” 
se cheamă datoria ţăranului de a mai face pentru boier încă 30 de prăjini 
seceră. Ce imens orizont de glume juridice se deschidea, așadar, avocatului, 
care avea de comentat, în fața tribunalului, texte de felul acesta: 

„Pentru ori şi ce caz fortuit sau nefortuit, ordinare sau extraordinare, 
temporale sau altele, nu vom putea să ne sustragem de la executarea 
obligațiunilor ce ne luăm prin acest contract agricol.” 

Sau: 

„Noi locuitorii contractanţi putem ocupa numai atât loc de cultură cât 
vom putea ocupa fiecare individual căci prin căderea locului destinat nouă 
către o altă persoană nu mai putem beneficia de stipulaţiunile favorabile ale 
acestui contract din cauză că prin această cesiune ilicită devenim refractari 
acestui contract prin exploatarea //icită a locului, scutind prin aceasta pe 
acele persoane de muncile obligatoare în detrimentul D-sale şi deci vom 
plăti acele locuri cu lei 100 la deal şi cu lei 150 în baltă pentru fiecare falcie 
(1,43 ha) spre a se despăgubi de muncile obligatoare sustrase prin cesiunea 
ilicită.” 

„Refractar”, „ilicit”, „cesiune”, „detriment”, „fortuit” etc.! Îi vâjâiau 
ţăranului urechile de sunetele acestea ciudate care lui nu-i spuneau nimic, 


dar care avocatului îi spuneau tot ce ar fi vrut ca să întoarcă dreptatea pe 
dos şi să-i spună pe limba lui avocăţească, „justiţie”! Pe lângă atâtea alte 
mijloace de apărare împotriva ţăranului, boierul alegea dinadins asemenea 
cuvinte drăcești, spre a-i sluji ca sârmă ghimpată în jurul justiţiei. Şi-i 
slujeau. „Nu cunosc caz în care până la urmă, un ţăran să fi căpătat dreptate 
împotriva unui proprietar sau a unui arendas” - spunea Radu Rosetti. Şi 
dacă Radu Rosetti, sociolog boieresc de extracţie boierească, afirma acest 
lucru, atunci putem fi convinşi că situația era mult mai gravă: țăranul, ori de 
câte ori se adresa justiţiei ca reclamant, era scos de justiție reclamat. Uneori, 
justiția se arăta şi mai spirituală: îi dădea dreptate ţăranului, dar tot pe ţăran 
îl punea să plătească boierului paguba, pe care i-a pricinuit-o boierul. Vom 
da un exemplu care a rămas, valabil pentru întreaga justiţie a celor aproape 
optzeci de ani de regim monarhic. 

În aprilie 1896, sub guvernul liberal, un inspector general administrativ 
este trimis în comuna Chirnogi să facă o anchetă în legătură cu plângerea 
unui boier F.C. (ca mai totdeauna, numele boierului se reducea la inițiale) 
arendașul moşiei Chirnogi-Clătești, plasa Olteniţa, judeţul Ilfov, contra 
țăranilor care nu vor să respecte învoiala. După cercetări, inspectorul 
trimite Ministerului de Interne un raport, în care-i expunea ce a constatat: 

„În contractul de tocmeli agricole - scria el în raport - se văd iscăliţi vreo 
opt oameni prin punere de deget pe când ei cunosc a scrie şi citi şi că două 
sute de oameni din cei ce erau față contestă aceste contracte, precum și cei 
cu cunoștință de carte și care sunt semnaţi prin punere de deget. Am 
cercetat în urmă iarăşi sezisat de plângerile locuitorilor dacă se dau chitanţe 
de sumele depuse şi de definitiva răfuială precum și dacă în conformitate cu 
art. 19 din legea tocmelilor agricole s-a depus până la 1 martie lista de 
rămăşiţe şi am constatat din declarațiunea oamenilor precum și din 
obligațiunea luată în mod solemn de către d-l arendaș ca pe viitor să se 
conformeze zisului articol că n-au eliberat până acum asemenea chitanţe și 
că nici au depus listele cerute de menţionatul articol... Am constatat 
asemenea şi nici d-l C. n-a negat că locuitorii duşi în Dobrogea care deși n-au 
acte în Chirnogi sunt obligaţi conform contractului a plăti vite şi pescuitul de 
20 lei. Acest articol pus în contract, după cum declară locuitorii fără ştirea 
lor, îmi pare, d-le ministru, o enormitate. Pentru săpat vie primăvara câteva 
Zile şi toamna pentru cules și pentru aceasta numai, fără a uza nici de 
pământ nici de pescuit, să plătească ca toţi ceilalţi săteni ce în întregul an au 
petrecut în comună.” 

Din raportul inspectorului rezulta, prin urmare: 

a) Că arendașul F.C. cerea unui număr de peste două sute de ţărani să 
execută nişte contracte agricole desspre care oamenii aflau pentru întâia 


oară atunci. Convins - şi avea motivele lui de arendaș să fie convins - că 
învoielile pot fi valabile, indiferent cu mâna cui semnează ţăranii: cu mâna 
lor sau a lui - și convins că niciunul dintre ţărani nu știe carte, arendașul F. 
C. i-a iscălit pe toţi prin punere de deget. Nu mică i-a fost, deci, surpriza când 
țăranii au refuzat să iasă la lucru, pentru că nu vor să recunoască niște 
învoieli pe care nici nu le-au văzut. Dar, fapt şi mai grav: opt dintre țăranii pe 
care el îi pretindea învoiţi, ştiau să scrie și să citească, aşa că, dacă ar fi fost 
să încheie vreo tocmeală cu el, s-ar fi iscălit aşa cum se iscălește - și nu prin 
punere de deget. Așadar, arendașul a operat un fals în acte publice. 

b) Că arendașul n-a eliberat țăranilor nici chitanţe că toată răfuiala cu ei a 
fost terminată, nici chitanțe pentru sumele aduse de ei, și nici n-a depus 
până la 1 martie lista de rămășițe. Din obligaţiunea luată că pe viitor va 
elibera și chitanța și va depune și lista de rămășițe, arendașul recunoștea 
implicit că până atunci s-a pus în contravenţie cu art. 19 din legea invoielilor 
agricole. 

c) Că arendașul silea, tot printr-un fals, pe nişte locuitori din Chirnogi, 
învoiţi la muncă tocmai în Dobrogea, să-i plătească imașul şi pescuitul cu 
câte 20 de lei și să-i lucreze la vie câteva zile în primăvară și câteva zile de 
toamnă, cu toate că, lipsind din Chirnogi, ei n-au folosit nici imașul, nici balta 
şi n-aveau nicio obligație de muncă față de el. Arendașul n-a negat acest fapt 
- și prin aceasta a recunoscut că a comis un abuz, complicat cu un nou fals în 
acte publice. 

La raportul inspectorului, ministrul de Interne dă o „decisiune”, din care 
aflăm de la început ceva nou: 

d) Că numărul sătenilor înşelaţi se ridică la 320 și că „afară de aceasta, 
contractul depus de arendaș are data de 6 august 1895, pe când 
autentificarea lui are data de 31 decembrie 1894, adică o dată anterioară 
chiar contractului” și că „petițiunea cu care d-l arendaș a depus acest 
contract spre autentificare, care, se spune în procesul-verbal al Consiliului 
comunal, că a fost înregistrată la nr. 2.380”, „nu se găsește în arhiva 
primăriei şi nici nu e trecută în condica de înregistrare, căci cea din urmă 
hârtie trecută în registru se opreşte la nr. 2.379”. 

Prin aceasta, înțelegem că arendașul, după ce a făcut un contract fals, l-a 
şi autentificat fals: cu toate că actul poartă data de 6 august 1895, 
autentificarea lui s-a făcut la 31 decembrie 1894, deci cu șapte luni înainte 
Să autentifici un act cu șapte luni inaintede a fi existat, ori să declari un copil 
cu şapte luni înainte de a se fi născut, era una din minunile administraţiei 
boierilor. 

Dar asta nu-i totul. Falsul continuă. După un contract fals și o 
autentificare falsă, urmează și un număr de înregistrare fals: ca să respecte 


toate formele legale, consiliul comunal nu se oprește numai la autentificarea 
contractului, ci dă și un număr de înregistrare unei cereri de autentificare - 
adică la o autentificare falsă a contractului cu șapte luni înainte de a fi fost 
scris, consiliul comunal dă şi un număr de înregistrare: numărul 2.380, tot 
fals, bineînțeles. Din cercetările lui, inspectorul a constatat că pe 1894 n-a 
fost trecută nicio hârtie la nr. 2380; că ultimul act înregistrat pe acel an 
poartă numărul 2379 şi nu are nicio legătură cu învoielile lui F.C.; şi că 
cererea de înregistrare pe care arendașul pretinde că ar fi făcut-o, nici nu se 
găsește în arhiva primăriei. 

Cui i se datora acest șir de falsuri, care nu erau nici măcar iscusite, ci 
grosolane până la stupiditate? 

Complicității dintre arendași și autorităţi, şi dispreţului tuturor 
complicilor faţă de legi. Ce importanţă are un contract fals, o autentificare 
falsă, un număr de înregistrare fals, când e vorba de nişte țărani? Cine va 
îndrăzni să-mi reproşeze ceva, mie, arendaș, sau mie, primar, sau mie, notar 
etc. etc., că am vrut să-i Înşel pe țărani? Nimeni! Ce-i făcut, e bun făcut! 

Aşa gândeau arendașul, primarul, notarul, consilierii comunali, toţi. Dar 
ministrul de Interne? Ce spunea ministrul de Interne? 

Ministrul de interne a recunoscut că faptele lui F.C. sunt grave, dar a decis 
că: 

„petiţiunile primite (din partea arendașului și a ţăranilor n.n.) se vor 
înainta parchetului cu cerere și din partea Ministerului să se înceapă 
cercetări contra primarului, notarului si consilierilor iscăliți pe procesul- 
verbal de autentificare, iar până să se pronunţe justiţia, acest contract conf. 
art. 39 din legea tocmelilor agricole va rămâne executoriu dacă va fi făcut în 
termenii legii și pentru lucrări agricole, cum glăsuiește art. 26 din citata 
lege”. 

Acum știm ce gândea ministrul de Interne despre întâmplarea de la 
Chirnogi: 

Tot ce cuprinde raportul corespunde întru totul adevărului. Arendașul e 
vinovat de abuzuri, e vinovat de încălcarea repetată a legii învoielilor 
agricole - și e vinovat în special de falsuri în acte publice: a falsificat 
contractul, a falsificat autentificarea, a falsificat înregistrarea, a falsificat tot. 
De aceea, ministrul decide ca parchetul să cerceteze cazul, dar că „până se va 
pronunţa justiţia” acest contract fals, autentificat fals, purtând un număr de 
înregistrare fals, rămâne EXECUTORIU, adică VALABIL, AUTENTIC și 
OBLIGATORIU pentru țărani. Cu alte cuvinte: deși contractul e fals, de la 
redactarea lui până la numărul de înregistrare, ministrul de Interne 
hotărăşte ca țăranii să iasă la câmp să muncească moşia boierului, pentru că 
acest contract fals e bun „până să se pronunţe justiţia” - adică până la 


Sfântul Aşteaptă. Asta o ştiau și țăranii: „până să se pronunţe justiţia” ei 
trebuiau să urce un calvar de termene amânate la nesfârşit pentru un proces 
pe care îl știau dinainte pierdut şi, între timp, să muncească pământul unui 
alde F.C., în condiţiile impuse de el şi acceptate de el sub numele lor, 
semnate de el. 

La fel de echitabil a rezolvat ministrul de Interne și cazul ţăranilor din 
Chirnogi, tocmiţi la muncă în Dobrogea: dat fiind că arendașul nu are 
dreptul să le ceară nici bani pentru pescuit și imaș, nici zile de muncă lavie, 
ministrul de Interne decide că „cei nemulţumiţi să ceară justiţiei rezolvarea 
neînțelegerilor dintre ei”. 

lar pentru că ministrul de Interne nu poate suporta ca dreptatea să 
întârzie prea mult, decide ca Ministerul de Interne să ceara ministrului de 
Justiţie să ordone parchetului să „înceapă cercetări contra...” contra cui? 
Contra vinovaţilor. Şi cine erau vinovaţii? Îi indică ministrul de Interne: 
„primarul, notarul și consilierii iscăliţi pe procesul-verbal de autentificare”. 
Aceasta era crima principală: procesul-verbal de autentificare - și aceștia 
erau principalii vinovați: primarul, notarul şi consilierii. 

Dar arendașul, care era capul relelor? 

Care arendaș? F.C.? să-l dea ministrul de Interne pe mâna justiţiei pe un 
F.C., mare arendaș și mare stâlp al uneia din cele două mari cafenele politice 
de guvernământ!? Şi seara, cine să joace poker la club cu șeful partidului şi 
cu ministrul de Interne și cu ministrul Justiţiei? 


XI 


Am vorbit până aci despre legile boierilor moșieri și arendași: tocmelile și 
reformele agrare; despre tâlhăriile lor, așa-zis legale: dijmă, imaș, răfuială, 
măsurătoare; despre tâlhăriile lor pedepsite, în principiu, de legi: rușfet, 
amenzi, camătă, corvezi etc. etc.; despre aparatul lor administrativ de dat 
palme şi de luat vamă: fisc, prefect, subprefect, primar, notar, jandarm; 
despre fabricile lor de dreptate: judecătorii de ocol, tribunale, curți de apel 
şi de casaţie. Totuși, portretul adevăratului instigator la răscoale încă nu 
este complet. Și nu este complet, deoarece nu ajunge să știm ce au urmărit 
boierii prin desfășurarea atâtor forţe de jaf şi teroare și anume: să facă din 
țărănime o masă inertă, ignorantă, suptă de foame, fricoasă, îmbâcsită de 
superstiții şi lipsită de orice simţ de revoltă şi orice dorinţă de libertate. N- 
ajunge nici măcar să știm cu câtă ferocitate s-au folosit boierii - moșieri şi 
arendaşi - de toate armele economice, politice și administrative care le 
stăteau la îndemână, spre a cobori cele peste cinci milioane de ţărani la o 
condiție umană quasi-animalică. Ci trebuie să știm şi cât de bine au izbutit 
moșierii şi arendașii în politica lor de sleire a rezistenţei fizice și morale a 
ţăranului, prin lipsa de hrană, lipsa de higienă, lipsa de carte și lipsa de 
drepturi politice. 


* 


Hrana. Într-un capitol precedent arătam cât de mult se mirau boierii, la 
1907, că ţăranii, care au ştiut să-şi păstreze o ţinută atât de „demnă” în anii 
de secetă, și-au găsit să se răscoale tocmai acum după doi ani de belșug. Nici 
în ruptul capului nu voiau să admită boierii acest adevăr: că pentru țăranul 
rob - rob în cea mai strictă accepțiune juridică a cuvântului - belșugul nu 
era mai bun decât seceta și seceta nu era mai rea decât belșugul. In anii răi 
boierul făcea învoieli rele. Zicea că-i rău pentru el. Dar în anii buni, nu zicea 
că i-ar fi mai bine şi nu făcea învoieli mai bune, ci tot rele, dacă nu și mai 
rele. Așadar, țăranul n-avea de ce să fie mai trist în anii răi şi mai vesel în 
anii buni. Şi în anii buni şi în anii răi, tot cu căciula în mână stătea țăranul la 
ușa boierului, să-i cerșească de mămăligă. Ba, cum am văzut că s-a întâmplat 
în toamna şi iarna lui 1906, ţăranul avea toate motivele să fie mult mai 
amărât în anii buni, decât în anii răi. Fiscul, care ştia foarte bine că seceta nu 
seacă punga ţăranului și că ploaia la vreme nu i-o umple de bani, se arunca 
şi mai înverşunat asupra ţăranului în anii belșugului, să-i încaseze 
„rămăşiţele” din anii de secetă, sub cuvânt că acuma, când dumnezeu i-a dat 
atâta belşug, țăranul „are de unde”. 


În linii generale, foametea nu era deci un fenomen al naturii, ci un 
fenomen artificial, produs de boieri, care nu voiau ca ţăranul să mănânce pe 
săturate, pentru că orice pumn de grâu sau porumb în plus pentru ţărani ar 
fi reprezentat pentru ei atâtea milioane de pumni de grâu sau porumb mai 
puțin, şi apoi pentru că niciun țăran hrănit omeneşte n-ar fi acceptat 
învoielile lor neomenești. 

Totuși, cei mari, care sufereau de mâncărime de condei sau de limbă, 
indiferent dacă erau boieri conservatori mari proprietari de moșii, sau 
ciocoi național-liberali, mari arendași de moșii, aveau predilecție pentru 
problema foametei neîntrerupte a ţăranului, pe care o tratau cu durere şi 
indignare. 

Să luăm un conservator: doctorul C.l. Istrati. Sub titlul: „O pagină din 
istoria contemporană”, acest fruntaș al partidului moşieresc, publica la 1880 
o lucrare asupra condiţiilor de trai ale țăranilor, în care se pot citi rândurile 
acestea; 

„Cine cunoaște modul de viață al ţăranului nostru, cine a văzut de 
aproape gospodăria, grădina şi masa lui, nu poate decât să rămâie 
încremenit și să se întrebe cu mirare, cum de mai trăiesc țăranii în astfel de 
condițiuni? Rațiunea noastră, deprinderile noastre, cunoștințele noastre 
medicale, mai ales, sunt surprinse, încât adesea nu putem dezlega marele 
problem fiziologic al vieţii, când vedem în ce mod locuiește și cu ce alimente 
se nutreşte săteanul... De câte ori şi chiar anul acesta nu au murit oameni la 
noi de foame? Ce voim dar mai mult? Se poate ceva mai trist ca aceasta? Se 
poate ceva mai de plâns? Și apoi ce origine au nenumăratele epidemii ce 
devastează comunele rurale aproape necunoscute până acum, dacă nu tot 
aceea iminentă, morbidă și mortală, creată printr-un regim alimentar mult 
timp necorect și insuficient. Ceea ce pare paradoxal și de tot curios e că 
aceasta se întâmplă într-o ţară agricolă... care a ajuns a fi numită de gazetari 
Grânarul Europei...” 

În ce an ziceam că a făcut doctorul Istrati aceste constatări tragice? 

În anul 1880. 

Dar ce s-a întâmplat la 1880? Era mai rău pentru ţăran în acest an 1880 
decăt în alți ani? 

Nu era nici mai bine, nici mai rău pentru ţărani, dar era mai rău pentru 
doctorul Istrati. La 1880 îi ajunsese doctorului Istrati cuțitul la os: zăcea de 
patru ani în opoziţie și liberalii nu prea dădeau semne că ar vrea să plece de 
la putere. 

Peste 26 de ani, la 1906, conu Mitiţă, șeful partidului naţional-liberal, își 
pronunţă la Academie fulminantul său discurs împotriva „foamei constante” 
a ţăranului. 


Dar ce s-a întâmplat la 1906? Era mai rău pentru ţăran în acest an 1906, 
decât în anii precedenţi? 

Nu era nici mai bine, nici mai rău pentru țărani, dar era mai rău pentru 
Dimitrie Sturdza: de peste un an se zbătea cu partidul lui liberal în opoziţie, 
în timp ce conservatorii lui Cantacuzino de la putere se scăldau, mai veseli 
ca oricând, în gloria lor jubiliară convinşi că-i aşteaptă noi victorii politice și 
noi glorioase expoziţii, deci foarte-foarte departe de orice intenţie de a 
părăsi puterea numai spre a face plăcere naţional-liberalilor. 


* 


La 1906, în anul opoziţiei național-liberale, doctorul Nicolae Lupu, medic 
de plasă, publica în „Viaţa Românească” un lung și documentat articol 
despre „Alimentaţia ţăranului”, în care stabilea mai întâi că „legea tocmelilor 
agricole, atât de vitregă pentru ţăran în toate privinţele, nu prevede nimic 
relativ la hrana ce arendașii sunt obligaţi să deie sătenilor; ea nu stabilește o 
rațiune alimentară minimă măcar.” 

Doctorul Lupu vorbea de legea agricolă a lui Carp, trecută prin Parlament 
la 1893, când conservatorii se găseau la guvern. Era ultima și cea mai 
binevoitoare, față de țărani, legea agricolă care a premers răscoalelor de la 
1907. După 1893, conservatorii au mai stat la putere doi ani: până în 
octombrie 1895. Din octombrie 1895 până în primăvara lui 1906, când Lupu 
scria că legea tocmelilor „atât de vitregă pentru ţăran în toate privinţele” 
nici nu aminteşte de hrana țăranilor, au trecut zece ani. În aceşti zece ani, 
liberalii au guvernat ţara timp de șapte ani: o dată de la 1895-1899 și a 
doua oară de la 1901-1904. Totuși, deși au stat la putere șapte ani din zece, 
liberalii n-au găsit un singur sfert de ceas disponibil să-și arunce ochii, pe 
tocmelile agricole ca să vadă ce se întâmplă cu hrana ţăranului şi de ce se 
plânge mereu ţăranul învoit la boier că-i este foame. Abia la 1906, când au 
început ei înşişi să sufere, după un an de opoziţie, de crampele foamei, au 
descoperit liberalii că printre țărani domnește o foamete „constantă” - cum 
spunea Dimitrie Sturdza - și că „legea tocmelilor agricole... nu prevede nimic 
relativ la hrana ce arendașii sunt obligaţi să deie sătenilor”. 

Dar de ce să fi fost obligați numai arendașii să-şi hrănească învoiţii, nu şi 
moșierii care-și exploatau singuri moşiile pe o jumătate din întinderea 
arabilă a ţării - autorul articolului nu credea necesar s-o spună. Preocupat 
să precizeze numai adevărul, cercetătorul, medic de plasă, arăta, în schimb, 
că greșeala legiuitorilor de la 1893 care au uitat să se preocupe de hrana 
țăranilor este cu atât mai gravă, cu cât „marea majoritate a arendașilor sunt 
străini de neamul nostru, că deci nici măcar sentimentele de rasă si 


umanitate nu-i pot împiedeca, ci dimpotrivă îi ajută a realiza maximul de 
câștig chiar din carnea şi oasele ţăranilor...” 

Şi autorul „Alimentaţiei țăranilor” dădea două exemple: 

„În zilele arzătoare din vara trecută m-am abătut pe la mașinile de trier şi 
am cerut să văd hrana românilor lucrători. La un sat unde era un arendaş 
evreu mi s-a arătat mămăligă de făină de popușşoi (amestecată) cu făină de 
orz, iar ca udătură, ca bucate, chiperi verzi cu oţet! Și era doară zi de dulce și 
zi de mare vară dogoritoare, în care bieţii oameni munceau din greu! 
Intrând după aceea în alt sat - alt arendaș evreu - (de alt feliu pe aici numai 
speța asta există şi se întinde mereu) văd o haraba ce ducea un mare 
bolovan de mămăligă tare ca piatra și o putină de castraveți muraţi; era 
hrana pentru oamenii de la maşină în zi mare de vară și zi de dulce”. 

Era îngrozitor, dar explicabil. Îngrozitor să hrănești „în zi mare de vară şi 
de dulce” oameni care muncesc din greu, „cu mămăligă de făină de popușoi 
(amestecată) cu făină de orz, iar ca udătură, cu bucate, chiperi verzi cu oțet” 
sau cu „mămăligă tare ca piatra” și cu „castraveți muraţi”! Explicabil, pentru 
că arendașii, ca „marea majoritate a arendașilor”, erau „străini de neamul 
nostru, că deci nici măcar sentimentele de rasă și umanitate nu o pot 
împiedica” și așa mai departe. 

Dar, iată că același apărător al țăranilor scrie numai după o frază că: 

„„La o mare proprietate din Muntenia se aduceau lucrători flăcăi din 
munții noştri; ca să lucreze mai repede și mai cu spor pentru proprietar, li se 
da lucrul cu bucata; hrana era așa de proastă (borş cu buruieni de pe câmp 
și mămăligă) că mulţi din ei s-au îmbolnăvit de disenterie și au și pierit! 

Spre a fi crezut, autorul subliniază faptul cu o notă: 

„Ca medic de plasă în acele părţi am constatat eu însumi faptul, - și n-am 
putut decât să mă zbucium din cauza neputinţii de a aduce vreo îndreptare”. 

După care adaugă: 

„Culmea era însă că sârbii angajaţi ca lucrători pe aceeași proprietate 
aveau în rațiunea zilnică 12-1 litru de lapte, pe când românii nu! Așa de mult 
prețuim noi acest sânge românesc atât de scump totuși!” 

Era din nou îngrozitor, dar, de data asta, inexplicabil. Cu desăvârşire 
inexplicabil. Îngrozitor, pentru că pe „marea proprietate din Muntenia” se 
dădea mâncare „aşa de proastă” sătenilor, încât „mulţi din ei s-au îmbolnăvit 
de disenterie și AU ȘI PIERIT”. Se constituia martor însuși doctorul Lupu: a 
funcționat acolo ca medic de plasă și a „constatat faptul”. Inexplicabil însă, 
de ce? 

lată de ce: pentru că lucrurile s-au petrecut la o mare proprietate din 
Muntenia. Care era marea proprietate? Nu se știe! Cine era proprietarul? Nu 
se ştie! Ce era proprietarul? Român sau „străin”? Nu se ştie. Autorul nu ne-o 


spune. Mai mult nici nu trebuia ca s-o știi: era iar un ilustru N.N. din NN. 
care impunea iar tradiționalul anonimat, dar şi mai tenebros încă, pentru că 
acuma nu i se dădeau proprietarului nici măcar cele două mari iniţiale! 

Mult, însă, misterul nu putea ţine piept patriotismului care-l mâna pe 
cercetător să denunțe criminalele condiţii în care este hrănit țăranul român: 
după ce povesteşte ce se întâmplă pe „marea proprietate din Muntenia”, 
doctorul Lupu încheia cu această frază: „...așa de mult preţuim noi acest 
sânge românesc atât de scump totuși!” „Noi”? Prin urmare, marele 
proprietar nu era „străin”. Dacă era străin, nu-l trecea autorul articolului 
printre „noi”... şi n-ar fi încheiat istoria cu această reflexie amară, dar numai 
amară şi care suna mai curând a reproșş - și n-ar fi spus în notă că atunci 
când a constatat faptul, „n-am putut decât să mă zbucium din cauza 
neputinței de a aduce vreo îndreptare”! Nu era, deci, „străin” marele N.N. de 
pe marea lui proprietate N.N. din Muntenia. 

Și când acest inimos medic de plasă îți mărturiseşte că marele proprietar 
sau moșier, care nu era „străin”, era pe de o parte un mare asasin al țăranilor 
români, iar pe de altă parte dădea muncitorilor străini zilnic câte o raţie de 
la 2-1 litru de lapte fără să dea niciun pic sătenilor români - atunci te 
întrebi: ce-i cu „sentimentele” alea „de rasă și umanitate”? În ce măsură 
„sentimentele de rasă și umanitate” nu i-au putut împiedica pe arendașii 
străini - sau „în marea lor” majoritate „străini” - să realizeze „maximul de 
câștig” chiar din carnea şi oasele țăranilor, dându-le mâncare proastă - și în 
ce măsură „sentimentele de rasă și umanitate” l-au împiedicat pe marele 
proprietar „român” să-şi asasineze muncitorii români şi să-i favorizeze pe 
muncitorii străini? 

În nicio măsură. Măsura era inutilă pentru nişte „sentimente de rasă și 
umanitate” inexistente, imposibile, contra naturii, în relaţiile dintre ţăranii 
exploataţi și moşierii și arendașii exploatatori. Marele proprietar din 
Muntenia care asasina pe ţăranii români, ar fi asasinat cu aceeași uşurinţă și 
pe țăranii sârbi, dacă ar fi fost sigur că nu va avea neplăceri cu guvernul 
sârb, care, la el în ţară, nu se purta nici el mai frumos cu țăranii sârbi, dar nu 
admitea ca un alt stat să facă ceea ce era rezervat - prin dreptul 
internațional - numai lui. 

Ce rezulta, așadar, din demonstraţia doctorului Lupu? 

Că niciunul din arendași sau proprietari, fie ei străini, fie strănepoţi de-ai 
lui Traian, nu era mai bun decât celălalt. Toţi se conduceau, în grija lor de a- 
şi aşterne peste straturile lor de osânză încă un strat şi încă un strat, după 
același străvechi principiu al exploatării: cu un minimum de cheltuială, să-ţi 
asiguri un maximum de beneficiu, chiar dacă va trebui să calci peste 
cadavre. 


În acest caz, la ce îi foloseau doctorului „Vieţii Româneşti” „sentimentele 
de rasă şi umanitate” când i-o fi fost și lui cunoscut adevărul că 
exploatatorul n-are religie, că exploatatorul n-are patrie, că exploatatorul n- 
are origine etnică și că exploatatorul are un singur nume: exploatator - și o 
singură credință: exploatarea? Ce-i trebuia, deci, doctorului sociolog să 
amestece într-un fenomen de exploatare - și în ce stil exploatare! - 
„sentimentele de rasă și umanitate”? 

Îi trebuia pentru diversiune. Aşa cum lui Stere îi trebuia pentru 
diversiune să lanseze istoria „trustului”, pentru ca la urmă să admită că 
niciun moșier sau arendaș nu se deosebește prin intensitatea cruzimii și 
rapacităţii lui, de alt moșier sau arendaș, indiferent dacă se bucură de 
supuşenie străină, sau dacă este un strănepot de-al lui Traian; așa cum lui 
Haret îi trebuia pentru diversiune să pretindă că dacă e voia Celui de Sus ca 
arendașii să fie călăii ţăranului român, cel puţin să fi avut grijă statul - 
„Statul”! - ca acești arendași călăi să fie creștini, ca la urmă să intre şi el într- 
un guvern care să tragă şi el cu tunurile lui în țăranul român - tot aşa-i 
trebuia și doctorului „Vieţii” pentru diversiune să facă analiza mămăligii 
consumate de ţăranul român, fără să-i pese prea mult de compoziţia și 
calitatea mămăligii în sine, ci de efectele demagogice ce s-ar putea extrage 
din ea, și să-şi sprijine constatările sale științifice național-liberale pe un 
neadevăr în care se ascunde tot miezul diversiunii în sine: că marea 
majoritate a arendașilor ar fi străini! 

Totuși, în aceeaşi perioadă și în aceeaşi publicaţie în care apărea studiul 
acestui doctor asupra alimentaţiei ţăranului, celălalt sociolog național- 
liberal, C. Stere, reproducea cifrele statisticilor oficiale care arătau că totalul 
arendașilor din ţară se ridică la 3332, dintre care numai 915 - adică numai 
un sfert erau „străini”: evrei, greci, armeni, sârbi etc. Dar pentru sfânta cauză 
a diversiunii, doctorul își putea permite să inverseze statisticile. Doctorul 
era liberal, ca liberal era în opoziţie, ca opoziţionist liberal trebuia să ajute la 
răsturnarea guvernului prin drenarea nemulțumirilor rurale spre o răscoală 
agrară cu caracter antisemit, sub un drapel pe care să fie înscrise obişnuitele 
formule incitatorii: „străin”, „neam”, „rasă” etc. etc. 

Că faptele îl puteau dezminţi? Ei şi? Când s-au speriat vreodată 
diversioniştii de dezminţiri? Că chiar afirmaţiile lui îl contraziceau? Ei și? 
Când s-au speriat vreodată diversioniștii de contradicții? Așa că nu s-a 
speriat nici doctorul „Vieţii”. Nu era singurul! Îi avea alături de el și pe Stere 
şi pe Spiru Haret și pe conu Mitiţă și pe lorga, care vorbea și el ca și ceilalți 
agitatori liberali, despre catastrofa spre care împing ţara arendașii „străini”, 
lipsiţi de sentimente de rasă și umanitate, dar când voia să le ilustreze, 


venea cu exemple care demonstrau că este însăși contradicția personificată, 
cel mai mare geniu al contradicţiilor, din întreaga omenire. 

lată, în „Neamul Românesc”, cu data de 23 iulie 1906, această frumoasă 
descriere a mizeriei în care trăiau ţăranii români din judeţul muntenesc 
Teleorman: 

„Toată lumea, câtă a auzit de judeţul Teleorman, ştie că acest județ are pe 
lângă multe oiţe și multe, foarte multe locuri semănate cu cereale de tot 
felul; dar prea puţini oameni știu că sunt plugari în Teleorman care n-au 
gustat laptele de doi, trei ani, și cari n-au mai avut bucate, în hambar, de 
când cu berechetul. Dar, spre ruşinea noastră și-a neamului românesc, sunt 
multe sate în judeţul Teleorman în care nu poţi găsi o vacă de lapte, ba nici 
trei oițe pe lângă casa bietului muncitor. Sunt copii de țăran, cari până la 
vârsta de şcoală n-au mai gustat, ba nici n-au mai văzut alt lapte decât acela 
pe care l-au supt de la mamele lor. Am avut durerosul prilej să găsesc, într- 
un sat din acest judeţ, un copil de zece ani, care credea până atunci că „vaca” 
e un şcolar care nu-și învață lecţia. Așa auzise acest școlar pe tata-popa, 
învățătorul satului, şi el, care nu văzuse în satul lui niciodată vacă, crezuse că 
aceasta nu e decât o poreclă pe care o dă când se supără „tata-popa”, elevilor 
cari nu se silesc. În atâta sărăcie și în atâta nepricepere sunt crescuţi feciorii 
plugarilor din Regatul României Libere. Dar nu lipsește de pe masa ţăranului 
numai laptele, îi lipsește şi pâinea cea de toate zilele; iar de multe ori nici 
mămăligă nu are. Așa de rar se vede la masa plugarului din Teleorman o 
bucată de pâine, încât sunt mulţi cari n-au gustat decât pe la praznice și 
pomeni. Am văzut, în satul Saele, un copilaş care mânca pâine albă („de 
târg”, cum îi zic sătenii prin Teleorman) cu mămăligă. Sărmanul copilaș 
crezuse că pâinea cea albă pe care n-o mai văzuse până atunci, este vreo 
legumă sau cine ştie ce lucru, care nu se mănâncă fără mămăligă. Şi de ce n- 
au plugarii aceştia vite de lapte și pâine de mâncare? Care este pricina de 
trăiesc în aşa neagră sărăcie, încât nici nu-ţi vine să crezi cele ce auzi și cele 
ce vezi?” 

lorga nu spunea cine erau proprietarii și arendașii din judeţul Teleorman. 
Și, din nou, fiindcă n-o spunea, se știa: era domnul N.N. sau doamna NN. din 
comuna N.N. plasa N.N. 

La aceeași dată, „Neamul Românesc” publica această scurtă 
corespondență trimisă din munţii Vrancei: 

„La d. deputat Apostolu am găsit lucrători în anul de belșug 1906 în zi de 
duminică, mâncând mămăligă necernută și nefiartă, cu fasole fiartă în apă 
goală, şi atât. lar de muncit li se cere 16 ore pe zi. În anul acesta animalele o 
duc mai bine ca lucrătorii câmpului.” 

La 24 septembrie 1906, tot „Neamul Românesc” scria: 


„Mâncarea aleasă a sătenilor de pe bogata vale a Prahovei de sus e varză 
fiartă în lapte dulce. Dar şi aceasta rar - cam cum ar fi la boierii noştri 
friptura de sitari.” 

E locul să arătăm că, datorită răscoalelor din Muntenia, s-a putut 
descoperi că într-un sat unde era epidemie de scarlatină, nu s-a găsit o 
singură vacă cu lapte pentru copii - şi că în diferite alte sate, țăranii, în 
sărăcia lor cumplită, creșteau laolaltă o capră, o singură capră, de la care să 
se alăpteze toţi copiii. 

Dar sentimentele de rasă și umanitate ale proprietarilor şi arendașilor 
din regiunea aceasta? Dar sentimentele de rasă și umanitate ale acelor o mie 
de mari proprietari şi ale celor 2417 arendași care nu erau „străini”? 
Creşteau sentimentele de rasă și umanitate ale acestora proporţional cu 
mizeria vizibil crescândă a celor peste cinci milioane de ţărani? 

Cum să crească? Dimpotrivă! Scădeau. În aceeași proporţie în care 
mizeria ţăranului român creștea, creștea şi lipsa „sentimentelor de rasă şi 
umanitate” ale moşierilor şi arendaşilor, români sau străini. Mizeria 
ţăranului mergea mână în mână cu descreşterea sentimentelor de umanitate 
ale exploatatorilor săi. Era un proces natural și inevitabil. Mizeria ţăranului 
asigura bogăția moşierilor şi arendașilor. Sau: bogăția moșşierilor şi 
arendașilor era condiţionată de mizeria ţăranilor. Ce trebuia să facă 
moșierul sau arendașul - român sau străin - care voia - și ce alta putea el să 
vrea? - să Încaseze cât mai mari beneficii de pe urma proprietăţii? Să-și 
mărească intensitatea sentimentelor lui de rasă și umanitate față de ţăranii 
tocmiţi la moşie, ori să-şi scadă cheltuielile pe carele are cu întreținerea lor? 


x 


Statisticile apărute în anii 1906-1907 arătau că, odată cu creşterea 
producției grânelor, creştea şi exportul lor - dar odată cu producția şi 
exportul grânelor scădea și rația alimentară a ţăranului. La 1876, terenul 
cultivat cu porumb era de 3.000.000 ha., iar la 1907 se ridicase la 5.000.000 
ha. Producţia porumbului, care la 1876 era de 125.000 vagoane, a ajuns în 
1904 la 192.000 de vagoane, iar exportul porumbului a crescut de la 26.000 
vagoane la 102.000. Cât despre exportul grânelor, în genere, el a trecut de la 
60.000 la 250.000 vagoane. 

Dar în acest interval de 30 de ani n-a crescut numai terenul cultivat cu 
porumb, producția porumbului, exportul porumbului și exportul tuturor 
grânelor, ci a mai crescut ceva: populaţia. La 1876, populaţia număra 
4.300.000 suflete, pe când la 1907 ajunsese la 6.300.000. A crescut, oare, 
proporţional și consumul intern al grânelor? 

Nu! A scăzut! Dacă în 1876, când erau în ţară numai 4.300.000 de 
locuitori, se consumau 99.000 vagoane de grâne, la 1907, când numărul 
locuitorilor era de 6.300.000, se consumau numai 90.000 vagoane - ceea ce 
înseamnă că de la 1876-1907, în timp ce terenul cultivat cu porumb și 
producția porumbului s-a mărit cu 200% și exportul tuturor grânelor cu 
400%, consumul intern al grânelor s-a micşorat în cifră absolută cu 10%. 
Aşadar, deși populaţia a crescut în ultimii 30 de ani cu 50% - ceea ce ar fi 
trebuit să ridice consumul intern al grânelor cu 50% - adică de la 99.000 
vagoane câte erau disponibile la 1876 pentru piaţa internă, la 150.000 - 
entitatea de grâne cu care trebuiau să se sature cele 6.300.000 de locuitori 
în gloriosul an jubiliar 1906 era cu 33% sau cu o treime mai mică decât cea 
consumată de cele 4.300.000 locuitori la 18763 

În lucrarea sa: „Hrana săteanului român”, apărută în 1906, doctorul 
Urbeanu, cunoscut prin lupta ce o ducea spre a se introduce în ţară cultura 
fasolei soia, care ar fi trebuit - după câte susținea el - să compenseze în rația 
alimentară a ţăranului deficitul de grâne, scria: 

„În cursul ultimilor 40 de ani, cultura grâului, a porumbului, a secarei şi 
a orzului s-a îndoit, aceea a ovăzului s-a încincit, iar aceea a rapiţei a sporit 
cu 2254%. Considerând că, în acelaşi interval, populaţia României a crescut 
cu 54%, constatăm că substanţele alimentare cele mai de căpetenie - grâu și 
porumb - au sporit de 4 ori mai mult decât populaţia țărei. Deci, până în 
prezent, nici urmă de primejdie a legei economice a lui Malthus, 


3 Consumul de grâne pe cap de locuitor: 1876 - 230 kg.; între anii 1886-1890 - 194 kg.; 
între anii 1891-1895 - 156 kg,; între anii 1895-1900 - 150 kg.; între anii 1900-1903 - 146 
kg. 


progresiunea cantităților de hrană față de aceea a populaţiei aflându-se într- 
un raport din cele mai fericite.” 

Într-adevăr, „până în prezent”, raportul era din cele mai fericite. Dar de 
aci încolo, când trebuia să se facă resimțit şi în practică, raportul nu prea 
mai era fericit. Căci, deşi în acești ultimi 40 de ani, „substanţele alimentare 
cele mai de căpetenie - grâu și porumb - au crescut de 4 ori mai mult decât 
populaţia ţării”, doctorul Urbeanu trebuie să constate pe baza datelor 
statistice „un mers continuu progresiv al pelagrei: acum 40 de ani numai 
cazuri sporadice, azi zeci de mii de pelagroși cu simptome manifeste, sute de 
mii de candidaţi la pelagră, la care semnele vizibile n-au erupt încă”. 

O notă deosebit de comică introduce doctorul Urbeanu într-o altă lucrare 
intitulată „Alimentaţia trupelor române”. Pornind de la declaraţiile făcute de 
medicul inspector general doctorul A. Fotino, la un congres de higienă ţinut 
la Londra, precum că „regimul alimentar al trupelor române întruneşte 
condiţiile higienice cele mai bune, atât din punct de vedere al obiceiurilor și 
climei, cât şi din punctul de vedere al naturii serviciului” - doctorul Urbeanu 
studiază tabelele cu privire la hrana soldatului și constată că într-adevăr 
„după tabele... ne putem lăuda că suntem unici în privinţa asta... Regimul 
alimentar al trupelor române e pe cât de substanţial și hrănitor, pe atât de 
gustos, nu numai în teorie, dar şi în practică, atunci când nu iese din litera 
tarifului alimentar”. 

Dar, din nefericire, sunt şi cazuri în care hrana soldatului iese din litera 
tarifului alimentar. Și din nefericire, asemenea cazuri sunt multe. Și din 
nefericire sunt atât de multe, încât devin o regulă generală. O confirma d-rul 
Urbeanu, „cu părere de rău”. 

„Cu părere de rău (însă) - zice el - trebuie să constatăm că se cam 
nesocotesc cerinţele tarifului, din care pricină calitatea hranei suferă, 
cantitatea scade, iar soldatul e silit să-şi împlinească hrana din propriile sale 
mijloace, dacă dispune, sau să rabde de foame...” 

Cum s-ar zice, cu vorbele doctorului Urbeanu, „hrana trupelor române, 
compusă după indicaţiile tarifului e minunată... Supa și borşul, gătit cu 
cantitatea prescrisă de carne și legume e o mâncare delicioasă... Pâinea 
soldățească e, de asemeni, foarte gustoasă și face cinste manutanţelor 
militare”. Dar, „cu părere de rău”, hrana aceasta gătită după tarif, e minunată 
numai în tarif nu şi în cazan, borşul e o mâncare delicioasă numai în tarif, nu 
şi-n castron, pâinea e foarte gustoasă numai în tarif, nu și pe masă. Pe masă i 
se pune soldatului nu mâncare „substanţială” și „hrănitoare”, ci mâncare și 
proastă și puțină. 

Prin urmare, dacă vrea să se sature, soldatul n-are decât să-și cumpere 
mâncare în plus, dacă are parale, iar dacă n-are, să-şi pună pofta în cui. Tarif, 


netarif, asta e! Tariful alimentar e pentru congresul de la Londra. În chestia 
tarifului alimentar ne putem lăuda că „suntem unici” la Londra. Dar la 
cazarmă, s-o lăsăm încurcată. La cazarmă trebuie să te mulţumești și cu ce-ţi 
dă. Şi ce-ţi dă, e drept că nu-i mult, dar e acru. Acru și monoton. Borş și iar 
borş. Şi ce fel de borş! „O apă tulbure - precizează doctorul Urbeanu - ca o 
fiertură de arpacaș, înăcrită cu sare de lămâie, pe a cărei suprafață plutesc 
câteva ochiuri de untdelemn pe cari soldatul le priveşte cu dezamăgire; 
câteva foi de varză sau fragmente de alte legume complectează garnitura.” 

Astfel, borşul cazon desăvârșea opera de degenerare fizică a ţăranului, 
începută și realizată aproape în întregime cu atâta succes de borşul în care 
copilul de la țară s-a născut și a crescut. 

Lihnit de foame acasă, lihnit de foame în armată, lihnit de foame la câmp, 
ţăranul a avut totuși o satisfacție neașteptată în timpul răscoalei: s-a scris 
mult despre hrana lui. Părerile erau numeroase, dar întrucât porneau, cu 
rare excepţiuni, numai de pe poziția partidelor de guvernământ, ele ar putea 
fi împărțite numai în câteva grupe: 

a) că țăranul nu mănâncă, pentru că nu are ce să mănânce; 

b) că țăranul are ce să mănânce, dar nu ştie cum să mănânce; 

c) că țăranul ar şti cum să mănânce, dar nu are ce să mănânce; etc. etc. 
etc... 


* 


Alcoolismul. Prinşi în acest cerc vicios, din care nu ştiau cum să mai iasă, 
observatorii aceștia activi ai răscoalelor, obosiţi de prea multe cercetări, 
căzură în cele din urmă de acord asupra unui punct care putea servi ca bază 
pentru noi cercetări: că, în orice caz, alimentaţia ţăranului constituie o 
problemă „interesantă”. Țăranul nu mănâncă destul, dar nu mănâncă destul 
pentru că-i place să bea. Şi pentru că-i place să bea, îşi pierde minţile. Și 
pentru că-și pierde minţile, face răscoală. Vina foamei ţăranului o poartă 
beţia ţăranului. Vina răscoalelor țărănești o poartă tot beţia ţăranului. 

Dar dacă vina foamei ţăranului o poartă beţia ţăranului, cine poartă vina 
beției ţăranului? 

Străinii! 

Unul din agenţii cei mai căliți în ciomăgelile electorale pentru triumful 
partidului conservator, publicistul Constantin Bacalbașa, povesteşte în 
cartea sa „Bucureștii de altă dată”, cum în urma unui șantaj al guvernului 
liberal de la 1910, care ameninţa cu reducerea numărului cârciumilor de la 
sate, partidul conservator a pornit o campanie în favoarea crâșmarilor şi l-a 
însărcinat şi pe el să țină o conferinţă pro-alcoolică. 


„Teza conferinței mele - povestește Bacalbașa - a fost următoarea: 
Singurul comerciu care în România este în cea mai mare parte în mâinile 
românului, este cârciumăritul. Lovind în acest comerciu, guvernul (liberal) 
desfiinţează singurul comerciu românesc şi lasă pe drumuri cel puţin 50.000 
oameni, toţi români”. 

Dar să lăsăm cifrele și să revenim la literatura diversionistă a liberalilor. 

În literatura lor diversionistă, după arendașii „străini”, al doilea cal de 
bătaie al naţional-liberalilor erau crâşmarii „străini”. Consecvenţi, de îndată 
ce preluară puterea, în martie 1907, liberalii dădură ordin prefecţilor săi să 
alunge pe crâșmarii străini de la sate. Prin această măsură, guvernul liberal 
a alungat de la sate şi crâşmăritul, deci și alcoolismul? 

Desigur că nu I-a alungat. Şi nu pentru că n-ar fi putut să-l alunge, dar n- 
avea nici cel mai mic interes să-l alunge. Pentru siguranţa edificiului feudal 
al statului conservator-liberal, alcoolizarea ţăranilor era tot atât de 
indispensabilă ca și înfometarea ţăranilor, ca și terorizarea ţăranilor cu 
strigoii ordinii şi dreptăţii, de la jandarm până la președintele Curţii de 
casaţie, ca şi menţinerea ţăranilor într-o izolare totală de orice contact cu 
alfabetul şi de orice fel de drepturi politice. Au alungat liberalii pe 
cârciumarii străini de la sate, dar au luat ei vreo măsură ca, prin plecarea lor, 
să se închidă măcar o singură cârciumă? Una singură? 

Nu - pentru că întocmai ca și în cazul arendașilor străini, liberalii cât timp 
au stat în opoziţie, în primul rând nu s-au luptat cu crâșmarii, ci cu guvernul 
conservator - şi în al doilea rând, nu cereau alungarea crâșmarilor de la 
sate, așa cum nu cereau nici alungarea arendașilor, ci numai alungarea 
crâșmarilor străini, cărora să le ia locul nişte oameni de încredere de-ai lor. 
Aceasta era, însă numai partea strict personală, partea „patriotică” s-ar 
putea zice, a național-liberalilor. Dar, în afară de considerentele patriotice 
particulare naţional-liberale, prezidau la menţinerea și înmulţirea crâşmelor 
şi la dezvoltarea alcoolismului, trei înalte și implacabile rațiuni de stat: 

1) Motivele fiscale: Statul îşi trăgea veniturile uriaşe din impozitele pe 
consumul alcoolului. Cu cât se bea mai mult, cu atât statul încasa mai mult. 
De aceea nu era sat să nu aibă o crâşmă - dacă nu chiar două sau trei - dar 
erau mii şi mii de sate în care nu se găsea școală. Prin urmare, cel mai 
interesat în alcoolizarea ţăranului era fiscul. În iunie 1926, Vintilă Brătianu, 
fost timp de 4 ani ministru al Finanţelor în guvernul naţional liberal 
demisionat de câteva luni, declara în cameră: „Statu/ să nu se îmbete din 
beţia tuturor!” 

2) Motivele politice: Din punctul de vedere politic, statul cultiva 
alcoolizarea în masă, pentru că avea nevoie de o populaţie imbecilizată și 


incapabilă de orice efort de gândire, care ar ajuta-o să capete, într-o cât de 
mică măsură, conştiinţa mizeriei ei. 

3) Motivele electorale: Crâşmarii - rurali sau urbani - toţi oameni cu 
stare, apăreau de două ori interesați în ochii partidelor de guvernământ: 
constituiau corpul electoral de elită al colegiului al II-lea - și erau numeroși. 
Numai la București se găseau aproape o mie de cârciumari, care, bine 
struniţi, puteau decide soarta unei alegeri. 

Cine alcooliza, așadar, țărănimea cu bună știință? 

Statul! 

Din motive fiscale, din motive politice, din motive electorale, statul 
îmbăta pe țăran, încuraja cârciumăritul şi cocolea pe cârciumar. Totuşi, ca şi 
în cazul arendașilor, boierii şi ciocoii aveau o singură, dar mare pretenţie de 
la stat: dacă interesele statului cer ca ţăranii să fie otrăviţi - și interesele 
statului cer imperios ca ţăranii să fie otrăviți - statul să aibă grijă ca 
otrăvitorii „cel puţin” să nu fie „străini”, ci români. 

Crâșmarul, mai rareori membru al partidului conservator, de cele mai 
multe ori membru al partidului liberal, a putut deveni astfel, pe baza acestei 
teorii naţionale a vinului, în foarte scurt timp mare bogătaş, cămătar, 
proprietar de pământ, primar, satrap, falsificator, servitor şi complice al 
boierului în nobila muncă de despuiere, de îngenunchere, de otrăvire, de 
buimăcire a ţăranului osândit prin foame, rachiu şi lipsă de carte să renunţe 
la ultima rămășiță de demnitate omenească. 


* 


Locuinţa. Alt aspect, poate cel mai hidos, al mizeriei rurale, așa cum a fost 
surprins în 1907, îl oferea adăpostul ţăranului. 

O descriere completă şi valabilă pentru ţara întreaga a ceea ce săteanul se 
obișnuise de veacuri să creadă că ar fi locuinţă, găsim în „Raportul general 
despre starea sanitară a judeţului Covurlui” semnat de doctorul N. P. 
Takianu. 

„Casele ţărăneşti, de obicei - scrie el - nu-s aerisite niciodată, vara ţine 
ușile şi ferestrele închise din cauza căldurii şi ţânţarilor, iar iarna din cauza 
frigului. În timpul iernii aerul din aceste camere este foarte stricat, un miros 
caracteristic de mucegai amestecat cu mirosul de usturoi, de ceapă, de 
cisme, care de obicei sunt unse cu păcură sau de urină când sunt copii mici. 
Seara e ceva şi mai trist, opincile sau obielele ude le întinde pe sobă ca să se 
usuce, alăturând cu peticele sau scuticele copiilor, murdărite sau ude şi 
făcând armonie uneori şi cu viţelul sau purcelul adus în casă ca să nu 
degere; toate la un loc fac atmosfera de nesuferit. A doua zi de dimineață 
ajunge şi la punctul culminant: obielele uscate și altele puţin murdare, sunt 


frecate între mâini ca să se scuture noroiul de pe ele, le mai bate de vreo 
două-trei ori de culmea patului și gospodina începe a mătura imediat cu 
mătura uscată; un praf atât de des se ridică încât formează un nor în toată 
casa, de nu se mai vede om cu om; acest praf se depune pe toate lucrurile, le 
inspiră toţi, iar uşa și ferestrele în acest timp rămân închise...” 

În anul 1907, prin locuinţă rurală se înțelegea mai totdeauna o singură 
încăpere în care trebuiau să stea, în special în zilele de toamnă și iarnă, toţi 
membrii familiei, plus păsările și porcii. Numărul locuințelor se ridica la 
1.008.954. Dintre acestea, 54.772 erau bordeie, iar restul se compunea din 
74.655 căsuțe de cărămidă, 296.220 de lemn și 583.307 de lut. Asupra 
locuinţei de lut, Spiridon Popescu făcea în lucrarea sa: „Contribuţie la munca 
pentru ridicarea poporului” apărută în 1921, câteva observaţii foarte juste, 
din care cităm: 

„În oraşele cu civilizaţie înaintată, baliga de la caii trăsurilor care se 
leapădă în timpul mersului pe străzi, nu stă nici cinci minute expusă la 
vederea trecătorilor; este imediat ridicată de oameni anume plătiţi. Și 
aceasta pentru două motive: pentru frumos și igienă. În satele Vechiului 
Regat, gospodinele strâng baliga vitelor şi o întind pe jos, în cuprinsul 
camerei locuite de ființe omenești, la care camere, cum se știe, nu se deschid 
geamuri... Vra să zică, ceea ce se aruncă afară din grajdul cailor ca nesănătos 
pentru ei, este cules şi întins pe jos în camerele locuite de oameni”. 


x 


Sănătatea. După condițiile în care muncea, după foamea pe care o îndura, 
după cocina în care trăia, se înțelege cam despre ce fel de sănătate îţi putea 
vorbi țăranul român. 

De obicei, țăranul ducea lipsă de lemne. De aceea pentru încălzit casa și 
pentru gătit, gospodina folosea tizicul, balega, cotoarele de fân, buruienile de 
la marginea drumului și cocenii de porumb, aceștia din urmă, singurii care 
dădeau căldură mai multă. 

Or, pentru că nici măcar acest combustibil preistoric nu și-l putea procura 
în cantitate suficientă, rar mânca ţăranul o mâncare fiartă cum trebuie şi rar 
mânca iarna o mâncare caldă. Ce avea de îndurat stomacul ţăranului după o 
mămăligă pe jumătate crudă și după un borş care nici n-a apucat să fiarbă - 
spunea statistica bolilor care punea România lui Carol I și apoi România 
Marea lui Ferdinand şi a lui Carol II în fruntea Europei pe scara mortalităţii. 

Locul de cinste printre bolile care măcinau țărănimea, îl deţinea pelagra, 
sau „pârleala”, sau „jupuiala” despre care s-a vorbit mult în anii 1906-1907. 
Pelagra intrase oficial în rândurile bolilor sociale, încă din secolul XVIII, în 
altă ţară agricolă, Italia, unde i se spunea „boala mizeriei”. Boala mizeriei, nu 
a porumbului, cum susțineau boierii şi ciocoii români, interesaţi să nu se afle 
adevărata rădăcină a răului. Pelagra nu era boala consumului prea mare de 
porumb, ci tocmai boala consumului prea mic de porumb, şi în primul rând a 
porumbului prost. Porumbul în sine nu strică. Strică numai porumbul stricat 
- cum la fel poate să-ţi strice și o friptură de pui stricat - și strică numai 
insuficiența porției de porumb bun, pentru hrana ta de fiecare zi, atunci 
când mămăliga este aproape singurul tău aliment. Pelagra de aici începea: 
de le lipsa mălaiului bun și suficient, care constituie mai puţin decât 
modesta masă a ţăranului. 

Am încercat să arătăm cauza: lăcomia moșierilor şi arendașilor. Boierul 
nu dădea voie țăranilor să-şi ridice partea lor de bucate de pe câmp, până nu 
se răfuiau cu el, după legea lui cămătărească. Dar până se încheiau răfuielile, 
grânele țăranilor erau lăsate să putrezească sub ploi și ninsoare. Așa 
trebuiau să-și mănânce țăranii porumbul: stricat. Şi, nici vorbă: puţin. Or, 
pentru că foamea ţăranului creștea cu lăcomia boierului și pentru că lăcomia 
boierului agrava zgârcenia boierului și pentru că lăcomia și zgârcenia 
boierului creşteau cu pofta lui de a realiza o producţie tot mai mare - cu cât 
creştea producția porumbului, cu atât scădea porţia şi calitatea porumbului 
rezervat pentru consumul ţăranului și creştea numărul celor atinși de 
pelagră. Între 1898-1904, se dădea o cifră oficială: 241.767 de bolnavi de 
pelagră. În studiul său despre „Alimentaţia ţăranului”, doctorul Lupu 
contesta, pe baza cercetărilor făcute de el în judeţul Ilfov, autenticitatea 


acestor cifre şi susținea că „raportul între cifra statisticii oficiale de pelagroşi 
şi cea reală” ar fi de 1-12. 

„Pretutindeni unde am practicat ca medic de plasă - scria el - în munții 
Buzăului și pe șesul Dunării, totdeauna am găsit cifra pelagroșilor cel puțin 
de 5 ori mai mare decât cea oficială”. 

Pe de altă parte, după o comunicare a doctorului Mihail, febra tifoidă, 
oftica, malaria şi dizenteria au lovit, în intervalul 1900-1904, un număr de 
333.877 de inşi şi au omorât 31.268. Frigurile galbene, în aceeași perioadă, 
au ajuns la 500.000 de cazuri. Tuberculoza la 300.000 etc. Nu mai vorbim de 
mortalitatea infantilă. Era un măcel. Se spunea că ar fi 35% copii morţi în 
primul an de la naştere din pricina halului de debilitate în care s-au născut şi 
a mizeriei părinţilor care n-aveau cu ce și nu știau cum i-ar putea îngriji. Dar 
şi cifrele acestea erau tot atât de lipsite de seriozitate, ca și cifrele asupra 
pelagrei. Pentru a înfrumuseţa adevărul se îngrijeau conducătorii țării, care 
nu aveau niciun interes să se afle ce ravagii fac bolile acestea în rândurile 
milioanelor de locuitori lăsaţi la voia întâmplării, pe seama unui serviciu 
medical de pospăială: în anul răscoalei, funcţiona, pentru țărani, un medic - 
un singur medic la 39.000 de locuitori risipiţi pe o rază de câteva sute de 
kilometri. 


* 


Școala. Că pătura conducătoare a ţării a cultivat cu fervoare lipsa de 
cultură a poporului este un fapt cunoscut și recunoscut mai demult. Moșierii 
şi arendașii de la cârma statului n-aveau nevoie de un ţăran pe care astăzi 
să-l înveţi să scrie şi să citească, pentru ca mâine să înceapă să-ţi pună 
întrebări. Dar în afară de această frică de ordin politic, social şi economic, 
boierul mai era stăpânit și de o teamă practică, imediată: dacă ar fi lăsat să 
meargă la școală sutele de mii de copii de țăran, s-ar fi lipsit de sute de mii 
de brațe de muncă la câmp. Copilul de ţăran, de la vârsta de 6-7 ani începea 
să echivaleze, dacă nu cu două braţe de muncă, cel puţin cu un braţ. Și asta 
nu putea să accepte moșierul sau arendașul: să-i lipsească oamenii de pe 
moșie, ca să fie silit să-și aducă muncitori de aiurea, care să-l coste mai mult. 

lar dacă la aceste socoteli ale boierului, interveneau și socotelile 
ţăranului, care vedea în fiecare copil-muncitor o gură mai puţin de hrănit, 
desigur că școala devenea un cuvânt deplasat și de neînțeles. 

De aceea, constituţia de la 1866 prevedea învățământul gratuit și 
obligatoriu pentru copii - dar nimeni nu-l obliga pe ţăran să se pună la 
curent cu evanghelia democratică a boierului. Este drept că primarul, mai 
din joacă, mai din răzbunare, îi făcea ţăranului proces-verbal de 
contravenţie la legea învățământului, dar nu ca să-l oblige pe ţăran să-și 


trimită copilul la școală, ci ca să-l impună la amendă. Eventual, amenda se 
putea transforma şi în bacșiș. Pentru simplificarea formelor preferința 
ambelor părți se oprea la bacșiș. De bacșiș nu moare nimeni. Dar bacșiş - nu 
şcoală. De școală, nu mai pomenea niciunul din ei. 

Dintr-o comunicare făcută de doctorul Hurmuzescu în 1906, numărul 
copiilor buni spre a fi înscrişi la şcoala primară se ridica la 750.000. Din 
acești 750.000 au fost înscrişi numai 400.000, dintre care numai 17.000 au 
terminat cele 4 clase primare. Deci, din 750.000 de copii de vârstă școlară, 
au frecventat școala mai puţin de 2,5%. La fiecare sută de copii, numai 2-3 
copii au învăţat să scrie și să citească. După calculele doctorului 
Hurmuzescu, 80% din populaţie era analfabetă. Cu un an înainte, la 15 
decembrie 1905, senatorul Th. D. Speranță declara că „numărul neștiutorilor 
de carte e de 83%.” 

Cu puţină bunăvoință se putea merge ceva mai departe, pentru că, dacă 
80 sau 83% erau neștiutori de carte, nu se putea spune că ceilalți 20 sau 
17% ar fi ştiutori de carte. Cei mai mulţi dintre aceşti știutori de carte, cu 
diplomă de 4 clase primare, cum ieșeau din şcoală, se înhămau la muncă și 
până în câţiva ani uitau tot ce au învăţat. Ca să dai într-un sat de un om care 
să ştie să citească și să se iscălească, era o problemă. Am arătat în cursul 
acestei lucrări, cum boierii, care știau în ce hal de ignoranță se află populaţia 
rurală, au avut în vedere, când și-au făcut legea de la 1893, eventualitatea că 
la autentificarea tocmelilor agricole n-ar putea semna ca martor nici 
primarul, pentru că nu știe carte, nici consilierii comunali, pentru că niciunul 
din ei nu ştie carte, nici vreun consătean, pentru că niciunul din locuitorii 
satului nu ştie carte - şi, au dispus ca, în acest caz, să se caute martori cu 
ştiinţă de carte, de prin satele vecine. 

Și pe mici unul dintre boierii își ciocoii care făceau politică înaltă la 
București, cu gura plină de franțuzisme și latinisme de te întrebai cine şi 
când a avut timp să fabrice atâta carte câtă erau ei în stare să mestece și să 
scuipe - pe niciunul dintre boierii și ciocoii aceștia nu-l jena că stă în capul 
unui popor cu un număr de analfabeți mai mare decât acel al negrilor din 
Statele Unite. lar Carol l, regele celor peste cinci milioane de analfabeți 
rurali, care, la 1907 spunea lui Marghiloman că răscoala a izbucnit pentru că 
„s-a mers rău și prea iute cu instrucția publică și i s-a dat poporului o cultură 
care nu e încă la îndemâna lui”, declara, după trei ani, într-un interviu apărut 
la 5 mai 1910 în ziarul „Neue Freie Presse”: 

„Îmi pare rău că trebuie să declar că în România, numărul analfabeţilor e 
mult mai mare decât în regatul bulgar şi aceasta, cu toată obligativitatea 
instrucţiunii. Dar distanţele dintre cătun şi școală sunt adesea uriaşe și 


realitatea aspră este invincibilă. Ea e de multe ori mai tare decât legile cele 
mai bine intenţionate.” 

Regele Carol |, bine cunoscut ca un om care nu credea niciodată 
invincibilă aspra realitate atunci când contabilitatea lui la rubrica intrări era 
în primejdie, se înclina resemnat în faţa asprei realităţi, pe care o decreta, 
subit, invincibilă, când venea în discuţie problema instrucției publice. 


* 


Dreptul la vot. Despre teoria conservatoare a „elitei” am mai vorbit. Între 
boieri și marea mulţime trebuia să fie menţinută întotdeauna o distanţă care 
să împiedice orice confuzie şi orice amestec. Aşa a împărțit dumnezeu 
lumea: între cei puţini şi deştepţi - și cei mulţi şi proşti. Deștepţii sunt sânge 
albastru, aristocrație, elită, iar proștii sunt masa, ulița, strada. Elita ordonă și 
masa ascultă. Masa, așadar, să tacă și să asculte. Masa e prea proastă să-și 
poată spune cuvântul în politica ţării. Cine ar îngădui maselor să se 
amestece în treburile ţării, ar înfăptui o crimă împotriva lui dumnezeu, a 
elitei şi a ţării. Cel mai fanatic şi mai neînduplecat apărător al privilegiilor 
elitei, P.P. Carp, care spunea că: „a te pleca în faţa voinţei maselor, înseamnă 
a prostitua inteligența cu care te-a dăruit dumnezeu”, refuza și ceva mai 
puţin decât să se plece în faţa voinţei maselor: el nu voia să accepte nici 
măcar sprijinul maselor: „Un partid cu adevărat conservator nu poate și nu 
trebuie să se sprijine pe mase”. Carp voia puterea, dar nu de la mase, sau de 
la număr. „Când un om politic vorbește de număr cred că nu are îndrăzneala 
să susțină că se gândeşte la corpul electoral, căci prin acel număr niciun 
guvern n-a ajuns la putere, de când există constituția”. Pe scurt, Carp voia 
puterea doar de la rege, fără alegători și fără alegeri. Alegători şi alegeri 
angajau la făgăduieli, P.P. Carp însă, boierul sută în sută, nu voia să facă 
maselor nici măcar făgăduieli. „Pentru făgăduieli - spunea el cu dispreț - 
sunt buni liberalii. Partidul liberal poate să aibă masele. El împarte 
făgăduieli în dreapta și în stânga. Partidul conservator nu poate face 
asemenea făgăduieli fără a înceta să fie conservator”. 

Aşa vorbea elita conservatoare, când venea în discuţie votul universal. 
Dar liberalii? 

lată ce spuneau liberalii: 

„Când cereţi egalitatea drepturilor politice, nu vă dați seama de ce va să 
zică alegători, de atribuțiunile lui. Eu recunosc că e drept, că e util ca fiecare 
om să ia parte la conducerea ţării sale, dar fiecare în raport cu capacitatea sa 
politică. Acestea sunt cuvintele pentru care zic că trebuie menţinută baza 
legii noastre electorale, care cheamă pe toți românii a lua parte la cârmuirea 
afacerilor publice, dar în mod inegal. A da cuiva dreptul de a fi alegător, 


vasăzică a-i da dreptul de a dispune de destinele ţării. Apoi noi suntem 
datori să știm cui dăm și în ce proporțiune dăm acest drept. Țara aceasta nu 
am făcut-o noi. Noi nu suntem decât uzufructarii ei şi suntem datori să o 
transmitem intactă generaţiunilor viitoare. CEI CE NE CER DREPTUL DE A 
DISPUNE ÎN MOD EGAL DE DESTINELE El, TREBUIE SĂ NE DOVEDEASCĂ 
CĂ AU PRICEPEREA NECESARĂ PENTRU A LE ACORDA ACEST DREPT”. 

S-ar putea crede că tot ce se spune mai sus sunt simple idioţii de bodegă. 
Dar nu e așa. Cuvintele acestea sunt citate din declarațiile unuia din cele mai 
importante personaje liberale - Vasile Lascăr - care, în calitatea lui de 
ministru de Interne, dezbătea în ședința de la 1 aprilie 1884 a Camerei 
problema votului universal. Și acest om care avea răspunderea liniștii și 
păcii obștești, în numele partidului său naţional-liberal, cerea tuturor celor 
care vor să li se dea dreptul de vot - sau cum spunea el: „dreptul de a 
dispune în mod egal de destinele ţării” - dovada că au și „priceperea 
necesară” de a dispune în mod egal de destinele ţării. În mod egal - cu cine? 
Cu cei care dispuneau deja de acest drept: cu marii proprietari şi arendașşi, 
care dispuneau, cu aceleași puteri discrediționare, de bogăţiile ţării ca și de 
politica ei. Deci, numai cine poate dovedi că se pricepe, la fel ca și ceilalți 
boieri, să dispună de destinele țării, va putea căpăta și drepturi la fel. 

Cum și prin ce să facă dovada? 

În această privință, Vasile Lascăr se arăta foarte culant. Deoarece, în 
principiu, liberalii erau pentru dreptul tuturor de a participa la politica țării, 
Vasile Lascăr reducea dovada de pricepere politică la o foarte neînsemnată 
formalitate: candidatul la drepturi politice să fie om cu avere. 

„n ceea ce priveşte averea - zice Vasile Lascăr - este adevărat că dânsa 
nu este mijlocul, nu este criteriul inteligenţii și culturii, dar AVEREA ESTE O 
PRESUMȚIUNE DE CAPACITATE. Un om, CHIAR CÂND NU O ŞTI CARTE, 
DACĂ VA AVEA AVERE, ACEL OM PREZINTĂ O GARANȚIE. Omul cu avere e 
economic, circumspect, muncitor - ceilalţi o risipesc - și când îi dai dreptul 
de vot politic, POZIŢIUNEA Îl DĂ APTITUDINEA DE A ȘTI SĂ FACĂ UN BUN 
UZ DE DÂNSUL. PRIN URMARE, AVEREA ESTE O PRESUMȚIUNE DE 
CAPACITATE, DE INDEPENDENȚĂ ȘI DE MORALITATE.” 

Și-apoi, de ce atâta discuţie în jurul dreptului de vot pentru ţărani, când 
țăranii nici nu vor drepturi politice? 

„Ştiţi cum se câştigă drepturile politice? întreba Vasile Lascăr înalta 
adunare. Atunci când se cer! Apoi spuneţi-mi d-voastră unde aţi văzut 
mişcare în comunele rurale, prin care țăranii să zică că neegalitatea acestor 
drepturi este apăsătoare pentru ei? Nicăiri; această idee nu a răsărit decât în 
câteva suflete mărinimoase, dar ţăranul nu a cerut-o." 


Să presupunem, totuși, că țăranii ar cere dreptul de vot. Li-l putem da? 
Nu! Pentru că sunt analfabeți: „Țăranul - zicea Lascăr - este brav, muncitor, 
onest însă din nenorocire a rămas înapoi. Așadar, în actuala stare de lucruri, 
în care sunt o mulţime de țărani, voiţi să egalaţi dreptul de vot?” 

Era trist motivul? 

Trist, dar nu prea - pentru că avea o virtute: stimula poporul să înveţe să 
scrie și să citească. Prin limitarea dreptului de vot numai la cei care știu 
carte, milioanele de țărani în dorinţa lor de a dispune, cot la cot cu boierii, de 
destinele ţării, vor lăsa plugurile în mijlocul câmpului, vor rupe învoielile 
agricole, se vor lăsa păgubași de toate noroacele lor de peste iarnă și vor da 
năvală cu toţii în şcoală. Se putea ceva mai frumos din partea boierilor? 
Auzi! Să recurgă boierii la această opreliște, numai ca să silească cele peste 
cinci milioane de analfabeți, care de vorbă bună nu înţeleg, să ajungă în 
vreme cât mai scurtă culți ca boierii care vorbesc franţuzeşte, spre a putea 
căpăta şi ei dreptul de vot! 

Asta se putea presupune că ar fi fost intenţia liberalilor - şi intenția părea 
foarte frumoasă. Dar cine credea, se înșela, pentru că realitatea era şi mai 
frumoasă. Vasile Lascăr și întreg partidul naţional-liberal știau probabil că a 
merge la școală e chestie de timp, de răbdare și de multă bătaie de cap. De 
aceea, ca să ușureze și mai mult drumul aceluia care voia să aibă dreptul de 
vot, îi puneau o condiţie infinit mai uşoară: să facă dovada că are avere. Dacă 
are avere, ajunge. Dacă are avere, nu mai are nevoie de carte. Când omul are 
avere, chiar când nu ştie carte, va prezenta o garanţie că știe cum să dispună 
de destinele ţării, adică ştie cui să-şi dea votul. Când ai avere se presupune 
că eşti om vrednic, econom, deștept, independent și moral. Așa sunt oamenii 
cu avere: vrednici, economi, deştepţi, independenţi și morali. 

Morali mai cu seamă! Boierul care-l jefuiește și-l schingiuiește pe țăran, se 
cheamă că-i tâlhar. Dar nu-i așa - pentru că om vrednic, econom și 
independent cum este, a izbutit să-şi strângă avere și să prezinte o garanţie 
de moralitate, ceea ce-i dă dreptul să dispună de destinele ţării. Vechilul 
boierului, care-și jupoaie boierul și-i moștenește moşia, pentru ca apoi să-și 
jupoaie ţăranii, se cheamă că şi el e tâlhar. Dar pentru că a ajuns om cu 
avere, prezintă o garanţie de moralitate şi ajunge și el la cârma destinelor 
ţării. Primarul la fel! Și judecătorul la fel! Și prefectul la fel!... După câte au 
făcut toţi, s-ar putea spune că ar fi toți tâlhari, dar faptul că au avere, chiar 
când nu ştiu carte, dovedește că sunt capabili, independenţi și morali. Fără 
carte, se cheamă că nu ai moralitate, și fără avere, se cheamă că nu ai carte - 
deci nu poţi cere drepturi egale de vot. „În America - zicea Vasile Lascăr 
spre a-și susține teza că fără ştiinţă de carte nu poţi avea drept de vot dacă 
nu ai avere - când s-au făcut coloniile, era lesne să se decreteze egalitatea 


votului, pentru că acolo se duceau oameni luminaţi care cunoşteau 
interesele existenţei și prosperitatea unui stat”. De asta, în America s-a putut 
da tuturor dreptul de vot: pentru că știința lor de carte era, printre altele, și 
o garanţie de moralitate. 

Nu insistăm asupra amănuntului că Vasile Lascăr, în același discurs în 
care dădea ca exemplu de moralitate America, pentru că ar fi fost colonizată 
de „oameni luminaţi” - spunea cu câteva fraze mai înainte: „Voiţi să ştiţi ce 
vasăzică imoralitate electorală? Vedeţi cum se fac alegerile în America!” - și 
să revenim la garanţiile de moralitate pe care le cereau liberalii, aici: averea. 
Condiţia pe care democraţia liberală o punea poporului ca să-i dea dreptul 
de vot era cartea. Dar pentru că se putea întâmpla ca poporul să n-aibă 
cartea la îndemână, liberalii se mulţumeau ca poporul să aibă avere. Omul 
cu avere nu bâjbâie cu votul. Omul cu avere „știe să facă uz bun de vot”. 
Omul cu avere își va da votul numai unui candidat cu avere. Prost să fie, 
analfabet să fie, spărgător să fie, cămătar să fie, orb să fie, omul cu avere tot 
va merge cu votul drept la lista celor cu avere. Oricare din ei prezintă o 
„garanţie”. Garanţia că va fi alături de cei cu avere, împotriva celor fără 
avere. 

Și-apoi, de ce să mai vorbim atâta de dreptul de vot pentru ţărani, când 
nici țăranii nu-l cer? „Unde aţi văzut mişcare în comunele rurale, prin care 
țăranii să zică că neegalitatea acestor drepturi este apăsătoare pentru ei?” 

De aceea, spuneam că Vasile Lascăr nu-şi ţinea discursul în cine știe ce 
colţ întunecos de bodegă, ci de la tribuna Camerei, în plină lumină și 
completamente lucid. Trebuia să fie lucid, pentru că vorbea nu pentru o zi, ci 
pentru încă exact șaizeci de ani de regim electoral boieresc. 


* 


În afară de conservatori şi liberali, mai erau preocupaţi, cu aceeași 
seriozitate, de problema votului universal, și așa-zișii independenţi. Cel mai 
popular dintre ei era Niculaie Fleva, fost ministru liberal, agramat, agitat și 
demagog, căruia i se spunea „tribunul poporului” de către agenţii lui 
electorali. La 1896, acest tribun al poporului se văzu silit de socialiști să-şi 
spună cuvântul în chestiunea votului universal. Cum era vară, Fleva se 
refugie la o berărie, unde făcu declarații. 

„Mă siliţi ca să vorbesc, zise el. Negreșit că sunt pentru egalizarea 
drepturilor politice, așa ca fiecare cetățean să aibă dreptul și datoria de a-și 
spune părerea sa În ceea ce priveşte afacerile statului. Dar...” 

Dar ce? 

„Să termin mai întâi cu lupta mea pentru descentralizarea comunală și 
administrativă”. 


Peste câteva săptămâni, Fleva, prins la Galaţi de muncitori, într-o sală de 
întrunire şi silit să vorbească iar despre votul universal, răspunse că înainte 
de a trece la lupta pentru votul universal trebuie să dărâme guvernul liberal, 
care e o „primejdie universală”. „Azi, când guvernul detronează pe un 
mitropolit, trebuie să ne gândim la alte remedii decât la votul universal”. 

Secundul lui Fleva, publicistul Anton Bacalbașa, ca să-l scoată pe șeful lui 
din încurcătură, luă şi el cuvântul ca să spună că votul universal „nu se poate 
cere în luna iunie, pe niște călduri atât de mari” - dar cetăţenii să fie fără 
grijă. Când s-o apuca Fleva să ceară vot universal, va fi vot universal. 


* 


O aparițiune mult mai interesantă pe câmpul de luptă pentru votul 
universal a fost moșierul V.G. Morţun. Prin vocaţie naţional-liberal, V.G. 
Morţun a practicat socialismul în orele câte i-au mai rămas libere până la 
încorporarea lui oficială, sub drapelul partidului prezidat de conu Mitiţă. Pe 
la 1897, încă în plină juneţe socialistă, Morţun împrumuta aceste accente 
lirice ca să-și exprime sentimentele lui filo-liberale: 

„Pentru mine, partidul liberal, luat în întregimea lui, îmi pare ca o pajişte 
în luna lui cuptor, în toiul verei, arsă de zăduf și de razele soarelui. Veştejită 
este iarba. Nu au mai rămas decăt fire înroșite şi uscate. Pare că și rădăcina 
ierbei a pierit din pământ. Dar cade o ploaie caldă și binefăcătoare și curând 
răsare colţul verde, căci sub coaja pământului rădăcina era bună, era 
sănătoasă. Și curând câmpul întreg e plin de verdeață.” 

Și ce fel de ploaie făcea bine pajiștei arse de soare a partidului național- 
liberal - tot de la V.G. Morţun se poate afla: 

„Pe inimile multor liberali, ca o ploaie binefăcătoare au căzut /acrimile 
țărănești. Şi din inimile lor (ale boierilor) a încolţit dragostea de ţară şi 
bunăvoință pentru suferinţele și nevoile țărănimii.” 

lată ploaia care acoperea cu verdeață câmpia naţional-liberală: lacrimile 
țărănești. Sunt calde, zicea Morţun, și binefăcătoare lacrimile acestea! 

Care va să zică, V.G. Morţun nu se mulțumea numai să-i admire pe liberali, 
dar le mai dădea și idei! Au băgat și liberalii de seamă că lacrimile 
muncitorești și țărănești înviorează pajiştea cointeresărilor național- 
liberale. Dar dacă le-o mai spune și un şef socialist, un „socialist adevărat”, 
cum numeau ei pe Morţun și pe ceilalţi intelectuali asociaţi cu liberalii întru 
socialism, parcă au alt curaj să întreprindă represalii antimuncitorești și 
antițărăneşti, din care să ţâșnească lacrimile atât de binefăcătoare pentru 
ordinea și siguranţa statului de moșieri şi cămătari. 

Aşa că, tocmai în anii 1888-1889 când Morţun, după ce și-a debitat teoria 
lacrimilor, striga în Cameră: „Da, am încredere în partidul liberal și de aceea, 


de aci din Cameră, ca un strigăt de strângere a rândurilor, strig întregei 
democraţii române: Înainte pentru Votul Universal și vecinic împotriva 
oricărui curent reacţionar”; tocmai când preşedintele comisiei de răspuns la 
mesaj declara că: „Votul obștesc nu-i numai o reformă înscrisă în programul 
liberal, ci în, inima fiecărui /iberal!”: tocmai când D. A. Sturdza, şeful 
guvernului liberal spunea și el că, „În adevăr, votul universal e cea mai de 
seamă cerere a partidului liberal” tocmai când liberalii organizau 
obişnuitului amendament al lui Morţun la votul universal, un nou succes, 
acordându-i cu câteva voturi mai mult ca în urmă cu un an, tocmai atunci, 
liberalii - parcă nici n-ar fi auzit de la Morţun că ei ar fi „întemeiat libertatea 
acestei țări” - se apucară să tragă cu pușca în muncitori şi ţărani, să închidă 
cluburile țărănești și muncitorești, să confişte arhivele, să bată și să 
schingiuiască de moarte pe „subversivi”, să însceneze procese, să 
osândească la pușcărie nevinovaţi, în sfârșit, să facă tot ce trebuie să facă un 
guvern liberal conștient, când e dator să apere tronul și afacerile, de 
supărări. 

Dar, tocmai când liberalii dezlănțuiau această prigoană politică, de 
proporţii fără precedent în istoria atât de bogată a represiunilor de până 
atunci, V.G. Morţun își făcea bocceaua, ca să treacă împreună cu conducătorii 
intelectuali ai partidului social-democrat, la partidul naţional-liberal - ca 
peste șapte ani, la 1907, să-l găsim ministru plin al Lucrărilor Publice în 
guvernul liberal al represiunilor, care-și propunea să explice cu tunul ceea 
ce nu era poate destul de limpede spus în discursul de la 1884 al lui Vasile 
Lascăr despre votul universal. 


XII 


După ce artileria lui Carol I a tăcut și după ce și justiţia lui Carol |, în lipsă 
de instigatori, a anchetat atâtea mii de instigaţi, încât, cu palmele extenuate 
de muncă, a trebuit să tacă din gură și ea, moșierii şi arendașii țării au sărit, 
sprinteni, peste adevăr şi au început să caute soluţii. Erau buni şi toleranţi, 
boierii. Mânia nu ţinea la ei mult. S-au răsculat ţăranii? Nu-i nimic. Să le fie 
de bine! Noi îi iertăm! În definitiv, țăranii sunt ca nişte copii şi noi care avem 
răspunderea lor, trebuie să avem grijă de ei. lar dacă fac din când în când 
câte o prostie, vina-i a noastră: n-am știut să le dăm educaţie. Dar, ce să mai 
vorbim despre ceea ce a fost? Azi trebuie să ne gândim numai la ce trebuie 
să fie! Și trebuie să fie bine!... Cum?... Aici e aici!... Soluţia!... Care-i soluţia, ca 
de azi înainte asemenea lucruri să nu se mai poată întâmpla. 

Și au început de pretutindeni să curgă soluţii, unele mai vechi, altele mai 
noi, dar toate izvorând din aceeași caldă şi nezdruncinată înţelegere pentru 
țărani - şi din aceeași patriotică dorință de a vedea rezolvată, în mod 
radicali, problema agrară. 


|. Țăranul să fie cult. La data de 4 aprilie 1907, ziarul „Ţara”, de nuanță 
conservatoare, acria: 

„Țăranul nostru este deștept și răbdător, dar e incult; aceasta o știe toată 
lumea. Cereţi tot de la el și va da, dar din cauza lipsei de cultură este destul 
să-i aprindă cineva imaginaţiunea, şi să-l vadă răzvrătitor, fiindcă nu judecă 
mai departe... La 1864 s-a dat pământ țăranilor fără să aibă un strop de 
cultură, l-am făcut proprietar fără să ştie două buchii; când dânsul s-a văzut 
liber și-a luat lumea în cap, și de atunci până azi nu clocește în capul lui 
decât pământ, şi iar pământ, şi fiind incult nu mai cunoaște alte izvoare de 
producţiune, nici chiar actualul pământ nu-l cultivă sistematic. Cum vine 
iarna, nu mai fac nimic. Dă năvală în cârciumi, joacă cărţile şi beau basamac, 
apoi pun la cale tot felul de nerozii, făcând chiar politică, divizându-se şi ei în 
două tabere în mod inconștient. Dacă ar fi cult ar avea spiritul negustoriei, 
ar putea cât e iarna de mare să facă săpun de rufe în cantităţi mari (căci au 
elementele) și să vânză armatei, care cumpără un săpun infect... Am vorbit 
unor ţărani de asemenea lucruri, şi au început să râdă, zicând că nu sunt 
femei! Le-am explicat cum în străinătate sunt bărbaţi care fac: la ciorap, la 
scobitori de dinţi, păpuși, cerneală, unsori și altele, și mi-au răspuns că aceia 
sunt de altă nație, noi nu putem d-astea... Le-am pus apoi în vedere că de ce 
nu cultivă paiul de mătură, și iarna să facă cu miile și să le vânză la oraşe, mi- 
au răspuns că unde să-l mai semene și pe ăsta, că n-au pământ... larna ar 
putea face: târnuri de nuiele, lopeţi, furci, cărbuni de lemn, araci de vii, sfori 


(căci au cânepă), pânză de in, care se desfac bine, dar fiind inculţi, nu-și dă 
această osteneală productivă." 

lată prin urmare unde poate duce incultura! Nefiind cult, ţăranul nu mai 
este în stare să judece. Și nefiind în stare să judece, face răscoală. Dar vina a 
cui e? 

Vezi bine, a boierilor, care s-au apucat, la 64, să-i dea pământ, fără ca ei 
„Să aibă un strop de cultură”, să-l facă „proprietar fără să știe două buchii”. 
Țăranul, incult cum e, când a văzut că i se dă pământ, numai pământ a 
început să viseze. Asta știa să ceară țăranul: pământ! De ce? Pentru că nu 
este cult. Dacă ar fi cult, nu și-ar mai pierde vremea să tot ceară pământ, ci 
ar face săpun pentru armată, care acum „cumpără un săpun infect”. Dacă ar 
fi cult, ar face păpuși, ar face unsori, cerneală, lopeţi, dar câte n-ar putea face 
ţăranul, dacă ar fi cult! Dacă ar fi cult țăranul, n-ar mai „da năvală în 
cârciumi” să facă politică, ci ar sta frumos acasă, ca oricare om cult, și ar ţese 
la ciorap sau ar face mături și scobitori, nu politică. Așa face un om cult. Dar 
pentru că este incult, „n-a clocit în capul lui decât pământ și iar pământ” și 
uite c-a păţit-o!... Şi care ar fi soluţia să n-o mai păţească o dată? 

Să fie cult! Numai așa se poate rezolva problema agrară! 


|]. Să se deschidă cârciumile. Ziarul „Gazeta Nouă”, cu indicaţia în subtitlu 
că este „organ al dreptăţii și al adevărului”, în numărul cu data de 12 august 
1907, comentează defavorabil măsura luată de autorităţi de a se închide 
cârciumile în zilele de duminică și sărbători. 

„Prin închiderea prăvăliilor şi cârciumilor la sate în zilele de sărbătoare - 
scria „Gazeta Nouă” - nu se vor putea înlătura nescaiva sfătuiri vătămătoare 
de ale ţăranilor. Țăranii rebeli când hotărăsc să pună la cale tulburări, nu se 
adună în cârciumi ci se ascund prin casele lor, în locuri retrase, de să nu 
poată ajunge la urechile tuturor intenţiunile lor cele rele. Cu atât mai mult, ei 
ar trebui să nu se simtă constrânși a se ascunde, să fie lăsaţi a se aduna prin 
cârciumi, căci acolo li se desleagă limba mai repede, iar planurile le vor fi 
aflate şi zădărnicite la timp. Numai poliţia satelor să fie însă destul de 
vigilentă și de conștiincioasă”. 

Soluţia „Gazetei Noi” era cu totul opusă odei sugerate de „Ţara”. „Ţara” 
cerea ca țăranii să fie culţi, pe când „Gazeta Nouă” cerea ca țăranii să fie beți. 
„Țara” credea că țăranii, fiind culți, vor sta acasă și vor ţese la ciorapi, deci 
nu vor complota contra statului, pe când „Gazeta Nouă” susţinea dimpotrivă, 
că numai „țăranii rebeli se ascund prin casele lor, în locuri retrase de unde 
să nu poată ajunge la urechile tuturor intenţiunile lor cele rele”. De aceea, în 
timp ce „Ţara” cerea ca țăranii să stea acasă, „Gazeta Nouă” cerea ca țăranii 
să fie lăsaţi a se aduna prin cârciumi, căci acolo li se dezleagă limba mai 


repede „iar planurile le vor fi aflate și zădărnicite la timp”. Cârciumile, 
aşadar, în loc să fie închise duminica și sărbătorile, trebuie să fie larg 
deschise toată săptămâna, fără un ceas de întrerupere. Și nu numai ziua, dar 
şi noaptea. Și unde nu sunt cârciumi destule, să se înființeze altele noi. Noi şi 
multe. Cât mai multe. Să încapă tot satul în ele. Și numai atunci când toţi 
sătenii vor sta prin cârciumi şi vor bea până vor începe limbile să li se 
dezlege, poliția va putea afla și zădărnici la timp planurile lor. Dar să aibă 
grijă conducătorii ţării să pună la sate o „poliție destul de vigilentă și 
conștiincioasă”. 
Numai așa se poate rezolva problema agrară! 


III. Să se întocmească instrucţia. Nu este vorba despre instrucția publică, 
adică despre învățământ, ci despre instrucţia judecătorească. Este o idee a 
ziarului „Universul”, care cu data de 23 martie 1907, stria: 

„Dacă comparăm răscoalele cu boalele noastre individuale, atunci putem 
zice că instrucţia va fi diagnoza, care ne va face cunoscut adevăratul leac. 
Trebuiește ca instrucţia să fie întocmită în așa mod încât ea să impuie tăcere 
chiar celor de rea credinţă în grava chestiune de față. Se spun atâtea și 
atâtea şi se pun pe spinarea răscoalelor, atâtea şi atâtea, încât ar fi o 
nenorocire ca rezultatul instrucției să lase chiar o umbră de nedumirire. 
Prin urmare primejdioasa afacere de față se compune din trei principale 
chestiuni: primejdia care a fost înlăturată graţie energiei și patriotismului 
armatei; cunoașterea cauzelor adică întocmirea instrucției, care, cum 
ziserăm, va fi diagnoza, și, apoi se va prepara şi aplica leacul.” 

Era atâta bun simţ în această soluţie, încât guvernul și autorităţile au 
adoptat-o încă înainte de a fi fost propusă de ziarul „Universul”. Toţi oamenii 
de răspundere ai ţării au înţeles că „primejdioasa afacere” sau „boală 
agrară”, s-ar putea tămădui numai prin „cunoașterea cauzelor”. Și ce este 
„cunoaşterea cauzelor”? „Întocmirea instrucției, care, cum ziserăm, va fi 
diagnoza.” 

Și atunci s-a procedat „la întocmirea instrucției”. Rezultatele au fost 
excelente: prin „întocmirea instrucției” au fost culcați la pământ 11.000 de 
ţărani. Și numaidecât s-a făcut linişte în ţară. A fost o minune: oamenii de 
bine ai țării au aflat dintr-odată și boala și leacul: „boala agrară” vine de la 
faptul că ţăranii sunt leneși, hoţi, vicleni, anarhici etc. Aceasta era diagnoza. 
Leacul? Dai cu tunul în ei și cât ai bate din palme, se vindecă. 

Numai așa se poate dezlega problema agrară! 


IV. Să se desființeze sifilisul. Ziarul „Ţara” în neastâmpărul său de a găsi o 
soluție problemei agrare, propune în numărul de la 15 aprilie 1907, „să se 


majoreze impozitele proprietarilor de imobile rurale, în cazul când sunt date 
în arendă”. 

Dar de ce această pedeapsă? 

Pentru că, zice „Țara”, numai așa, „proprietarii vor fi siliți să-şi exploateze 
singuri moșiile, ocupațiune care i-ar distrage de a-și dărăpăna avutul și 
sănătatea prin cluburi și streinătate mai ales, care-i conduce adesea la 
mizerie şi la contractări de boale, cari pe lângă că le scurtează viaţa, din 
nenorocire adesea le propagă printre concetăţenii lor, lăsându-le moştenire 
nenorocitelor lor odrasle, în locul sănătăţii şi averei ce moşteniseră de la 
părinţi, cu îndatorirea firească de a le transmite urmașilor.” 

Este și aceasta o propunere excelentă. Astăzi, marii proprietari, în loc să- 
şi exploateze singuri proprietatea, o dau pe mâna arendașilor, și ei stau prin 
străinătăţi unde se îmbolnăvesc de sifilis. Dacă sifilisul ar rămâne numai la 
ei, n-ar fi nimic. Nenorocirea mare este că acești mari proprietari sifilitici vin 
din când în când în ţară şi „propagă” boala „printre concetăţenii lor” - sau, în 
termeni mai delicați: umplu ţara de sifilis. Asta e catastrofa: „în locul 
sănătăţii și averii ce moşteniseră de la părinţi, cu îndatorirea firească de a le 
transmite urmașilor” lor, marii proprietari lasă „nenorocitelor lor odrasle”, 
ca singură moștenire, acest sifilis. 

Deci, să se pună biruri mai mari pe marea proprietate, care se află pe 
mâna arendaşilor. Marii proprietari, care sunt clasa cea mai speriată şi cea 
mai sperioasă din ţară, își vor lăsa baltă la Paris toate afacerile lor cu 
„franţuzoaicele”, și vor veni într-un suflet aici să vadă ce-i cu majorarea 
aceasta a impozitelor. Şi când vor constata că statul - „statul”, care este 
condus numai de oameni serioşi, cinstiţi și nesifilitici - nu are de gând să 
glumească, marii proprietari, proşti cum sunt ei din naștere și prostiţi și mai 
rău de viaţa lor de desfrâu, nici nu se vor gândi că ei pot foarte uşor 
răspunde la urcarea impozitelor, cu o şi mai mare urcare a preţului arendei, 
chit că arendașul își va scoate această diferență din o și mai mare urcare a 
dozei de sânge pe care o stoarce oricum din vinele ţăranului; acești mari 
proprietari, zic, când vor vedea că nu-i de glumit, vor alunga pe arendași şi 
se vor apuca singuri să exploateze moșia. 

Binele cu care s-ar alege ţara e de nepreţuit. Cu marele proprietar la 
moșie în locul arendașului, ţara va răsufla ușurată. Ţăranii nu vor mai geme, 
cum gemeau sub jugul arendaşilor, ci vor chiui de bucurie, sub mângăierile 
şi îmbrăţișările boierului. Nici nu s-ar putea altminteri: moșierii sunt legaţi 
de ţăran prin „sentimentele de rasă și umanitate”. Cât despre tocmaeli 
agricole, ce să ne mai batem capul cu tocmelile agricole? Suntem doar între 
români! Unde s-a pomenit boier român să-și bată joc de un ţăran român... 
Aşa că, să lăsăm tocmelile agricole. Ne înțelegem. Cu boierul nici nu se poate 


să nu ne înțelegem! Boierul nu-i arendaș!... Altă mâncare, altă locuinţă, alte 
condiţii de muncă!... De aia îl și iubește ţăranul atâta pe boier!.. Bun!... 
Carevasăzică, dacă vine boierul în capul moșiei, țara scapă de răscoale. Dar 
numai de răscoale scapă ţara dacă vine boierul înapoi acasă la el?... Și 
sifilisul? Aţi uitat de sifilis?... Tocmai de el aţi uitat? 

Prin urmare, dacă guvernul urcă impozitele asupra marii proprietăţi, țara 
scapă dintr-odată și de răscoale și de sifilis. 

Numai așa se poate dezlega problema agrară! 


V.Să se realizeze visul naţional-liberal. - Oficiosul naţional-liberal, 
Viitorul”, cu data de 13 martie 1907 scria: 

„Cel mai cuminte lucru e să vedem unde stă răul actualei stări de lucruri, 
să căutăm să-l înlăturăm cu desăvârșire. Răul constă, în prima linie, în reaua 
înţelegere a existenţei și dăinuirii marii proprietăţi funciare. Să se ştie însă, 
că trebuie o nemărginită iubire de ţară și de acel nenorocit țăran, pentru a 
putea să înlăturăm răul. Trebuiesc supuse la impozite atât de ridicate acele 
proprietăţi funciare care ar fi arendate, încât proprietarii lor să înceapă să 
înțeleagă misiunea lor. Acei proprietari, puţini la număr desigur, cari n-ar 
putea suferi această măsură, vor trece altora dreptul lor de proprietate 
Caisa rurală, instituţiune de înaltă prevedere socială, îşi va avea rolul. Ea va 
cumpăra şi va revinde acele moșii ale proprietarilor, cari n-au vrut să 
înţeleagă binele obștesc, în loturi mai mari sau mai mici ţăranilor. Cu modul 
acesta, cultura mică va progresa, şi va deveni posibilă crearea unei 
proprietăți mijlocii aproape neexistentă la noi, proprietate ce face veriga 
puternică de unire între marea și mica proprietate.” 

Ca și „Ţara” conservatoare, ziarul naţional-liberal „Viitorul” cere să se 
majoreze în asemenea măsură biruirile asupra marii proprietăţi, încât marii 
proprietari „să înceapă să înţeleagă misiunea lor”. Dar spre deosebire de 
„Țara”, care vrea ca prin aceasta marii proprietari să se ocupe singuri de 
moșiile lor şi să se vindece de sifilis, „Viitorul” naţional-liberal preferă ca 
boierii să-și cultive sănătoși mai departe sifilisul prin străinătăţi, dar, siliți 
de impozite, să treacă „altora dreptul lor de proprietate”. Și atunci va intra în 
joc „Casa rurală”. „Casa rurală” naţional-liberală va cumpăra de la boierii 
aceștia moșiile lor - și va vinde pământul în loturi țăranilor, în condiţii de 
camătă. Cu acești țărani, stăpâni cu aproximaţie, pe un pământ vândut pe 
credit de „Casa rurală”, datori „Casei rurale”, obligaţi „Casei rurale”, legaţi 
prin fire foarte văzute și subliniate de „Casa rurală”, naţional-liberalii vor 
avea la îndemână o pătură socială oarecum mijlocie, care, prin forţa 
lucrurilor, în afară de valoarea ei electorală, va fi o adversară hotărâtă a 


clasei țăranilor lipsiți de pământ - şi prin aceasta, o bună apărătoare a 
intereselor burgheziei național-liberale în lumea rurală. 
Numai așa se poate dezlega problema agrară! 


VI. Maistre de bucătărie. Profesorul Babeş arăta, într-un studiu, că 
țăranul, ca să se sature, ar trebui să mănânce în zilele de odihnă câte 800 gr. 
mămăligă, 200 gr. fasole, 50 gr. brânză, 750 gr. lapte și 100 gr. peşte. Toate 
acestea ar implica o cheltuială de 40 bani. Se înţelege că în zilele de muncă, 
această cantitate de hrană ar trebui mărită cu 50%, ceea ce înseamnă că și 
cheltuiala ar trebui să se ridice cu 50% - adică la 60 bani pezi. 

Avea țăranul de unde să scoată atâţia bani? 

În articolul său „Alimentaţia ţăranului”, doctorul Lupu susţinea categoric 
că nu! Cercetând o monografie comunală a unui anume Gâdei, doctorul Lupu 
a aflat că țăranul fruntaş cheltuieşte zilnic pentru hrană 31 bani, cel mijlocaş 
33, iar codașul numai 11-12 bani. Doctorul Lupu releva ciudăţenia că 
mijlocaşul cheltuia mai mult decât fruntașul și sublinia faptul că în ceea ce-i 
priveşte pe codași, cifrele sunt și așa exagerate, deoarece ţăranii codași, 
adică trei sferturi din populaţia de la ţară, n-au pentru bugetul lor alimentar 
decât 5 bani pe zi de cap. 

În afară de aceasta, din trista serie de experienţe făcute de el pe la sate, 
doctorul Lupu mai constata ceva: că ţăranii, chiar când mănâncă, nu că nu 
ştiu să mănânce, dar nu ştiu ce mănâncă. Ţăranii nu cunosc, cum zicea 
doctorul Lupu, „valoarea alimentară a alimentelor”. 

„Necunoașterea valorii alimentare a diferitelor alimente - scria doctorul 
Lupu în mai sus-menţionatul studiu - face că țăranii azvârl elemente de 
mare valoare pe lucruri de nimic, dau aur lucitor pe aramă ruginită: așa, cine 
nu știe că ouăle se dau pe covrigi, pe bomboane, pe pește sărat; apropo de 
acest din urmă schimb, nu mă pot reţine de a nu relata următoarea scenă: 
Căutam bolnavii de pojar din Vârteju-Nefliu jud. Ilfov în primăvara lui 1904; 
la o casă văzui cinci copilaşi, fiecare cu câte un dărăb de mămăligă-n mână 
întingând cu precauţie într-o strachină cu saramură și un mic chitic de pește 
sărat. Era zi de dulce. Întreb pe mama copilaşilor, ce a dat pe peşte. Nouă 
ouă, domnule doctor, îmi răspunde ea. Nouă ouă conţin 96,47, gr. 
albuminoide și 54,50 gr. grăsime, pe când chiticul de peşte, care n-avea mai 
mult de 100 gr., conţine 18,90 gr. albuminoide și 16,81 gr. grăsime. La 
întrebarea mea, că de ce nu le-a dat mai bine ouăle să le mănânce, ea-mi 
răspunse: vezi, în strachina aceia înting toţi, dar în ouăle fierte n-au unde să 
întingă. Şi s-ar părea că are dreptate. Dar la riposta mea că cu o lingură de 
untură şi din acele ouă putea să facă o strachină mare de jumări (scrob) 


unde să întingă de două ori atâţia copii, ea strânse din umeri, iar eu răspund: 
iată unde duce ignoranţa.” 

Ceea ce spunea doctorul Lupu era purul adevăr: la ţară ouăle se dădeau 
pe covrigi, pe bomboane, pe peşte sărat. Dar de ce se dădeau? Pentru un 
inaccesibile. Este iarăşi adevărat că țăranul era atât de ignorant, încât nu ştia 
că 9 ouă conţin 96,47 albuminoide şi 54,50 gr. grăsime, pe când chiticul de 
pește, care nu cântărea mai mult de 100 gr., n-avea decât 18,90 gr. 
albuminoide și 16,81 gr. grăsime. Dar ce-i puteai falce țărancei, dacă nu se 
pricepea la chimie alimentară şi habar n-avea de compoziţia substanţelor pe 
care le turna în ceaun? Dar, oare, boierii se pricepeau la chimie alimentară 
mai mult? Dacă un boier ar fi fost întrebat din ce substanţe se compune un 
muşchi în sânge, sau un sandviș cu icre negre cu canapea, sau un pahar de 
şampanie, şi-ar fi ascuns capul în şervet de rușine: era tot atât de ignorant ca 
şi o țărancă. Dar cum îi dispărea niţeluş roşeaţa de pe obraz, se apuca să 
înfulece din nou, cu nădejde, mușchiul sau icrele, în cea mai tragică 
necunoștință de cauză. O singură scuză avea boierul: mânca mușchi şi icre 
negre şi bea șampanie, pentru că n-avea încotro. Locul pe care-l ocupa el în 
stat nu-i permitea să mănânce mămăligă cu ceapă. Ca și țăranul: mânca 
mămăligă cu ceapă pentru că n-avea încotro. Locul pe care-l ocupa el în stat, 
nu-i permitea să mănânce icre și mușchi. Și ţăranul, chiar dacă ar fi ştiut cât 
de mare diferență de grăsime și albuminoide este între o friptură de curcan 
şi o mămăligă, tot mămăligă ar fi mâncat. 

Doctorul Lupu, însă, ca doctor, nu putea admite aceste subtilităţi sociale 
drept scuză pentru ignoranţa în alimentare a ţăranului. De aceea, el dădea ca 
leac pentru educaţia lui culinară înfiinţarea unor cantine școlare: 

„Înfiinţarea unui mare fond pentru cantinele şcolare, din care fond bine 
administrat să se plătească anumite maistre de bucătărie, cari să aibă 
obligația ca odată cu pregătirea bucatelor pentru şcolari, să le înveţe şi pe 
sătence cum să prepare, ar fi o măsură cum nu se poate mai nimerită de 
îndrumare în sensul practic de care vorbim. Aceste maistre ar putea chiar 
merge din sat în sat. Și câte alte chipuri de îndreptări n-ar fi, căci experienţa 
vine experimentând, după cum foamea vine mâncând.” 

Fără îndoială că „experienţa vine experimentând” și că „foamea vine 
mâncând”, dar era, oare, atât de sigur doctorul Lupu că şi mâncarea vine 
gătind? Ar fi fost cea mai fenomenală soluție a problemei agrare: să pui 
cratiţa goală la foc - și deodată să vezi cum răsar în ea pește, carne, plăcinte 
şi câte şi mai câte îi trebuie omului, să poată consuma legiuita cantitate de 
albuminoide și grăsimi, prescrise de doctori. Strașnic! Prin urmare totul se 
reduce la câteva scurte ședințe de iniţiere: să vină numai niște maistre de 


bucătărie la ţară pentru câteva zile să înveţe gospodinele nu să pună la foc 
cratița goală - asta o știau şi o făceau și țărăncile - ci cum să pună cratița 
goală, şi în câteva zile țărancele vor avea ce da de mâncare copiilor. 

Numai așa se poate dezlega problema agrară! 


VIII. Să se deprindă ţăranul cu gustul laptelui. - Un doctor Manolescu, 
pornind de la constatarea că țăranul nu bea lapte, a propus ca țăranul „să se 
deprindă cu gustul laptelui” - în care se ascunde întreaga problemă agrară. 
Țăranul, care ştia că pentru lapte îi trebuie o vacă, își închipuia că doctorul 
Manolescu face vrăji și că-i poate da lapte fără vacă. Dar doctorul Manolescu 
nu făcea vrăji, ci era un om cu soluții - și cu soluţii din cele mai practice. Plin 
de inițiativă, acest doctor Manolescu a cerut și a obținut să se atașeze la 
câteva școli primare rurale, pe lângă corpul didactic, câte o vacă, de la care 
copiii să se adape cu lapte, așa cum trebuiau să se adape cu carte, de la 
institutori. 

Din nefericire, însă, aşa cum s-au adăpat cu carte de la institutori, tot aşa 
s-au adăpat şi cu lapte de la vacile lactodidactice. Cele câteva vaci, dăruite de 
câțiva boieri de sufletul răposatei lor mame, au dispărut repede, înainte ca 
micii elevi să se fi deprins cu gustul laptelui. Ceea ce tot doctorul Lupu 
deplângea: de ce s-a părăsit ideea doctorului Manolescu, care ar fi dus copiii 
pe calea laptelui? Nu-i păcat? Dacă ajunge să pui oala goală pe foc, ca s-o 
scoţi plină cu mâncăruri înzestrate cu toate albuminoidele și grăsimile 
cerute de doctor, desigur că la fel ajunge să te deprinzi și cu gustul laptelui, 
ca să-ţi răsară în bătătură și o inepuizabilă vacă lăptoasă. 

Deci, să se deprindă ţăranii cu gustul laptelui pentru că numai așa se 
poate dezlega problema agrară! 


IX. Să se întărească armata. - În numărul de la 8 mai 1907, „Universul” 
scria: 

„Armata a cucerit în aceste împrejurări, afecțiunea și stima întregei ţări. 
Ei i se datorește salvarea patriei amenințate prin eroismul ofiţerilor şi 
abnegaţia soldaţilor. Grabnica mobilizare şi repartiția judicioasă a trupelor a 
făcut să se evite producerea unui dezastru național. O linişte de aproape 
treizeci de ani şi lipsa viselor de expansiune teritorială, ne făcuse a uita rolul 
armatei, obicinuindu-ne a o privi ca o sarcină bugetară dăunătoare celorlalte 
instituțiuni. Acum însă, orice bun român trebuie să cugete la desăvârșirea ei, 
privind această operă ca cel mai sublim ideal”. 

Afirmația „Universului” că, prin represiune, armata a câștigat afecțiunea 
şi stima ţării întregi, corespundea unei fericite realități. Dacă facem 
abstracție de cele peste cinci milioane de ţărani, a căror afecțiune sau lipsă 


de afecțiune nu putea interesa pentru că era vorba de nişte „inculţi” - și dacă 
facem abstracţie de cele câteva sute de mii de orășeni, muncitori de tot felul, 
deci muritori de foame în tot felul, a căror afecțiune sau lipsă de afecțiune 
iar nu putea interesa, deoarece mizeria lor nu putea constitui pentru un stat 
o garanţie de ordine și moralitate, tot restul ţării, sau cum bine zicea 
„Universul”, „ţara întreagă”, se uita cu recunoştinţă, cu admiraţie, cu stimă și 
afecțiune la ofițerimea, care, prin eroismul ei „a salvat patria ameninţată”. 
Numai după ce s-a făcut represiunea, cei o mie, ziși ţara întreagă, și cele 
câteva zeci de mii de tentacule ale lor s-au luminat: armata! Să întărim 
armata! 
Numai așa se poate dezlega problema agrară! 


X. Să se întărească jandarmeria rurală. - Ziarul conservator „Patria” cu 
data de 11 aprilie 1907, dezvolta o idee care era foarte răspândită în 
cercurile conducătorilor ţării. Deoarece răscoalele nu au o pricină 
economică, ci una „revoluționară” „grija noastră pe viitor trebuie să fie 
prevenirea răscoalelor şi reprimarea lor imediată în caz când se vor 
produce”. În consecință, aceste cercuri conducătoare cereau 

„întărirea jandarmeriei rurale, repartizarea armatei, în diferite părţi ale 
ţării în aşa fel ca, de îndată ce s-o zvoni că vreun sat crâcnește, /ucrarea 
sângeroasă de represiune să urmeze numaidecăt şi înfiinţarea de coloane 
volante, călare pentru a fi gata în orice moment la atac. Jandarmeria rurală 
să fie şi ea călare și sarcina ei să fie supravegherea strictă a oricărei 
agitațiuni „revoluționare”. Tot orăşanul care va veni la sate, să fie privit ca 
suspect și cercetat cu băgare de seamă”. 

Lipsea ceva acestei soluţii spre a fi luată în considerare cu toată 
seriozitatea? Nimic. Cu jandarmeria călare, cu „coloane volante călare 
pentru a fi gata în orice moment la atac”, cu declararea oricărui orășean ca 
suspect, în sfârșit, cu tot acest aparat de ordine pus atât de bine la punct, 
încât „lucrarea sângeroasă de represiune să urmeze numaidecât”, ar fi fost 
greu de crezut ca țăranul să mai aibă vreun motiv să se plângă de tocmelile 
agricole. Să întărim, așadar, jandarmeria rurală. 

Numai așa se poate dezlega problema agrară! 


XI. Să întărim statul. Soluţia venea de la Take lonescu, care declara la laşi, 
pe la începutul lui aprilie 1907: 

„Statul trebuie întărit contra turburătorilor profesionali.” 

Deși nu mai era la guvern de aproape o lună, Take Ionescu, vorbind de 
„turburători profesionali”, nu se gândea la partidul lui din opoziţie - și în 
genere nu se gândea la partidele de guvernământ care, când cădeau de la 


putere, atacau tronul cu vehemenţă, convocau întruniri zgomotoase, 
organizau tulburări de stradă etc. etc. Sutele de agenţi ai opoziției nervoase, 
ca şi sutele de agenţi ai stăpânirii nervoase care, în timpul alegerilor 
maltratau sau ucideau zeci de oameni nevinovați, nu erau „turburători 
profesionali” - şi nu la ei se gândea Take Ionescu, ci la acei care, numai prin 
mizeria lor permanentă, tulburau permanent ordinea, așa că puteau fi, pe 
bună dreptate, numiţi „turburători profesionali”. Împotriva acestor 
turburători cerea Take să fie întărit statul. 

Cu toate că prin propunerea lui nu aducea nicio contribuţie deosebită la 
cererea „Universului” de a se întări armata, şi la aceea a „Patriei” de a se 
întări jandarmeria rurală, intenţia lui Take era pornită din acelaşi înalt 
simțământ patriotic: voia să vadă problema agrară definitiv dezlegată. De 
aceea să fie întărit „Statul”! 

Numai așa se poate dezlega problema agrară! 


XII. Să se aducă muncitori străini. La începutul lunii aprilie 1907, marii 
proprietari, strânşi într-o sală de întrunire, cerură guvernului autorizaţia de 
a aduce în ţară muncitori din străinătate, ori de câte ori ţăranii români vor 
da semne de nemulțumire. De fapt, marii proprietari cereau o reînnoire 
legală a unui vechi obicei, în fața căruia, țăranul, înspăimântat de 
concurență, accepta orice tocmeală agricolă. Cu mai puţine cuvinte, acest fel 
de a băga frica în ţăranul român era poate cel mai realist dintre toate. să se 
aducă, prin urmare, muncitori agricoli din străinătate. 

Numai așa se poate rezolva problema agrară! 


XIII. Să se dea ţăranilor bicarbonat de sodiu. Îngrijorat de condiţiile 
alimentare ale ţăranului - în care, ca şi alți doctori, vedea toată problema 
agrară - şi speriat, în special, de consecinţele acestei alimentaţii care făceau 
pe țărani să se plângă de ceea ce numeau ei „vătămătură”, „leșin de 
dimineaţă”, „durere la lingurea”, „jigăraie”, „arsură la stomac” etc. și ceea ce 
se numește astăzi mai simplu sau „cancer”, sau „ulcer”, autorul unei 
monografii a comunei Bragadiru găsea ca soluţie la problemă să se 
distribuie țăranilor câte o doză suficientă de bicarbonat de sodiu. 

Măsura nu putea fi rea, când ştiut este că până în ziua de astăzi, după 
cincizeci de ani de la răscoale, cei mai mari doctori din lume prescriu contra 
arsurilor bicarbonat de sodiu. Oricum, după experienţele făcute de autorul 
acestei soluții, efectul bicarbonatului de sodiu asupra răului pricinuit de 
problema agrară asupra intestinelor populaţiei rurale părea să fie 
fulgerător. "Țăranul, care până acuma credea că de îndată ce-l apucă 
„jigăraia” îşi poate uşura stomacul și sufletul înjurându-l pe boier de 


dumnezei și de mamă - trebuie să ia repede o porție zdravănă de 
bicarbonat. Peste două minute minunea se va produce: ţăranul va începe să 
râgâie şi nu va mai trebui să treacă decât încă un minut, cel mult două, ca să 
se împace cu soarta și cu învoielile agricole, fără discuţii şi fără răscoală. 
Morala? Daţi ţăranului cât mai mult bicarbonat de sodiu. 
Numai așa se poate dezlega problema agrară! 


XIV. Să se dea boierilor despăgubiri. În sfârşit, după ce au fost vânturate 
zeci şi zeci de idei, inspirate sau nu, deşi însufleţite la fel de aceeaşi 
nemărginită dragoste de neam, cine a găsit cea mai bună, precum și cea mai 
ușor realizabilă soluție a problemei agrare? Boierii. Tot boierii!... Era şi de 
aşteptat, pentru că boierii nu se adunau, ca ţăranii, prin cârciumi să 
comploteze, ci, ca oameni culți ce erau, stăteau cuminte acasă, țeseau la 
ciorap şi căutau cea mai bună soluţie pentru ca ţara să fie ferită în viitor de 
comploturi. Ca oameni culţi, prin urmare, boierii au ascultat până la capăt 
toate sugestiile - după care au strigat, toți, într-un ison ireproşabil: Nu! 

Şi un nu al boierilor, era nu!... Nu erau de acord cu nicio soluţie!... Nu cu 
închiderea sau cu deschiderea cârciumilor, nu cu desființarea sifilisului, nu 
cu maistre de bucătărie, nu cu o vacă cu lapte, nu cu bicarbonat de sodiu se 
poate rezolva problema agrară. Singura, marea și dreapta soluţie a 
problemei agrare nu poate fi decât despăgubirea boierilor de către stat. 
Statul să despăgubească pe proprietari și arendași pentru tot ce au stricat 
țăranii pe moșiile lor - și boierii nu vor mai avea nicio pretenţie. Să 
primească boierii despăgubiri şi vor declara, pe cuvântul lor de onoare, 
problema agrară definitiv rezolvată. 

Soluţia a fost găsită. Trebuia numai examinată și aplicată. 

Înainte de toate, e bine să se ştie că boierii aveau un obicei foarte bun: 
gândeau iute. Neverosimil de iute: pagubele încă nici n-au început şi ei s-au 
şi gândit la despăgubiri. Cu toată zăpăceala în care trăia lumea în februarie 
şi martie 1907, singurii care, dacă şi-au pierdut pantalonii îndată, nu și-au 
pierdut însă capul un singur moment, au fost boierii, şi în fruntea boierilor, 
marii boieri, care veneau din rândurile conservatorilor. Fără nicio deosebire 
de limbă sau rasă politică - boierii, moșieri şi arendași, conservatori şi 
național-liberali, care ziceau că „această luptă o duc cu toţii, fără deosebire 
de culoare politică, căci în aceasta nu are ce căuta politica” - au ameninţat 
guvernul, mai întâi cel conservator și apoi cel liberal, că la răscoala țăranilor 
vor răspunde cu o contrarăscoală a proprietarilor. 

Ameninţările n-au ţinut mult, deoarece marii proprietari, membri ai 
„Societății agrare” de sub președinția conservatorului P.P. Carp şi 
vicepreședinţia liberalului N.T. Pop de la Craiova, au trecut îndată la fapte: 


paralel cu acțiunea oficială a guvernului pentru organizarea represiunii, 
marii proprietari au organizat întruniri, ca să-şi exprime revendicările. 
Prima revendicare era și ultima: 

Proprietarii și arendașii care au fost devastați, să fie despăgubiţi. 

Expunerea de motive a acestei cereri, o reproducem după ziarul 
conservator „Evenimentul”, de la 6 aprilie 1907, care explica dreptul 
boierilor la despăgubiri prin: 

„1) Obligaţia ce se impune statului datorită faptului că guvernele de prin 
timpuri n-au luat măsuri/e necesare spre a garanta siguranţa, și 

2) Folosul general ce se realizează pentru economia națională din aceea 
că producătorii agricoli fiind puşi în măsură de a-și continua ocupațiile lor 
se evită o împuţinare a producţiei ţării, ceea ce ar fi şi mai dăunător în urma 
dezastrului ce ţara noastră a încercat” 

Marii proprietari nu mai țineau seama că ei aparțineau partidului 
conservator sau partidului naţional-liberal şi că, în calitatea lor politică, 
chiar ei au făcut „guvernele” care „n-ar fi luat din timp măsurile necesare 
spre a garanta siguranţa” moșiilor, şi amenințau statul că, dacă nu-i 
despăgubește, nu-și vor lucra moşiile, ceea ce va duce la o „impuţinare a 
producţiei țării”. 

Dar de ce trebuie să plătească statul aceste despăgubiri? Cine e statul? 
Cum arată la față? De unde să ia statul bani să dea moșierilor şi arendașilor 
aceste despăgubiri? 

Explicația o dădu un mare proprietar, la o altă întrunire ţinută de 
„Societatea agrară” la Alexandria: 

„Statul este dator să dea despăgubiri proprietarilor și arendașilor, 
deoarece nu sătenii sunt vinovaţi de devastări, ci preoții și învățătorii, cari i- 
au instigat la răscoale și cari sunt slujbași ai statului”. 

Ca argument, era un argument. Statul - „Statul” - trebuia să răspundă - și 
să răspundă cu bani sunători - pentru faptele slujbașilor lui. Statul era, 
aşadar, răspunzător de răscoale. Şi dacă mergem ceva mai departe, statul a 
şi organizat răscoalele acestea. Deci să plătească statul. Dar cine era statul? 
Evident, statul însemna acea o mie care încasează tot timpul cu ambele 
mâini şi cele peste șase milioane și ceva care plătesc tot timpul cu ambele 
mâini. Deci statul celor peste şase milioane să plătească despăgubiri statului 
celor o mie. 

Dar boierii, ca să n-o spună pe șleau, cereau, prin stat, despăgubiri de la 
preoţi şi învăţători. Singurul care nu se ferea să vorbească deschis, rămânea 
tot Carp, șeful partidului conservator reîntregit. Moșierul de la Ţibăneşti nu- 
şi permitea josnicia de a face pe prostul, cerând prin chițibușuri absurde 
bani pe care-i putea pretinde direct de la cel care va trebui să plătească: 


ţăranul. Şi atunci Carp, care înainte cu o lună a rostit sentinţa lui sângeroasă: 
„Mai întâi represiune, apoi vom aviza” - dădea acuma, după represiune, o 
formulare incomparabil mai sângeroasă pretenţiunilor lui la despăgubiri: 
BIRUL PE RĂSCOALĂ! 

„Birul pe răscoală” era o expresie sinistră, dar completă, a strivitorului 
dispreţ pe care-l purta boierimea, poporului de peste 80% ţărani. „Birul pe 
răscoală” cuprindea laolaltă și principiile fumăritului sau birului pe fiecare 
coş care scotea fum, înființat cu două sute de ani în urmă, ca și principiile 
celui mai nou bir aplicat la 1907: acela pe parfumul și mătăsurile de import. 
Birul pe răscoală era un bir pe lux. Lux să faci iarna foc în casă, lux să-ţi 
cumperi mătăsuri, lux să faci răscoală. În martie 1907, ţăranul, pornind la 
răscoală, a făcut lux. Acum să plătească. 

La această idee a conservatorilor, regele părea câștigat atât cât putea să 
împace interesele lui personale, cu interesele guvernului național-liberal. 

În notele sale, Marghiloman notează pe ziua de 22 martie 1907: 

„Am supus Regelui proectul meu de reconstituire a capitalului de 
exploatare al arendașilor și proprietarilor sinistraţi, limitând indemnitatea 
acordată de Stat la mașinile distruse, hambare și magazii, grajduri și animale 
de muncă. Anuitatea de luat la nevoie din patente și mai ales dintr-o 
contribuție specială asupra comunelor revoltate. Citat exemplul francez - 
Contrexeville. Regele pare a aproba. Ar fi şi vorbit cu prezidentul Consiliului, 
care a luat angajamentul să studieze chestiunea”. 

Guvernul liberal, care ar fi vrut să vadă pe moșierii conservatori într-o 
situaţie cât mai proastă, spre a-i sili să-şi vândă moșiile către „Casa rurală” 
național-liberală, șovăia să ia vreo măsură. Totuși, silit de propriii săi 
moșieri, guvernul liberal obținu de la rege un mesaj prin care făgăduia 
boierilor despăgubiri. Dar lucrurile se împotmoliră aici. Boierii porniră o 
campanie împotriva guvernului care și-ar bate joc de marii moșieri și 
arendași pentru că este compus din miniștri „socialiști”. Primejdioșii 
socialişti în guvernul liberal prezidat de conu Mitiţă se reduceau la unul. Şi 
acel unu era V.G. Morţun, liberal până în vârful unghiilor şi moşier, care ar 
împiedica pe liberali să facă dreptate marii proprietăţi. 

Îndârjiți şi îngrijoraţi, boierii trimiseră conului Mitiţă o delegaţie de 
proprietari și arendași din Dolj şi Mehedinţi, judeţe care au avut de suferit 
cel mai mult de pe urma răscoalei. Delegaţia se prezentă, protestă că 
guvernul nu se ține de cuvânt şi nu le dă despăgubirile făgăduite. În 
încheiere, delegaţia ceru conului Mitiţă să lanseze un manifest public, în 
favoarea proprietarilor și arendașilor, așa cum a adresat la 13 martie un 
manifest în favoarea ţăranilor. 


Foarte candid, conu Mitiţă răspunse delegaţiei că manifestul de la 13 
martie nu este decât un manifest de hârtie - ca dovadă: până acuma nu s-a 
dat țăranilor nimic - iar dacă va fi să li se dea vreodată ceva, „nu va depăși 
limitele legilor actuale”; că în principiu n-are nimic împotrivă să se dea 
moșierilor şi arendașilor despăgubiri, dar că în ţară există o constituţie; că 
această constituţie cere să nu se ia nicio măsură importantă în stat, fără a se 
fi convocat Parlamentul și că dreptul de a convoca Parlamentul aparţine 
numai M. S. Regelui. 

Delegaţia se agăță de cuvântul conului Mitiţă: Parlamentul! Cât se poate 
de bine! Parlamentul îi stă la dispoziţie. 

La care conu Mitiţă le turnă un duș rece pe cap: Nu! Acesta este un 
parlament conservator. Un guvern liberal nu poate guverna prea multă 
vreme cu un parlament conservator. Un guvern liberal nu poate sta la 
cheremul unui parlament conservator. Ar fi anormal. Să aibă, așadar, 
răbdare proprietarii şi arendaşii să se facă alegerile și la toamnă, când se vor 
aduna noile Camere, cererea lor va fi satisfăcută. 

Dar membrilor „Societăţii agrare” tocmai de o Cameră naţional-liberală le 
era frică mai mult. Pentru cei din afară aveau și un pretext: liberalii erau 
nişte sângeroșşi socialişti. După ce au făcut un guvern plin de socialiști, acum 
vor să dea ţării şi un parlament socialist. Dar de fapt, marii proprietari și 
arendași nu de socialiștii naţional-liberali se temeau, ci de manevrele 
naţional-liberale în jurul „Casei” lor „rurale”. Şi se declarară foarte 
îndureraţi de lipsa de încredere ce o arată conu Mitiţă parlamentului 
conservator. De ce n-ar fi bun ăsta, coane Mitiţă, și de ce ar fi mai bun altul, 
când chestia este atât de urgentă? Cine te-a aclamat la 13 martie? Nu 
parlamentul conservator? Cine a aprobat mesajul regal? Nu parlamentul 
conservator? Şi cine te-a îmbrățișat, coane Mitiţă? Nu deputaţii și foştii 
miniştri conservatori? Atunci de ce n-ai crede și mai departe în loialitatea 
conservatorilor? Zici că vrei să ne dai despăgubiri! Atunci ce-ţi închipui, 
coane  Mitiţă: tocmai parlamentul conservator n-o să-ți aprobe 
despăgubirile? De aceea, fă așa cum îţi spunem noi, coane Mitiţă: convoacă 
parlamentul conservator și cere-i să aprobe: 

1. „măsurile necesare pentru a se asigura liniștea la ţară și executarea 
muncilor agricole;” 

2. „măsurile necesare pentru a nu se schimba regimul actual al 
contractelor agricole până la votarea unei noi legi;” 

3. „măsurile necesare pentru a face să se constate pagubele suferite și să 
se acorde indemnităţi fiecăruia." 

Pentru aceste trei probleme nu trebuie să se convoace un alt parlament. 
„Nu e nevoie de alte Camere - declara la o nouă întrunire a „Societăţii 


Agrare”, un mare proprietar, Ghilţu, președintele Camerei de Comerţ din 
Craiova - căci nu putem şti dacă pleiada de socialiști, ce desigur vor intra, nu 
va aduce o stare de lucruri şi mai tristă ca până acum.” 

Conu Mitiţă a așteptat ca delegaţia să-și deșarte sacul, apoi a răspuns 
demn și înțepat: „Ţara se află în grea strâmtoare. Să nu-mi cereţi prea mult, 
căci plec de la guvern.” 

Se ştia tare conu Mitiţă: era proaspăt mântuitor al neamului. Dacă pleca el 
de la guvern ce se vor face moșşierii conservatori? Cine va mai Împuşca 
țărani pentru ei? 

Dar moşierilor şi arendaşilor le trecuse frica. Nu mai era nicio primejdie. 
Multă vreme de aci înainte țăranii nu vor mai îndrăzni să-și ridice capul. Şi 
chiar dacă ar îndrăzni, au proprietarii şi arendașii liberalii aceleaşi motive să 
tremure, ca și boierii conservatori. Așa că delegaţia se despărţi furioasă de 
conu Mitiţă şi de a doua zi, conservatorii, călcând angajamentele luate numai 
cu o lună înainte, la 13 martie, când s-a încheiat „monstruoasa coaliţie”, 
începură să atace guvernul național-liberal, într-un stil de sinceră opoziţie: 

„Dacă liberalii - scria organul conservator „Dreptatea” la 14 aprilie 1907 
- nu vor să dea despăgubiri, conservatorii vor trebui să le dea. E în interesul 
țării ca să facă aceasta.” 

Conservatorii, nu numai că se și pregăteau de putere, dar se și credeau 
din nou la putere: era „în interesul ţării”, ca guvernul conservator să dea 
despăgubiri moșierilor şi arendașilor conservatori. La conservatori, ca și la 
liberali, numai „interesul ţării” prima. Și în interesul ţării, amenințau. După 
cea dintâi ameninţare că dacă nu li se dau despăgubiri, îşi vor lăsa moșiile 
nelucrate, veneau cu a doua ameninţare: că vor răsturna guvernul în curând 
şi că-şi vor lua singuri despăgubirile. Dar, pentru că ambele ameninţări li se 
părură chiar lor puţintel comice, veniră cu o a treia ameninţare. La încă o 
întrunire a Societăţii agrare, același mai sus-numit Ghilţu, declara: 

„Dacă Suveranul ne va răspunde că starea de lucruri nu se poate schimba, 
atunci nu avem altceva de făcut decât să vindem tot ce avem în această ţară 
și să mergem să sfârșim restul zilelor noastre trăind în străinătate, căci altă 
soluție nu găsesc." 

Moşierii şi arendașii se înşelară încă o dată. Amenințarea aceasta cu 
emigrarea impresionă pe rege și pe liberali tot atât de puţin ca şi primele 
două. Nu mai era de trăit. Boierii simțeau că se sufocă. Să-și hotărască un 
drept la despăgubiri, să-și fixeze și cifra de despăgubiri și să nu o poată 
încasa, deși au ameninţat că-și lasă moșiile în paragină, că răstoarnă 
guvernul, că părăsesc țara - e nemaipomenit! Și despăgubiri vor! Cu cât li se 
refuză mai mult, cu atât vor mai mult. Ce-i de făcut? 


Şi nu i-a părăsit dumnezeu nici acum. „Culţi” și deştepţi cum erau, boierii 
au găsit cel mai boieresc mijloc să obțină despăgubiri: să și le ia singuri. 


* 


Din primele zile, când habar n-aveau dacă au fost păgubiţi și cu cât au fost 
păgubiţi, moşierii și arendașii lansară o cifră globală pentru toată familia lor 
de boieri nenorociţi: 300 de milioane. „Pagubele trec de 300 de milioane” - 
spuneau ei prin presă și întruniri. Peste câteva săptămâni, noul guvern 
liberal declara că pagubele nu sunt decât de 30 milioane. lar după alte 
câteva săptămâni, pe la sfârșitul lui mai, se dovedea că pagubele n-au atins 
nici cifra de 15 milioane. 

Fiecare, însă, a trecut în lista pagubelor tot ce a vrut și a evaluat cea mai 
mică aşchie de scândură la cât a vrut. Anghel, prefectul de Olt, în cartea lui 
de amintiri relatează cazul unui proprietar al cărui nume bineînţeles, nu ni-l 
dă - care ar fi trecut în lista comisiunei însărcinate cu anchetarea pagubelor, 
dulceţuri în valoare de cinci mii de lei. Tot Anghel notează observaţia unui 
subprefect care i-a spus: 

„inainte de răscoale, dacă poposeam la unul din proprietarii din plasa 
mea, şi ceream şi eu să-mi răcoresc gâtul cu o sticlă de vin, nu era unul să 
nu-mi răspundă: „Ce păcat, d-le Subprefect, că am terminat vinul chiar 
deunăzi”. Şi ei, după cum văd din jalbele lor, aveau pivnițele pline cu sute de 
vedre de băutură.” 

Lăcomia acestei „elite” nu se oprea la nimic. Predestinaţi jafului sub toate 
formele de jupuire imaginabile, boierii nu cunoșteau limita jafului. În special 
acuma, când sub pretextul pagubelor, se auto-despăgubeau, nimeni nu putea 
pune stavilă instinctelor lor strămoșești de „despăgubire”. lar dacă se găsea 
pe aproape o autoritate, îi sprijinea. Citiţi, de pildă, telegrama aceasta 
expediată, la data de 6 aprilie 1907, maiorului comandant al detașamentului 
Titu, de către Petru P. Popescu, arendașul moșiei Adunaţi-Sârbeni: 

„Avutul nostru strâns în conacul moşiei Adunaţi-Sârbeni în seara de 12- 
13 curent fiind devastat și incendiat de bandele de tâlhari sub masca de 
răsculați, avuserăm licara de mângăere trecerei distinsului locotenent 
Gheorghiu cu 20 tunari călăreţi a căror presenţă insufla impunere, bandiții 
începuseră aducerea lucrurilor furate. Plecând de aci acea trupă totul a 
rămas În dormire rugăm respectuos a dispoza trimiterea aci a aceluiaşi 
domn locotenent Gheorghiu cu trupa ce veţi crede suficientă spre a ne alina 
durerea pagubelor prin restituirea averei noastre furate purtarea D-lui 
locotenent Gheorghiu aduce fală comandei Dvs.”. 

Ce era „licara de mângăere” pe care locotenentul Gheorghiu a adus-o cu 
cei 20 de tunari arendașului spre a-i „alina durerea pagubelor”, se poate 


ghici. Cu ajutorul unor astfel de ofițeri, „a căror presenţă insufla impunere”, 
boierii şi-au „alinat durerea pagubei”, cum au putut mai frumos. lar când n- 
aveau ofițeri la îndemână, boierii găseau „licara de mângăere” în sprijinul 
primarilor și jandarmilor, a „căror presență”, după ravagiile tunului, 
„insufla” iar „impunere”. Să ascultăm câteva cazuri: 

„Prezentul” cu data de 1 mai 1907 scria: 

„Se afirmă - şi se precizează chiar nume şi localităţi - că unii din arendașii 
devastaţi au reușit să-și refacă depozitul de cereale, și încă de două, de trei şi 
chiar de patru ori mai mare, decât a fost în momentul devastărei. Ca să nu 
cităm decât un singur caz din multe, petrecut într-un judeţ învecinat, vom 
releva norocul ce se zice că l-a avut un arendaș, care a trecut acum altuia 
moșia ce o ţine, că în loc de o mie de chile de porumb cât a avut şi i s-a ars, 
și-a refăcut acum din porumbul sătenilor adunat cu forța de soldaţi, nici mai 
mult nici mai puţin decât 4.000, adică patru mii de chile. Se înţelege. Ce-i 
pasă acestui arendaș, al cărui nume îl cunoaștem și-l putem da la rigoare 
(dar pe care nu l-a dat pentru că la mijloc era același ilustru N.N. n.n.), 
pentru a ilustra acest nou gen de tâlhărie legală precum și celorlalți arendași 
de teapa lui, că procedarea aceasta dă oarecum sătenilor dreptul deplin de a 
se simţi acum dânşii ca victime şi a rămânea cu ura şi îndârjirea în suflet? 
Ce-i pasă fericitului arendaș care a găsit mijlocul să se îmbogăţească și din 
răscoale, că ura se va revărsa asupra altora nevinovaţi? Moșia a trecut-o 
altuia. Mâine pleacă. După el, deluviul!” 

„Adevărul” cu data de 17 august 1907, scria: 

„În toiul răscoalelor țărănești din Vlaşca, locuitorii din comuna 
Crevenicu-Rădulești și din cătunul Stănceasca s-au ţinut departe de orice 
agitație, ba chiar s-au încercat să potolească pe răzvrătiții care îi îndemnau 
să ia parte și ei la răscoală. Purtarea lor pacinică a mers așa de departe, că au 
voit să ție piept unui grup de răsculați, cari aveau intenţia să devasteze 
curtea proprietarului Paul Rădulescu. Sătenii din Crevenicu-Rădulești le-au 
ieșit înainte, în frunte cu preotul satului și au preferat să fie maltratați mai 
degrabă decât să lase proprietarul lor să fie devastat... Dar abia s-au potolit 
răscoalele și proprietarul, drept recunoștință pentru apărarea pe care i-o 
luaseră sătenii, se hotărî să se despăgubească de pe urma lor. Într-o zi îl 
trimise pe primarul satului, Petre |. Dobrogeanu, ca să meargă din casă în 
casă și să ia toate lucrurile locuitorilor. Primarul, însoţit de jandarmul 
Neacșu Ilie, și de consilierul comunal Alexandru R. Ana, pătrunse în casele 
locuitorilor și procedă cu sila la ridicarea tuturor obiectelor din casă. Au luat 
porumb, grâu, vite, untură, coturi de pânză, uleiu, văpsea, frânghii, stupuri 
de albine - cu un cuvânt totul ce au găsit. Cei care se împotriveau, cărora le 
durea inima să-și vadă furate astfel lucrurile din casă, truda lor de o viaţă, 


erau bătuţi în mod îngrozitor. Toate aceste obiecte se găsesc astăzi în casa 
proprietarului Paul Rădulescu, în casa primarului Petre |. Dobrogeanu și a 
lui Niţă Tăbăranu, mecanicul curței. De asemenea s-a luat sătenilor și toţi 
banii care s-au găsit la dânşii. Ei au rămas muritori de foame și n-au măcar o 
pătură ca să se învelească...” 

În toamna lui 1907, reapare numele vestitului arendaș Vintilescu despre 
care am mai vorbit în cursul acestei lucrări. Lui Vintilescu nu i-a fost de 
ajuns că a împușcat cu ajutorul ofițerilor pe toţi cei care nu i-au plăcut şi nici 
că a ucis ţărani nevinovaţi numai ca să pună în gardă pe cei care ar avea 
cândva de gând să nu-i facă pe plac, ci și-a luat obiceiul să se despăgubească 
şi nu mai contenea cu despăgubitul. În octombrie 1907, câţiva țărani veniră 
la București să se plângă de tot ce le face acest Vintilescu. 

Cităm din ziarul „Actualitatea” cu data de 14 octombrie 1907: 

„N-a rămas om cât de sărac, căruia să nu-i fi luat şi cenușa din vatră. Azi 
suntem cu toții muritori de foame. Intrăm în iarnă, fără ca să știm ce o să 
dăm de mâncare copiilor noștri. Unde o fi fost nebunia răscoalei mai mare 
nu cred să fi omorât ţăranii atâția oameni și să fi prădat atâta avut ca 
Vintilescu. Și acum este vai de noi. Toată ziua Vintilescu se plimbă cu pușca 
în sat, că dacă-l zăresc femeile și copiii fug de dânsul îngroziţi. Vitele ni le 
prinde din drum şi ni le duce la oborul comunal, și le ţine nemâncate până 
ne face să-i plătim câte 10 și 15 lei... Nu mai e de trăit. Dacă zicem o vorbă ne 
strigă că suntem instigatori şi că are să ne împuște. Nu mai avem decăt între 
moarte prin împuşcare şi moarte prin foame... Noi nu voim însă să murim și 
suntem hotărâți tot satul să plecăm din ţară!” 


* 


După ce boierii și-au luat singuri despăgubirile, statul naţional-liberal, din 
considerente pe care le cunoștea numai Banca Naţională liberală, le-a dat și 
el despăgubiri. Cu acești bani, boierii și-au „alinat” în chip atât de dulce 
„durerea pagubelor”, încât au trebuit să admită că, deşi comportă oarecare 
riscuri, cea mai bună afacere din toate afacerile moșierilor și arendașilor, 
este o răscoală a țăranilor. 


XIII 

Faptele cu care s-a încheiat masacrul din primăvara anului 1907, au fost 
multe, dar toate așteptate. Surprize nu puteau fi, pentru că cei o mie, dacă 
voiau să trăiască, nu-și puteau permite să ofere surprize celor șase-șapte 
milioane. Orice deviere de la regulile lor de viață ar fi fost una cu o 
sinucidere. Aşa că, deși au trecut în februarie-martie prin frigurile morții, 
boierii, cum au simţit că primejdia se îndepărtează de ei, și-au reluat firul 
năravurilor. In capul cărora, alături de lăcomie și ferocitate, se înscria 
chiulul. 


* 


În primele săptămâni de la represiune, liberalii se scuzau că nu pot face 
nimic pentru tărani, câtă vreme sunt siliți să guverneze cu un parlament 
conservator - dar garantau că îndată după alegeri, când își vor avea 
parlamentul lor curat liberal, țăranii se vor procopsi cu o căruţă plină cu 
reforme. Fireşte, când își începură campania electorală, național-liberalii, tot 
din respect pentru vechile năravuri politice, nu folosiră o singură limbă, ci 
două: una pe înţelesul moșierimii - şi alta pe înţelesul țăranilor. 

Cu moșierimea, liberalii vorbeau așa: 

„Datoria marilor proprietari, cari ţin la avutul lor, este să voteze cu 
guvernul actual, căci dacă nu vor face așa, și proprietatea lor și viaţa lor este 
în pericol... Interesele marilor proprietari sunt în pericol dacă nu se va 
rezolva chestia agrară aşa cum înţelegem noi.” 

Cu țărănimea, însă, liberalii vorbeau cu totul altfel. 

„săteni - spuneau ei în manifestul lor electoral - voiți pământ prin Casa 
rurală? Votaţi pentru noi!” 

In jurul acestor două idei se învârtea programul electoral al național- 
liberalilor: proprietarii își pot păstra, fără grijă, pământul, dacă votează cu 
naţional-liberalii - iar țăranii pot căpăta pământul acesta al proprietarilor 
dacă votează cu național-liberalii! 


* 


După ce, în strictă conformitate cu litera evangheliei electorale şi pe baza 
constituţiei şi a ciomegelor, liberalii își aranjară o Cameră și un Senat care 
puteau servi ca model prin zdrobitoarele lor majorităţi guvernamentale, 
țara, nerăbdătoare, aștepta legiuitul mesaj regal, din care să afle că noul 
parlament are sarcina să dea putere de lege făgăduielilor făcute în 
primăvară țăranilor. Carol I vorbi şi ţara auzi ce spune el noilor 
reprezentanţi ai naţiunii liberale: 


„Până în sesiunea de toamnă, aveţi timp îndestulător a studia aducerea la 
îndeplinire a măsurilor enunțate în numele meu de manifestul guvernului 
din 12 martie ac. Asigurând bunul trai al ţărănimii şi aşezând relaţiunile 
dintre proprietarii mari şi săteni spre multumirea ambelor părţi, veţi 
desăvârși, prin buna înţelegere și conlucrarea tuturor, o mare şi 
binefăcătoare reformă, care va rămâne trainică.” 

Carol I cerea corpurilor legiuitoare să asigure „bunul trai al țăranilor”, 
spre „mulţumirea ambelor părți”. Prin aceasta, corpurile legiuitoare ar 
realiza „o mare și binefăcătoare reformă”. Căci era o „mare și binefăcătoare 
reformă” ca, după conflictele care durează de la apariția primei vieţuitoare 
pe lume, bolnavul și boala să poată găsi un mijloc de înţelegere, „spre 
mulțumirea ambelor părți”. Parlamentul să facă asemenea legi și legile să fie 
atât de bine aplicate, încât să se asigure bunul trai al țăranilor, fără să se 
zdruncine bunul trai al boierilor. 

Era o sarcină grea, dar de aceea şi regele se ferea să pună sula în coastă 
parlamentului său. „Până în sesiunea din toamnă” - era „timp îndestulător” 
să studieze „aducerea la îndeplinire” a făgăduielilor din martie. 

Timp era, așadar, destul. lar pentru că în afară de timp era și vară și te 
topeai în București de căldură, prima sesiune a Parlamentului nu ţinu decât 
atât cât îi trebuia să numească o comisiune care să studieze și să redijeze 
reformele. 

De aici, însă, ce rezulta? Dacă Parlamentul abia se apuca să numească o 
comisiune care să studieze și să redijeze reformele agrafe - însemna că noii 
reprezentanţi ai poporului se prezentau înaintea ţării cu nişte reforme care 
nu numai că nu erau redijate, dar nici măcar studiate. Şi cine erau noii 
reprezentanţi ai poporului? Fruntașii partidului național-liberal. 

Prin urmare, partidul naţional-liberal care, în cei doi ani de opoziţie, 
odată cu obișnuitele atacuri împotriva guvernului, afirma sus şi tare că a 
pregătit toate reformele agrare și că nu aştepta decât ceasul când va fi 
chemat la putere spre a le putea aplica, a minţit: n-a avut gata nicio reformă, 
n-a studiat nicio reformă şi nici nu s-a gândit la reforme. Reformele despre 
care au vorbit până în ziua de 12 martie orele 5,30 după-amiază n-au fost 
decăt literatură de opoziţie, potrivită să sperie guvernul, să dea ţăranilor 
iluzii, dar să nu angajeze pe liberali mai mult decât pot angaja niște vorbe 
aruncate în vânt - și aruncate, cui? 

Unor țărani. Unor proști. Unor oameni care nu știu nici să scrie, nici să 
citească. Unor nenorociţi care pot fi duși de nas cu ușurință. Să nu mai 
vorbim, dar, de reforme, deoarece „timp îndestulător” este, cum spunea 
regele Carol |. 


x 


Trecură alte câteva luni până ce, la 15 noiembrie, corpurile legiuitoare se 
deschiseră iar, pentru ca regele să-și repete discursul din vară: 

„Proprietatea mare și țărănimea sunt păturile sociale pe care se reazimă 
mai ales buna stare și progresul oricărui stat: de aceea se cere ca în 
relațiunile lor să domnească buna înţelegere și armonia cea mai perfectă”. 

După acest nou îndemn regal la „buna înţelegere și armonia cea mai 
perfectă” dintre jefuiţi și jefuitori, Camera luă cunoștință de raportul 
comisiunii numite în vară și votă trei legi menite să rezolve problema agrară 
„spre mulțumirea” tuturor părţilor, care nu erau două, ci trei. 

Prima: pentru țărani, o revizuire a învoielilor agricole; 

a doua: pentru liberalii, crearea Casei rurale; 

a treia: pentru boieri, despăgubiri. 

Conștiinţa senină a lui Carol 1, însă, continua să fie tulburată de o mică 
îngrijorare: se temea că, deși a făcut atâtea pentru a stabili armonia între 
boieri şi țărani, totuși nu este încă destul de bine înţeles. Ca să fie liniştit pe 
deplin, peste două săptămâni, la 29 noiembrie, regele răspunse la adresa 
Adunării deputaților: 

„Este netăgăduit că proprietatea mare alcătuiește partea cea mai 
însemnată a bogăției ţării şi că propăşirea întregei noastre agriculturi atârnă 
de menţinerea ei. Însă o uşurare a condiţiunilor de trai ale ţăranului şi 
îndrumarea spre o muncă mai spornică sunt asemenea necesităţi 
recunoscute de toţi. Împăcarea acestor nevoi deopotrivă însemnate trebuie 
căutată pe tărâmul bunei înţelegeri și al dreptăţii, singurele temelii pe care 
se poate lucra cu înţelepciune. jertfele ce se cer nu vor fi niciodată prea 
scumpe, dacă vom atinge acest ţel dorit, adică dezvoltarea proprietăţii 
noastre agricole și restabilirea încrederii reciproce între toți fiii ţării." 

Aceasta era sentința pe care mâna regală o săpa pe lespedea aruncată 
peste mormintele celor 11.000 de țărani. 

În primul rând să se ştie că marea proprietate e sfântă şi nimeni n-are 
voie să se atingă de ea. Cine se atinge de marea proprietate, se atinge de 
însăşi avuţia naţională, deci, cine va încerca să facă cel mai mic rău marii 
proprietăţi, va avea împotriva lui toate organele de ordine ale statului. 

În al doilea rând, vin condiţiile de trai ale ţăranului. Am stabilit, în 
termeni categorici, că principala noastră grilă trebuie să fie îndreptată 
înspre apărarea marii proprietăţi. Însă, nici condiţiunile de trai ale ţăranului 
nu pot fi neglijate. Este drept că ușurarea condiţiilor de trai ale țăranilor nu 
ni se impune atât de categoric ca apărarea marii proprietăţi, dar este 
„recunoscută de toţi” ca o necesitate. 


Drept care, să apărăm cu toată energia marea proprietate și, pe cât vor 
permite interesele marii proprietăţi, să ușurăm condiţiile de trai ale 
ţăranului. 

În concluzie: apărarea marii proprietăţi este o datorie imperativă, iar 
ușurarea condiţiilor de trai ale ţăranului este o datorie facultativă, dictată 
numai de mărinimia boierului. 


* 


Hotărârea lui Carol |, reprezentantul suprem al moșşierilor şi arendașilor, 
a fost aplicată cu toată stricteţea. În sesiunea care a urmat, Parlamentul n-a 
votat nicio lege care ar ştirbi marea proprietate și care ar scădea cu ceva 
privilegiile fără sfârșit ale marilor proprietari. În schimb, a votat o lege a 
islazurilor comunale și o lege a învoielilor agricole, care trebuiau să intre, 
însă, în vigoare peste câţiva ani, așa că aplicarea lor întârziată, degeneră, 
după cum era și în intenţia legiuitorilor, într-o farsă urâtă ca toate legile 
boierilor în favoarea celor mulţi, ignoranţi și creduli. 

Totuși, la 21 februarie 1908, deputaţii și senatorii au făcut și ceva pozitiv: 
au votat legea Casei rurale. Idealul național al naţional-liberalilor lua, în 
sfârşit, un contur material. Pusă direct sub ocrotirea Băncii Naţionale, Casa 
rurală ajută această supremă întreprindere financiară liberală să-şi câștige 
în scurtă vreme reputaţia de cea mai mare şi mai rapace instituţie de camătă 
din ţară. 


* 


Nimeni să nu-și închipuie, însă, că până la această imensă activitate 
reformistă a parlamentului lor, liberalii au stat cu mâinile în sân și n-au făcut 
nimic pentru ţărani. Încă din primăvară, îndată după lichidarea răscoalei, 
liberalii au hotărât să vegheze la încheierea unor noi tocmeli agricole, cu 
caracter provizoriu, până la trecerea prin parlament a unei legi definitive a 
tocmelilor. Că noile tocmeli trebuiau să fie mai bune pentru ţărani decât cele 
vechi - chestiunea nici nu se punea. De vreme ce conservatorii au plecat de 
la putere din cauza unor tocmeli agricole rele, era de la sine înţeles că 
liberalii au venit la putere să dea tocmeli agricole bune. Și nimeni nu spunea 
altfel. Cu atât mai puţin liberalii, care, spre a fi absolut siguri că ambele părţi 
vor fi mulțumite, însărcinară pe prefecți să fie de față la semnarea hărtiilor. 
Cei 32 de prefecţi, care până acum câteva zile trebuiau să vegheze ca armata 
să nu facă economie de muniții și ca represiunea să fie cât mai necruțătoare, 
erau astăzi datori să vegheze ca nu cumva „talpa ţării” să fie silită iar de 
moșieri și arendași să semneze niște tocmeli de ocnași. 


Măsura aceasta a liberalilor n-a plăcut, însă, lui P.P. Carp, şeful moșierilor 
conservatori din opoziție, care o taxa ca anticonstituţională, pentru că o 
intervenție a statului în treburile particulare dintre cetățeni este 
anticonstituţională. 

În martie, cu toate că tulburările puteau fi prea bine interpretate ca o 
răfuială particulară dintre ţărani şi boieri pentru niște tocmeli agricole 
particulare - cu atât mai particulare cu cât n-au fost măcar întocmite pe un 
contract tip oficial, ci cu texte şi clauze care difereau între ele, după cum era 
şi boierul de al dracului - Carp nu și-a spus că operațiunea de înăbușire a 
răscoalelor cu forța armată ar fi un amestec anticonstituţional al statului în 
nişte afaceri particulare, ci a stăruit mai mult decât toți pentru represiune. 
Pe atunci treburile nu erau particulare, deoarece beneficiul intervenţiunii de 
stat trebuia să-l tragă exclusiv boierimea - așa că pentru Carp prezenţa și 
activitatea directă a prefecților era cu desăvârșire constituțională. 

Astăzi, însă, P.P. Carp nu mai credea în prefecţi. P.P. Carp nu mai credea în 
imparţialitatea prefecților. P.P. Carp nu mai credea, în special, în 
corectitudinea prefecților liberali. Erau „socialişti”. Erau „anarhişti”. În 
sfârşit, erau „ceva” şi erau de partea „cuiva”. De partea cui? A ţăranilor? Nu! 
Vrem să zicem că P.P. Carp nu era atât de prost încât să-și închipuie că 
prefecţii liberali vor fi totdeauna de partea țăranilor, a tuturor ţăranilor - și 
împotriva boierilor, a tuturor boierilor. P.P. Carp ştia altceva: că liberalii, tot 
cu gândul la Casa rurală pe care și-o vor putea dezvolta pe ruinele marii 
proprietăţi - bineînţeles, pe ruinele marii proprietăți conservatoare - vor 
cere prefecţilor ca, ori de câte ori le va veni la îndemână, să scoată niţeluș 
sufletul proprietarilor conservatori. Și Carp, care-și cunoștea lumea lui, nu 
se înșela nici acum: liberalii luară pe unele moșii conservatoare apărarea 
țăranilor, nu pentru a face bine ţăranilor, ci pentru a-i folosi ca instrument 
de șicană a boierului conservator, care, plictisit, se va hotărî, în cele din 
urmă, să-şi vândă moşia, fie vreunui ciocoi liberal, fie Casei rurale. 

Moşierii conservatori protestară împotriva guvernului „socialist” liberal 
și a prefecților lui „socialiști”. Deosebit de vehement se arăta ziarul 
conservator „Ordinea”, care la data de 4 aprilie 1907, vorbind despre 
acțiunile „subversive” ale prefecților național-liberali „socialişti” relatează 
cum în comuna G. (comuna devenea anonimă pentru că era proprietatea 
unui ilustru N.N. național-liberal, n.n.) unul din acești prefecți „subversivi” 
„fixează a se da țăranilor pogonul de pământ pentru arătură cu 22 de lei, iar 
pe moșiile arendașilor vecini cu acesta (conservatori, n.n.) hotărăște a se da 
cu 16 şi 14 lei pogonul”. Indignată, „Ordinea” conservatoare ameninţa pe 
prefecţii liberali „socialiști”, că imediat ce partidul conservator va veni din 
nou la putere, îi va arunca în închisoare, pentru că nu s-au conformat 


constituţiei și n-au asigurat moșierilor conservatori „avutul, onoarea și 
ordinea”, la încheierea noilor tocmeli agricole. 


* 


Dar pentru că în genere, neînțelegerile dintre cele două partide nu 
trebuiau exagerate, nu trebuia exagerată nici graba liberalilor de a-i moşteni 
pe conservatori. Chiar dacă liberalii ar fi vrut să facă o revoluţie a ciocoilor 
contra boierilor, pentru ca să ajungă ciocoii singurii boieri de pe piață, 
regele Carol I n-ar fi permis. Ciocoii erau pentru el buni, dar toată stima lui 
mergea spre boieri. Astfel că, în afară de anumite incidente care nu erau 
decât o slabă semnalizare a celor ce au de gând să facă liberalii într-un viitor 
ceva mai îndepărtat conservatorilor, boierii - toți boierii - putură, îndată 
după represiune, să-și moaie tocul în cerneală și să încheie tocmeli după 
stilul lor strămoșesc. 

Un exemplu îl putea da tocmai unul din conservatorii care s-ar fi putut 
plânge de pacostea prefecţilor „socialiști”-liberali, feciorul conului Gogu, 
fostul președinte al partidului conservator. Pe fiul proprietarului celor 99 de 
moșii îl chema G. G. Cantacuzino, poreclit „prensul Griguţă”, pentru aerele lui 
franțuzite, dar cunoscut pentru răutatea și lăcomia lui, cu care-l întrecea, 
dacă era cu putinţă, până şi petat-său, nababul. 

În una din învoielile încheiate cu ţăranii de pe moșia Ciocăneşti, la 20 
martie, în atmosfera tulbure a răscoalelor, „prensul” stabilea că ţăranii nu 
mai sunt oblicaţi să taie trestia de pe moşie. Dar îndată după represiune, 
„prensul” puse pe ţărani să semneze o nouă învoială prin care erau obligaţi, 
„fără altă plată” să taie trestia într-o anumită cantitate şi s-o așeze când, cum 
şi acolo unde va cere proprietarul. În aceeași învoială de la 20 martie, 
„prensul” stabilea că ţăranii vor plăti pentru ierbărit: 10 lei pentru vite 
înhămătoare, 8 lei pentru vaci şi bivoliţe, 2 lei pentru o oaie şi 1 leu pentru 
un miel. Dar după represiune, „prensul” urcă în noua învoială preţurile 
pentru vite înhămătoare de la 10 lei la 15 lei, vaci şi bivoliţe de la 8 lei la 10 
lei; oaia de la 2 lei la 2,50 şi mielul de la 1 leu la 1,50. În învoielile de la 20 
martie, „prensul” prevedea că va scuti pe țăran să plătească ierbăritul a două 
vite, dacă-i va secera și căra la maşină două pogoane de grâu, orz, ovăz sau 
mazăre. După represiune, „prensul” nu mai cerea ţăranului două pogoane, ci 
trei. Din calculele celor care denunţau găinăriile „prensului”, rezulta că pe 
ţăran îl costa ierbăritul vitelor scutite de plată, mai mult decăt cel al vitelor 
nescutite. În ansamblu, pentru arenda unui pogon, care legal nu putea trece 
de 30 de lei, „prensul” lua de la țărani 132 de lei, deci de 4,5 ori mai mult. lar 
pentru că „prensul” nu voia să primească plata în bani, ci în muncă: arat, 
săpat, prăşit, curățat porumbul, cărat la pătule etc. etc. plus pândăritul, 


ierbăritul, cocăritul etc. - și pentru că preţul muncii era stabilit tot de 
„prens”, e uşor de bănuit cu cât îi plătea țăranul mai mult de 132 de lei pe 
pogon. 

Revelaţiile liberalilor în jurul abuzurilor „prensului” conservator primiră, 
ca răspuns din partea presei conservatoare, revelațiile asupra abuzurilor 
făptuite de niște mari N.N. liberali. La care, liberalii răspunseră cu alte 
revelații privitoare la alte abuzuri făptuite de niște și mai mari NN. 
conservatori. Conservatorii, indignaţi, replicară la aceste revelații cu etc. etc. 

Singurul care stătea cuminte în această ascuţită polemică dintre partide, 
era tot țăranul, care semna şi învoielile liberale şi cele conservatoare, fără să 
le poată deosebi una de alta, pentru că toate aveau după răscoale, ca și 
înainte de răscoale, aceeași neschimbată condiţie: țăranii „trebuie să fie 
achitati până la diimuirea porumbului, neputând a ridica partea lor de dijmă 
decât după desăvârșita lor achitare pentru rămășița îndatoririlor”. 


* 


Niciunul din eroii răscoalei n-a rămas nerăsplătit. 

Cel dintâi era, ca personalitate, și cel mai neînsemnat: prefectul de 
Botoşani. Deși slujbaş conservator, prefectul de Botoşani refuzase în 
februarie să se supună ordinelor primite direct de la Cantacuzino, 
președintele consiliului şi ministru de Interne - și lucrase fățiș în judeţ, din 
ordinele  naţional-liberalilor, spre a îndruma răscoalele împotriva 
exploatatorilor străini. Ca mulțumită, liberalii l-au scos în alegerile de după 
răscoale deputat al colegiului II. 

Eroul imediat următor a fost lorga. Până la 12 martie, după-amiază, lorga, 
sub steagul boierilor conservatori-junimiști, lucrase contra boierilor 
conservatori de la putere și pentru ciocoii liberali din opoziţie, atacând fără 
milă pe toți „jidanii” și „jidoviţii”. Dar la 12 martie spre seară, lorga primi o 
vizită: cea a lui Spiru Haret, noul ministru al Învățământului. Era un moment 
mare: autorul „Chestiei țărănești” venea, ca ministru, să strângă mâna celui 
care a scris teribilul pamflet „Dumnezeu să-i ierte!”. 

Pe lângă o nouă decorație, o nouă leafă şi o nouă diplomă onorifică, Iorga 
putea să creadă că Spiru Haret îi mai aducea ceva: o misiune oficială din 
partea guvernului să continue vajnica - aşa se zicea pe atunci - vajnica lui 
luptă împotriva boierilor, a jidanilor și a jidoviţilor. Dar iluzia a fost scurtă și 
decepţia promptă: Haret venea la el „să-/ roage să ţină seama în redactarea 
„Neamului Românesc” de catastrofa care intervenise”. Mai pe şleau: Spiru 
Haret îl ruga pe autorul lui „Dumnezeu să-i ierte” s-o lase încurcată. Toate au 
fost necesare până la dărâmarea guvernului conservator. Dar acuma, orice 
cuvânt în plus strică. Să binevoiască, deci, Iorga să tacă din gură. În schimb, 


liberalii îl vor scoate deputat - în sfârșit, deputat! - la colegiul II lași, alături 
de celălalt autor diversionist, Stere şi de George Mârzescu, directorul 
prefecturii laşi. 

Și lorga, care a scris „Dumnezeu să-i ierte” spre a ajunge la o asemenea 
cinste, s-a angajat să nu mai scrie niciun „Dumnezeu să-i ierte”, ca să i se dea 
cinstea aceasta. 

] s-a dat și a luat! 


* 


Al treilea erou al răscoalelor a fost Spiru Haret. În orele când nu plângea 
pe anexele agenţilor săi împușcați din greșeală, Spiru Haret se gândea la 
viitorul patriei române - și ca șef de familie, la propriul său viitor. Se știa 
mare, voia să fie știut mare, și toată lumea îl ştia mare. S-a bucurat, deci, 
toată lumea când a aflat, de pildă, din ziarul „Evenimentul” cu data de 8 mai 
1907, că în şcolile din R. Vâlcea nu se mai cântă imnul regal, ci un imn 
haretian, compus de un învăţător în ordinea următoare a versurilor: 


„E fericită ziua-n care, pătrunși de sfânta datorie, 

Ai ţărei dascăli onorează pe cel de ţară onorat, 

Haret, ministru-al cărui geniu, în scumpa noastră Românie, 
Organizat-a-nvăţământul, lucrând cum nimeni n-a lucrat 

Căci şcoli de-adulți unde românul, venit să capete lumină 
Grădini școlare, pildă vie, pentru săteanul muncitor: 

Cantine, bănci, clădiri școlare, condus de-o mândră stea divină, 
Cu geniu-i blând, mereu urzește, cu drag muncind pentru popor”. 


Fără pic de respect pentru omul care-și pierdea zilele și nopţile spre a-și 
decora post-mortem atâția amici destinaţi a fi membri în conducerea 
sucursalelor Casei rurale - și fără pic de memorie pentru tot ce s-a petrecut 
în istorica şedinţă de la 13 martie, „Evenimentul” conservator propunea o 
contrapoezie haretiană: 


„Nefericită zi, în care, uitând de sfânta datorie, 

Unii din dascăli onorează pe cel de ţară înfierat 

Haret, ministru-al cărui geniu, în scumpa noastră Românie, 
Organizat-a mari răscoale, lucrând cum nimeni n-a lucrat 
Prin ce a scris el românul nostru n-a căpătat nicio lumină 
EI puse focul răzvrătirei, iar pe săteanul muncitor 

L-a îndemnat să-și părăsească o cale dreaptă şi senină, 
Urzind cu geniu-i rău, în umbră, cum să ucidă un popor”, 


Versuri care erau însoțite de următoarea recomandaţie a 
„Evenimentului”: 

„Aceste rânduri să fie date copiilor spre învăţătură, ca să rămână știut de 
generaţiile viitoare, cine a împins poporul românesc la răscoală și cine a 
făcut apoi din el carne de tun.” 


* 


Al patrulea erou - cel mai important - era însuși regele Carol 1, care, în 
iunie 1907, a fost decorat de sultanul turc Abdul Hamid. De ce? 

Probabil nu pentru că s-au împlinit treizeci de ani de când a avut loc 
bătălia de la Plevna. 


* 


O categorie specială de eroi o constituia ofițerimea. Am arătat cum 
operaţiile propriu-zise ale represiunii au îngrozit lumea mult mai puţin 
decât crimele făptuite de ofițeri după represiune. Strigătele de oroare și de 
protest contra „galonaţilor”, ca și cererile de amnistiere a țăranilor închişi au 
fost atât de spontane și violente, încât se putea constata, cu uimire, că în 
întunericul aproape total în care plutea ţara, şi dincolo de tavernele celor 
două partide de guvernământ, există, totuși, o opinie publică. 

În asemenea condiţii, un rege mai slab decât Carol 1 ar fi crezut necesar să 
schițeze măcar un gest - făţarnic, fără urmare, dar un gest care să simuleze 
cel puţin intenţia de a trimite în judecată pe ofițerii asasini. Regele Carol I 
însă nu era un rege slab și nici rege prost nu era. Ofiţer el însuşi - și ofiţer 
prusac pe deasupra - care nu recunoştea decât o singură instituţie cu 
adevărat sacrosanctă: ofițerimea - Carol I făcuse din corpul ofițeresc o 
ofițerime a lui, de care era interzis să te atingi, dacă nu voiai să te faci 
vinovat de crimă împotriva tronului şi a dinastiei. Părerea lui despre felul 
cum şi-au făcut ofiţerii datoria pe frontul răscoalei era cunoscută: ofițerimea 
a luptat vitejeşte și a salvat patria de la dezastru. Telegrama de felicitare a 
lui Frantz Iosef şi cea a lui Wilhelm II i-au întărit în și mai mare măsură 
convingerea că ofițerii lui sunt ireproșabili, pentru că au făcut tot ce se poate 
cere unor ofițeri desăvârșiţi în timp de război. Așa că nici vorbă nu putea fi 
să pedepsească pe cei mai buni, mai disciplinaţi și mai siguri sprijinitori ai 
tronului. 

Totuși, pentru că scandalul represiunii și post-represiunii devenea 
supărător, mai cu seamă prin întrebările din ce în ce mai alarmante care 
veneau de la guvernele și de la centralele băncilor străine, și pentru că 
anchetarea, judecarea şi condamnarea ţăranilor continua să întreţină o stare 


de spirit cu totul potrivnică intereselor de ordine și siguranţă, regele Carol I 
propuse și încheie o afacere de schimb: va amnistia pe toţi ţăranii, cu 
excepţia celor acuzaţi de omor - dar nimeni să nu mai ceară pedepsirea 
ofițerilor, mai toți dovedliţi ca fiind vinovaţi de omor. 


* 


La sfârșitul anului 1907, un fost personaj marcant liberal-naţional, 
devenit prin intervenţia vitregă a sorții personaj marcant de opoziție 
flexibilă, a cerut, în calitatea lui de senator, guvernului liberal să-i pună la 
dispoziţie, pentru interpelare, dosarele răscoalelor. lonel Brătianu, în 
numele guvernului, a răspuns că „n-a sosit timpul să se discute nici măcar în 
chip istoric evenimentele din primăvara trecută și că în tot cazul, amnistia a 
pus capăt oricărei încercări de a se stabili responsabilităţile” 

Și n-a dat dosarele. Și niciun guvern de mai târziu n-a dat dosarele. Au 
trecut doi ani, cinci ani, zece ani, treizeci de ani, și niciunul din partidele care 
s-au perindat la putere, n-a dat dosarele. Până la 23 august 1944, nimeni n-a 
putut să ajungă la dosarele acestea. Oricât de mulţi ar fi fost acei oameni 
politici care au vrut să ajungă în stăpânirea dosarelor, nimeni n-a izbutit să 
pună mâna peele. 

Unde erau? 

În 1910, dosarele, care se aflaseră până atunci la Ministerul de Interne, 
dispăruseră. Alexandru Marghiloman, vicepreședintele partidului 
conservator, văzuse chitanța pe care secretarul general de la Interne al 
liberalilor o dăduse lui lon Panaitescu, șeful Siguranței generale a statului, 
pentru cele treizeci de dosare ale răscoalelor. Marghiloman își puse partidul 
în picioare: liberalii au furat dosarele, spre a ascunde dovada crimelor lor 
din martie 1907. Apoi, Marghiloman ceru audienţă la rege, unde avu loc 
această scurtă explicaţie pe care o redăm textual, așa cum este prezentată în 
notele lui Marghiloman la data de 24 februarie 1912, când conservatorii se 
aflau din nou la putere: 

Regele: „Dosarele sunt la mine!” 

Marghil.: „Ar trebui să se întoarcă la minister, chiar de ar trebui sigilate.” 

Regele: „Da, poate mă voi lega chiar eu împrejur cu o sfoară.” 

Marghil.: „Dar de ce să se creadă că ministerul conservator poate păstra 
un secret privitor la armată mai puţin bine ca dl. Brătianu?” 

Regele: „Toate astea le-a făcut ieșirea lui Filipescu.” 

Marghil.: „Dar ce pot răspunde unei interpelări?” 

Regele: „Veţi putea spune că dosarele sunt aco/o unde trebuie să fie. 
Oricând pot avea dosare la mine. Am dosare de la afacerile străine.” 


O dovadă în plus că regele Carol I nu şi-a furat reputaţia de „înţelept”. Era. 
Au încercat politicienii să facă din el o jucărie a lor - și s-au trezit ei o jucărie 
a lui. Au încercat politicienii să-l moaie cu șantajele lor - și curând au simţit 
că el este mai mare șantajist decăt ei. Au vrut să-i demonstreze că atunci 
când vor să-i forțeze mâna, ei nu fac caz mare de scrupule - dar au trebuit, la 
urmă, să se încline: regele lor era şi mai lipsit de scrupule decât oricare din 
ei. Domnia lui Carol 1 şi a celor două partide ale lui a fost o trântă de câteva 
decenii între un negustor neamt și câțiva negustori fanarioți. S-a văzut, la 
urmă, că mai tare e neamţul, care-i are la mână pe toţi. Soarta dosarelor 
răscoalei era soarta mai tuturor dosarelor care cuprindeau dovada că cele 
două partide de guvernământ erau două mari familii de rozătoare 
neobosite; se aflau „acolo unde trebuie să fie”!... La rege! 


* 


În decembrie 1907, în cursul unei ședințe a Senatului, doctorul 
Râmniceanu, membru în comitetul executiv liberal şi mare proprietar de 
moșii, s-a ridicat să declare că este o obrăznicie din partea țăranilor care au 
făcut răscoala și „au incendiat coșarele proprietarilor”, să ceară acelorași 
proprietari să le dea reformele făgăduite. Cuvintele senatorului liberal au 
fost răsplătite cu aplauzele tuturor colegilor săi. Aplauze cu mare supliment 
de căldură a recoltat, însă, doctorul Râmniceanu, când a declarat că țăranul 
român este leneș și obișnuit sa trăiască din pomana statului. „Și ne mai cer 
hrană! - a strigat el. N-aţi voi oare să încurajați şi să ajutaţi pe cei care au 
schingiuit pe ofiţerul de la Stănești?” 

Niciunul din senatori şi niciunul din miniștri prezenţi n-a dezaprobat 
cuvintele lui Râmniceanu. Numai când demonstrația antițărănească a 
Senatului a luat proporţii prea zgomotoase, lonel Brătianu, ministrul de 
Interne, s-a simţit dator să intervină. 

„În urma amnistiei ce a decretat-o M. S. Regele - a declarat el - se impune 
să trecem cu buretele peste trecut și să-i iertăm pe vinovați.” 


* 


Amnistia era singura reformă agrară pe care boierii conservatori o 
puteau reproşa liberărilor. După zece luni de când au trecut cu tunurile 
peste „vinovaţi”, liberalii, în generozitatea lor, mergeau mai departe: treceau 
peste ei şi cu buretele. Nu existau vinovaţi, nu existau vinovăţii, nu existau 
țărani, nu existau răscoale, nu existau cauze ale răscoalelor, nu exista şi n-a 
existat nimic. Viaţa își putea relua obișnuitul ei mers - și ministrul cutare al 
Agriculturii putea găsi iar, cum a găsit totdeauna, în arșiţa de iulie, o sticlă 
de Vichy-Celestin la gheaţă, în casa fermecată a pădurarului din plin 


Bărăgan. Din acest punct de vedere, iluștrii N.N. n-aveau de ce să se teamă. 
Coaliția de la 13 martie, sfântă în zilele represiunii, continua să fie sfântă și 
de aci înainte. 

Cuvântul regal dat țăranilor? Cuvânt regal nu exista - și cu atât mai puţin 
un cuvânt regal dat unor ţărani. 

Împroprietărirea ţăranilor? S-a făcut ceva în 1907 pentru 
împroprietărirea țăranilor? 

Pentru împroprietărirea țăranilor, liberalii au creat „Casa rurală”. Scopul 
„Casei Rurale” era să cumpere moşii care erau de vânzare şi care la rândul 
lor să fie vândute țăranilor în loturi de câte 5 ha. Banii avansați pentru 
cumpărarea pământului nu se dădeau fiecăruia în parte, ci numai prin obștii. 
În felul acesta, țăranii răspundeau so/idar pentru achitarea sumei de bani 
dați pe datorie. Dar obștea, ca să poată răspunde solidar, de datorii, nu 
garanta decât pentru cei care prezentau serioase garanţii de solvabilitate. Și 
cine putea prezenta asemenea garanţii de solvabilitate, spre a-și putea 
cumpăra pământ de la „Casa rurală”? Cel care avea oricum ceva pământ. 
Deci, prin „Casa rurală” cei cu pământ mai căpătau pământ. Dar cei fără 
pământ? 

Rămâneau tot fără pământ! 


* 


Ce a făcut, așadar, domnul N.N. din N.N. înainte de răscoale, imediat după 
răscoale, 10 ani, 20 de ani, 30 de ani, aproape 40 de ani după răscoale, 
pentru țăran? l-a dat pământ? Nu i-a dat! Așa cum i l-a dat, când i l-a dat, așa 
i l-a luat înapoi, sau l-a împiedicat să se bucure de deplina lui proprietate. l-a 
dat drepturi politice? Nu i-a dat! l-a dat spitale, medici, farmaciști, agenți 
sanitari? Nu i-a dat. l-a dat școli? Nu i-a dat! l-a dat putinţa să mănânce o 
mâncare mai bună? Nu i-a dat! l-a dat o locuinţă care să nu mai aducă a 
cocină? Nu i-a dat! l-a dat asemenea condiţii morale, încât să încolţească în 
sufletul lui acel minim de demnitate umană, care să-l împiedice să stea cu 
căciula în mână în faţa oricărui farsor ori tâlhar în straie nemţești? Nu i-a 
dat. Atunci, ce i-a dat? 

l-a dat sfatul ca după ce-și mănâncă boţul de mămăligă rece, să ia 
bicarbonat de sodiu. Asta e tot ce a făcut domnul NN. din NN. sub 
stăpânirea dinastiei de Hohenzollern, pentru țăran: l-a învăţat ca, ori de câte 
ori îl apucă durerile la lingurea, să ia niște bicarbonat de sodiu. Şi dacă 
țăranul uita, sărea domnul N.N. din N.N. să-l ajute. Bicarbonat avea, jandarm 
avea - așa că pentru domnul N.N. din N.N. nu era prea mare deranjul. Așa au 
mers lucrurile timp de aproape 40 de ani de la răscoale: iavaş-iavaș, cum se 
spunea în Fanar - spre „mulţumirea ambelor părţi”, cum dorea regele Carol 


l. Domnul N.N. din N.N. bea și mânca - și ţăranul, supus, ghiorţăia. lar după 
aceste ceasuri plăcute de armonie între marea proprietate și țărănime, 
domnul N.N. din N.N. își ștergea gura cu șerveţelul, își lua bastonașul și 
pornea să descopere sub arșița nemiloasă a soarelui de iulie, o sticlă de 
Vichy-Celestin la gheaţă, în casa pădurarului din plin Bărăgan. 

Pentru domnul N.N. din N.N. nimic nu s-a întâmplat, nimic nu se putea 
întâmpla. Dacă în primăvara anului 1907 te-ai fi încumetat să-i spui că 
sfârșitul răscoalei este începutul propriei lui prăbușiri, ţi-ar fi râs în nas. El... 
prăbușire? Prăbușire, tocmai acum, după ce a învins, în chip atât de glorios, 
pe țărani?... Prea se simţea tare domnul N.N. din N.N. ca s-o creadă!... Și nici 
n-a crezut, până ce, după aproape patru decenii, a fost zvârlit, definitiv, ca o 
cârpă, de pe postamentul privilegiilor lui, în virtutea cărora stăpânise atâta 
vreme țara, dincolo de orice legi de omenie și echitate. Uluit de rușinea pe 
care a păţit-o, domnul N.N. din N.N. a început să se frece la ochi, pentru că 
tot nu credea. Deodată, însă, a văzut ceva groaznic: jos, la picioarele lui, 
zăceau, risipite, nişte cioburi de sticlă. Era paharul de Vichy care-i căzuse din 
mână. 

Și numai atunci s-a hotărât domnul N.N. din N.N. să priceapă că degeaba 
se zbate: trebuie să creadă! 


